(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΣΤ΄

Τρίτη 11 Απριλίου 2017

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Άδεια απουσίας του Βουλευτή κ. Κ. Κουκοδήμου, σελ.   
3. Ανακοινώνεται ότι τις εργασίες της Ολομέλειας της Βουλής παρακολουθεί η Πρόεδρος της Εθνοσυνέλευσης της Δημοκρατίας της Σερβίας κ. Maja Gojkovic, η οποία βρίσκεται στη χώρα κατόπιν πρόσκλησης του Προέδρου της Βουλής κ. Νικολάου Βούτση, σελ.   
4. Αποχώρηση από την Αίθουσα της Πρόεδρος της Εθνοσυνέλευσης της Δημοκρατίας της Σερβίας κ. Maja Gojkovic, σελ.   
5. Ανακοινώνεται ότι τη συνεδρίαση παρακολουθούν φοιτητές του Προγράμματος ERASMUS από το Πάντειο Πανεπιστήμιο, σελ.   
6. Επί διαδικαστικού θέματος, σελ.   
7. Επί προσωπικού θέματος, σελ.   
   
Β. ΝΟΜΟΘΕΤΙΚΗ ΕΡΓΑΣΙΑ   
Συζήτηση επί της αρχής, των άρθρων, των τροπολογιών και ψήφιση στο σύνολο του σχεδίου νόμου του Υπ. Περιβάλλοντος και Ενέργειας: "Τροποποιήσεις διατάξεων της δασικής νομοθεσίας και άλλες διατάξεις", σελ.

ΠΡΟΕΔΡΕΥΟΝΤΕΣ

ΛΑΜΠΡΟΥΛΗΣ Γ., σελ.

ΧΡΙΣΤΟΔΟΥΛΟΠΟΥΛΟΥ Α., σελ.

ΟΜΙΛΗΤΕΣ

Α. Επί διαδικαστικού θέματος:  
ΗΓΟΥΜΕΝΙΔΗΣ Ν. , σελ.  
ΘΕΟΧΑΡΟΠΟΥΛΟΣ Α. , σελ.  
ΚΕΓΚΕΡΟΓΛΟΥ Β. , σελ.  
ΛΑΜΠΡΟΥΛΗΣ Γ. , σελ.  
ΠΑΠΑΔΟΠΟΥΛΟΣ Ν. , σελ.  
ΣΚΡΕΚΑΣ Κ. , σελ.  
ΣΤΑΘΑΚΗΣ Γ. , σελ.  
ΤΖΑΒΑΡΑΣ Κ. , σελ.  
ΤΣΑΚΑΛΩΤΟΣ Ε. , σελ.  
ΦΑΜΕΛΛΟΣ Σ. , σελ.  
ΧΡΙΣΤΟΔΟΥΛΟΠΟΥΛΟΥ Α. , σελ.  
  
Β. Επί προσωπικού θέματος:  
ΠΑΠΑΔΟΠΟΥΛΟΣ Ν. , σελ.  
ΣΚΡΕΚΑΣ Κ. , σελ.  
  
Γ. Επί του σχεδίου νόμου του Υπουργείου Περιβάλλοντος και Ενέργειας:  
ΑΜΥΡΑΣ Γ. , σελ.  
ΑΝΤΩΝΙΟΥ Μ. , σελ.  
ΑΡΑΜΠΑΤΖΗ Φ. , σελ.  
ΑΡΑΧΩΒΙΤΗΣ Σ. , σελ.  
ΑΥΛΩΝΙΤΟΥ Ε. , σελ.  
ΒΑΓΙΩΝΑΚΗ Ε. , σελ.  
ΒΛΑΧΟΣ Γ. , σελ.  
ΒΡΑΝΤΖΑ Π. , σελ.  
ΓΕΩΡΓΑΝΤΑΣ Γ. , σελ.  
ΔΑΝΕΛΛΗΣ Σ. , σελ.  
ΘΕΟΧΑΡΟΠΟΥΛΟΣ Α. , σελ.  
ΚΑΜΑΤΕΡΟΣ Η. , σελ.  
ΚΑΡΑΜΑΝΛΗ Ά. , σελ.  
ΚΟΖΟΜΠΟΛΗ - ΑΜΑΝΑΤΙΔΗ Π. , σελ.  
ΛΑΖΑΡΙΔΗΣ Γ. , σελ.  
ΜΑΝΩΛΑΚΟΥ Δ. , σελ.  
ΜΠΟΥΚΩΡΟΣ Χ. , σελ.  
ΞΥΔΑΚΗΣ Ν. , σελ.  
ΠΑΝΑΓΙΩΤΑΡΟΣ Η. , σελ.  
ΠΑΝΤΖΑΣ Γ. , σελ.  
ΠΑΠΑΔΟΠΟΥΛΟΣ Ν. , σελ.  
ΠΑΠΑΝΑΤΣΙΟΥ Α. , σελ.  
ΠΑΠΑΧΡΙΣΤΟΠΟΥΛΟΣ Α. , σελ.  
ΣΑΡΙΔΗΣ Ι. , σελ.  
ΣΑΧΙΝΙΔΗΣ Ι. , σελ.  
ΣΕΒΑΣΤΑΚΗΣ Δ. , σελ.  
ΣΗΦΑΚΗΣ Ι. , σελ.  
ΣΚΡΕΚΑΣ Κ. , σελ.  
ΣΤΑΘΑΚΗΣ Γ. , σελ.  
ΣΤΥΛΙΟΣ Γ. , σελ.  
ΤΖΑΒΑΡΑΣ Κ. , σελ.  
ΤΖΕΛΕΠΗΣ Μ. , σελ.  
ΤΖΟΥΦΗ Μ. , σελ.  
ΤΣΑΚΑΛΩΤΟΣ Ε. , σελ.  
ΦΑΜΕΛΛΟΣ Σ. , σελ.  
ΦΩΤΗΛΑΣ Ι. , σελ.  
  
Δ. ΠΑΡΕΜΒΑΣΕΙΣ:  
ΣΙΜΟΡΕΛΗΣ Χ. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΣΤ΄

M. Τρίτη 11 Απριλίου 2017

Αθήνα, σήμερα στις 11 Απριλίου 2017 Μεγάλη Τρίτη και ώρα 13.09΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία της Γ΄ Αντιπροέδρου αυτής κ. **ΑΝΑΣΤΑΣΙΑΣ ΧΡΙΣΤΟΔΟΥΛΟΠΟΥΛΟΥ**.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Συνέχιση της συζήτησης και ψήφιση επί της αρχής, των άρθρων και του συνόλου του σχεδίου νόμου του Υπουργείου Περιβάλλοντος και Ενέργειας: «Τροποποιήσεις διατάξεων της δασικής νομοθεσίας και άλλες διατάξεις».

Θα δώσω τον λόγο στον ομιλητή από τον κατάλογο που έχει σειρά. Είναι ο κ. Σταύρος Αραχωβίτης.

Ελάτε, κύριε Αραχωβίτη, έχετε χρόνο επτά λεπτών.

**ΣΤΑΥΡΟΣ ΑΡΑΧΩΒΙΤΗΣ:** Ευχαριστώ, κυρία Πρόεδρε.

Κυρίες και κύριοι συνάδελφοι, επιτρέψτε μου να ξεκινήσω την ομιλία μου αναφερόμενος στην τροπολογία με γενικό αριθμό 1009 και ειδικό 125, η οποία αναφέρεται στην τροποποίηση ορισμένων διατάξεων του Αλιευτικού Κώδικα.

Η αναμόρφωση του θεσμικού πλαισίου εκμετάλλευσης των ιχθυοτρόφων υδάτων των εσωτερικών υδάτων της χώρας, δηλαδή λιμνοθάλασσες και λίμνες, επιβάλλεται από το γεγονός ότι αυτά αποτελούν παραγωγικά οικοσυστήματα, εκ των οποίων τα περισσότερα είναι προστατευόμενα, και ασκούνται παραδοσιακές αλιευτικές εκμεταλλεύσεις από όπου εξάγονται αλιεύματα εξαιρετικής ποιότητας. Ο τρόπος διαχείρισής τους ανάγεται, με την υφιστάμενη νομοθεσία, στα δεδομένα του 1970, όπου ψηφίστηκε ο Αλιευτικός Κώδικας 4420 του ’70, που πολύ απέχει από τις σύγχρονες απαιτήσεις και τις αλλαγές που έχουν συντελεστεί στα χρόνια.

Κεντρικοί στόχοι, λοιπόν, των τροποποιήσεων είναι: Πρώτον, η εξυγίανση της λειτουργίας των μισθωτών αλιευτικών συνεταιρισμών. Δεύτερον, η οχύρωση της βιωσιμότητας των αλιευτικών εκμεταλλεύσεων χωρίς, όμως, την πρόκληση δαπάνης στον κρατικό προϋπολογισμό από την παρούσα τροποποίηση. Τρίτον, η διευκόλυνση υλοποίησης των απαιτούμενων παρεμβάσεων σε υλικοτεχνικές εγκαταστάσεις υποστήριξης της δραστηριότητας των δημόσιων ιχθυοτροφείων.

Για τους ανωτέρω λόγους παρακαλώ τον κύριο Υπουργό όπως κάνει δεκτή την τροπολογία και τους κυρίους συναδέλφους όλων των κομμάτων να τη στηρίξουν.

Το συζητούμενο νομοσχέδιο είναι προϊόν σοβαρής προσπάθειας να ρυθμιστούν συγκεκριμένα θέματα που αφορούν την αγροτική γη. Έρχεται να προσαρμόσει τη νομοθεσία στην πραγματικότητα, αγροτική και οικονομική, γεγονός που δεν τόλμησε να επιχειρήσει καμμία άλλη κυβέρνηση μέχρι σήμερα.

Και μας κάνει ιδιαίτερη εντύπωση, κυρίες και κύριοι συνάδελφοι, να βλέπουμε εδώ συναδέλφους να χύνουν κροκοδείλια δάκρυα, είτε για τους αγρότες είτε για το δάσος.

Εδώ δεν ήσασταν, κυρίες και κύριοι συνάδελφοι της Αντιπολίτευσης, με τα κόμματά σας σαράντα χρόνια τώρα; Γιατί δεν τολμήσατε να λύσετε τα προβλήματα, να βάλετε τον δάκτυλον επί τον τύπον των ήλων; Να σας πω, όμως, εγώ γιατί. Γιατί προτιμούσατε να έχετε ομήρους τους αγρότες και να εκτρέφετε ένα πελατειακό σύστημα, που έφερε ως εδώ που έφερε τη χώρα.

Η πορεία της αγροτικής γης μετά τον πόλεμο μπορεί να χαρακτηριστεί από διακριτές περιόδους, που επιχειρείται ορθά από το παρόν νομοσχέδιο να διαχωριστούν. Η εκμηχάνιση της γεωργίας μετά τον πόλεμο ήταν αυτή που στήριξε τη χώρα μας στα δύσκολα χρόνια της Κατοχής και τα μετεμφυλιακά. Στην περίοδο αυτή ο αγροτικός πληθυσμός τής υπαίθρου άδραξε την τεχνολογική πρόοδο αναζητώντας τον τρόπο να στηρίξει την παραγωγή, τη διατροφική ασφάλεια, τη βιωσιμότητα των οικονομιών στην ύπαιθρο και να αποτρέψει τον ξενιτεμό.

Ασφαλώς η μαζική χρήση των γεωργικών μηχανημάτων διαμόρφωσε τους αγρούς, καθόρισε τα περιθώρια, δάμασε τις άτακτες άκρες των χωραφιών και, σε τελική ανάλυση, διαμόρφωσε τελικά το θαυμαστό και πολυποίκιλο αγροτικό τοπίο της χώρας μας.

Έτσι, λοιπόν, με το άρθρο 2, που αφορά αυτήν ακριβώς την εκμετάλλευση εκτάσεων δασικού χαρακτήρα, που εκχερσώθηκαν προ του 1975, δίνεται η ευκαιρία με πολύ μικρό τίμημα εξαγοράς -μειώνεται στο 1/4 της αντικειμενικής- να δοθεί μια αντικειμενική και ταυτόχρονα δίκαιη λύση για τις εκτάσεις που εμφανίζονται ως δασικές στις αεροφωτογραφίες του 1945. Διευκολύνονται ακόμα οι γεωργοί που χρησιμοποιούν για πολλές δεκαετίες αυτές τις εκτάσεις, με τη δυνατότητα το τίμημα να καταβάλλεται σε εκατό δόσεις, με ελάχιστη καταβολή τα 30 ευρώ.

Ακόμα, με το ίδιο άρθρο, το άρθρο 2, επιτρέπονται και μικροεγκαταστάσεις που εξυπηρετούν την αγροτική καλλιέργεια και βρίσκονται μέσα στις εκτάσεις αυτές. Μπορεί για τις προ του 1975, λοιπόν, εκχερσωμένες εκτάσεις, όπως είπαμε, η διαδικασία να γίνεται πολύ απλή, αλλά με το άρθρο 4, για τις εκτάσεις που εκχερσώθηκαν μετά το 1975 έως το 2007 –παρ’ όλο που το συνολικό τίμημα, δηλαδή η δαπάνη αναδάσωσης και το αντάλλαγμα χρήσης, είναι μεγαλύτερο προφανώς από τα προ του ’75- υπάρχουν οι ανάλογες διευκολύνσεις των εκατό δόσεων και των 30 ευρώ ως ελάχιστη καταβολή.

Τώρα, με το άρθρο 4 καταργείται η αναγκαιότητα για οικονομοτεχνική μελέτη για εκτάσεις, οι οποίες είναι ενταγμένες, καλλιεργούνται και δηλώνονται στο ΟΣΔΕ. Έτσι, αναγνωρίζεται από τον νομοθέτη το γεγονός της βιωσιμότητας ότι εξασφαλίζεται μέσω της δήλωσης στο ΟΣΔΕ και ο αγρότης γλιτώνει πολυδάπανες και γραφειοκρατικές διαδικασίες, που επιβάλλονταν από τον νόμο του 2014. Και πάλι, όμως, στο άρθρο 2 επιτρέπονται μικροεγκαταστάσεις που εξυπηρετούν την αγροτική καλλιέργεια.

Με το άρθρο 3 χωροθετούνται υδατοκαλλιέργειες, οι χερσαίες εγκαταστάσεις επί δασικού χαρακτήρα, ώστε αυτές οι επιχειρήσεις που λειτουργούν κυρίως δίπλα στα ποτάμια μας και τροφοδοτούν με εξαιρετικά αλιεύματα και προϊόντα, να πάψουν να είναι σε ένα καθεστώς ημιπαρανομίας και ομηρίας.

Με το άρθρο 6 που αφορά ρυθμίσεις για τους δασωμένους αγρούς, εισάγονται ρυθμίσεις οι οποίες αντιμετωπίζουν ένα μεγάλο μέρος των προβλημάτων που θα πρέπει να αντιμετωπιστούν, όμως, άμεσα και αφορούν τις δασωμένες εκτάσεις που καλλιεργούντο μέχρι το 1945.

Με το νομοσχέδιο αυτό, λοιπόν, επιλύονται πολλά από τα προβλήματα που έχουν συσσωρευτεί τόσα χρόνια και αναδείχθηκαν με την ανάρτηση των δασικών χαρτών. Δεν είναι προβλήματα που δημιούργησαν οι δασικοί χάρτες, απλά αναδείχθηκαν τώρα.

Τώρα μένει οι εμπλεκόμενοι στην παραγωγική διαδικασία, οι δασολόγοι και οι αγρότες, να κατανοήσουν τα εργαλεία, τα οποία έχουν στη διάθεσή τους, προκειμένου να ολοκληρωθεί ομαλά το έργο των δασικών χαρτών, να σπάσει το καθεστώς ομηρίας για τους αγρότες και να συνεχιστεί απρόσκοπτα η καταβολή των επιδοτήσεων.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε κι εμείς, κύριε Αραχωβίτη, και για την τήρηση του χρόνου.

Ο κ. Κώστας Κουκοδήμος, Βουλευτής Νέας Δημοκρατίας του Νομού Πιερίας (Κοσμήτορας), ζητεί άδεια ολιγοήμερης απουσίας στο εξωτερικό για προσωπικούς λόγους από την Πέμπτη 13 Απριλίου 2017 έως και την Τρίτη 18 Απριλίου 2017.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς η Βουλή ενέκρινε τη ζητηθείσα άδεια.

Τον λόγο έχει ο κ. Ιωάννης Σηφάκης.

**ΙΩΑΝΝΗΣ ΣΗΦΑΚΗΣ:** Ευχαριστώ, κυρία Πρόεδρε.

Κύριοι Υπουργοί, κύριοι συνάδελφοι, άκουσα στη χθεσινή συνεδρίαση κάποιες ομιλίες συναδέλφων από την Αντιπολίτευση που βρήκαν ευκαιρία, ανεβαίνοντας σε αυτό το Βήμα, να αναφερθούν στην προσυμφωνία της Μάλτας, κατηγορώντας την Κυβέρνηση. Το ίδιο έκανε και εκτός Βουλής ο Εκπρόσωπος Τύπου της Νέας Δημοκρατίας.

Ειλικρινά, δεν θέλω να μπω στον πειρασμό να απαντήσω, αλλά πραγματικά απορώ πόσο θράσος μπορεί να έχει κάποιος για να μπορεί να αλλάξει εκατόν ογδόντα μοίρες σε μια μέρα. Από μια θέση όπου έλεγαν, «Γιατί δεν κλείνετε την αξιολόγηση; Αν δεν μπορείτε να την κλείσετε εσείς, φύγετε να την κλείσουμε εμείς και να τα ψηφίσουμε όλα. Η Ελλάδα φταίει –άκουσον άκουσον!- για τις καθυστερήσεις στην αξιολόγηση. Η καθυστέρηση στοιχίζει τόσα δισεκατομμύρια στην ελληνική οικονομία. Τι επιμένετε σε αριστερές ιδεοληψίες περί εργασιακών, περί συλλογικών διαπραγματευσέων κ.λπ.», τώρα γύρισαν το έργο λέγοντας, «Τι μέτρα είναι αυτά που θα φέρετε; Πόσο θα επιβαρύνουν τον ελληνικό λαό; Κρύβοντας επιμελώς τα ισόποσα αντίμετρα, κρύβοντας τα μέτρα που θα έρθουν για την ελάφρυνση του δημοσίου χρέους, τη μεγάλη προσπάθεια για τη μείωση των μεγάλων πρωτογενών πλεονασμάτων για πολλά έτη, για να δοθεί χώρος στην ανάπτυξη, το κοινωνικό κράτος και τη μείωση της φορολογίας των φυσικών προσώπων και των εταιρειών».

Βεβαίως έχουμε κάποιες διαφορές, ότι σταμάτησαν κάπως το τροπάρι για εκλογές σε έναν μήνα, σε δυο μήνες. Σε λίγο, όσο προχωρούν τα πράγματα, θα σταματήσουν και άλλα.

Όσον αφορά το σημαντικό νομοσχέδιο που συζητάμε σήμερα, είναι απολύτως σαφές ότι η ανάρτηση των δασικών χαρτών σε συνδυασμό με το Κτηματολόγιο αποτελεί σημαντικότατο, αναντικατάστατο εργαλείο για να μπορεί μια οποιαδήποτε πολιτεία να εφαρμόσει πολιτικές. Η καθυστέρηση δεκαετιών στην ολοκλήρωση των αναπτυξιακών αυτών εργαλείων προφανώς δεν είναι τυχαία και συνδέεται απολύτως με τη στήριξη των προηγούμενων κυβερνήσεων μέσα από πελατειακές σχέσεις και «χατιράκια», που η κατοχύρωση της νομιμότητας δεν θα επέτρεπε την διαιώνισή τους.

Και είναι ευτυχές ότι η ολοκλήρωση αυτού του σπουδαίου, πραγματικά, έργου συμβαίνει επί των ημερών αυτής της Κυβέρνησης. Με την ευκαιρία της ανάδειξης των δασικών χαρτών και εξαιτίας της αναδείχθηκε μια σειρά ζητημάτων που κληρονομήθηκαν από το παρελθόν, έχουν διογκωθεί και πρέπει να λυθούν. Σε αυτή την κατεύθυνση κινείται το νομοσχέδιο που συζητούμε σήμερα. Δίνει λύση στο εκκρεμές, από πολλές δεκαετίες, ζήτημα των εκχερσωμένων δασικών εκτάσεων για αγροτική χρήση, είτε αυτές ήταν χωράφια, εγκαταλείφθηκαν μέσα από διάφορες κοινωνικές αιτίες, όπως τη μετανάστευση και άλλες αιτίες και ξανά έγιναν χωράφια, είτε αυτές εκχερσώθηκαν από τους αγρότες των ορεινών οικισμών, για να αυξηθεί ο μικρός κλήρος και παραλλήλως να αυξηθεί η παραγωγή και το εισόδημά τους.

Οι ενέργειες αυτές δεν ελέγχθηκαν από την πολιτεία, δημιουργήθηκαν τετελεσμένα, οι αγρότες δήλωναν αυτές τις εκτάσεις στον ΟΣΔΕ, έπαιρναν επιδοτήσεις, έπαιρναν αποζημιώσεις κ.λπ..

Πρέπει, λοιπόν, το θέμα αυτό να τελειώσει με τη νομιμοποίηση των εκτάσεων αυτών, είτε με την παραχώρησή τους κατά ιδιοκτησία αν είναι προγενέστερες του Συντάγματος του 1975, με την εναλλακτική δυνατότητα της παραχώρησης κατά χρήση, αν δεν θέλουν να πάρουν την ιδιοκτησία, είτε με την έγκριση επέμβασης σε δασική έκταση για αγροτική χρήση για τις εκτάσεις μετά το 1975 μέχρι το 2007.

Η μεγάλη μείωση του τιμήματος στο 1/4 της αντικειμενικής αξίας ή ελλείψει αυτής της αγοραίας αξίας και η ρύθμισή του σε εκατό δόσεις, αποτελεί ισχυρό κίνητρο για την υλοποίηση αυτής της απόφασης.

Ακόμα σε κάποιες περιοχές, σε κάποιους οικισμούς προϋφιστάμενους του 1923, που δεν έχουν ακόμα τίτλους ιδιοκτησίας ή γίνονται συμβόλαια με ένορκες βεβαιώσεις κατοίκων και δικαστήρια, γίνονται ρυθμίσεις που λύνουν προβλήματα ιδιοκτησίας ή νόμιμης χρήσης παίζουν πολλαπλασιαστικό ρόλο στην εμπέδωση κλίματος ασφάλειας, ισοπολιτείας και δικαιοσύνης.

Στην περιοχή μου, στην Πέλλα, είμαι βέβαιος ότι στα ορεινά χωριά, κυρίως στα Κερασοχώρια που έχουν αυτό το πρόβλημα σε μεγάλη έκταση, οι ρυθμίσεις αυτές θα δημιουργήσουν ανακούφιση και ικανοποίηση, που σε αυτούς τους δύσκολους καιρούς είναι απολύτως χρήσιμες για την κοινωνική συνοχή.

Η ενίσχυση ακόμα των δασικών υπηρεσιών είναι απολύτως αναγκαία, τόσο για την καλή εφαρμογή των προτεινόμενων ρυθμίσεων όσο και για την εύρυθμη λειτουργία τους και τη δυνατότητά τους να εκπονήσουν διαχειριστικές μελέτες δεκαετίας που λείπουν.

Ακόμα, οι μεγαλύτερες δυνατότητες που δίνουν οι ρυθμίσεις του παρόντος για τη φύλαξη των δασών, βρίσκονται σε θετική κατεύθυνση, αν και τα συμφέροντα είναι μεγάλα και απαιτείται ευρύτερη συζήτηση και αποφάσεις για να μπορούμε να πούμε ότι είναι δυνατόν να προστατευθεί ο δασικός μας πλούτος από την ανεξέλεγκτη λαθροϋλοτομία.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε κι εμείς, κύριε Σηφάκη.

Τον λόγο έχει ο Βουλευτής του ΣΥΡΙΖΑ κ. Νικόλαος Παπαδόπουλος.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Ευχαριστώ, κύριε Πρόεδρε.

Θα ήθελα να συμφωνήσω με τον συνάδελφο Αραχωβίτη, που έκανε πραγματική ανάλυση. Πιστεύω ότι θα ακούσετε και τη συντρόφισσα Βράντζα Παναγιώτα για τα αγροτικά. Εγώ θα περιοριστώ, αλλά δεν μπορώ να μη σχολιάσω την ομιλία του κ. Σκρέκα εχθές, ο οποίος ανέφερε συγκεκριμένα ότι για όλο αυτό που συμβαίνει σήμερα δεν φταίει κανένας, φταίει η διοίκηση. Χρησιμοποίησε αυτή τη φράση. Δεν φταίνε αυτοί που κυβερνούσαν, φταίει η διοίκηση, φταίει ο κρατικός μηχανισμός, φταίνε οι χρήστες, φταίνε όλοι αυτοί. Όμως, ποτέ δεν έφταιξαν αυτοί που κυβέρνησαν και δημιούργησαν όλα αυτά τα ζητήματα.

Νομίζω ότι προκαλεί γέλιο όταν δεν μπορείς να στοιχειοθετήσεις μια αντιπολιτευτική τακτική. Κι έρχεται ύστερα ο κ. Τζαβάρας να διορθώσει την ομιλία του κ. Σκρέκα και να βάλει μια πολιτική χροιά.

Και έφτασε ο κ. Τζαβάρας να πει το εξής στον Υπουργό: «Μη μας κουνάτε το δάχτυλο, διότι εμείς κάναμε το Σύνταγμα του 1975, που σήμερα εσείς στηρίζετε». Πήγε στην προ σαράντα χρόνια περίοδο του Κώστα Καραμανλή, του μεγάλου.

Άρα, δηλαδή, επιχειρήματα για το τώρα, για το τι θέλουμε να κάνουμε δεν υπάρχουν; Δεν έχετε να πείτε τίποτα; Και μιλάτε ξανά για τον ΦΠΑ στα αγροτικά προϊόντα. Δεν βαρεθήκατε να λέτε για τον ΦΠΑ; Δεν βαρεθήκατε να λέτε για το ασφαλιστικό και το φορολογικό; Αυτό που εμείς κάναμε στον ΦΠΑ είναι ότι από 23% τον κάναμε 24%. Εσείς που από 18% τον κάνατε 23%; Από 13% που τον κάνατε 23%; Τουλάχιστον εμείς τα φάρμακα τα έχουμε στον χαμηλό συντελεστή, στο 6%. Τόσο πολύ δεν μπορείτε να κάνετε μια πολιτική αντιπαράθεση πάνω σε ζητήματα τα οποία γεννάει σήμερα η ζωή;

Πάντως, δεν έχετε προτάσεις. Ούτε η ανάλυσή σας είναι τέτοια που να δικαιολογεί την άρνησή σας σήμερα σχετικά με τους δασικούς χάρτες, όπως εμείς τους βγάζουμε. Διότι είναι πράγματι βασικό εργαλείο ανάπτυξης οι δασικοί χάρτες.

Με την ίδια λογική είδα και το ΠΑΣΟΚ. Δεν άλλαξε τίποτα. Λες και δεν πέρασαν ούτε αυτοί από εδώ. Μας πήγαν σε κάποιους νόμους, οι οποίοι είναι ανενεργοί.

Και από πίσω έρχεται και το Ποτάμι. Μας είπε για τη διαπραγμάτευση. Άρχισε εκεί να μπερδεύει ΟΠΕΚΕΠΕ με συνδεδεμένες, με κοστολογήσεις κ.λπ.. Και, τελικά, τι έφτασε πάλι να λέει σήμερα το Ποτάμι; Να ακολουθεί ό,τι έλεγε και η Νέα Δημοκρατία και το ΠΑΣΟΚ. Δηλαδή είναι ένας κολαούζος της πολιτικής ζωής, που ακολουθεί τα δύο μεγάλα κόμματα. Νομίζω μέχρι εκεί μπορούν να δουν.

Δεν θέλω να πιστεύω ότι δεν θέλουν τους δασικούς χάρτες και για άλλα ζητήματα, τα οποία μπορεί να έχουν και πολιτικές σκοπιμότητες για να έχουν και δεσμευμένους κάποιους ανθρώπους μέσα στην παραγωγική διαδικασία.

Κατά τη γνώμη μου, βάλαμε δύο μεγάλα ζητήματα. Βάλαμε τον νόμο για τα λιβάδια που είχαμε βγάλει πριν αρκετό καιρό και δόθηκε μια λύση τεχνική για τα λιβάδια. Τώρα με τους δασικούς χάρτες, πραγματικά, θα δούμε πόσα λιβάδια έχουμε, δασικές εκτάσεις και όλα, πράγμα που θα φανερώσει και την αναπτυξιακή πορεία που θα έχει για την κτηνοτροφία όλη αυτή η ιστορία. Διότι, πραγματικά, θα δούμε πόσα λιβάδια έχουμε, πόσα δάση έχουμε και θα σχεδιάσουν εκεί πάνω την αγροτική οικονομία. Είναι πάρα πολύ σημαντικό και θα δούμε ότι μέχρι το 2019 που θα ρυθμιστούν όλα αυτά, θα έχουμε και πραγματική αποτύπωση των αγροτικών εκτάσεων που θα αντιστοιχούν σε συγκεκριμένα χρήματα που θα παίρνουν οι αγρότες και θα φύγουμε επιτέλους από τις τεχνικές λύσεις, τις οποίες έχουμε σήμερα.

Δεύτερον, το δάσος πρέπει να το δούμε ως παράγοντα ανάπτυξης. Σε πολλά κράτη τα δασικά προϊόντα, τα οποία βοηθάνε την εθνική οικονομία, είναι πάνω από 10% του ΑΕΠ. Εδώ, αυτό που έχουμε σήμερα εκμεταλλεύσιμο από το δάσος είναι κοντά στο 1%.

Άρα μπορούμε να δούμε κάλλιστα την ανάπτυξη αυτή των δασών και να τη συνδέσουμε πάλι με τους δασικούς συνεταιρισμούς, όπου να κάνουμε ένα άλλο νομοσχέδιο για το πώς θα αναπτυχθούν αυτοί οι συνεταιρισμοί. Άρα εδώ βλέπουμε ένα πλήρες πακέτο για το δάσος και το τι θα γίνει.

Προχθές στην Επιτροπή του Περιβάλλοντος ήρθε ένας καθηγητής, ο κ. Ευάγγελος Μανώλης, ο οποίος έκανε μια συγκεκριμένη πρόταση, η οποία λέει «πώς μπορούμε το δάσος να το αξιοποιήσουμε για ενέργεια, για βιομάζα».

Άρα έχουμε όλα τα εχέγγυα, όλες τις λύσεις και όλα τα συμβάντα με το μέρος μας, ώστε αν πραγματικά αποτυπώσουμε το δάσος και ξέρουμε πού είναι, θα μπορέσουμε να το αξιοποιήσουμε προς τη σωστή κατεύθυνση. Νομίζω ότι το δάσος έχει να μας δώσει πάρα πολλά, αρκεί να το προσέξουμε.

Μια τελευταία κουβέντα, με την έννοια ότι το περιβάλλον πρέπει να το προσέξουμε. Ανάπτυξη χωρίς σεβασμό στο περιβάλλον δεν γίνεται. Άρα θα πάμε συμβατά με το περιβάλλον και θα το αξιοποιήσουμε πάρα πολύ.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΚΩΝΣΤΑΝΤΙΝΟΣ ΣΚΡΕΚΑΣ:** Κυρία Πρόεδρε, θα ήθελα τον λόγο επί προσωπικού για ένα λεπτό.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ποιο είναι το προσωπικό, κύριε Σκρέκα;

**ΚΩΝΣΤΑΝΤΙΝΟΣ ΣΚΡΕΚΑΣ:** Ζητάω τον λόγο επί προσωπικού, γιατί αναφέρθηκε στα λεγόμενά μου τα χθεσινά, τα οποία διαστρέβλωσε, κυρία Πρόεδρε. Για ένα λεπτό μόνο.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Σας ακούμε.

**ΚΩΝΣΤΑΝΤΙΝΟΣ ΣΚΡΕΚΑΣ:** Ο αγαπητός συνάδελφος κ. Παπαδόπουλος, ο οποίος εκλέγεται στη Λάρισα, ανέφερε αυτά τα οποία είπα εγώ, διαστρεβλώνοντάς τα δυστυχώς.

Εγώ χθες είπα ακριβώς, συνάδελφε κύριε Παπαδόπουλε, αγαπητές και αγαπητοί Βουλευτές, ότι -συγκεκριμένα διαβάζω από τα Πρακτικά- δυστυχώς είμαστε στη δυσάρεστη κατάσταση το 2017 η χώρα μας να μην έχει ένα ολοκληρωμένο Κτηματολόγιο, η χώρα δυστυχώς να μην ξέρει τι δάση διαθέτει και πού τα διαθέτει. Βέβαια, γι’ αυτό υπάρχουν σοβαρές ευθύνες προηγούμενων ελληνικών διοικήσεων, της πολιτείας, της υπαλληλίας των Υπουργείων και του πολιτικού συστήματος γενικότερα…

**ΝΙΚΟΛΑΟΣ ΠΑΠΑΔΟΠΟΥΛΟΣ:** Ποιος φταίει; Πείτε μας.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Παπαδόπουλε, αφήστε να μιλήσει.

**ΚΩΝΣΤΑΝΤΙΝΟΣ ΣΚΡΕΚΑΣ:** Είπα, κύριε συνάδελφε,«με ευθύνη κυρίως των διοικούντων», δηλαδή των εκλεγμένων κυβερνήσεων.

Τι θράσος θέλει, κυρία Πρόεδρε, Βουλευτής του ελληνικού Κοινοβουλίου να ανεβαίνει πάνω στο Βήμα της Βουλής και να ψεύδεται ενώπιον όλων των Βουλευτών που συμμετέχουν στην Αίθουσα σήμερα;

**ΝΙΚΟΛΑΟΣ ΠΑΠΑΔΟΠΟΥΛΟΣ:** Κυρία Πρόεδρε, θα ήθελα τον λόγο επί προσωπικού.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Δεν θα κάνουμε συνέχεια αυτό το πράγμα σήμερα, να ζητάμε τον λόγο επί προσωπικού. Όλα είναι προσωπικά.

**ΚΩΝΣΤΑΝΤΙΝΟΣ ΣΚΡΕΚΑΣ:** Πρόκειται για ένανΒουλευτή ο οποίος πρόκειται να στείλει ένα χαράτσι στους συμπολίτες του στη Λάρισα, τους αγρότες, περίπου 250 ευρώ ανά στρέμμα. Όμως, δεν το έχουν καταλάβει τι θα παραλάβουν. Μόλις το καταλάβουν, τότε θα μας πει πόσο καλό είναι το παρόν νομοσχέδιο.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τέλειωσε ο χρόνος σας, κύριε Σκρέκα.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Κυρία Πρόεδρε, σας παρακαλώ, τον λόγο.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Όχι, κύριε Παπαδόπουλε. Παλιά λέγαμε ότι όλα είναι πολιτικά, τώρα θα λέμε ότι όλα είναι προσωπικά; Δεν γίνεται. Δεν θα ανατρέψουμε τη ροή της συζήτησης. Δεν έχει νόημα. Μετά θα σας απαντήσει κι εκείνος. Δεν μπορούμε να καταστρατηγήσουμε τη διαδικασία.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Κυρία Πρόεδρε, σας παρακαλώ να μου δώσετε τον λόγο, γιατί λέειότι ψεύδομαι.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Δεν μπορώ να δώσω τον λόγο, γιατί μετά θα μου τον ξαναζητήσετε κι εσείς. Δεν θα κάνουμε αυτή τη δουλειά.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Θέλω να πω μια κουβέντα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ορίστε.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Είπα αυτά που διάβασε ο κ. Σκρέκας. Ούτε ένα συγγνώμη δεν ζήτησε. Είπα: «Αυτή η διοίκηση». «Η διοίκηση», αυτό είπα, ακριβώς αυτά που διάβασε ο κ. Σκρέκας. Αν είμαι ψεύτης, ευχαρίστως…

Ευχαριστώ πάρα πολύ.

**ΚΩΝΣΤΑΝΤΙΝΟΣ ΣΚΡΕΚΑΣ:** Κυρία Πρόεδρε, θα ήθελα τον λόγο.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Σκρέκα, δεν θα κάνουμε αυτή τη δουλειά.

**ΚΩΝΣΤΑΝΤΙΝΟΣ ΣΚΡΕΚΑΣ:** Κυρία Πρόεδρε, ζητώ συγγνώμη, αλλά ο κ. Παπαδόπουλος θα πρέπει να ζητήσει ένα μεγάλο συγγνώμη. Αυτά τα οποία ανέφερε ότι εγώ είπα χθες ήταν δυστυχώς ελλιπή και ψέματα, όπως αποδείχθηκε από τα Πρακτικά, τα οποία ανέγνωσα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ο κ. Σεβαστάκης, έχει τον λόγο για επτά λεπτά.

Σας παρακαλώ, να κάνετε οικονομία στον χρόνο.

**ΔΗΜΗΤΡΙΟΣ ΣΕΒΑΣΤΑΚΗΣ:** Ευχαριστώ πολύ, κυρία Πρόεδρε.

Το νομοσχέδιο που συζητούμε είναι ένα νομοσχέδιο που συλλέγει ένα ποικίλο πεδίο από αντιφάσεις, πολιτιστικές, παραγωγικές, χρηστικές και έμμεσα και πολιτικές αντιφάσεις. Άλλαξε η χρήση, άλλαξε η κατεύθυνση, άλλαξαν οι ιδιοκτησίες και η έννοια της παραγωγικής χρησιμοθηρίας και σιγά-σιγά αυτές οι αντιφάσεις κληροδοτήθηκαν στο σήμερα.

Αυτές, λοιπόν, προσπαθεί να διαχειριστεί αυτό το νομοσχέδιο και άλλα νομοσχέδια, που προηγούνται και έπονται, και τα οποία αφορούν τη δασική πολιτική, αγγίζουν την αναπτυξιακή διάσταση της δασικής πολιτικής. Το δάσος δεν είναι φόντο, σχετίζεται με τη χρήση. Το δάσος σχετίζεται με τις ιεραρχήσεις, κοινωνικές και πολιτιστικές, που έχουν επιλεγεί από τη νέα ελληνική πραγματικότητα και η κατεύθυνση της κοινωνικής ανάπτυξής της σχετίζεται με τον τρόπο που ιεραρχεί τόσο το δάσος όσο και το άστυ, την πόλη.

Αυτό το περίπλοκο, λοιπόν, σύστημα διλημμάτων προσπαθεί να το ισορροπήσει.

Οι πληροφορίες που έχω από πολλούς τεχνογνώστες, ανθρώπους της παραγωγής, είναι ότι είναι στη σωστή κατεύθυνση.

Είμαι σίγουρος ότι ένα τόσο περίπλοκο διάβημα μπορεί να εξελιχθεί, να εκλειανθεί, να βελτιωθεί στο μέλλον και με τις παρεμβάσεις και με τις εισηγήσεις των πολιτικών δυνάμεων. Εντούτοις, όλοι θα πρέπει να συμφωνήσουμε σε κάτι, ότι δασική πολιτική ποτέ δεν υπήρξε, ότι η έννοια της δασικής επικράτειας ποτέ δεν ήταν αποφασισμένη κοινωνικά. Το δάσος είτε άλλαζε χρήσεις, λόγω του ότι εγκαταλείπονταν αγροί, δάσωναν και ουσιαστικά ένα κομμάτι της παραγωγικής ζώνης αφομοιωνόταν από τη δασική επικράτεια και από την άλλη πλευρά υπήρχε πολύ μεγάλη βία προς την έννοια της δασικής επικράτειας. Υπήρχε πολύ μεγάλη αστική βία, ειδικά όταν είχαμε μεγάλη οικοδομική πίεση. Όλα αυτά φτιάχνουν ένα νέο πρωτόκολλο.

Νομίζω, λοιπόν, ότι η επιλογή του Υπουργείου να αναμετρηθεί με αυτό το πρωτόκολλο, επιτρέποντας τη χρήση, επιτρέποντας και επιβάλλοντας μοντέλα ανάταξης, νομίζω ότι είναι μια αρκετά τολμηρή πολιτικά επιλογή, η οποία θα μας δώσει το αποτέλεσμα και την ισορροπία που έχουμε απόλυτη ανάγκη.

Θέλω να υπογραμμίσω, επίσης, ότι δεν πάει η ζωή χωρίς κανονιστικό σύστημα. Δεν προχωράει η ζωή αυτοσχεδιάζοντας, αυτορρυθμιζόμενη και, επομένως, το δάσος είναι ό,τι του επιτρέπουμε εμείς να είναι. Δεν πρέπει να τίθεται έτσι.

Το δάσος έχει τη μεγάλη δύναμη να υποδεικνύει τον αστικό χώρο και, επίσης, το δάσος έχει τη μεγάλη δύναμη να επιτρέπει στο εσωτερικό του ορισμένες χρήσεις συνεπίκουρες, ενισχυτικές ή που πλαισιώνουν την παραγωγική, αγροτική δραστηριότητα. Με αυτούς τους όρους, λοιπόν, αμφιθυμίας ή αμφιρρέπειας, νομίζω ότι το νομοσχέδιο αναπτύσσεται.

Είμαι σίγουρος ότι και οι συνάδελφοι και οι πολιτικές δυνάμεις -ποιες;- αυτές που επέτρεψαν να καεί το δάσος, αυτές που θεώρησαν το δάσος ως εργαλείο της αστικής βουλιμίας, αυτές που άλλαξαν τον παραγωγικό χάρτη στην Ελλάδα, ειδικά μετά τη δεκαετία του 1950, θα μπορέσουν, έχοντας ίσως και μια εσωτερική ενοχή, να εισηγηθούν βελτιωτικές και εμπλουτιστικές λύσεις και θα μπορέσουν έτσι να οργανώσουν και την πολιτική τους επάνοδο στην πραγματικότητα και, επίσης, ίσως να απαντήσουν και στο μεγάλο ιστορικό ερώτημα που είχαν θέσει από τη δεκαετία του 1950.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Κυρία Πρόεδρε, ως Κοινοβουλευτικός Εκπρόσωπος θα ήθελα να μιλήσω για ένα διαδικαστικό θέμα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Όχι τώρα, κύριε Θεοχαρόπουλε. Αργότερα, γιατί πρέπει να προχωρήσουμε.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Θα ήθελα να απευθύνω ένα ερώτημα στην Κυβέρνηση σχετικά με τις τροπολογίες που κατατίθενται ακόμη και τώρα, για να ξέρουμε τι γίνεται.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ορίστε, έχετε τον λόγο.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Δεν είναι εδώ ο κ. Φάμελλος αυτή τη στιγμή, ίσως πρέπει να ειδοποιηθεί, αλλά έχει δηλώσει στην επιτροπή ότι «από τη μεριά της Κυβέρνησης δεν υπάρχει καμμία άλλη πρόταση για τροπολογία και δεν θα υπάρξει. Το έχουμε πει στη Διάσκεψη των Προέδρων και μπορώ να το αναφέρω και εδώ». Η συγκεκριμένη δήλωση, από τα Πρακτικά της Βουλής, έγινε στις 7 Απριλίου στην τρίτη συνεδρίαση της επιτροπής από τον αρμόδιο Υπουργό για το σημερινό νομοσχέδιο.

Έχουν κατατεθεί δύο τροπολογίες χθες το βράδυ, η μία για τη χρήση αιγιαλού και η δεύτερη για τη ΔΕΗ. Και μία τρίτη τροπολογία κατατίθεται τώρα για τον ΦΠΑ και τα τέλη κυκλοφορίας.

Θέλω να το τονίσω, κυρία Πρόεδρε, είναι μια απαράδεκτη διαδικασία. Θέλω να ρωτήσω αν προτίθεται να καταθέσει και άλλη τροπολογία. Να μην κάνει δεκτές τροπολογίες μέσα στη συνεδρίαση της Ολομέλειας, όπως ο ίδιος ο κ. Φάμελλος έχει δεσμευθεί στην επιτροπή. Δεν είναι δυνατόν να προχωρήσουμε με αυτή τη διαδικασία. Τουλάχιστον, να σεβόμαστε τον τρόπο που λειτουργούμε εδώ στο ελληνικό Κοινοβούλιο.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Εντάξει, κύριε Θεοχαρόπουλε.

Ο κ. Γεωργαντάς έχει τον λόγο.

**ΓΕΩΡΓΙΟΣ ΓΕΩΡΓΑΝΤΑΣ:** Ευχαριστώ, κυρία Πρόεδρε.

Χαίρομαι που θα είναι εδώ και ο αρμόδιος Υπουργός, ο οποίος πραγματικά με ενδιαφέρον βλέπει ένα θέμα το οποίο έχει προκύψει. Έχει εγκύψει με επιμέλεια, θεωρώ, επί του ζητήματος αυτού και ευελπιστώ ότι θα δώσει και μία λύση.

Το πρόβλημα το οποίο έχει δημιουργηθεί, κύριοι συνάδελφοι, έχει να κάνει με τους χάρτες οι οποίοι ήδη έχουν κυρωθεί. Το 2013 κυρώθηκαν σε όλη τη χώρα κάποιοι χάρτες, οι οποίοι αποτελούν ως ποσοστό το 1% της συνολικής εκτάσεως των σχετικών εκτάσεων. Σε αυτούς, λοιπόν, συνέβησαν δύο πράγματα. Από αυτές τις περιπτώσεις, η μία αφορά και τον Νομό Κιλκίς, την περιοχή του Πολυκάστρου, το οποίο νομίζω ότι πρέπει η Βουλή να το αποκαταστήσει.

Έχουμε δύο ζητήματα τα οποία προέκυψαν τότε. Το πρώτο είναι σχετικά με την έλλειψη ενημέρωσης, η οποία υπήρξε και ήταν φυσιολογική, γιατί ήταν μία πιλοτική προσπάθεια τότε για να αρχίσει όλη αυτή η διαδικασία. Δεν είχε λάβει αυτό το ζήτημα την έκβαση που έχει λάβει τώρα, έτσι ώστε τα μέσα ενημέρωσης να ασχοληθούν με αυτό, η Βουλή επανειλημμένως να ασχοληθεί με αυτό, να δοθεί μία δημοσιότητα και να γίνει μια ενημέρωση όλων των ενδιαφερομένων. Κι έτσι, όταν έγινε η ανάρτηση αυτών των χαρτών, ειδικά στην περιοχή του Πολυκάστρου -που ήταν και το πρώτο κτηματολογικό γραφείο της χώρας και γι’ αυτό ξεκίνησαν από το Πολύκαστρο- είχαμε μόνο μία αντίρρηση. Για μία έκταση εξήντα τριών χιλιάδων στρεμμάτων, από τις οποίες δεκατρείς χιλιάδες περίπου ήταν εκτάσεις οι οποίες χαρακτηρίζονται ως δασικές, υποβλήθηκε μόνο μία αντίρρηση.

Ένα ζήτημα που προκύπτει, λοιπόν, και θεωρώ ότι πρέπει να το δούμε όλοι, είναι σε σχέση με το δικαίωμα της ίσης μεταχείρισης όλων των πολιτών και όλων των δικαιούχων απέναντι στον νόμο. Αυτή τη στιγμή με τον ίδιο τρόπο γίνεται η ενημέρωση των πολιτών. Δηλαδή, γίνεται με μία ανάρτηση στη Διεύθυνση Δασών και μία άλλη στον τοπικό δήμο.

Αυτόν τον καιρό, όμως, η δημοσιότητα που έχει δημιουργηθεί είναι τέτοια που είναι σίγουρο ότι θα προκαλέσει το ενδιαφέρον όλων των ιδιοκτητών και ευελπιστούμε ότι όλοι, όσοι έχουν το δικαίωμα, θα πάνε να υποβάλουν τις αντιρρήσεις τους. Αυτό, όμως, δεν συνέβη, δυστυχώς, την προηγούμενη περίοδο.

Υπάρχει, όμως, κι ένα ζήτημα, σημαντικότερο ίσως από αυτό, το οποίο επιβάλλει, κύριε Υπουργέ, κατά την άποψή μου, να δούμε με ποιον τρόπο θα αντιμετωπίσουμε με ίσο τρόπο αυτούς τους ιδιοκτήτες. Το ζήτημα αυτό είναι ότι πλέον, με βάση τα νέα χαρακτηριστικά που δίδονται με το προεδρικό διάταγμα του 2016, αλλά και με τη συγκεκριμένη νομοθετική πρωτοβουλία, τη σημερινή, οι χορτολιβαδικές εκτάσεις, οι οποίες με το προηγούμενο καθεστώς υπάγονταν σε αυτές οι οποίες προστατεύονται από τη δασική νομοθεσία, τώρα έχουν εξαιρεθεί. Ουσιαστικά, δηλαδή, στο 1% στο οποίο ήδη έχουν κυρωθεί οι χάρτες, έχουν συμπεριληφθεί και χορτολιβαδικές εκτάσεις, όπως τότε η δασική νομοθεσία προέβλεπε, και σήμερα αυτές εξαιρούνται.

Σε αυτούς, λοιπόν, τους χάρτες που είχαν αναρτηθεί τότε και κυρώθηκαν, έχουμε δεσμευμένες τέτοιες περιοχές με αυτόν τον χαρακτηρισμό, δηλαδή χορτολιβαδικές που έχουν χαρακτηριστεί ότι υπάγονται στην προστασία του νόμου. Σήμερα, όμως, κάτι τέτοιο δεν θα συμβεί.

Νομίζω, λοιπόν, ότι με αυτό το συγκεκριμένο δεδομένο, το οποίο δεν μπορούμε εύκολα να ξεπεράσουμε και το οποίο δίνει μια διάσταση αδικίας απέναντι στους πολίτες που εκείνη την πρώτη περίοδο, στην πιλοτική αυτή διαδικασία, είχαν την ατυχία να είναι οι εκτάσεις τους μέσα σε αυτές οι οποίες τον πρώτο εκείνο καιρό χαρακτηρίστηκαν έτσι, θα πρέπει να τους δώσουμε μία ευκαιρία να υποβάλουν τις αντιρρήσεις τους με βάση τις νέες προβλέψεις του νόμου.

Μία από αυτές, η βασικότερη που είπα, είναι οι λεγόμενες χορτολιβαδικές εκτάσεις, αλλά υπάρχει και μία ακόμη. Είναι σε περιοχές με υψόμετρο κάτω των εκατό μέτρων, όταν η κλίση του εδάφους είναι κάτω του 12%. Είναι δύο πολύ σημαντικές νέες εξαιρέσεις από την προστασία, τις οποίες προβλέπει η παρούσα, η ισχύουσα δασική νομοθεσία και οι οποίες δεν προβλέπονταν παλιά. Και θα έχουμε το αντιφατικό γεγονός κάποιος που έχει μία περιοχή, η οποία χαρακτηρίστηκε με την παλιά νομοθεσία, να χαρακτηρίζεται ως δασική και πεντακόσια μέτρα δίπλα, κάποια άλλη έκταση, η οποία με τις τωρινές προβλέψεις θα χαρακτηριστεί, να μη χαρακτηρίζεται ως δασική έκταση.

Νομίζω, λοιπόν, ότι οφείλει να επιληφθεί το νομοθετικό Σώμα, το οποίο πρέπει να βλέπει αυτές -εν τοις πράγμασι, κατά την υλοποίηση μιας νομοθετικής πρωτοβουλίας- τις όποιες αστοχίες υπάρχουν ή τις όποιες διορθώσεις πρέπει να γίνουν ή εν προκειμένω, τις όποιες επαναδιατυπώσεις, ακριβώς επειδή ήρθε ο ίδιος ο νόμος και άλλαξε τις προϋποθέσεις. Θα πρέπει να τις δούμε και νομίζω ότι θα πρέπει να δώσουμε μια δεύτερη ευκαιρία σε όλους όσοι στη χώρα είναι ιδιοκτήτες του 1% αυτών των εκτάσεων, έτσι ώστε να μπορούν να επαναϋποβάλουν τις αντιρρήσεις τους, με βάση τα καινούργια χαρακτηριστικά που πλέον η δασική νομοθεσία προβλέπει.

Κύριε Υπουργέ, κανείς δεν θα πάθει τίποτα αν κοντά στο 99% των υπό κύρωση χαρτών δοθεί μία ευκαιρία και στο 1% των περιοχών και των εκτάσεων που έχουν ήδη κυρωθεί, ώστε με βάση τα νέα χαρακτηριστικά, τα συγκεκριμένα χαρακτηριστικά, τα οποία δίδει πλέον η δασική νομοθεσία και τα οποία είναι διαφορετικά από αυτά που ίσχυαν το 2013, να δοθεί μια δυνατότητα έτσι ώστε και αυτοί οι δικαιούχοι να υποβάλουν τις αντιρρήσεις τους και να κριθούν από το αρμόδιο όργανο.

Είναι συνταγματική υποχρέωση να σεβαστούμε αυτό το δικαίωμα των συμπολιτών μας. Νομίζω ότι οι νομικές παρενέργειες από μία τέτοια πράξη είναι αντιμετωπίσιμες και, βεβαίως, θα υπάρξει κι ένα αίσθημα δικαιοσύνης απέναντι σε όλους τους συμπολίτες μας, οι οποίοι, επαναλαμβάνω, είχαν την ατυχία οι εκτάσεις τις οποίες κατέχουν να συμπεριληφθούν σε εκείνο το πρώτο, πιλοτικό πρόγραμμα. Ήταν ατυχία ως προς το ένα μέρος του ζητήματος, αλλά από την άλλη, είχαν και την ατυχία να δουν έναν νόμο να αλλάζει, όπως αλλάζει τώρα, με ευνοϊκότερες, όπως κι εσείς λέτε, ρυθμίσεις πλέον για τους ιδιοκτήτες και τους κατόχους και αυτοί να μην έχουν το δικαίωμα να ζητήσουν να συμπεριληφθούν σε αυτές τις ευνοϊκότερες ρυθμίσεις.

Νομίζω ότι η Βουλή, ως κυρίαρχο Σώμα, με τη δικιά σας πρωτοβουλία, θα μπορούσε να δώσει αυτή τη δυνατότητα σε όλους αυτούς οι οποίοι έχουν εκτάσεις στους ήδη κυρωμένους χάρτες. Κι επαναλαμβάνω και στους συναδέλφους ότι είναι σε έξι-επτά νομούς αυτές οι περιοχές και είναι μόνο το 1% της συνολικής έκτασης.

Κύριε Υπουργέ, ευελπιστούμε στην ανταπόκρισή σας, γιατί πραγματικά είναι ένα ζήτημα, το οποίο ναι μεν ξεκίνησε από την ελλιπή ενημέρωση εκείνης της περιόδου, αλλά το οποίο με αντικειμενικό και ουσιαστικό τρόπο οφείλετε να αντιμετωπίσετε, καθώς η αλήθεια είναι ότι πλέον, ειδικά με τις χορτολιβαδικές εκτάσεις που ανέφερα, αλλάζουν τα χαρακτηριστικά και πρέπει να δώσετε κάποια λύση.

Ευχαριστώ πάρα πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε κι εμείς.

Θα ήθελα να σας ανακοινώσω ότι παρακολουθεί τις εργασίες της Ολομέλειας της Βουλής των Ελλήνων η Πρόεδρος της Εθνοσυνέλευσης της Δημοκρατίας της Σερβίας, η κ. Μάγια Γκοΐκοβιτς. Την καλωσορίζουμε στο ελληνικό Κοινοβούλιο.

(Χειροκροτήματα απ’ όλες τις πτέρυγες της Βουλής)

Βρίσκεται στη χώρα μας κατόπιν πρόσκλησης του Προέδρου της Βουλής και εις ανταπόδοση αντίστοιχης πρόσκλησης που είχε κάνει η ίδια και βρέθηκε ο Πρόεδρός μας στη Σερβία στα τέλη του 2016. Βρίσκεται από χθες εδώ. Ήδη υπογράφηκε μνημόνιο συνεργασίας μεταξύ των δύο Κοινοβουλίων, όπου προβλέπεται και σχετική επιτροπή συνεργασίας μεταξύ τους, για διάφορα ζητήματα που μας απασχολούν.

Όπως ξέρετε, έχουμε ιστορικές και στενές σχέσεις με τη Σερβία. Δηλώσαμε, για μια ακόμη φορά, τη συμπαράστασή μας για την πρόθεση και την επιθυμία της Σερβίας για ενταξιακή διαδικασία στην Ευρωπαϊκή Ένωση, για να βοηθήσουμε όσο μπορούμε. Ήδη για διάφορα ζητήματα έχει επισκεφθεί και ο Πρωθυπουργός τη Δημοκρατία της Σερβίας το προηγούμενο διάστημα, αλλά έχουμε και διάφορες άλλες πρωτοβουλίες που κάναμε ως γειτονικές χώρες για ζητήματα κοινού ενδιαφέροντος, όπως είναι το προσφυγικό, η τρομοκρατία και άλλα.

Έχουμε την τιμή, λοιπόν, να βρίσκεται μαζί μας και να παρακολουθεί αυτή τη στιγμή τη συνεδρίασή μας.

Ζήτησε τον λόγο ο Υπουργός κ. Σταθάκης.

Ορίστε, κύριε Υπουργέ, έχετε τον λόγο.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Κυρία Πρόεδρε, θέλω να διευκρινίσω κάτι για τις τροπολογίες, στο θέμα που έθεσε ο κ. Θεοχαρόπουλος.

Θα ήθελα να δείξετε κατανόηση για τις υπουργικές τροπολογίες, οι οποίες έχουν διαδικαστικό χαρακτήρα, του κ. Τσακαλώτου κυρίως, και οι οποίες έχουν έναν κατεπείγοντα χαρακτήρα, μιας και αφορούν θέματα παρατάσεων.

Όσον αφορά το σύνολο των άλλων τροπολογιών, των βουλευτικών, τηρώντας ρητά και αυτό που έχετε επικαλεστεί κατά του κ. Φάμελλου, δεν θα κάνουμε αποδεκτή καμμία τροπολογία και μια πολύ σημαντική από αυτές, σε συνεννόηση με τον Υπουργό Αγροτικής Ανάπτυξης, θα είναι στο επόμενο νομοσχέδιο του Υπουργείου Αγροτικής Ανάπτυξης με θέμα την αλιεία.

Ευχαριστώ.

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Κυρία Πρόεδρε, μπορώ να έχω τον λόγο;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Φάμελλε, έχετε τον λόγο.

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Με συγχωρείτε για την παρέμβαση, αλλά επειδή είναι σημαντική η παρέμβαση που έκανε ο κ. Γεωργαντάς, να διευκρινίσουμε -νομίζω ότι μπορούμε στην κοινοβουλευτική διαδικασία- κάποια θέματα για τις ήδη κυρωμένες πράξεις δασικών χαρτών, διότι όπως σας είπα εχθές κατά τη διαδικασία της Ολομέλειας, υπάρχουν από τις παλαιότερες αναρτήσεις και κάποιες οι οποίες δεν έχουν κυρωθεί, γιατί δεν λειτούργησαν οι επιτροπές αντιρρήσεων.

Για τις ήδη κυρωμένες έχουμε να δηλώσουμε τα εξής και προς τους πολίτες που ενδιαφέρονται και το συζητήσαμε και στις 22 Μαρτίου εδώ. Τα εργαλεία τα οποία θα νομοθετήσουμε σήμερα, που αφορούν την παραχώρηση ή χρήση κυριότητας για τη γεωργική λειτουργία είτε προ του 1975 είτε μετά το 1975, θα είναι διαθέσιμα -και είναι διαθέσιμα- και για τους πολίτες αυτών των περιοχών. Άρα θα τροποποιήσουν εκ των υστέρων τον κυρωμένο χάρτη. Είναι μια νόμιμη διαδικασία, προβλέπεται. Άρα τα νέα εργαλεία είναι στη διάθεση των πολιτών.

Όσον αφορά, δε τις πεδινές χορτολιβαδικές εκτάσεις, επειδή ήδη εκ νόμου του 2014 και με το προεδρικό διάταγμα του 2016, όπου προσδιορίζεται ο χαρακτήρας, δίνεται η δυνατότητα με τον σημερινό προτεινόμενο νόμο να αιτηθούν τον επανακαθορισμό των βελτιωτικών χαρακτηριστικών που έχει δώσει η νομοθεσία, μπορούν οι τετελεσμένες πράξεις με αίτηση του ενδιαφερόμενου να προχωρήσουν σε αλλαγή του περιοριστικού προστατευτικού χαρακτήρα της δασικής νομοθεσίας και έτσι να τροποποιήσουν τον κυρωμένο δασικό χάρτη. Άρα και γι’ αυτούς τους ιδιοκτήτες, χρήστες, κατόχους δίνεται η δυνατότητα να αξιοποιήσουν την ευνοϊκή ρύθμιση και προβλέπεται από το σημερινό νομοσχέδιο.

Κρατούμε μια επιφύλαξη για τα υπόλοιπα τμήματα, όχι δηλαδή για εκχερσώσεις και όχι για πεδινές χορτολιβαδικές, τι νομικό τετελεσμένο έχει δημιουργήσει η κύρωση ήδη του τμήματος, που ήδη έχει κυρωθεί, αυτό δηλαδή που δεν έχει αντιρρήσεις σε εκκρεμότητα και δεν είναι χορτολιβαδικό ή εκχερσωμένο, διότι αυτό θέλει και μια νομική, αν θέλετε, περαιτέρω τεκμηρίωση. Θα την εξετάσουμε, διότι ο δήμαρχος έστειλε εχθές αίτημα για τις περιοχές -αναφέρομαι στον Νομό Κιλκίς, που έχουμε ήδη συζητήσει μαζί- όμως νομίζω ότι για τρεις περιπτώσεις ικανοποιούνται, αν θέλετε, γιατί εκμεταλλεύονται τα θετικά χαρακτηριστικά.

Επίσης να πω για ένα ερώτημα που έθεσε ο κ. Σκρέκας εχθές που είναι σημαντικό, και καλό είναι να το έχουμε διευκρινισμένο, για την πρόταση και τεκμηρίωση και της Γενικής Διεύθυνσης Δασών. Προκύπτει ότι για τις εκχερσώσεις προ του 1975 δεν ήταν απαιτητή η γεωργική μελέτη και αυτό μπορεί να επικυρωθεί και με εγκύκλιο της γενικής διεύθυνσης, ώστε να μην υπάρχει τέτοιο βάρος-υποχρέωση, διότι δεν ήταν έτσι κι αλλιώς αναγκαίο και άρα δεν εισάγεται βάρος για τις περιοχές προ του 1975 είτε δημόσιας είτε ιδιωτικής φύσης. Άρα νομίζω ότι γίνεται και αυτή η διευκρίνιση και πρέπει να το πω για τα Πρακτικά, για να είναι κατοχυρωμένο στη δημόσια συζήτηση.

Τέλος, να καλημερίσουμε και να καλωσορίσουμε και την Πρόεδρο του Κοινοβουλίου της Σερβίας και να της ευχηθούμε καλή παραμονή και καλή συνεργασία στη χώρα μας.

Ευχαριστώ πολύ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Αποχαιρετάμε, λοιπόν, την κ. Μάγια Γκοΐκοβιτς.

(Χειροκροτήματα)

(Στο σημείο αυτό εξέρχεται από την Αίθουσα η Πρόεδρος της Εθνοσυνέλευσης της Δημοκρατίας της Σερβίας κ. Μάγια Γκοΐκοβιτς.)

Κύριε Βλάχο, έχετε τον λόγο για επτά λεπτά.

**ΓΕΩΡΓΙΟΣ ΒΛΑΧΟΣ:** Ευχαριστώ, κυρία Πρόεδρε.

Κυρίες και κύριοι συνάδελφοι, κύριοι Υπουργοί, συζητάμε για μια ακόμη φορά ένα πολύ σημαντικό θέμα, όπως είναι οι δασικοί χάρτες, μια πονεμένη ιστορία, ένα θέμα που έχει ξεκινήσει από παλιά και επειδή ξεκίνησε, κατά τη γνώμη μου, λάθος, αυτό το λάθος έγιναν προσπάθειες στη συνέχεια να διορθωθεί με ένα ακόμη λάθος και αυτό σήμερα συνεχίζεται. Και συνεχίζεται σήμερα, γιατί όλοι διαπιστώνουμε ότι παρά τις φιλότιμες προσπάθειες, πάντα υπάρχει κάποιο μικρό ή μεγαλύτερο αδιέξοδο.

Γιατί δημιουργείται αυτό το αδιέξοδο; Γιατί δεν θελήσαμε από την αρχή να ξεκαθαρίσουμε το τοπίο και να φτιάξουμε πραγματικούς δασικούς χάρτες.

Πώς αγαπητές και αγαπητοί συνάδελφοι θα δημιουργηθούν δασικοί χάρτες, όταν δεν έχουμε ξεκαθαρίσει με ποιες αεροφωτογραφίες θα γίνουν αυτοί οι δασικοί χάρτες;

Και τώρα θα σχολιάσω το προηγούμενο σχόλιο του κ. Παπαδόπουλου και του κ. Σκρέκα περί ευθυνών. Πώς θα φτιαχτούν δασικοί χάρτες, όταν η συνταγματική Αναθεώρηση του 2005, που προσπάθησε επί το ρεαλιστικότερον να τροποποιήσει τα άρθρα 24 και 117, ναυάγησε με ευθύνη της τότε αξιωματικής -και όχι μόνο- Αντιπολίτευσης;

Θέλω να πω, λοιπόν, ότι πρωτοβουλίες που εντόπισαν τα πραγματικά προβλήματα πάρθηκαν κατά καιρούς, αλλά δεν υπήρχε εκείνη η στοιχειώδης συνεννόηση να μιλήσουμε όλοι συγχρόνως την ίδια στιγμή την ίδια γλώσσα, γι’ αυτό και βλέπετε τώρα που άρχισαν οι αναρτήσεις των δασικών χαρτών, να φωνάζει, να παραπονιέται όλη η Ελλάδα, η ΚΕΔΕ, οι δήμαρχοι, οι περιφερειάρχες, όλοι. Γιατί; Γιατί λέμε πράγματα που δεν έχουν σχέση με την πραγματικότητα. Δηλαδή αναρτήσαμε ως δασικές περιοχές τις περιοχές που ήδη είναι δομημένες και προ πολλού έχουν αλλάξει χαρακτήρα. Τι σημαίνει αυτό; Σημαίνει ότι μια προσπάθεια που είναι σε εξέλιξη, μη θέλοντας να δει την πραγματικότητα, οδήγησε τα πράγματα στο αδιέξοδο. Έτσι έρχεται αυτό το νομοσχέδιο σήμερα και προσπαθεί να δώσει διευκρινίσεις επί διευκρινίσεων σε προηγούμενο νομοσχέδιο και μην έχετε καμμία απορία ότι και στο μέλλον θα έρθει ένα επόμενο νομοσχέδιο, που θα δίνει διευκρινίσεις γι’ αυτά που δεν διευκρινίσαμε σήμερα.

Από την αρχή που υπήρξε η ανάρτηση των δασικών χαρτών, εγώ έσπευσα να στείλω μια επιστολή στην πολιτική ηγεσία του Υπουργείου, ζητώντας να υπάρξει ένας σημαντικός χρόνος για τις ενστάσεις, γιατί όπως θα ξέρετε όλοι οι συνάδελφοι της περιφέρειας, πολλοί άνθρωποι δεν ζουν στο μέρος που έχουν και τις περιουσίες τους. Άρα δεν ενημερώνονται εγκαίρως για την ανάρτηση των δασικών χαρτών και συνήθως χάνουν τους χρόνους εντός των οποίων θα πρέπει να κάνουν την ένστασή τους. Γιατί αν δεν γίνουν πραγματικές ενστάσεις, αν δεν συζητηθούν οι πραγματικές ενστάσεις, δεν θα έχουμε πραγματικούς δασικούς χάρτες. Θα χτίσουμε για μια ακόμη φορά στην άμμο. Μήπως, λοιπόν, κάποια πράγματα πρέπει επιτέλους να τα δούμε από την αρχή, λίγο πιο ριζοσπαστικά, λίγο πιο ριζικά, για να μπορέσουμε να δώσουμε λύσεις;

Μιλάμε για δασωθέντες αγρούς. Όλοι ξέρουμε τι συμβαίνει, κυρίως στην περιφέρεια, αλλά όλοι ξεχνάμε αυτή την πραγματικότητα.

Μιλάμε για εκχερσώσεις. Ξέρουμε ότι υπάρχουν νόμιμες και παράνομες εκχερσώσεις. Όμως και εκεί το θέμα το αφήνουμε εκκρεμές. Ξέρουμε ότι υπάρχουν νόμιμα παραχωρητήρια προ πολλών δεκαετιών, τα οποία θέλουμε να τα αγνοούμε. Έτσι όλα αυτά τα προβλήματα τα αφήνουμε κάτω από το χαλί, οι πολίτες είναι σε ομηρία, είναι σε αδιέξοδο και τώρα πια που πρέπει να δηλώσουν τις περιουσίες τους, βρίσκονται μπροστά στο τραγελαφικό φαινόμενο, να δηλώνονται οι ίδιες περιοχές και από ιδιώτες και από το δημόσιο και να πρέπει ο ιδιώτης να αποδείξει αυτό που για την τοπική κοινωνία είναι αυταπόδεικτο, ότι δηλαδή η συγκεκριμένη περιουσία είναι του ιδιώτη και όχι του δημοσίου.

Έγινε μια προσπάθεια με τις οικιστικές πυκνώσεις για να προχωρήσουν οι δασικοί χάρτες και εγώ θεωρώ ότι, πράγματι, ήταν στη σωστή κατεύθυνση, αφού η φιλοσοφία του νομοθέτη -και εδώ θέλω, κύριε Υπουργέ, να γίνει κατανοητό- ήταν να εξαιρέσει οτιδήποτε είναι δομημένο, και το οποίο έχει ενστάσεις και χρειάζεται διευκρινίσεις, από το υπόλοιπο των δασικών χαρτών που πρέπει να προχωρήσει γρήγορα.

Έτσι, λοιπόν, ο νομοθέτης δεν μιλά για οικίες. Μιλά για κτήρια, μιλά και για κτίσματα. Ό,τι έχει δομηθεί, ό,τι υπάρχει με τους κανόνες που λέει ο νόμος και, βεβαίως, την πυκνότητα που λέει ο νόμος, πρέπει να εξαιρεθεί, να αντιμετωπιστεί χωριστά σαν μια πραγματικότητα και όλο το υπόλοιπο που είναι, βεβαίως, δάσος να προχωρήσει.

Εμείς θα πρέπει και σε αυτό το σημείο, πράγματι, να έχουμε το θάρρος να διευκρινίσουμε, πως ό,τι, πράγματι, είναι δομημένο πρέπει να κρατηθεί. Θα πρέπει δε και σε αυτό να πω, κύριοι Υπουργοί, ότι δεν νοείται συνέχιση προστίμων κατασκευής και διατήρησης σε περιοχές οι οποίες εντάσσονται σε αυτές τις οικιστικές πυκνώσεις. Θα πρέπει να υπάρξει αναστολή των όποιων προστίμων, έως ότου τελεσιδικήσει η διαδικασία γι’ αυτές τις περιοχές.

Υπάρχουν ποσά -μυθικά θα τα έλεγα- τα οποία συνοδεύουν πολλούς ιδιοκτήτες. Και αν γίνει προσπάθεια κάποια στιγμή αυτά τα ποσά να βεβαιωθούν, θα υπάρξει, αν θέλετε, ένα μπλοκάρισμα στην κοινωνία και στους ανθρώπους που συνοδεύονται από αυτά τα πρόστιμα.

Θα μιλούσα, λοιπόν, για απλούστευση των διαδικασιών, όχι για επίλυση των κόμπων, αλλά θα έλεγα για κόψιμο των κόμπων που δεν λύνονται και αποδεδειγμένα πια όλοι έχουμε καταλάβει ότι δεν λύνονται.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κυρία Πρόεδρε.

Αν, κύριοι Υπουργοί, η λειτουργία μιας καντίνας σε μια παραλία το καλοκαίρι συνεχίσει να χρειάζεται το χαρτί της αρχαιολογίας και του δασαρχείου, ουσιαστικά επιβεβαιώνουμε το αδιέξοδο στο οποίο είμαστε και την επιλογή για τον αργό θάνατο της στοιχειώδους επιχειρηματικότητας και της στοιχειώδους παραγωγικής διαδικασίας.

Εμένα θα μου επιτρέψετε να είμαι σε άλλη κατεύθυνση. Με την περιβαλλοντική ευαισθησία που πρέπει να έχει ο καθένας και ποσώς στην περιφέρεια -άρα θεωρείστε ότι αυτή είναι δεδομένη αλλά και λόγω επαγγέλματος- και με ρεαλισμό αν αυτά τα δύο συνδυαστούν, πιστεύω ότι, πράγματι, μπορούμε να δώσουμε πραγματικές λύσεις στα υπαρκτά προβλήματα των συμπολιτών μας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο τώρα έχει ο κ. Ηλίας Παναγιώταρος, Κοινοβουλευτικός Εκπρόσωπος της Χρυσής Αυγής.

Κύριε Παναγιώταρε, τα θέλετε τα δώδεκα λεπτά ή θα τα κρατήσετε για μετά;

**ΗΛΙΑΣ ΠΑΝΑΓΙΩΤΑΡΟΣ:** Ναι.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Εντάξει σας βάζω δώδεκα λεπτά.

**ΗΛΙΑΣ ΠΑΝΑΓΙΩΤΑΡΟΣ:** Ευχαριστώ, κυρία Πρόεδρε.

Εν μέσω μνημονίων και φοροεισπρακτικών καταιγίδων οθωμανικής εμπνεύσεως, φέρνετε ένα νομοσχέδιο το οποίο, υποτίθεται, όπως λέτε, διορθώνει τα κακώς κείμενα, την αναρχία διακοσίων και πλέον ετών, ένα νομοσχέδιο το οποίο, όμως, στην πραγματικότητα δεν αμβλύνει επ’ ουδενί, αλλά αντιθέτως διογκώνει, τις πελατειακές σχέσεις μεταξύ πολίτη και κράτους, μέσω των δυνατοτήτων που παρέχονται για να τακτοποιηθούν όλα τα λάθη, οι παρατυπίες και τα σφάλματα.

Όλοι μα όλοι ανά την ελληνική επικράτεια διαμαρτύρονται -οι δήμοι οι φορείς, η Εκκλησία, οι ιδιώτες, οι πάντες- για τους ίδιους ή και για διαφορετικούς λόγους, αναλόγως με τις τοπικές ιδιαιτερότητες που έχει η κάθε περιοχή.

Θα θέλαμε να κάνουμε ένα γρήγορο σχόλιο για τον εισπρακτικό χαρακτήρα του εν λόγω νομοσχεδίου. Όλα λύνονται με ένα παράβολο. Πληρώνεις, τακτοποιείς. Πληρώνεις, διορθώνεις. Πληρώνεις, νομιμοποιείσαι. Όταν για επτά και πλέον έτη ο ελληνικός λαός ταλαιπωρείται τα μέγιστα σε όλους τους τομείς και αναγκάζεται να πληρώνει πλέον για τα πάντα, για οτιδήποτε κάνει, για οτιδήποτε φταίει ή δεν φταίει, του φέρνετε ένα επιπλέον χαράτσι, το οποίο θα πρέπει μάλιστα να γίνει γρήγορα, προκειμένου να τακτοποιήσει τις όποιες εκκρεμότητες, τις οποίες θα καθορίζετε εσείς με το εν λόγω νομοσχέδιο.

Βέβαια δεν είδαμε να δείχνετε ούτε εσείς ούτε οι προκάτοχοί σας την ίδια ευαισθησία, που προσπαθείτε να δείξετε καιρό τώρα για τις αυθαιρεσίες του μεγαλύτερου αυθαιρέτου της γης, του mall στο Μαρούσι. Οι προηγούμενες κυβερνήσεις αλλά και εσείς προσπαθείτε συνεχώς να περάσετε από την πίσω πόρτα κάποια τροπολογία ή κάτι άλλο που να τους βγάζει εντελώς «λάδι» και να μην πληρώνουν τίποτα επί της ουσίας για το σοβαρότερο, το μεγαλύτερο πολεοδομικό και όχι μόνο έγκλημα που έχει γίνει στην πατρίδα μας.

Και την ίδια ώρα ζητάτε από τους απλούς Έλληνες πολίτες, κατόχους μικρών αγροτεμαχίων, από τους φτωχούς και απλούς ανθρώπους της υπαίθρου, να προβούν σε διορθωτικές ενέργειες, να πληρώσουν παράβολα, να προσλάβουν μηχανικούς, να πάνε σε υπηρεσίες, να κάνουν το ένα, να κάνουν το άλλο, προκειμένου να αποδείξουν τα αυτονόητα, αυτό το οποίο ίσχυε για δεκαετίες τώρα στις περιοχές τους.

Βλέπουμε ότι οι αεροφωτογραφίες του 1945, παίζουν σημαντικότατο ρόλο στην κατάρτιση των δασικών χαρτών. Κι εμείς ερωτούμε. Γιατί οι αεροφωτογραφίες του 1945 και όχι οι αεροφωτογραφίες του 1970; Και γιατί όχι αφού δεν υπάρχουν αεροφωτογραφίες πριν από το 1945, να μην πάμε στα αρχεία του Οθωμανικής Αυτοκρατορίας στην Κωνσταντινούπολη, όπου υπάρχουν όλα στα στοιχεία, για να δούμε ποιες εκτάσεις ήταν δασικές και ποιες όχι κατά τη διάρκεια της οθωμανικής κατοχής; Γιατί εκεί υπάρχουν όλα.

Όμως όπως βλέπετε, αν θέλει κάποιος να πάει να αποδείξει ότι πριν από το 1945 και τις αεροφωτογραφίες, οι εν λόγω εκτάσεις που ενδεχομένως να του χαρακτηρίζονται ως δασικές και για τις οποίες θα πρέπει να πληρώσει για να αποδείξει το αυτονόητο, να πρέπει να καταφύγει, να πάει στην κατεχόμενη Κωνσταντινούπολη, να πάει να βρει κάποιον δικηγόρο εκεί, να πάει στα αρχεία να βρει τα έγγραφα, να τα μεταφράσει, να τα φέρει και πάλι να του στοιχίσει μια μικρή περιουσία για να αποδείξει το αυταπόδεικτο.

Και αλήθεια -το ξαναλέμε αυτό- γιατί δεν λαμβάνονται υπ’ όψιν οι ιδιαιτερότητες που έχει η κάθε περιοχή; Υπάρχουν μέρη στην Ελλάδα, όπως η Μάνη –και τις προάλλες είχαν έρθει εδώ οι Μανιάτες και διαμαρτύρονταν για τους δασικούς χάρτες, για τον τρόπο που θέλετε να τους καταρτίσετε- όπου υπήρχε ο λόγος. Και όταν οι Μανιάτες έδιναν τον λόγο τους, τον τηρούσαν πάντοτε. Και δεν υπήρχαν γραπτά στοιχεία που να αποδεικνύουν κάποια πράγματα. Και σε άλλες περιοχές μπορεί να συμβαίνει το ίδιο, λιγότερο ή περισσότερο.

Εσείς για μια ακόμη φορά χρησιμοποιήσατε το δόγμα του σοκ. Είχαν βγει, πριν έρθει το εν λόγω νομοσχέδιο, πληροφορίες που έβλεπαν το φως της δημοσιότητας για απίστευτες ιστορίες σχετικά με τους δασικούς χάρτες, για τεράστια ποσά που θα πρέπει να πληρωθούν και ότι όλη η Ελλάδα είναι ένα δάσος και άλλα.

Και αφού ήρθε αυτό το σοκ για όλους τους Έλληνες πολίτες, με το εν λόγω νομοσχέδιο απαλύνετε λίγο τον πόνο τους, το κάνετε πιο εύπεπτο, οπότε σου λέει ο άλλος «σε σχέση με αυτά που έλεγαν στην αρχή και αυτά που ακούγονταν για τα τεράστια ποσά, έστω και αυτά είναι καλύτερα».

Και φτάνουμε στις τροπολογίες. Εδώ θα θέλαμε να κάνουμε μια επισήμανση για μια ακόμη φορά για το απαράδεκτο της κατάθεσης πολλών τροπολογιών –και ήρθε και άλλη πριν από λίγο, την οποία δεν έχουμε προλάβει να μελετήσουμε στο σύνολό της- σε άσχετο νομοσχέδιο. Και κάποιες εξ αυτών είναι από μόνες τους ολόκληρα νομοσχέδια επί της ουσίας δεκάδων σελίδων. Αυτό δείχνει για μια ακόμη φορά το πώς αντιλαμβάνεστε τον κοινοβουλευτισμό και την εξάσκηση των κοινοβουλευτικών διαδικασιών.

Για τις τροπολογίες θα ήθελα εν τάχει να κάνω μια τοποθέτηση. Όσον αφορά την τροπολογία με γενικό αριθμό 1005 και ειδικό 121 «Παράταση ως τις 30-6-2017 της λήξης της προθεσμίας υποβολής των δηλώσεων της περιουσιακής κατάστασης του 2016», για μια ακόμη φορά δίνεται παράταση, γιατί προφανώς ο κρατικός μηχανισμός, οι ελεγκτικές υπηρεσίες, κανείς δεν ήταν έτοιμος, για να μπορέσει να αντεπεξέλθει σε αυτό το οποίο είχε ζητηθεί πέρυσι.

Εδώ η Χρυσή Αυγή θα πει «παρών», διότι από τη μία θεωρούμε ότι τα έχετε πράξει όλα λάθος, αλλά από την άλλη, είναι πραγματικά πολλά και δύσκολα τα στοιχεία που πρέπει να συλλέξει ο οποιοσδήποτε. Βλέπετε όποιος καεί με τον χυλό φυσάει και το γιαούρτι. Και μετά τα σκάνδαλα δισεκατομμυρίων ευρώ όπου οι Υπουργοί είχαν τεράστιους λογαριασμούς και περιουσιακά στοιχεία κατά το παρελθόν και δεν χρειαζόταν να δικαιολογήσουν τίποτα, τώρα καλείται και ο τελευταίος δημόσιος υπάλληλος, να δικαιολογήσει ενδεχομένως και το 1 ευρώ που υπάρχει σε κάποιον τραπεζικό λογαριασμό, τον οποίο μπορεί να τον είχε ανοίξει και όταν ήταν παιδί στο σχολείο.

Στην τροπολογία 1006/122 που αφορά την παράταση χρηματικών ενταλμάτων για το τρέχον οικονομικό έτος κατά έναν μήνα μετά τη λήξη τους, είμαστε κατά, διότι όλα αυτά αποτελούν λογιστικά τεχνάσματα για την επίτευξη μνημονιακών υποχρεώσεων. Δεν μπορεί να γίνεται λόγος για δημόσιες επενδύσεις, σε μια χώρα που έχει τελματώσει οριστικά από τις επιταγές των τοκογλύφων.

Σχετικά με την τροπολογία 1007/123 που επί της ουσίας αφορά το γήπεδο της ΑΕΚ και την επίλυση των όποιων κωλυμάτων υπάρχουν στην ανέγερσή του, η Χρυσή Αυγή είναι υπέρ αυτής της τροπολογίας. Εξάλλου και στο προεκλογικό πρόγραμμα και στο αυτοδιοικητικό μας πρόγραμμα είναι ξεκάθαρο ότι η Χρυσή Αυγή είναι υπέρ της ανέγερσης και της ανακατασκευής όλων των γηπέδων μεγάλων και ιστορικών ομάδων στην Αθήνα, στην Αττική και σε ολόκληρη την Ελλάδα.

Αυτό θα έπρεπε να είχε γίνει χθες, αλλά βλέπουμε ότι από τη μία είχατε αναγκαστεί να ψηφίσετε και εσείς για διαφόρους λόγους «ναι», μετά βάλατε έναν δήμαρχο ο οποίος πρόσκειται σε εσάς να φέρνει -και να συνεχίσει να φέρνει- διάφορα κωλύματα.

Ενδεχομένως να σας ενοχλεί και η ονομασία του γηπέδου, που θα ονομαστεί «Αγία Σοφία» και θα είναι συγκεκριμένης τεχνοτροπίας. Ίσως να σας ενοχλούσαν όλα αυτά. Όμως στο τέλος ό,τι και να κάνετε, θα γίνει και το εν λόγω γήπεδο με τη συγκεκριμένη ονομασία. Μακάρι κάποια στιγμή να έχουμε και την κανονική Αγία Σοφία σε λειτουργία!

Η τροπολογία 1015/131 είναι από μόνη της μια σημαντικότατη τροπολογία. Είναι ξεχωριστό νομοσχέδιο, το οποίο θα έπρεπε να έρθει, για να συζητηθεί διεξοδικά. Για να δούμε κάποια ζητήματα που σχετίζονται με την εν λόγω τροπολογία.

Η εν λόγω τροπολογία αναφέρει: «Τροποποιούνται οι διατάξεις του ν.4389/2016», φρέσκου νόμου, «και ρυθμίζονται εκ νέου θέματα σχετικά με τον πλήρη ιδιοκτησιακό διαχωρισμό της «ΑΔΜΗΕ Α.Ε» από τη «ΔΕΗ Α.Ε.»».

Τι λέει η εν λόγω τροπολογία; Κατ’ αρχάς παίρνετε πίσω αυτά που ψηφίσατε πριν από λίγους μήνες. Προφανώς είναι μια μνημονιακή επιταγή για το τέταρτο μνημόνιο το οποίο έρχεται οσονούπω, ένας εκβιασμός που πιάνει, γιατί είστε τελικά πολύ ευαίσθητοι και δεν μπορείτε να αντισταθείτε στους όποιους εκβιασμούς των δανειστών.

Επί της ουσίας όλα όσα λέγατε κατά το παρελθόν, τα βαρύγδουπα λόγια, οι απεργίες, όλα όσα πράττατε, τα εξευτελίζετε μόνοι σας και αυτή τη στιγμή δέχεστε αυτό το οποίο αποτελεί ένα από τα μεγαλύτερα εγκλήματα εις βάρος του ελληνικού κράτους. Διότι η ΔΕΗ και οι υποδομές της κατασκευάστηκαν, χτίστηκαν, φτιάχτηκαν μέσα από κόπους και θυσίες δεκαετιών του ελληνικού λαού, κόστισαν εκατοντάδες δισεκατομμύρια ευρώ με σημερινές τιμές και εσείς το μόνο το οποίο κάνετε, είναι να τα ξεπουλάτε μέσω της «σαλαμοποίησης», -κομμάτι, κομμάτι- σε πολύ χαμηλές τιμές εις βάρος του ελληνικού λαού.

Στο τέλος θα μείνει ό,τι έχει απομείνει από τη ΔΕΗ οι «κακοί» πελάτες, γιατί τους «καλούς» πελάτες είναι υποχρεωμένη, βλέπετε, να τους δώσει, ενώ αυτό δεν είναι ελεύθερη οικονομία. Αυτό μάλλον είναι κάτι εντελώς διαφορετικό. Μάλλον έχει να κάνει με πρακτικές σοβιετικού τύπου, πρακτικές ενός και μόνο ανταγωνιστή, ο οποίος δεν έχει κανέναν άλλο, για να μπορέσει να δώσει ενδεχομένως καλύτερη τιμή.

Όσον αφορά την τροπολογία 1016/132 που έχει να κάνει με τους αιγιαλούς, σαφώς και είμαστε αντίθετοι. Είναι και αυτή από μόνη της ένα νομοσχέδιο δεκάδων σελίδων. Θα τοποθετηθεί ο αγορητής μας στη δεύτερη ομιλία του αργότερα, για να εξηγήσει με λεπτομέρειες γιατί είμαστε αντίθετοι με την εν λόγω τροπολογία.

Για την τελευταία τροπολογία που ήρθε πριν από λίγο, θα μιλήσει ο ειδικός αγορητής της Χρυσής Αυγής, διότι θα θέλαμε να τη μελετήσουμε και αυτή.

Τελειώνοντας, θα ήθελα να πω ότι, δυστυχώς, με όλες τις συγκλονιστικές κυβιστήσεις των τελευταίων δυόμισι ετών από μέρους σας, δεν μπορούμε παρά να είμαστε επιφυλακτικοί και αρνητικοί στις όποιες «αγνές» -εντός πολλών εισαγωγικών- προθέσεις σας και για το εν λόγω νομοσχέδιο, αλλά και για άλλα νομοσχέδια τα οποία προτίθεστε να φέρετε.

Μέσα σε μια γενικευμένη οικονομική –και όχι μόνο- κρίση, μια επίθεση που δέχεται ο ελληνικός λαός, έρχεστε να του προσθέσετε επιπλέον οικονομικά βάρη. Και νομίζετε ότι με όλες αυτές τις ρυθμίσεις με τις οποίες υποτίθεται ότι τον διευκολύνετε -και λέτε ότι θα γίνουν όλα με δόσεις ή μεθαύριο που θα έρθει το άλλο νομοσχέδιο για τον εξωδικαστικό συμβιβασμό των επιχειρήσεων, όπου θα μπορεί ένας επιχειρηματίας ο οποίος δεν έχει καθόλου δουλειά να πληρώνει σε εκατόν είκοσι δόσεις τα διάφορα χρέη του- θα μπορέσουν να αντεπεξέλθουν.

Εδώ θέλετε να φτιάξετε δασικούς χάρτες και τόσα χρόνια δεν μπορεί να φτιαχτεί ένα Κτηματολόγιο. Έχουν ξοδέψει οι Έλληνες πολίτες πολλά και έχουν πληρώσει πόσες φορές το Κτηματολόγιο και έρχεστε τώρα εσείς με αυτό το νομοσχέδιο για τους δασικούς χάρτες.

Μήπως τελικά όλο το εν λόγω νομοσχέδιο δεν έχει να κάνει με δασικούς χάρτες αλλά είστε προς αναζήτηση νέων επιφανειών για την καλλιέργεια σανού, με το οποίο τόσο πολύ και διακαώς επιθυμείτε να ταΐσετε για μια ακόμη φορά τους Έλληνες πολίτες;

Ευχαριστώ πολύ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τώρα θα δώσω τον λόγο στην Υπουργό κ. Παπανάτσιου, για να μιλήσει για την τροπολογία.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Ευχαριστώ, κυρία Πρόεδρε.

Θα μιλήσω για την τροπολογία με γενικό αριθμό 1017 και ειδικό 133. Αφορά διατάξεις για φορολογία εισοδήματος, ΦΠΑ και τέλη κυκλοφορίας. Ο ν.4172/2013 προέβλεπε τη λήξη της προθεσμίας για την υποβολή των φορολογικών δηλώσεων την 30η Απριλίου κάθε έτους. Με την τροπολογία η δήλωση υποβάλλεται μέχρι και την 30η Ιουνίου του αμέσως επόμενου φορολογικού έτους. Η διάταξη της προηγούμενης περίπτωσης ισχύει για τα εισοδήματα που αποκτώνται και τις δαπάνες που πραγματοποιούνται στα φορολογικά έτη που αρχίζουν από την 1η Ιανουαρίου 2016 και μετά.

**ΚΩΝΣΤΑΝΤΙΝΟΣ ΣΚΡΕΚΑΣ:** Για ποιον λόγο το κάνει αυτό;

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Οι φορολογικές δηλώσεις λήγουν με βάση τον νόμο στις 30 Απριλίου. Αντί να έχουμε συνέχεια υπουργικές αποφάσεις και να δίνουμε παρατάσεις -άνοιξε το σύστημα πριν από λίγο- δίνουμε τη λήξη στις 30 Ιουνίου.

Επειδή για την υποβολή κάθε φορά των στοιχείων που έχουν υποχρέωση να δίνουν και οι εργοδότες και το κράτος από την ΗΔΙΚΑ για τις συντάξεις ή άλλα εισοδήματα η προθεσμία είναι μέχρι τις 31 Μαρτίου, η έναρξη των φορολογικών δηλώσεων δεν μπορεί να γίνει πριν από τις αρχές του Απρίλη κάθε έτους, με αποτέλεσμα ένας μήνας να μην επαρκεί για τις φορολογικές δηλώσεις. Με αυτή τη λογική δίνουμε μέχρι τις 30 Ιουνίου τη λήξη.

Ήδη έχουμε και για τα νομικά πρόσωπα προγενέστερη διάταξη, οπότε μπορούν μέχρι τις 15 Ιουλίου τα φυσικά πρόσωπα που είναι μέλη νομικών προσώπων να υποβάλουν τις δηλώσεις τους και έχουμε ως καταληκτική ημερομηνία την 30η Ιουνίου.

Η καταβολή του φόρου γίνεται σε έξι κατά ανώτατο όριο ισόποσες μηνιαίες δόσεις, από τις οποίες η πρώτη καταβάλλεται την τελευταία εργάσιμη ημέρα του επόμενου μήνα και με καταληκτική ημερομηνία υποβολής της δήλωσης για τις υπόλοιπες πέντε την τελευταία εργάσιμη ημέρα των πέντε επομένων μηνών, δηλαδή μέχρι το τέλος του έτους.

Για τα νομικά πρόσωπα και τις νομικές οντότητες που έχουν λυθεί ή έχουν τεθεί υπό εκκαθάριση η καταβολή του φόρου γίνεται εφάπαξ και όχι αργότερα από την επόμενη εργάσιμη ημέρα από την υποβολή της δήλωσης.

Στο δεύτερο κομμάτι που αφορά τον ΦΠΑ έχουμε τις δηλώσεις έναρξης ή μεταβολών για την υποχρεωτική ένταξη στο κανονικό καθεστώς ΦΠΑ. Είναι για τους αγρότες του ειδικού καθεστώτος που έχουν την υποχρέωση να ενταχθούν στο κανονικό καθεστώς από 1-1-2017. Σύμφωνα με τις παραγράφους 5 και 6 του παρόντος άρθρου, υποβάλλονται έως τις 12-5-2017.

Εξαιρετικά όσοι εντάχθηκαν στο κανονικό καθεστώς από 1-1-2017, αλλά πληρούν τις προϋποθέσεις του τελευταίου εδαφίου της παραγράφου 1 του παρόντος, μπορούν να προβούν σε δήλωση μεταβολής μετάταξης στο ειδικό καθεστώς των αγροτών έως τις 12 Μαΐου 2017.

Πρόστιμα εκπρόθεσμης υποβολής που τυχόν επιβλήθηκαν από 1-1-2017 για ένταξη στο κανονικό καθεστώς έως τις 12-5-2017 διαγράφονται ή επιστρέφονται κατά περίπτωση.

Ειδικά για το φορολογικό έτος 2017, στον προσδιορισμό του ορίου των 5.000 ευρώ από επιδοτήσεις που έλαβαν οι αγρότες κατά το προηγούμενο φορολογικό έτος, λαμβάνονται τα ποσά των επιδοτήσεων που αφορούν μόνο το έτος 2016.

Αυτό είναι ένα αίτημα όλων των αγροτών. Επειδή κατά το έτος 2016 καταβλήθηκαν πάρα πολλές επιδοτήσεις που αφορούσαν προηγούμενα έτη, για τη συγκεκριμένη χρονιά και μόνο –το διευκρινίζουμε- μπορούν να κάνουν την ένταξη στα βιβλία από το ειδικό στο κανονικό καθεστώς όσοι έχουν πάνω από 5.000 για επιδοτήσεις που αφορούν το έτος 2016. Από το 2017 και μετά ισχύει η απόφαση που υπήρχε πριν, δηλαδή ό,τι καταβάλλεται μέσα στο έτος, ανεξάρτητα ποιο έτος αφορά, θα έχει την υποχρέωση για ένταξη στα βιβλία.

Το τελευταίο έχει να κάνει με την άρση της ακινησίας οχήματος, αυτοκινήτου ή μοτοσυκλέτας ιδιωτικής χρήσης. Έχει να κάνει με τα τέλη κυκλοφορίας. Δίνεται η δυνατότητα για άρση ακινησίας ενός μηνός, να καταβάλλονται τα δύο δωδέκατα του ποσού των αναλογούντων στο όχημα ετησίων τελών κυκλοφορίας. Για άρση ακινησίας διάρκειας τριών μηνών καταβάλλονται τα 4/12 του ποσού των αναλογούντων στο όχημα ετήσιων τελών κυκλοφορίας. Και για άρση ακινησίας για το υπόλοιπο διάστημα του έτους και μέχρι το τέλος αυτού καταβάλλονται τα δωδέκατα του ποσού των αναλογούντων στο όχημα ετησίων τελών κυκλοφορίας που απομένουν ως τις 31-12-2017, συν δύο δωδέκατα των ετήσιων τελών κυκλοφορίας.

Δίνουμε τη δυνατότητα σε κάποιους που θέλουν να πάρουν για ένα ορισμένο διάστημα τις πινακίδες, να μπορέσουν να το κάνουν. Είναι ακριβώς το ίδιο που είχαμε φέρει και πέρυσι.

Ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεχίζουμε από τον κατάλογο.

Τον λόγο έχει ο κ. Μπουκώρος από τη Νέα Δημοκρατία.

**ΧΡΗΣΤΟΣ ΜΠΟΥΚΩΡΟΣ:** Ευχαριστώ, κυρία Πρόεδρε.

Κυρίες και κύριοι συνάδελφοι, κύριε Υπουργέ, ο τρόπος με τον οποίο αντιμετωπίζει η Κυβέρνησή σας το ζήτημα των δασικών χαρτών και των δασικών εκτάσεων γενικότερα είναι απολύτως αποσπασματικός. Αυτό, αν θέλετε, αποδεικνύει και την έλλειψη σχεδιασμού.

Προσεγγίσατε το ζήτημα με νομοσχέδιο το 2016. Φέρατε πλήθος τροπολογιών σε άσχετα νομοσχέδια το προηγούμενο διάστημα. Φέρνετε και το υπό συζήτηση νομοσχέδιο, προκειμένου να αντιμετωπίσετε ένα ζήτημα για το οποίο και η ιστορικότητά του είναι γνωστή αλλά και τα δεδομένα. Αυτό είναι η απόδειξη της απόλυτης έλλειψης σχεδιασμού.

Θα μου επιτρέψτε, κύριε Υπουργέ, να επικεντρώσω σε δύο σοβαρά ζητήματα. Στο ζήτημα του τέλους αλλαγής χρήσης και στο ζήτημα της εξαγοράς εκτάσεων μέσα στο πλαίσιο που αφορά τους ιδιοκτήτες γης, τους κατόχους γης, δασικής ή άλλης μορφής, οι οποίοι εκχέρσωσαν εκτάσεις προ του 1975, δηλαδή πριν από τη ρητή συνταγματική πρόβλεψη, για την οποία και το νομοσχέδιό σας μιλάει.

Αρχικά, κύριε Υπουργέ, δείχνετε να αγνοείτε πλήρως τον μετασχηματισμό του πρωτογενούς τομέα μεταπολεμικά, τότε που υπήρχε η ανάγκη για παραγωγικές εκτάσεις, προκειμένου να αντιμετωπιστούν τα διατροφικά προβλήματα της χώρας, τότε που ο πρωτογενής τομέας άφηνε πίσω του τον κτηνοτροφικό χαρακτήρα και έπαιρνε κατά κύριο λόγο γεωργικό χαρακτήρα.

Όλοι αυτοί οι άνθρωποι είναι δεκάδες χιλιάδες στη χώρα. Γι’ αυτό έχουν προκύψει ένα εκατομμύριο στρέμματα αμφισβητήσιμα αυτή την ώρα, με μόνο τριάντα τέσσερις νομούς να έχουν αναρτημένους χάρτες. Δηλαδή όταν ολοκληρωθεί το σύνολο της επικράτειας, οι αμφισβητούμενες γαίες θα φτάσουν το ένα οκτακόσια. Αυτό είναι μια δική μου εκτίμηση.

Το παραβλέπετε και το παραγνωρίζετε το θέμα. Και έρχεστε και ζητάτε από τον κάθε αγρότη σήμερα, κύριε Υπουργέ, για τέλος αλλαγής χρήσης 60 ευρώ έως 80 ευρώ επειδή άλλαξε η χρήση, επειδή έτσι το επέβαλαν οι κοινωνικές και οι οικονομικές συνθήκες μετά τον Β΄Παγκόσμιο Πόλεμο!

Αν ρωτούσατε τον Υπουργό Γεωργίας, που μόλις πριν από λίγο εγκατέλειψε την αίθουσα, κύριε Υπουργέ, θα σας έλεγε ότι τα 80 ευρώ για έναν αγρότη που καλλιεργεί σιτηρά, είναι τα δύο ετήσια εισοδήματα.

Ο αγρότης σήμερα κερδίζει μόνο την επιδότηση, κύριε Υπουργέ, που είναι 32 ευρώ το στρέμμα και εσείς του ζητάτε για τέλος εξαγοράς 75 ευρώ, 80 ευρώ, κρυπτόμενοι πίσω από το γεγονός ότι οι διατάξεις προηγούμενων νομοσχεδίων προέβλεπαν ακόμα μεγαλύτερο τίμημα, παραγνωρίζοντας την κατάσταση που έχει δημιουργήσει, πρώτον, η επταετής κρίση, δεύτερον, το φορολογικό και ασφαλιστικό δικό σας νομοσχέδιο και, τρίτον, η εκτίναξη του κόστους παραγωγής.

Πώς, λοιπόν, από έναν αγρότη, που με εντολή της διοίκησης εκχέρσωσε την έκτασή του πριν από ογδόντα χρόνια, με αποφάσεις των υπηρεσιών εγγείων βελτιώσεων και άλλες αποφάσεις της διοίκησης, φορολογήθηκε για ογδόντα χρόνια, μεταβίβασε τη γη του, επιδοτήθηκε τα τελευταία σαράντα χρόνια, έρχεστε και ζητάτε σήμερα -και ομιλώ για τις περιπτώσεις προ του 1975- 80 ευρώ; Δύο ετήσια εισοδήματα είναι αυτά, κύριε Υπουργέ, για έναν αγρότη που καλλιεργεί σιτηρά. Τον παραπέμπετε να υποβάλει αίτηση στις δασικές αρχές, προκειμένου να πάει σε αλλαγή χρήσης, καταβάλλοντας το τέλος αλλαγής χρήσης.

Αυτό είναι το κρίσιμο σημείο, κύριε Υπουργέ, στο οποίο θα ήθελα την προσοχή σας. Είναι διάχυτος ο φόβος μεταξύ των αγροτών ότι με την αίτηση αλλαγής χρήσης θα προκύψει και μέγα ζήτημα ιδιοκτησίας, διότι οι δασικές αρχές στις οποίες παραπέμπετε τους αγρότες –δεν ομιλώ, φυσικά, για τις επιτροπές αντιρρήσεων-, βασιζόμενες στο προηγούμενο νομικό πλαίσιο σε μια σειρά νόμων, θα αμφισβητήσουν τους νόμιμους τίτλους ιδιοκτησίας των αγροτών, θα ζητήσουν από τη δικαιοσύνη αναγνωρισμένους τίτλους ιδιοκτησίας και τότε η αλλαγή χρήσης θα μετατραπεί σε υποχρέωση εξαγοράς της γης τους. Αυτό αφορά δεκάδες χιλιάδες αγρότες και ένα εκατομμύριο στρέμματα, κύριε Υπουργέ.

Ξέρετε ποιο είναι το άθροισμα, κύριε Υπουργέ, εξαγοράς και αλλαγής τέλους; Είναι 250 ευρώ το στρέμμα. Ένας μικρομεσαίος αγρότης με διακόσια στρέμματα σιτηρά θα κληθεί να καταβάλει αυτό το ποσό έστω και σε εκατό δόσεις, αν πάει στο άθροισμα, δηλαδή, αν πάει και στο τέλος αλλαγής χρήσης και στην εξαγορά. Γιατί θέλω να κάνω ένα σχόλιο εδώ, κύριε Υπουργέ.

Είπατε σαφώς κατά την επεξεργασία του νομοσχεδίου, ότι όποιος δεν θέλει να έχει τίτλους ιδιοκτησίας, να πληρώσει μόνο το τέλος να έχει τη χρήση. Παρουσιάζεστε και εδώ να αγνοείτε μια κοινωνική πραγματικότητα. Ο αγρότης είναι δεμένος με τη γη του. Και τώρα του λέτε να εκχωρήσει στο κράτος την κυριότητά της μετά από ογδόντα χρόνια, και να κρατήσει μόνο την εκμετάλλευσή της;

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Με τη δημόσια γη; Με τη γη του δημοσίου;

**ΧΡΗΣΤΟΣ ΜΠΟΥΚΩΡΟΣ:** Κύριε Υπουργέ, αυτό ακριβώς λέει. Όμως, δυστυχώς, θα διαπιστωθεί αυτό, αν δεν υπάρξει ρητή διάταξη για το πώς υποβάλλονται αιτήσεις, για το τέλος αλλαγής χρήσης, που δεν οδηγεί στην ανάγκη εξαγοράς.

Αν σας έχει διαφύγει αυτή η κρίσιμη παράμετρος, μπορείτε πριν από την ψήφιση του νομοσχεδίου να την τακτοποιήσετε, να την αλλάξετε. Αν δεν σας έχει διαφύγει και αποτελεί και δική σας εκτίμηση, τότε πολύ φοβάμαι ότι σκοπίμως υποκρύπτεται ένα δυσβάσταχτο χαράτσι για τον αγροτικό κόσμο.

Έχετε την ευκαιρία να αποσαφηνίσετε απολύτως, κύριε Υπουργέ, αυτό το ζήτημα. Σε διαφορετική περίπτωση ο αγροτικός κόσμος δικαίως θα σας θεωρήσει εμπνευστή της εξόντωσής του.

Σκεφτείτε κάτω από τις σημερινές οικονομικές συνθήκες να κληθεί μετά από επτά-οκτώ μήνες ο αγρότης να πληρώσει για γη την οποία έχει αγοράσει και για την οποία διαθέτει συμβόλαια, μέσα από ένα νομοσχέδιο που υποτίθεται ότι έρχεται να ρυθμίσει τα πράγματα μετά από πολλές δεκαετίες, να πληρώσει 250 ευρώ για την εξαγορά και για το τέλος χρήσης. Αυτό θα είναι απολύτως καταστροφικό.

Ήδη πάρα πολλοί αγρότες είναι έτοιμοι να εγκαταλείψουν τη γη τους μετά το ασφαλιστικό, το φορολογικό και την εκτίναξη του κόστους παραγωγής. Μια τέτοια πιθανότητα θα τους οδηγήσει εκτός των κτημάτων τους με καταστροφικές συνέπειες για τους ίδιους αλλά και για τον παραγωγικό ιστό της χώρας.

Κύριε Υπουργέ, αναμένουμε τις διευκρινίσεις σας για αυτό το θέμα, διότι όπως σας προείπα, είναι πλέον διάχυτος μεταξύ των αγροτών ο φόβος ότι θα χάσουν περιουσίες που αποκτήθηκαν με πολύ ιδρώτα.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο τώρα έχει η κ. Ελένη Αυλωνίτου, Βουλευτής του ΣΥΡΙΖΑ.

**ΕΛΕΝΗ ΑΥΛΩΝΙΤΟΥ:** Ευχαριστώ πολύ, κυρία Πρόεδρε.

Κυρίες και κύριοι Βουλευτές, στο σημερινό νομοσχέδιο: «Τροποποιήσεις διατάξεων της δασικής νομοθεσίας και άλλες διατάξεις» έχει κατατεθεί υπουργική τροπολογία προσθήκη με θέμα: «Τροποποίηση του άρθρου 15 του ν.4067/2012», που αφορά στην ουσία την κατασκευή του γηπέδου της ΑΕΚ στη Νέα Φιλαδέλφεια. Θέλω να σταθώ σε αυτή την τροπολογία, επειδή θεωρώ ότι έχει ιδιαίτερη σημασία για τον χώρο του αθλητισμού αλλά και για την πόλη της Νέας Φιλαδέλφειας.

Από νομοτεχνική άποψη η τροπολογία επαναφέρει μερικώς στον Γενικό Οικοδομικό Κανονισμό, γιατί αυτός είναι ο ν.4067/2012, μια πρόβλεψη που υπήρχε στην προηγούμενη τροποποίηση του ΓΟΚ του ν.2831/2000, η οποία, όμως, είχε απαλειφθεί το 2012.

Συγκεκριμένα στο θέμα της αφετηρίας μέτρησης υψών κτηρίου στην υψομετρική μελέτη της οδού υπήρχε παλιά πρόβλεψη ότι αν για οποιονδήποτε λόγο δεν μπορούσε να εκδοθεί από τον δήμο, η αρμοδιότητα της έκδοσής της περνούσε στη νομαρχία. Καθώς αυτό δεν ήταν συμβατό με τη νέα διάρθρωση της τοπικής αυτοδιοίκησης, όπου πλέον έχουμε περιφέρεια, καταργήθηκε, αφήνοντας σε νομικό κενό τις σπάνιες περιπτώσεις έργων, όπου η κατασκευή του κυρίως έργου συνοδεύεται από βύθιση της οδού, όπως είναι η περίπτωση του γηπέδου της ΑΕΚ στη Νέα Φιλαδέλφεια. Βρεθήκαμε έτσι, λοιπόν, σε μια κατάσταση όπου κανένα από τα ενδιαφερόμενα μέρη δεν μπορούσε να κάνει τίποτα χωρίς να διατρέχει τον κίνδυνο να κριθεί παράνομο. Η ΑΕΚ δεν μπορούσε να προχωρήσει χωρίς την υπογραφή του δήμου, ο δήμος δεν μπορούσε να υπογράψει, η νομαρχία και η περιφέρεια δεν μπορούσαν να υπογράψουν αντί του δήμου και ο αρμόδιος Υπουργός ήταν κατά νόμο αναρμόδιος.

Η σημερινή τροπολογία έρχεται, λοιπόν, να λύσει αυτό το πρόβλημα, καλύπτοντας ένα νομικό κενό. Δεν επαναφέρει το παλαιότερο καθεστώς γενικά, αναγνωρίζει όμως μια ειδική περίπτωση, την περίπτωση αθλητικών εγκαταστάσεων χωρητικότητας άνω των δεκαπέντε χιλιάδων θέσεων για τη λειτουργία των οποίων απαιτούνται διανοίξεις ή διαμορφώσεις οδών και λοιπά συνοδά έργα. Στις περιπτώσεις αυτές και μόνο όλες οι σχετικές βεβαιώσεις θα εκδίδονται από τώρα από το Υπουργείο Υποδομών και Μεταφορών που διαθέτει φυσικά και τη σχετική τεχνική επάρκεια.

Θεωρώ καλή επιλογή αυτήν τη στενή λύση αντί μιας γενικής δυνατότητας του Υπουργείου να υπογράφει αντί των δήμων και τη θεωρώ αποδεκτή εφόσον με το ισχύον σήμερα νομικό καθεστώς δεν εξασφαλίζεται ασφάλεια δικαίου για καμμία πλευρά. Ουσιαστικά, δηλαδή, η τεχνική δυνατότητα κατασκευής του συγκεκριμένου έργου υπερέβη τη νομοθεσία, οπότε προσαρμόζουμε τη νομοθεσία.

Στο μεταξύ, όμως, η υπόθεση του γηπέδου της ΑΕΚ έχει δημιουργήσει στη Νέα Φιλαδέλφεια μια κατάσταση όχι μόνο δυσάρεστη, αλλά και εκρηκτική. Το αρχικό λάθος να γκρεμιστεί το παλιό γήπεδο της ΑΕΚ και οι κατοπινές προσπάθειες να κτιστεί στη θέση του ένα καινούργιο γήπεδο έχουν διχάσει την πόλη, όχι γιατί είναι τόσο δύσκολο να λυθεί το γηπεδικό, όσο γιατί διάφορες φασιστικές συμμορίες θεωρούν ότι τώρα βρήκαν την ευκαιρία, με πρόφαση την ΑΕΚ, να τρομοκρατούν μια ολόκληρη δημοκρατική πόλη. Δεν μιλάω, φυσικά, για τους χιλιάδες αεκτζήδες που σε διάφορες περιπτώσεις έχουν διαδηλώσει ειρηνικά στο γήπεδο. Μιλάω για συμμορίες λίγων δεκάδων ανθρώπων που τη δράση τους θέλω να σας ομολογήσω ότι την έχω διαπιστώσει και αυτοπροσώπως.

Ούτε, όμως, βοήθησε το κλίμα το γεγονός ότι κάποιοι περίοικοι του γηπέδου, θέλοντας να μην έχουν κυκλοφοριακή συμφόρηση στη γειτονιά τους κάθε δεύτερη Κυριακή, νόμιζαν ότι θα έβρισκαν τρόπο να διώξουν την ΑΕΚ από τη Νέα Φιλαδέλφεια. Εδώ δεν έχω παρά να επαναλάβω μόνο αυτό που διακήρυξαν στις διαδηλώσεις τους οι χιλιάδες ειρηνικοί αεκτζήδες: «Το γήπεδο το βρήκατε εδώ, δεν σας βρήκε».

Πρέπει, λοιπόν, όλοι να βρουν στη Νέα Φιλαδέλφεια τη μέση οδό που να εξυπηρετεί όλους τους Φιλαδελφειώτες. Και δεν μπορώ να μη θυμίσω σε όλους ότι Φιλαδελφειώτισσα και μάλιστα η πιο διάσημη Φιλαδελφειώτισσα, είναι η ΑΕΚ, γιατί όλοι, μα όλοι μας έχουμε ταυτίσει την πόλη της Νέας Φιλαδέλφειας με την ΑΕΚ.

Σήμερα επιτέλους, η πολιτεία λύνει με την τροπολογία το νομικό κουβάρι. Δεν φτάνει, όμως, αυτό. Πρέπει ο αρμόδιος Υπουργός να δει και κάποια άλλα συνοδά έργα του γηπέδου που χρειάζεται η Νέα Φιλαδέλφεια.

Πρώτον, χρειάζεται να μεταφερθούν τα απορριμματοφόρα του δήμου από τον χώρο που γειτονεύει με το γήπεδο. Βάλτε το συνοδό έργο. Δεύτερον, χρειάζεται ένα δημοτικό πάρκινγκ σε υπάρχον δημοτικό οικόπεδο. Βάλτε το συνοδό έργο. Τρίτον, χρειάζεται καλύτερη πυροπροστασία το Άλσος της Νέας Φιλαδέλφειας. Βάλτε το συνοδό έργο. Τέταρτον, χρειάζεται η Γραμμή 4 του μετρό να φτάσει στη Νέα Φιλαδέλφεια. Βάλτε το τουλάχιστον στο μακροπρόθεσμο σχεδιασμό του έργου που τώρα δημοπρατείται. Πέμπτον, χρειάζεται το άλσος της Νέας Φιλαδέλφειας να υπάγεται στον Δήμο της Νέας Φιλαδέλφειας, χωρίς τη δυνατότητα περαιτέρω παραχώρησης για αθλητικές χρήσεις, δηλαδή να εξαιρεθεί από το άρθρο 43 του ν.4277/2014 και ο Δήμος Νέας Φιλαδέλφειας - Νέας Χαλκηδόνας.

Κυρίες και κύριοι Βουλευτές, υπάρχουν λύσεις, αρκεί να κάνουν ένα βήμα πίσω όλοι τους, να πάρουν μια βαθιά ανάσα και μετά να προχωρήσουμε μπροστά ήρεμα.

(Στο σημείο αυτό κτυπάει το κουδούνι λήξης του χρόνου ομιλίας της κυρίας Βουλευτού)

Ψηφίζω, λοιπόν, αυτήν τη σωτήρια τροπολογία –τελειώνω, κυρία Πρόεδρε- και αδημονώ να βρεθώ μαζί με τους φιλάθλους της ΑΕΚ και να μοιραστώ τη χαρά μαζί τους στο πρώτο της παιχνίδι μέσα στο γήπεδο, στο νέο της σπίτι, στο στάδιο «Αγιά Σοφιά», στην πόλη που γεννήθηκε.

Τέλος, ψηφίζω το σημερινό νομοσχέδιο που περιλαμβάνει όλες εκείνες τις τροποποιήσεις της δασικής νομοθεσίας, απαραίτητες για την απρόσκοπτη συνέχεια του έργου της κατάρτισης των δασικών χαρτών, εξασφαλίζοντας έτσι όχι μόνο τους πολίτες που θέλουν να κάνουν χρήση συγκεκριμένων εκτάσεων, αλλά πρωτίστως προστατεύοντας το δημόσιο συμφέρον και τον δασικό πλούτο στη χώρα.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει η κ. Καραμανλή, Βουλευτής της Νέας Δημοκρατίας.

**ΑΝΝΑ ΚΑΡΑΜΑΝΛΗ:** Ευχαριστώ, κυρία Πρόεδρε.

Η Κυβέρνηση φέρνει προς ψήφιση το εν λόγω νομοσχέδιο μέσα σε ένα βαρύ κλίμα που έχει διαμορφωθεί με τα νέα μέτρα που πρόκειται να νομοθετήσει, μέτρα που προέκυψαν μετά από τις πολύμηνες παλινωδίες της στις διαδικασίες της διαπραγμάτευσης και φέρνουν τη χώρα και πάλι με την πλάτη στον τοίχο, φέρνουν νέα υπερφορολόγηση και νέα περικοπή συντάξεων, χωρίς να συνοδεύονται με καμμία νέα χρηματοδότηση, μέτρα που υπερβαίνουν την κοινοβουλευτική της θητεία και δεσμεύουν τη χώρα μας.

Μέσα σε αυτήν την ατμόσφαιρα, λοιπόν, φέρνετε ένα σχέδιο νόμου που υποτίθεται ότι προσπαθεί να διορθώσει κάποια κακώς κείμενα της δασικής νομοθεσίας και υποστηρίζετε ότι διευθετείτε χρόνια προβλήματα καλλιεργητών και κτηνοτρόφων. Μόνο που οι προθέσεις σας δεν είναι και τόσο αγαθές και οι τακτοποιήσεις αυτών των προβλημάτων αποτελούν τον μανδύα κάτω από τον οποίο κρύβονται τελικά νέα χαράτσια, νέες οικονομικές επιβαρύνσεις που αγγίζουν χιλιάδες αγρότες. Γιατί αυτόν τον στόχο, τον φοροεισπρακτικό, φαίνεται να υπηρετούν αυτές οι νέες ρυθμίσεις κι όχι το να λύσουν το πρόβλημα με τις πρώην δασικές εκτάσεις. Γι’ αυτό και το μοναδικό κριτήριο για την εξαγορά εκτάσεων που χρησιμοποιούνται για γεωργικές καλλιέργειες είναι η καταβολή του χαρατσιού.

Θα κληθεί λοιπόν, η πλειοψηφία των καλλιεργητών να καταβάλει το τίμημα εξαγοράς, αλλά και το χρηματικό αντάλλαγμα για το περιβαλλοντικό ισοζύγιο, δηλαδή και την αλλαγή χρήσης. Και μιλάμε σε πολλές περιπτώσεις, σε πάρα πολλές, για εκτάσεις που έχουν εκχερσωθεί πριν από το 1975 και για τις οποίες οι σημερινοί ιδιοκτήτες έχουν πληρώσει φόρους κληρονομιάς ή φόρους μεταβίβασης και ΕΝΦΙΑ. Και έρχεστε, λοιπόν, να τους προσθέσετε ένα επιπλέον βάρος. Αποδεικνύεται περίτρανα ότι έχετε στοχοποιήσει τους Έλληνες αγρότες, τους οποίους έχετε ήδη γονατίσει με τις αυξήσεις του ΦΠΑ και τις αυξημένες εισφορές του ΟΓΑ. Και όλα αυτά την ώρα που μιλάμε για την ανάγκη αναδιάρθρωσης του παραγωγικού μοντέλου της χώρας και την ενίσχυση του πρωτογενή τομέα.

Θα μου επιτρέψετε, όμως, να εστιάσω σε μια τροπολογία που κατατέθηκε στο σχέδιο νόμου και αφορά στην έγκριση υψομετρικής μελέτης για την κατασκευή αθλητικών εγκαταστάσεων, χωρητικότητας άνω των δεκαπέντε χιλιάδων θέσεων. Η τροπολογία που κατατέθηκε και με την οποία παρακάμπτονται τα προσκόμματα του Δήμου Νέας Φιλαδέλφειας για την ανέγερση του γηπέδου της ΑΕΚ, βάζει ένα τέλος στον παραλογισμό και επιτρέπει στην ΑΕΚ να αποκτήσει το δικό της σπίτι και να επιστρέψει εκεί που πραγματικά ανήκει.

Συνεπώς, η Νέα Δημοκρατία δεν θα μπορούσε να είναι αντίθετη γιατί θεωρούμε αυτονόητο, ότι ένας σύλλογος του εκτοπίσματος και της ιστορίας της ΑΕΚ πρέπει να έχει τη δική του στέγη και μάλιστα, εκεί που είναι η φυσική του έδρα, εκεί που οι πρώτοι πρόσφυγες έκτισαν το παλαιό γήπεδο της ΑΕΚ, στη Νέα Φιλαδέλφεια. Και είμαστε θετικοί, γιατί πιστεύουμε ακράδαντα και στην αναπτυξιακή διάσταση του εγχειρήματος. Γιατί η κατασκευή του γηπέδου θα δώσει πνοή στην οικονομική ζωή της περιοχής, θα τονώσει την επιχειρηματική δραστηριότητα και θα δημιουργήσει θέσεις εργασίας. Το ίδιο φυσικά, ισχύει για όλους τους μεγάλους συλλόγους της χώρας. Θα αναφέρω τον Παναθηναϊκό, για τον οποίο υπάρχει έντονη συζήτηση τελευταία, ο οποίος δικαιούται να έχει το δικό του σύγχρονο γήπεδο, αντάξιο της ιστορίας του, που θα καλύπτει τις ανάγκες του και θα φιλοξενεί όλα τα τμήματά του. Αρκεί όλα αυτά να στηρίζονται σε ένα σχέδιο ρεαλιστικό και να υπάρχει σεβασμός στους χιλιάδες φιλάθλους του και να μην αποτελούν φθηνά σόου, με στόχο πρόσκαιρα πολιτικά οφέλη.

Κυρίες και κύριοι συνάδελφοι του ΣΥΡΙΖΑ, η κατάθεση αυτής της τροπολογίας θα μπορούσε να είναι μια ένδειξη πολιτικής ωριμότητας από την πλευρά σας και να σηματοδοτεί την αλλαγή της εχθρικής και ιδεοληπτικής τάσης σας, απέναντι σε κάθε επενδυτική πρωτοβουλία. Γιατί κανείς δεν ξεχνά ότι δεν πάνε πολλά χρόνια που το κόμμα σας υιοθετούσε απόψεις σαν κι αυτές του πρώην συντρόφου σας, για τον οποίο δεν έγινε κανένας λόγος από την προλαλήσασα συνάδελφό μου, του Δημάρχου της Νέας Φιλαδέλφειας. Χέρι-χέρι πηγαίνατε με τον κ. Βασιλόπουλο μέχρι να φύγει από το κόμμα σας και να σας καταγγείλει ως μνημονιακούς. Και ακόμη και σήμερα, οι κομματικές σας οργανώσεις δηλώνουν τη συμπαράστασή τους στο πρόσωπό του. Κανείς δεν ξεχνά επίσης, ότι πρωτοστατούσατε στο μπλοκάρισμα του γηπέδου στο Βοτανικό με τους περίφημους κορμοράνους, ότι εκφράζατε τη μιζέρια της υπονόμευσης κάθε δημιουργικής προσπάθειας.

Θα μπορούσε, λοιπόν, να πιστέψει κάποιος ότι έχετε αλλάξει ριζικά και στηρίζετε τέτοιες πρωτοβουλίες. Επειδή, όμως, η αξιοπιστία σας βρίσκεται στο ναδίρ, φοβούμαστε ότι πρόκειται για ακόμη ένα δείγμα πολιτικού καιροσκοπισμού και ότι προσπαθείτε να παρουσιάσετε ως δικό σας κατόρθωμα τη δρομολόγηση της κατασκευής του γηπέδου, αλλά και να υπόσχεστε γενναιόδωρα γήπεδα σε όλους. Τώρα που είστε στριμωγμένοι στα σχοινιά, με την οικονομία γονατισμένη και τα νέα μέτρα επί θύραις που καλείστε να ψηφίσετε οσονούπω. Με την κοινωνία να σας επιδοκιμάζει καθημερινά και τις παλινωδίες σας και τις καταστροφικές σας επιλογές. Πιστεύετε ότι με αυτόν τον τρόπο θα ανακόψετε το κύμα δυσμένειας εναντίον σας. Θα μου πείτε έχετε υποσχεθεί στο παρελθόν τα πάντα στους πάντες. Μην τρέφετε όμως, αυταπάτες αυτήν τη φορά.

Οι φίλαθλοι ούτε μνήμη χρυσόψαρου έχουν ούτε αφελείς είναι. Η βούληση για το γήπεδο της ΑΕΚ υπάρχει εδώ και τριάμισι χρόνια, γιατί τότε προέκυψε ένα σοβαρό και ολοκληρωμένο επενδυτικό σχέδιο. Και εσείς που κυβερνάτε εδώ και περισσότερο από δύο χρόνια, πώς το προωθήσατε; Η αίτηση ακυρώσεως του Δήμου Νέας Φιλαδέλφειας έχει απορριφθεί από το ΣτΕ τον Μάρτιο του 2015 και έχει δημοσιευτεί από τον Ιούνιο του 2015. Πόσους μήνες, αλήθεια, ο φάκελος της ΑΕΚ παρέμενε βαθιά στα υπουργικά σας συρτάρια;

Η Νέα Δημοκρατία, λοιπόν, ψηφίζει την τροπολογία για να αποκτήσει η ΑΕΚ το γήπεδο που στερήθηκε και μαζί με αυτό στερήθηκε σημαντικά έσοδα και το κάνει με απόλυτο σεβασμό στον κόσμο του Σωματείου, όπως σέβεται και τις υπόλοιπες ομάδες.

Κλείνοντας -και σας ευχαριστώ, κυρία Πρόεδρε-, σε ό,τι αφορά την Κυβέρνηση, όλο αυτό το γαϊτανάκι εξαγγελιών και οι πανηγυρικοί τόνοι δεν μπορούν δυστυχώς, να αλλάξουν την απογοητευτική της εικόνα ούτε ισοσκελίζουν τη ζημιά που έχει προκαλέσει στην ελληνική κοινωνία ούτε διαγράφουν τα πεπραγμένα της, για τα οποία θα κριθεί οσονούπω από τους Έλληνες πολίτες.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστώ.

Τον λόγο έχει ο κ. Στύλιος από τη Νέα Δημοκρατία.

**ΓΕΩΡΓΙΟΣ ΣΤΥΛΙΟΣ:** Ευχαριστώ, κυρία Πρόεδρε.

Κυρίες και κύριοι συνάδελφοι, συζητούμε σήμερα το σχέδιο νόμου του Υπουργείου Περιβάλλοντος για τη δασική νομοθεσία. Επιτρέψτε μου να πω ότι είναι ένα ζήτημα, που κατά μία έννοια διατρέχει γραμμικά όλη τη σύγχρονη ελληνική ιστορία.

Το πλαίσιο της δασικής νομοθεσίας και τα προβλήματά της, αν θέλετε, είναι αποτέλεσμα κοινωνικών μετασχηματισμών, πολιτικών αλλαγών, συγκρούσεων σε πολλές περιπτώσεις πολιτικών, τοπικών και κοινωνικών. Είχαμε συνανθρώπους μας που διέθεταν τίτλους ιδιοκτησίας αγροτικών γαιών και έγιναν δάση, δασών που αποχαρακτηρίστηκαν και εκχερσώθηκαν. Τίτλους ιδιοκτησίας, στηριγμένους σε προφορικές συμφωνίες, σε μαρτυρίες. Μεταπολεμικά και κυρίως, μετά το 1974 έχουμε την αστικοποίηση της χώρας, την έντονη αστυφιλία, την ερήμωση της υπαίθρου. Τώρα, στην κρίση, έχουμε την επιστροφή κυρίως σε επαρχιακές πόλεις του πληθυσμού, όπου οι αγροτικές δραστηριότητες αρχίζουν να είναι σε έξαρση.

Ένα σύνθετο τοπίο, συνεπώς, έχει δημιουργηθεί και η Κυβέρνηση με το παρόν σχέδιο νόμου αντί να απλοποιήσει τις διαδικασίες, να ξεδιαλύνει το τοπίο, να βοηθήσει τους ενδιαφερομένους, περιπλέκει ακόμα περισσότερο την κατάσταση. Αντί, λοιπόν, να προχωρήσουμε με σταθερά οργανωμένα βήματα σε σύγχρονους δασικούς χάρτες, έχουμε τα μπρος - πίσω της σημερινής Κυβέρνησης. Και τι είχαμε; Έναν νόμο που ψηφίστηκε πέρυσι το 2016, όπου στην ουσία εσείς οι ίδιοι ήλθατε και τον ξεψηφίζετε, είχαμε προσπάθεια ανάρτησης των δασικών χαρτών, παράταση στην ανάρτηση, τροπολογία, ξανά τροπολογία, ξανά παράταση, πράγμα που αποδεικνύει και επιβεβαιώνει ότι όλο αυτό έχει γίνει πρόχειρα και όχι συγκροτημένα και με βάση ένα σχέδιο.

Επίσης, τι άλλο είχαμε; Κάναμε κριτική στην επιτροπή, στη συζήτηση στο συγκεκριμένο νομοσχέδιο και είπαμε ότι δεν φαινόταν ξεκάθαρα, αλλά δινόταν λευκή εξουσιοδότηση στον Υπουργό σε σχέση με το τίμημα. Και ήλθε ο Υπουργός στην επιτροπή, μετά από τις δικές μας πιέσεις και είπε ότι θα είναι αυτό το τίμημα εξαγοράς και το περιβαλλοντικό αποτύπωμα. Αν δεν ήταν οι δικές μας πιέσεις, δεν θα είχαμε αυτήν την κατάληξη. Για ποιον λόγο από την αρχή δεν είχε διευκρινιστεί και δεν ήταν ξεκάθαρο;

Κυρίες και κύριοι συνάδελφοι, θέλω να σας θυμίσω ότι ο ν.4280/2014 της προηγούμενης κυβέρνησης, είχε καταγγελθεί τότε από την αξιωματική αντιπολίτευση του ΣΥΡΙΖΑ, σημερινή Κυβέρνηση, ως καταστροφικός για τα δάση. Σήμερα καμμία διάταξη από τον συγκεκριμένο νόμο δεν αναιρείται. Ίσα-ίσα τις κάνατε αποδεκτές στη λογική και τη φιλοσοφία του δικού σας σημερινού νομοσχεδίου.

Τι επιτυγχάνετε άραγε, με το παρόν σχέδιο νόμου; Πάνω από ένα εκατομμύριο στρέμματα αγροτικής καλλιεργούμενης γης συμπεριλαμβάνονται στους αναρτημένους δασικούς χάρτες έως δασικές εκτάσεις, ενώ είναι καλλιεργούμενες γεωργικές εκτάσεις, αποτέλεσμα του προηγούμενου δικού σας νόμου. Πολίτες, συνεπώς, που έχουν τίτλους ιδιοκτησίας στα χέρια τους, που είτε αγόρασαν τα κτήματα είτε τα κληρονόμησαν μετά από δύο ή τρεις γενιές, υπάρχει ο κίνδυνος να πληρώσουν έως και 250 εκατομμύρια ευρώ συνολικά ως τίμημα εξαγοράς και αλλαγής χρήσης. Για γεωργικά κτήματα, τα οποία έχουν αλλάξει χρήση και από δασικές εκτάσεις έχουν γίνει καλλιεργούμενες εκτάσεις πριν το 1975, με καταληκτική ημερομηνία το 1975, λόγω της αλλαγής του Συντάγματος, θα κληθούν να πληρώσουν κάποιο χρηματικό αντάλλαγμα για την αλλαγή χρήσης.

Συνεπώς τη στιγμή που θα έπρεπε να στηρίζουμε τον πρωτογενή τομέα, να δίνουμε κίνητρα και να καταργούμε τα αντικίνητρα, με το σημερινό νομοσχέδιο έχουμε ακόμα μια παραπάνω επιβάρυνση των αγροτών και των ανθρώπων της γης. Καλείστε τώρα τις όποιες ενστάσεις και τις διαφωνίες να τις λύσουν τα υποστελεχωμένα δασαρχεία, όπου σε πολλές περιπτώσεις δεν θα υπάρχει ούτε η γνώση, αλλά ούτε το κατάλληλο ανθρώπινο δυναμικό, η επαρκής ποσότητα για να διεκπεραιώσει το σύνολο του όγκου που θα δημιουργηθεί.

Προσθέτετε τεράστια γραφειοκρατία και πλήθος δικαιολογητικών τα οποία απαιτείτε να προσκομίσουν οι κτηνοτρόφοι, ενώ θα μπορούσαν να είναι πιο εύκολα τα πράγματα για τον Έλληνα πολίτη, προκειμένου με πιο απλές διαδικασίες, χρησιμοποιώντας τα ΚΕΠ ή άλλες ηλεκτρονικές διαδικασίες, να διευκολύνουμε τον παραγωγό του σήμερα. Αναγκάζετε μία μερίδα συμπολιτών μας να πληρώσουν ένα μεγάλο χαράτσι, είτε για να κάνουν τις ενστάσεις τους, είτε για να εκφράσουν τις αντιρρήσεις τους, είτε καταβάλλοντας το τίμημα στο κράτος.

Ένα άλλο χαρακτηριστικό παράδειγμα αποτελούν οι εκτάσεις που απαλλοτριώθηκαν από το ελληνικό κράτος, προκειμένου να διατεθούν για εποικισμό, για καλλιέργεια, για βόσκηση και για διάφορες άλλες κοινωφελείς χρήσεις. Το μεγαλύτερο μέρος των εποικιστικών αρχείων –αν όχι το 100% αυτών- έχουν συνταχθεί σε άλλα προβολικά συστήματα και όχι στο σύστημα ΕΓΣΑ, όπως οι δασικοί χάρτες.

Συνεπώς πολίτες που είναι ιδιοκτήτες εποικιστικών εκτάσεων οι οποίοι θα θελήσουν να υποβάλουν αντίρρηση κατά των δασικών χαρτών, αναγκαστικά θα εμπλακούν σε χρονοβόρες και δαπανηρές διαδικασίες τοπογραφικού εντοπισμού αποτύπωσης της ιδιοκτησίας μέσα στο σύστημα ΕΓΣΑ. Αν στους προς κατάρτιση και προς οριστικοποίηση δασικούς χάρτες σημειώνονταν έστω και μόνο τα περιγράμματα των αγροκτημάτων που έχει διανείμει το ελληνικό κράτος, θα ελαχιστοποιούνταν η ταλαιπωρία των πολιτών.

Κυρία Πρόεδρε, κυρίες και κύριοι συνάδελφοι, θα ήθελα να αναφερθώ και σε μία τροπολογία που έχει κατατεθεί από συναδέλφους. Άκουσα από τον Υπουργό ότι δεν θα γίνει δεκτή και θα έρθει σε επόμενο νομοσχέδιο.

Έτσι δεν είναι, κύριε Υπουργέ;

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Ακριβώς.

**ΓΕΩΡΓΙΟΣ ΣΤΥΛΙΟΣ:** Αν δείτε τη συγκεκριμένη τροπολογία, φαίνεται καθαρά ότι αυτή δεν έχει γραφτεί από Βουλευτές. Αφορά το 1/3 του αλιευτικού κανονισμού της χώρας. Δεν είναι νομικό το κείμενο. Δεν έχει γίνει διάλογος.

Παρακαλώ, λοιπόν –θετική είναι αυτή η ενέργεια, έστω και την τελευταία στιγμή δεν γίνεται αποδεκτή η συγκεκριμένη τροπολογία- να μην έχουμε τέτοιες πρωτοβουλίες και ενέργειες από Βουλευτές, διότι αμφισβητείται το κύρος της Βουλής, δεν λύνουμε τα προβλήματα και το βλέπουμε αποσπασματικά.

Μέσα σ’ αυτό το νομοσχέδιο υπάρχουν και θετικά σημεία. Ένα θετικό σημείο είναι η τροπολογία που αφορά το γήπεδο της ΑΕΚ, μία πρωτοβουλία που συστηματικά υπήρξε από την προηγούμενη κυβέρνηση της Νέας Δημοκρατίας, καθώς με μεθοδικότητα και σε συνεργασία με τους εμπλεκόμενους φορείς υπήρξε μία επενδυτική πρωτοβουλία. Έρχεστε σήμερα μετά από δύο χρόνια να δώσετε μία λύση. Είμαστε θετικοί προς αυτήν την κατεύθυνση. Είναι μία αναπτυξιακή κίνηση για την ευρύτερη περιοχή.

Θέλω να καταδείξω τη θετική πρωτοβουλία σε σχέση με το «Πάρκο Πυρσινέλλα» που αφορά τον Δήμο Ιωαννιτών. Την υποστηρίζω.

Επίσης, είναι θετικά τα άρθρα που αφορούν, για παράδειγμα, τις υπερωρίες των δασικών υπαλλήλων, οι οποίοι πραγματικά προσφέρουν στη χώρα και στο κοινωνικό σύνολο και τέτοια προβλήματα πρέπει να τα αντιμετωπίζουμε.

Ευχαριστώ πολύ, κυρία Πρόεδρε.

**ΠΡΟΕΔΡΕΟΥΣΑ (Αναστασία Χριστοδουλοπούλου):** Ευχαριστούμε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα δύο φοιτητές και ένας συνοδός του προγράμματος «ERASMUS» από το Πάντειο Πανεπιστήμιο.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Τώρα, από τον κατάλογο τον λόγο έχει η κ. Παναγιώτα Κοζομπόλη - Αμανατίδη, Βουλευτής του ΣΥΡΙΖΑ.

Ορίστε, κυρία συνάδελφε, έχετε τον λόγο για επτά λεπτά.

**ΠΑΝΑΓΙΩΤΑ ΚΟΖΟΜΠΟΛΗ - ΑΜΑΝΑΤΙΔΗ:** Ευχαριστώ, κυρία Πρόεδρε.

Κύριοι Υπουργοί, κυρίες και κύριοι συνάδελφοι, με δεδομένο ότι η κύρωση των δασικών χαρτών είναι βασικό έργο υποδομής, αναγκαία προϋπόθεση για την κατάρτιση του Δασολογίου, που με τη σειρά του θα συμβάλει στην ολοκλήρωση του Εθνικού Κτηματολογίου και τη δημιουργία Εθνικού Χωροταξικού Σχεδιασμού, θα ανέμενε κάποιος, όπως σε κάθε πολιτισμένη χώρα, ότι η θεσμοθέτηση και η εφαρμογή των σχετικών διατάξεων θα τύγχανε της απολύτου αποδοχής όλων των πτερύγων της Βουλής, των συλλογικοτήτων, των πολιτών, των μέσων μαζικής ενημέρωσης, με ένα μόνο μέλημα, τη συνεισφορά ενός εκάστου στην εφαρμογή του δύσκολου σε κάθε περίπτωση εγχειρήματος.

Στη χώρα μας δεν έγινε το ίδιο. Η αναγκαιότητα της μεταρρύθμισης υποχώρησε μπροστά σε μικροπολιτικές σκοπιμότητες, χάρη των οποίων η ενημέρωση και η πληροφόρηση του πολίτη έδωσε τη θέση της στην παραπληροφόρηση. Στη χώρα μας, όπου η καταγραφή και χωροθέτηση των δασικών εκτάσεων και η σύνταξη σχετικού χάρτη έχει θεσπιστεί από το έτος 1976 με τον ν.248 και που σήμερα ίσως είναι η μόνη χώρα στην Ευρώπη που δεν διαθέτει Κτηματολόγιο και Δασολόγιο, η σύνταξή του είναι αναγκαία και επιβεβλημένη, γιατί η χώρα μας έχει ταλαιπωρηθεί από καταπατήσεις αιγιαλών, παραλιών και δασών και ένα μεγάλο μέρος των πυρκαγιών είναι εμπρησμοί για αποψίλωση της δασικής βλάστησης και ιδιοποίησης της συγκεκριμένης έκτασης.

Όλοι γνωρίζουν ότι η έλλειψη Δασολογίου μόνο δεινά επέφερε στους πολλούς και πιο αδύναμους πολίτες. Υπήρξε ένα διαρκές κυνηγητό με τις δασικές, διοικητικές και δικαστικές υπηρεσίες, ενώ παράλληλα εκπρόσωποι μεγάλων συμφερόντων που καταπάτησαν και αλλοίωσαν περιοχές απείρου κάλλους, έμειναν ατιμώρητοι.

Όμως, από την ανάρτηση των δασικών χαρτών διαβάσαμε και ακούσαμε πολλές και περισπούδαστες αναλύσεις που ξεκινούσαν προσχηματικά από την αναγκαιότητα κατάρτισης Κτηματολογίου ή Δασολογίου και μέσα από διαδρομές τρόμου, επιβολή χαρατσιού, απώλεια ιδιοκτησίας, απώλεια επιδοτήσεων, κατέληγαν στο συμπέρασμα ότι η κύρωση δασικών χαρτών θα φέρει την καταστροφή και γι’ αυτό πρέπει να αποσυρθούν.

Υπήρξε, επίσης, παραπληροφόρηση. Ακόμα και μέσα σ’ αυτήν την Αίθουσα ακούσαμε εχθές από συνάδελφο ότι η προηγούμενη κυβέρνηση αναγνώρισε στην πατρίδα του –και πατρίδα μου, συμπτωματικά- τη Μάνη, δηλαδή στην ανατολική και δυτική Μάνη, ότι το κράτος είχε εκχωρήσει τα δικαιώματά του.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

Η πολιτική βούληση της Κυβέρνησης να εφαρμοστούν το Σύνταγμα και οι νόμοι, χωρίς ταυτόχρονα να θιγούν οι πολίτες και η δυναμική της πρωτογενούς παραγωγής, προσπέρασε την τεχνητή οχλοβοή. Έτεινε, όμως, ευήκοον ους στις ψύχραιμες φωνές που ανέδειξαν τα προβλήματα που φανερώθηκαν από την ανάρτηση των δασικών χαρτών, καθ’ ότι –ως γνωστόν- οι δασικοί χάρτες δεν νομοθετούν, αλλά υπακούουν σε θεσμοθετημένους νόμους, συντάσσονται με βάση συγκεκριμένους νόμους. Με ψυχραιμία και αποφασιστικότητα έκανε παρεμβάσεις στο ισχύον νομοθετικό πλαίσιο, για να ολοκληρωθεί η αναγκαία μεταρρύθμιση, χωρίς δυσμενείς επιπτώσεις για τους πολίτες και την οικονομία της χώρας σε μία δύσκολη δημοσιονομική συγκυρία.

Με υπουργικές αποφάσεις ή με νομοθετικές ρυθμίσεις μειώθηκε το τέλος των αντιρρήσεων, ενημερώθηκαν οι χάρτες με τα όρια των οικισμών –εδώ είχαν πολύ μεγάλη ευθύνη οι δήμοι όλης της χώρας- ήρθη η αναδάσωση στις καλλιεργούμενες εκτάσεις, επιμηκύνθηκε η προθεσμία για την υποβολή των αντιρρήσεων σε εκατόν πέντε (105) από εξήντα (60) ημέρες που ίσχυε πριν και ορίστηκε ότι στον ΟΠΕΚΕΠΕ θα αποστέλλεται ο αναρτημένος χάρτης για ενημέρωση και ο κυρωμένος χάρτης για να ενημερώνονται οι καταστάσεις για την κατανομή των καλλιεργητικών επιδοτήσεων.

Ήρθη η αναδάσωση σε καλλιεργούμενες εκτάσεις και δόθηκε η δυνατότητα στις Επιτροπές Εξέτασης Αντιρρήσεων να εξετάζουν τον χαρακτήρα των εκτάσεων που εμφανίζονται ως αναδασωτέες. Ορίστηκε ότι η αίτηση για την έναρξη της διαδικασίας εξαγοράς της εκχερσωμένης έκτασης αναστέλλει την κύρωση του δασικού χάρτη στη συγκεκριμένη έκταση.

Με τις υπό νομοθέτηση σήμερα ρυθμίσεις προβλέπεται, ότι στην περίπτωση επέμβασης σε δασικές εκτάσεις μέχρι τέσσερα στρέμματα να μην είναι αναγκαία η σύνταξη μελέτης αναδάσωσης, αλλά να υποχρεούται ο δικαιούχος σε καταβολή σχετικής δαπάνης ή στη διενέργεια σχετικής δασικής εργασίας και να επιτρέπεται εντός των εκτάσεων της δασικής νομοθεσίας που έχουν γίνει επεμβάσεις η κατασκευή έργων που εξυπηρετούν την καλλιέργεια.

Οι επεμβάσεις για γεωργική εκμετάλλευση χωρίς άδεια της αρμόδιας αρχής διαχωρίζονται, όπως και στο ισχύον νομοθετικό πλαίσιο, σε δύο περιόδους –στις προ και μετά του 1975- και απλοποιούνται περαιτέρω οι διαδικασίες της εξαγοράς ώστε να δοθεί η δυνατότητα σε εκείνους που έχουν καλλιεργήσει αυτή τη γη να συνεχίσουν απρόσκοπτα να την καλλιεργούν, δεδομένης και της οικονομικής κρίσης που πλήττει τη χώρα μας.

Εδώ δεν έχουμε μόνο ελαχιστοποίηση του τιμήματος εξαγοράς από το 1/3 στο 1/4 της αντικειμενικής, ή αν δεν υπάρχει αυτή, της αγοραίας αξίας. Εδώ έχουμε τη δυνατότητα να παραχωρείται στον αιτούμενο το δικαίωμα της χρήσης με ακριβώς τις ίδιες συνέπειες, δηλαδή την απρόσκοπτη συνέχιση της καλλιεργητικής διαδικασίας και την έκδοση πιστοποιητικού εγγράφου το οποίο μεταγράφεται στο υποθηκοφυλακείο ή στο Κτηματολόγιο. Και το δικαίωμα αυτό της χρήσης που αποκτάται μπορεί να μεταβιβαστεί, μπορεί να κληρονομηθεί και μπορεί να μην ανακόψει σε καμμία περίπτωση όλη τη διαδικασία.

Όσον αφορά το τίμημα της αγοράς, ειπώθηκε ότι θα είναι σε εκατό δόσεις, εκ των οποίων η μικρότερη θα είναι 30 ευρώ και φυσικά για να αποδείξει κάποιος την κατοχή του, εκείνος που αιτείται να εξαγοράσει ή εκείνος που αιτείται την παραχώρηση της χρήσης, πρέπει να αποδείξει ότι το είχε πριν και το κατείχε με διάφορα δημόσια έγγραφα, όπως το Ε9, πιστοποιητικά επιδότησης για τη συγκεκριμένη έκταση και ένορκες βεβαιώσεις.

Κύριος στόχος είναι να μην εξαιρεθούν από τη γεωργική καλλιέργεια και τις ενισχύσεις εκατοντάδες, χιλιάδες στρέμματα καλλιεργούμενων και επιδοτούμενων εκτάσεων, οι οποίες εμφανίζονται πλέον ως δασικές. Διότι, ως γνωστόν, οι εκτάσεις με δασική βλάστηση υπάγονται σε αυστηρό προστατευτικό καθεστώς και απαγορεύεται ρητά η μεταβολή του προορισμού της συγκεκριμένης έκτασης. Στον νομοθέτη επιτρέπεται η δυνατότητα να επιτρέψει μόνο κατ’ εξαίρεση την αλλοίωση της μορφής των δασών και των δασικών εκτάσεων για λόγους δημοσίας ωφέλειας, αφού εκτιμηθούν οι επιπτώσεις της αλλοιώσεως στο φυσικό περιβάλλον.

Για τον λόγο αυτό, απευθύνω έκκληση να επικεντρωθεί η προσπάθεια όλων σ’ αυτό ακριβώς, δηλαδή στο ότι η απόδοση των άλλοτε δασικών εκτάσεων και σήμερα καλλιεργούμενων –το είπε χθες με κάποιον τρόπο ο κ. Τζαβάρας με το νέο συμβόλαιο κ.λπ.- είναι επιβεβλημένη γιατί προέχει η εθνική οικονομία και η γεωργική εκμετάλλευση ιδίως σ’ αυτήν τη χρονική συγκυρία που διάγει η χώρα μας.

Και μια έκκληση προς τον κύριο Υπουργό. Κύριε Υπουργέ, ολοκληρώστε γρήγορα –θα έπρεπε χθες!- με υπουργικές αποφάσεις ό,τι ελλείπει. Δηλαδή ο καθορισμός του ανταλλάγματος, το πρόδηλο σφάλμα και ό,τι χρειάζεται ώστε ο πολίτης να έχει μια καθαρή εικόνα για να υπαχθεί στις ευεργετικές διατάξεις του συγκεκριμένου νομοσχεδίου και να προχωρήσει η κύρωση των δασικών χαρτών.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε την κ. Κοζομπόλη.

Πριν δώσω τον λόγο στον Κοινοβουλευτικό Εκπρόσωπο του Ποταμιού κ. Δανέλλη, θα δώσω τον λόγο στον κ. Τσακαλώτο για μια τροπολογία και αμέσως μετά στον κ. Σταθάκη για κάποιες νομοτεχνικές βελτιώσεις που θέλει να καταθέσει.

Ορίστε, κύριε Υπουργέ, έχετε τον λόγο.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Ευχαριστώ πολύ, κύριε Πρόεδρε.

Από 1-1-2017 ανατέθηκε αποκλειστικά στις οικονομικές υπηρεσίες των Υπουργείων και των υπολοίπων φορέων ο έλεγχος και η πληρωμή όλων των δαπανών τους. Η μεταρρύθμιση αυτή απαίτησε και απαιτεί μεγάλη προετοιμασία και προγραμματισμό, αλλά και προσαρμογές των συστημάτων διοίκησης και πληρωμών του δημοσίου.

Προκειμένου αυτές οι υπηρεσίες, που έχουν ήδη αναλάβει το δύσκολο αυτό έργο, να μην επιβαρυνθούν με πρόσθετο φόρτο εργασίας, αλλά και οι υπηρεσίες του Γενικού Λογιστηρίου του Κράτους να εκτελέσουν αποτελεσματικά το πρόσθετο έργο της έκδοσης των χρηματικών ενταλμάτων του Προϋπολογισμού Δημοσίων Επενδύσεων, προτείνεται η ρύθμιση του θέματος με παράταση των προθεσμιών που ορίζει το δημόσιο λογιστικό. Δίνεται παράταση μέχρι 30 Απριλίου για την έκδοση συμψηφιστικών χρηματικών ενταλμάτων και μέχρι 30 Ιουνίου για την απόδοση λογαριασμού των ΧΕΠ.

Επίσης, σημειώνεται ότι από την προτεινόμενη ρύθμιση δεν προκαλείται επιβάρυνση του προϋπολογισμού. Η τροπολογία κρίνεται απαραίτητη για να μην δημιουργηθούν προβλήματα στις πληρωμές του δημοσίου που έχουν αρνητικές επιπτώσεις στην πραγματική οικονομία.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, για τυπικούς λόγους στο σημείο αυτό θα πρέπει να πούμε ότι γίνεται λόγος για την τροπολογία με γενικό αριθμό 1006 και ειδικό 122. Έτσι δεν είναι; Δεν ξέρω, γιατί ίσως να μην το άκουσα στην αρχή.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Εγώ, κύριε Πρόεδρε, έχω μόνο τον νόμο που τροποποιείται.

**ΠΡΟΕΔΡΕΥΩΝ (Γεώργιος Λαμπρούλης):** Εντάξει, κύριε Υπουργέ.

Τον λόγο έχει τώρα ο Υπουργός Περιβάλλοντος και Ενέργειας κ. Σταθάκης.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Θα καταθέσω μια νομοτεχνική βελτίωση η οποία αφορά τις παρατάσεις που υπάρχουν μέσα στον νόμο για την παραγωγή αιολικής ενέργειας υπό το καθεστώς του νόμου που ισχύει τώρα, του ν.4414/2016.

Υπενθυμίζω ότι είναι δύο κατηγορίες. Όσον αφορά την πρώτη κατηγορία, γι’ αυτή που όφειλε να τελειώσει το έργο βάσει του νόμου μέχρι 31 Δεκεμβρίου του 2018, αυτή η ημερομηνία αντικαθίσταται με τη φράση «31 Μαρτίου 2019». Παίρνει τρίμηνη παράταση.

Και όσον αφορά τη δεύτερη κατηγορία που είναι στην παράγραφο 12 και η οποία όφειλε να τελειώσει μέχρι 30 Ιουνίου του 2019, αυτή η ημερομηνία αντικαθίσταται με τη φράση «30 Σεπτεμβρίου 2019». Κατ’ αναλογίαν δηλαδή δίνεται τρίμηνη παράταση και στις δύο κατηγορίες που υπάρχουν μέσα στον νόμο.

(Στο σημείο αυτό ο Υπουργός κ. Γεώργιος Σταθάκης καταθέτει για τα Πρακτικά την προαναφερθείσα νομοτεχνική βελτίωση, η οποία έχει ως εξής:

(ΑΛΛΑΓΗ ΣΕΛΙΔΑΣ)

(ΝΑ ΜΠΕΙ Η ΣΕΛΙΔΑ 83)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Παρακαλώ να διανεμηθούν οι νομοτεχνικές βελτιώσεις και στο Σώμα.

Τον λόγο έχει τώρα ο Κοινοβουλευτικός Εκπρόσωπος του Ποταμιού κ. Δανέλλης.

Ορίστε, κύριε Δανέλλη, έχετε τον λόγο.

**ΣΠΥΡΙΔΩΝ ΔΑΝΕΛΛΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, στα οκτώ χρόνια της κρίσης η ελληνική οικονομία έχει δεχθεί ένα ισχυρότατο σοκ. Με βίαιο τρόπο κατέρρευσε το παραδοσιακό μοντέλο της κατανάλωσης με δανεικά και μάλιστα εισαγόμενων αγαθών, η ελληνική version ενός ιδιότυπου κρατικοδίαιτου παρασιτικού καπιταλισμού που στηρίζεται στις υπηρεσίες και την κατανάλωση.

Πρώτα θύματα της νέας κατάστασης η απασχόληση και οι αμοιβές των εργαζομένων. Διακόσιες πενήντα χιλιάδες τουλάχιστον επιχειρήσεις έκλεισαν. Πρόκειται βέβαια για επιχειρήσεις οι περισσότερες εκ των οποίων δεν ήταν ούτε ανταγωνιστικές ούτε εξωστρεφείς, αλλά αντίθετα ανακύκλωναν τα φθηνά υλικά.

Ποτέ δεν κάναμε αυτό που οφείλαμε να κάνουμε, να ανιχνεύσουμε δηλαδή και να υλοποιήσουμε τους όρους και τις προϋποθέσεις για τη μετάβασή μας σε ένα βιώσιμο παραγωγικό μοντέλο, ένα νέο μοντέλο που θα έφερνε εθνικό πλούτο και βιώσιμες θέσεις εργασίας.

Αναλάβατε, κυρίες και κύριοι συνάδελφοι της Πλειοψηφίας, τη διακυβέρνηση της χώρας με το τυχοδιωκτικό σύνθημα «θα σκίσουμε τα μνημόνια», μιας και αφελώς πιστεύατε πως η χρεοκοπία οφείλονταν στα μνημόνια και όχι το αντίθετο.

Η σύγκρουσή σας με την πραγματικότητα κατά την πρώτη περίοδο της διακυβέρνησης της χώρας δεν σας έκανε σοφότερους. Δυστυχώς δεν διδαχθήκατε από τα λάθη της καταστροφικής διαπραγμάτευσης του 2015. Γι’ αυτό και ξαναζούμε έναν αντίστοιχο εφιάλτη, τηρουμένων βεβαίως των αναλογιών.

Η στοιχειωμένη δεύτερη αξιολόγηση που έπρεπε να είχε ήδη ολοκληρωθεί από τον περσινό Μάιο είναι ακόμα ανοιχτή. Έχετε αναγκάσει την πραγματική οικονομία να περνά εδώ και μήνες το μαρτύριο της σταγόνας, μια οικονομία που παραπαίει εξαιτίας του παρατεταμένου κλίματος ανασφάλειας και μαθηματικά οδηγείται σε νέα ύφεση.

Η κλιμακούμενη αβεβαιότητα έδιωξε μέσα σε τρεις μήνες 4,5 δισεκατομμύρια καταθέσεων, θέτοντας ξανά το τραπεζικό σύστημα σε επισφάλεια, ένα τραπεζικό σύστημα, που θυμίζω ότι το έχει πληρώσει ανακεφαλαιοποιώντάς το ο ελληνικός λαός τρεις φορές.

Παράλληλα, είχαμε διόγκωση των μη εξυπηρετούμενων δανείων. Δυστυχώς το μη κλείσιμο της τρέχουσας αξιολόγησης έχει πολύ συγκεκριμένα και μετρήσιμα αποτελέσματα στην οικονομία, όπως είναι η μείωση του ΑΕΠ κατά 1,35% το τελευταίο τρίμηνο του 2016 και μόνο, η κάθετη μείωση των επενδύσεων λόγω έλλειψης εμπιστοσύνης. Επίσης, ένα ολόκληρο έτος χαμένο, το 2016. Ένα οικονομικό έτος που φαίνεται να παραπαίει, το 2017, και πολλές χαμένες ευκαιρίες για ανάκαμψη με προεξάρχουσα τη μη ένταξη της χώρας ακόμα σήμερα στο πρόγραμμα ποσοτικής χαλάρωσης του Ευρωπαίου κεντρικού τραπεζίτη κ. Τράγκι.

Κοινώς φαίνεται να χάνεται το momentum ενός προϋπολογισμού που άφηνε μια χαραμάδα αισιοδοξίας για την υπέρβαση της κρίσης, ενός προϋπολογισμού που θυμίζω ότι προέβλεπε αύξηση του ΑΕΠ στο 2,7%.

Σήμερα αυτό το σενάριο μοιάζει με ένα μακρινό όνειρο. Όλα τα παραπάνω στοιχεία καταδεικνύουν πως οι ολιγωρίες είναι εξαιρετικά ακριβές για την ελληνική οικονομία. Οι φιλόδοξες προβλέψεις για ανάπτυξη 2,7% περιορίζονται ήδη στο 1,5%, αν δεν χαθεί κι άλλος χρόνος.

Όμως, η ανατροπή των αρχικών προβλέψεων σημαίνει μοιραία νέα επώδυνα μέτρα. Η κατ’ αρχάς συμφωνία του Eurogroup της Μάλτας είναι τα καλά νέα. Όμως, τα κακά είναι ο αυξημένος λογαριασμός.

Όσο για τις ευθύνες των δανειστών μας, η αλήθεια είναι πως η παγίδευσή μας στη διαμάχη Γερμανίας - Διεθνούς Νομισματικού Ταμείου, σε μια περίοδο, μάλιστα, αυξημένης ανελαστικότητας της πρώτης λόγω των επερχόμενων εκλογών, και αβεβαιότητας του δεύτερου λόγω μετάβασης στην απροσδιόριστη, ακόμη, εποχή Τραμπ, θα μπορούσε να είχε αποφευχθεί εάν η Κυβέρνηση δεν επεδείκνυε την μακαριότητα που επέδειξε λόγω αμφιθυμιών, εμμονών και αστοχιών.

Το πρόβλημα παραμένει μεγάλο: Η Κυβέρνηση δεν αναλαμβάνει την ιδιοκτησία της συμφωνίας που φέρνει και η Αξιωματική Αντιπολίτευση δηλώνει πως δεν θα ψηφίσει. Θα υλοποιήσει, όμως, τα μέτρα αν κυβερνήσει και ζητά άμεσα εκλογές για να γίνει κυβέρνηση.

Εμείς, το Ποτάμι, διαρκώς και σχεδόν κουραστικά ζητούσαμε από την Κυβέρνηση την ανάληψη της ιδιοκτησίας της συμφωνίας που έφερε, προωθώντας τις αναγκαίες μεταρρυθμίσεις που, βεβαίως, θα προλάμβαναν τα επώδυνα μέτρα.

Δεν θα υιοθετήσουμε, όμως, από την άλλη και τις δημαγωγικές κραυγές της Αντιπολίτευσης και την μόνιμη επωδό του αιτήματός της για εκλογές εδώ και τώρα, μια στάση που δείχνει πλήρη αδιαφορία για το επιπρόσθετο κόστος που θα επιφέρει η πολιτική αποσταθεροποίηση. Παράλληλα, βέβαια, δεν λαμβάνουμε επαρκείς εξηγήσεις για το πώς εκείνοι θα γοητεύσουν τους δανειστές, αποφεύγοντας τα φορτία των μέτρων.

Ο Μάρτιν Σουλτς, φίλος αδιαμφισβήτητος, μας υπενθύμισε χθες ότι χωρίς τις μεταρρυθμίσεις που συνεχώς αποφεύγουμε, σπρώχνοντάς τις στο απώτερο μέλλον, η απειλή του Grexit θα παραμένει ζωντανή.

Κυρίες και κύριοι συνάδελφοι, επί του συζητούμενου νομοσχεδίου τώρα: Μεγάλη Τρίτη σήμερα και εμείς, με τη διαδικασία του επείγοντος, συζητάμε για ένα ζήτημα ουσίας, που αφορά το χρόνιο πρόβλημα απουσίας δασικών χαρτών και κατ’ επέκταση κτηματολογίου στη χώρα μας. Ελλείψεις που, για μια χώρα που βρίσκεται στον σκληρό πυρήνα της Ευρώπης, είναι αδικαιολόγητες. Ελλείψεις που υπονομεύουν τη φυσική κληρονομιά της χώρας και παρεμποδίζουν το όποιο αναπτυξιακό όφελος θα μπορούσαμε να αποκομίσουμε από την ήπια και ορθολογική εκμετάλλευση των δασών, κάτι που κάνει βεβαίως, όλος ο υπόλοιπος πολιτισμένος κόσμος.

Αντί να εκπονήσετε, όμως, μια ολοκληρωμένη δασική πολιτική, επιχειρείτε, δίκην μποναμά, με αυτό το νομοσχέδιο να μειώσετε το αντίτιμο της νομιμοποίησης των εκχερσώσεων, ακόμη όμως και των καταπατήσεων.

Υπάρχουν προβλήματα και ζητούν λύση. Όμως, είμαστε βέβαιοι ότι με αυτόν τον τρόπο δεν προσφέρουμε τη λύση και ανοίγουμε την πόρτα σε νέα προβλήματα, που θα κληθούμε να διαχειριστούμε αύριο.

Τι έχουμε ως τώρα για το θέμα των δασικών χαρτών; Έχουμε τον ν.4389/2016 και μαζί με αυτόν ένα γαϊτανάκι τροποποιήσεων-μπαλωμάτων, που προφανώς υποδηλώνουν τις αστοχίες του βασικού νομοθετήματος. Με άλλα λόγια, δηλώνουν την έλλειψη μιας ολοκληρωμένης αντίληψης και στρατηγικής για το όλο ζήτημα.

Τελικά, καταλήγετε στο σημερινό νομοσχέδιο, που και αυτό φαίνεται να κουβαλάει τα δικά του προβλήματα. Το Εθνικό Κτηματολόγιο και οι δασικοί χάρτες είναι ζητήματα αιχμής, για τα οποία είναι αδιανόητο να μην μπορεί να υπάρξει μια στοιχειώδης συνεννόηση και μια στοιχειώδης συνέχεια νομοθετικών πράξεων από πλευράς πολιτείας, από πλευράς των διαδοχικών κυβερνήσεων, όποιες και αν είναι αυτές.

Αποτέλεσμα; Καταλήγουμε αενάως στο σημείο μηδέν. Όμως, το ίδιο συμβαίνει και σε άλλα ζητήματα αιχμής, όπως η φορολογία, η εκπαίδευση κ.ο.κ., τα οποία όσο κυνηγάμε την ουρά μας τόσο αυτά δεν παρέχουν τα αναπτυξιακά αποτελέσματα, που θα προσδοκούσαμε, τα αποτελέσματα που τόσο έχει ανάγκη η χώρα σήμερα.

Τι κάνετε, τελικά, σε σχέση με τους δασικούς χάρτες σήμερα; Στην ουσία, βγάζετε στο σφυρί δασικές εκτάσεις, προωθώντας πελατειακές σχέσεις στον αγροτικό κόσμο και όχι στενεύοντας τα περιθώρια της επίλυσης των υπαρκτών προβλημάτων και δυσλειτουργιών που έχουν διαφανεί.

Για τις μεταγενέστερες του 1974 καταπατήσεις προβλέπεται ένα είδος ενοικίου, προκειμένου να διατηρηθεί η χρήση τους.

Παράλληλα, ενώ έχουμε ήδη αναρτημένους δασικούς χάρτες σε πολλές περιοχές, σήμερα αλλάζουμε πάλι τη δασική νομοθεσία. Τι σημαίνει αυτό, πρακτικά; Πως οι ήδη αναρτημένοι δασικοί χάρτες μπορούν να υποστούν αλλαγές από ιδιοκτήτες ή από χρήστες που θα επιχειρήσουν, με ένορκες βεβαιώσεις μαρτύρων, να κατοχυρώσουν ιδιοκτησία επί δασικών εκτάσεων.

Αν ισχύει αυτό, φοβάμαι πως η μάστιγα των αυθαιρέτων οικιστικών περιοχών, των περίφημων «οικιστικών πυκνώσεων» -όπως το εξωραΐζουμε-,μέσα σε δασικές εκτάσεις, με αυτή τη ρύθμιση, όχι μόνο δεν θα επιλυθεί, αλλά αντίθετα, θα εξαπλωθεί.

Επιπροσθέτως, με τις ρυθμίσεις που εισάγετε και ελλείψει ασφαλιστικών δικλείδων, εξομοιώνετε τους καταπατητές με τους έννομους χρήστες αγρότες πρώην δασικών εκτάσεων. Ποιο είναι το αποτέλεσμα; Εκπέμπετε μήνυμα αθώωσης στους καταπατητές, φοβάμαι. Αυτή είναι μια επιλογή, που κοστίζει κάθε χρόνο χιλιάδες στρέμματα δάσους. Βεβαίως, δεν πιστεύω ότι μπορεί να είναι συνειδητή αυτή η επιλογή από πλευράς σας.

Επιπλέον, φοβάμαι ότι το υπό συζήτηση σχέδιο νόμου εισάγει ρυθμίσεις που διαιωνίζουν την απαράδεκτη αντίληψη ότι η νομιμοποίηση της περιβαλλοντικής παρανομίας αποτελεί δημόσιο συμφέρον, ενώ η πάταξή της και η διαφύλαξη του φυσικού μας πλούτου είναι ανεπιθύμητη πολυτέλεια.

Εάν, λοιπόν, μια έκταση έχει καταπατηθεί, ο δασικός χάρτης οφείλει να την αποτυπώσει, όπως ήταν κατά το παρελθόν, αφού το ίδιο το Σύνταγμα αναφέρει ρητά πως τα δάση και οι δασικές εκτάσεις που καταστρέφονται δεν χάνουν τον δασικό τους χαρακτήρα.

Οι δασικοί χάρτες είναι απαραίτητοι, γιατί προστατεύουν το φυσικό περιβάλλον, προσφέρουν ασφάλεια δικαίου και, βέβαια, εξυπηρετούν την κοινωνική και οικονομική ανάπτυξη. Κάθε μη ορθολογική τακτοποίηση που επεμβαίνει στο, δυστυχώς, ημιτελές προστατευτικό πλαίσιο, που αυτοί προσπαθούν να κατοχυρώσουν, μόνο υπόνοιες για πονηρές εξυπηρετήσεις μπορεί να δημιουργήσει ή για εκμετάλλευση αυτών των κενών για πονηρές εξυπηρετήσεις.

Σε σχέση με την τροπολογία με γενικό αριθμό 1014 και ειδικό 130, που καταθέσαμε με άλλους συναδέλφους μου από τον Νομό Ηρακλείου και αφορά την αναστολή αναγκαστικών μέτρων σε βάρος της Ιεράς Αρχιεπισκοπής Κρήτης, κύριε Υπουργέ, θα ήθελα να την εξετάσετε προσεκτικά. Και αυτό γιατί κατά τη διαδικασία της πράξεως εφαρμογής της πολεοδομικής μελέτης Ηρακλείου, δεν ελήφθησαν υπόψιν οι παραχωρήσεις μεγάλων τμημάτων οικοπέδων της Ιεράς Αρχιεπισκοπής Κρήτης για διάνοιξη δημοτικών οδών και διασφάλιση κοινοχρήστων χώρων, με αποτέλεσμα να προχωρήσει η επιβολή υπέρογκων ποσών της τάξεως των 700.000 ευρώ. Τα ποσά αυτά, εκτός της πλήρους αδυναμίας καταβολής τους εκ μέρους της Ιεράς Αρχιεπισκοπής Κρήτης, έχουν προέλθει από πράξη επιβολής εισφοράς, που έχει προσβληθεί αρμοδίως από την Ιερά Αρχιεπισκοπή Κρήτης.

Οπότε, αυτό που ζητούμε είναι, μέχρι την έκδοση αμετάκλητης απόφασης επί της ασκηθείσας προσφυγής, προκειμένου να ανασταλούν τα αναγκαστικά μέτρα είσπραξης και τα μέτρα δέσμευσης, η συγκεκριμένη ρύθμιση να γίνει αποδεκτή, γιατί το δεσμευμένο ΑΦΜ της Ιεράς Αρχιεπισκοπής Κρήτης την εμποδίζει να κάνει το έργο, το οποίο επιτελεί εδώ και χρόνια και ιδιαίτερα στις μέρες μας, που είναι τόσο αναγκαίο για τις πιο ευάλωτες πλευρές των τοπικών κοινωνιών της Κρήτης.

Τέλος, η υπουργική τροπολογία με γενικό αριθμό 1016 και ειδικό 182, που αφορά στην παραχώρηση της χρήσης αιγιαλών και παραλίας, είναι σε θετική κατεύθυνση. Ο χρόνος παραχώρησης και η παραχώρηση με ηλεκτρονική δημοπρασία κεντρικά, βελτιώνουν σαφώς το σύστημα και μειώνουν τα διάφορα προβλήματα και τις δυσλειτουργίες, που στο παρελθόν παρουσιάζονταν.

Κύριε Υπουργέ, θεωρούμε επιβεβλημένη την αύξηση των προστίμων για την αυθαίρετη χρήση, προκειμένου να αποθαρρυνθούν οι καταπατητές. Σε περίπτωση παραχώρησης σε παράκτια ξενοδοχεία και επιχειρήσεις, να προστεθεί και η εκμετάλλευση των θαλασσίων σπορ στις προβλέψεις των παραγράφων 3 και 4, προκειμένου να μην δημιουργούνται δυσλειτουργίες με τη συνύπαρξη διαφορετικών επιχειρηματιών.

Στις λιγοστές περιπτώσεις, που έχουμε τμήματα παλαιού αιγιαλού, όπως στον Πλατανιά ή τα Χανιά, θα πρέπει να παραχωρούνται και τα τμήματά του από την ΕΤΑΔ Α.Ε. στους οικείους δήμους, αλλιώς θα δημιουργούνται νέου είδους προβλήματα.

Τέλος, στην προβλεπόμενη κοινή υπουργική απόφαση, στην οποία παραπέμπονται τα ουσιαστικά -σχεδόν τα πάντα- όσον αφορά την πρόβλεψη για το ποσοστό απολαβών του δήμου, σε σχέση με το τίμημα της χρήσης των αιγιαλών και των παραλιών, νομίζω ότι θα πρέπει να πάρετε υπόψιν σας ότι οι δήμοι έχουν το βάρος -πλέον των λοιπών υπηρεσιών που παρέχουν ή καλούνται να παράσχουν στις περιοχές αυτές- να παρέχουν αξιόπιστες ναυαγοσωστικές υπηρεσίες.

Σας ευχαριστώ.

(Χειροκροτήματα)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Δανέλλη.

Συνεχίζουμε με τον κατάλογο των ομιλητών. Ο επόμενος ομιλητής είναι ο κ. Ηλίας Καματερός από τον ΣΥΡΙΖΑ.

Ορίστε, κύριε Καματερέ, έχετε τον λόγο.

**ΗΛΙΑΣ ΚΑΜΑΤΕΡΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, Μεγάλη Τρίτη σήμερα. «Η εν πολλαίς αμαρτίαις περιπεσούσα γυνή». Και αυτή μετανόησε και συγχωρέθηκε. Η Αξιωματική Αντιπολίτευση, όμως, ούτε μετανοεί ούτε πρόκειται ποτέ να τη συγχωρήσει ο ελληνικός λαός.

Και τι δεν ακούσαμε εδώ μέσα. Τι μεγάλη υποκρισία και τι αντιφάσεις! Αυτοί οι οποίοι δεν ενδιαφέρθηκαν τόσα χρόνια ούτε να αναρτήσουν τους δασικούς χάρτες ούτε να ξεκαθαρίσουν τι γίνεται με τις χορτολιβαδικές εκτάσεις ούτε με αυτές τις εκτάσεις, που εκχερσώθηκαν και καλλιεργούνται, κατηγορούν τη σημερινή Κυβέρνηση, η οποία έρχεται να τακτοποιήσει όλα αυτά, ότι βάζει χαράτσι, ότι πάει να χαρατσώσει τον κόσμο.

Βέβαια, απέδειξε ο κύριος Υπουργός με στοιχεία, ότι όχι μόνο αυτό δεν γίνεται, αλλά μειώνονται και οι τιμές. Όμως, αυτή η τακτική, την οποία έχει αναγάγει σε επιστήμη η Αξιωματική Αντιπολίτευση, δηλαδή να τα κρατάει όλα εκκρεμή, για να έχει σε ομηρία τους πολίτες, καταλαβαίνετε ότι σιγά-σιγά τελειώνει, όχι μόνο στο θέμα των δασικών χαρτών, αλλά και σε πολλά άλλα ζητήματα, τα οποία πάντα κρατούσε σε εκκρεμότητα η Αντιπολίτευση όσο ήταν κυβέρνηση.

Κοιτάξτε, όλοι έχουν τονίσει την ανάγκη ανάρτησης των δασικών χαρτών. Αυτοί έχουν εκπονηθεί για χρόνια. Για τα όποια λάθη έχουν δημιουργηθεί, δεν φταίει η σημερινή Κυβέρνηση. Καλά κάνει, όμως, και κάνει την ανάρτηση, γιατί έπρεπε να γίνει επιτέλους.

Βέβαια, έχουν δημιουργηθεί πολλά προβλήματα. Και οι πολίτες, στη συντριπτική τους πλειοψηφία -για να μην πω όλοι- έχουν δίκιο να διαμαρτύρονται για πολλά πράγματα. Όμως, η Κυβέρνηση, το Υπουργείο, έσκυψε αμέσως, τα είδε, τα κατάλαβε, τα μελέτησε -για να μην πω ότι ήξερε και πολλά από αυτά- και άρχισε να τα λύνει. Έχει αρχίσει να βγάζει εγκυκλίους. Έκανε τροπολογίες σε νόμους. Δεν τα αναφέρω ένα-ένα, για να μην χάνω χρόνο, καθώς έχουν αναφερθεί και από τον κύριο Υπουργό. Παραμένουν, όμως, ακόμα πολλά προβλήματα. Καταλαβαίνετε ότι είναι ένα πολύ σύνθετο θέμα και οπωσδήποτε έχει πολλές λεπτομέρειες.

Απευθυνόμενος σε συμπολίτες μας σε όλη τη χώρα, αλλά έχοντας και εμπειρία από την ιδιαίτερη περιοχή μου, τα Δωδεκάνησα, όπου έγινε ανάρτηση σε κάποια νησιά και έχουν ανησυχήσει εκεί οι συμπολίτες μας, πρέπει να ξεκαθαρίσουμε κάποια πράγματα. Είναι κάποια πράγματα, που μπορεί να λύσει ο νόμος, αλλά είναι και κάποιες άλλες λεπτομέρειες, που θα λυθούν με εγκυκλίους.

Για παράδειγμα, έχουν λυθεί κάποια θέματα για τις τιμές. Το είπα και πριν. Χωροθετούνται τα μελίσσια, όπου εκεί θα πρέπει να δούμε τις λεπτομέρειες, γιατί ιδιαίτερα στα νησιά ,υπάρχει μεγάλη δραστηριότητα γύρω από αυτόν τον τομέα. Έχει δοθεί στους δήμους προθεσμία για να ενημερώσουν με τις οικιστικές περιοχές, τους οικισμούς, τις οικιστικές πυκνώσεις κ.λπ..

Εδώ επιτρέψτε μου, κύριε Υπουργέ, να μεταφέρω μια εμπειρία: Πολλοί δήμοι δεν το ξέρουν -επειδή ήμουν και προχθές σε νησιά- και περιμένουν να τους έρθει από τη Δασική Υπηρεσία κάποιο έγγραφο, για να απαντήσουν. Εμείς, λοιπόν, θα κάνουμε μια προσπάθεια να ενημερωθούν όλοι οι δήμοι ότι πρέπει, όσο γίνεται πιο γρήγορα, να ενημερώσουν τις υπηρεσίες. Βάζω, όμως, κι ένα θέμα, που δεν ξέρω αν λύνεται με εγκύκλιο ή θα έπρεπε, κύριε Υπουργέ, να το βάλουμε στο νόμο. Το θέμα αυτό αφορά το αν θα χρειαστεί κάποια παράταση στις προθεσμίες -που σίγουρα θα χρειαστεί- τουλάχιστον στα νησιά, γιατί εκεί υπάρχουν, όπως ξέρουμε, ιδιαίτερες συνθήκες. Υπάρχουν νησιά που δεν έχουν καν υπηρεσίες, υπάρχουν νησιά που εξαρτώνται από πολεοδομικά άλλων περιοχών. Χαρακτηριστικό παράδειγμα είναι το πολεοδομικό της Καλύμνου, το οποίο έχει στην αρμοδιότητά του δώδεκα νησιά και έχει μόνο μια υπάλληλο. Καταλαβαίνετε, δηλαδή, τι όγκο δουλειάς θα έχουν αυτό το διάστημα με τις οικιστικές περιοχές κ.λπ..

Κύριε Υπουργέ, υπάρχουν ιδιαιτερότητες, που πρέπει να τις λάβουμε υπόψη μας. Και ήθελα να επανέλθω και να τονίσω ξανά ότι αυτά θα πρέπει να τα δούμε -τουλάχιστον αυτό βγαίνει από τις συζητήσεις- με εγκυκλίους.Το κάθε νησί έχει την ιδιαιτερότητα του. Στην Πάτμο, στους Αρκιούς, στο Μαράθι υπάρχουν διεκδικήσεις από το δημόσιο στις ιδιοκτησίες. Υπάρχει μοναστηριακή ιδιοκτησία, η οποία προστατεύεται από το Σύνταγμα.

Κλείνω το θέμα αυτό, που αφορά τα προβλήματα -τα οποία είμαι σίγουρος ότι θα λυθούν με εγκυκλίους και τα οποία θα ξανασυζητήσουμε- τονίζοντας ένα πολύ σοβαρό θέμα, το οποίο μπήκε και από άλλα νησιά -αν δεν κάνω λάθος από τα Ιόνια, μπήκε και από άλλους- και το οποίο, όπως καταλαβαίνω, δεν είναι δυνατόν να συζητηθεί σε αυτό το νομοσχέδιο. Θα πρέπει, όμως, σε ένα επόμενο, σίγουρα να το βάλουμε. Και αυτό δεν είναι άλλο από το τεκμήριο κυριότητας του δημοσίου, κύριε Υπουργέ. Επειδή σε άλλες περιοχές υπάρχει και σε άλλες δεν υπάρχει, πρέπει να το αντιμετωπίσουμε το επόμενο διάστημα. Αυτό είναι ένα σοβαρό θέμα και για την περιοχή μας.

Τελειώνω με μια από τις τροποποιήσεις, που έχουν κατατεθεί -και καλά κάνουν και κατατίθενται, γιατί πολλά πράγματα πρέπει να αλλάξουν και δεν προλαβαίνουμε να φέρουμε τροποποίηση για να αλλάξουν, τρέχουν και οι ημερομηνίες- με την τροποποίηση για την παραχώρηση των παραλιών.

Επιτέλους, γίνεται ένα βήμα και πάει να μπει μια τάξη. Δίνεται δυνατότητα παραχώρησης ηλεκτρονικά, για τρία χρόνια τακτοποιούνται οι διαδικασίες για τους όμορους, που θα πάρουν τις παραλίες. Έπρεπε να έρθει. Ήδη έχει αργήσει. Άρα, ας μην γκρινιάζουν, βρίσκοντας αφορμή, διάφοροι από την Αντιπολίτευση να λένε ότι φέρνουμε συνέχεια τροπολογίες.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε με την κ. Μερόπη Τζούφη από τον ΣΥΡΙΖΑ.

**ΜΕΡΟΠΗ ΤΖΟΥΦΗ:** Κύριε Πρόεδρε, κύριοι Υπουργοί, αγαπητοί συνάδελφοι και συναδέλφισσες, βρισκόμαστε σήμερα σε μια σημαντική, κατά τη γνώμη μου, στιγμή με την συγκεκριμένη νομοθετική πρωτοβουλία, η οποία βάζει στην τελική ευθεία το θέμα της κύρωσης των δασικών χαρτών, ανοίγοντας έτσι τον δρόμο για την ολοκληρωτική εφαρμογή του Κτηματολογίου, ενώ παράλληλα, κάνει προσπάθεια να αντιμετωπίσει στρεβλώσεις δεκαετιών στη δασική νομοθεσία. Την αναγκαιότητα της σύνταξης των δασικών χαρτών την καταδεικνύουν και οι πάμπολλες νομοθετικές προσπάθειες, που έχουν γίνει μέχρι σήμερα.

Υπενθυμίζεται, επίσης, ότι η σύνταξη του Δασολογίου συνιστά υποχρέωση του κράτους κατά τη συνταγματική επιταγή του άρθρου 24.

Στην σημερινή προσπάθεια, λοιπόν, που κάνει η Κυβέρνηση, για να αντιμετωπίσει αποτελεσματικά το πρόβλημα και να δώσει οριστική λύση, βλέπουμε την Αντιπολίτευση, αντί να συμβάλει με εποικοδομητικό τρόπο, να ζητάει την αναστολή της ανάρτησης των δασικών χαρτών, για ένα εύλογο χρονικό διάστημα. Το κάνει αυτό η Αντιπολίτευση, ενώ γνωρίζει πολύ καλά ότι μια τέτοια αναβολή παράτασης θα ξεπερνούσε το όριο, που έχει θέσει η Ευρωπαϊκή Ένωση για τη ρύθμιση του θέματος και θα είχε ως αποτέλεσμα την επιβολή προστίμων εις βάρος της χώρας μας.

Αυτή η νομοθετική πρωτοβουλία της Κυβέρνησης στηρίζεται απευθείας στον πρωτογενή ν.998/1979, που απορρέει απευθείας από το Σύνταγμα και η κριτική που της ασκείται νομίζω ότι στοιχίζεται στα παρακάτω επιχειρήματα.

Ακούσαμε, λοιπόν, ότι το πρόβλημα είναι ότι υπάρχει ένα υπερπροστατευτικό Σύνταγμα του 1975, το οποίο -λέει- έγινε ως αποτέλεσμα αντιμετώπισης από την πολιτεία των μαζικών παραχωρήσεων δασικών εκτάσεων στους αρεστούς κατά τη διάρκεια της Χούντας, ένα Σύνταγμα που, κατά τη γνώμη τους, δίνει στο κράτος μεγάλες δικαιοδοσίες στο να κατέχει δασικές εκτάσεις και με το αίτημα ότι αυτό θα έπρεπε να είχε αλλάξει νομοθετικά επί το ευκολότερο, επί το ευχερέστερο με μικρότερες διαδικασίες, πράγμα που δεν επιτεύχθηκε στην προηγούμενη προσπάθεια συνταγματικής αναθεώρησης και επομένως, αυτό αποτελεί την αιτία -που τότε μέσα σε αυτό εμπλέκεται και η Αριστερά με τις ιδεοληψίες της- που δεν προωθήθηκαν επί σαράντα ολόκληρα χρόνια περαιτέρω ρυθμίσεις σε αυτό το τοπίο.

Το δεύτερο επιχείρημα είναι ότι σε συνθήκες οικονομικής κρίσης και συρρίκνωσης του αγροτικού εισοδήματος να μείνει η υπάρχουσα κατάσταση ως έχει, αφού τυχόν μεταβολή της θα βλάψει το αγροτικό εισόδημα. Με το επιχείρημα αυτό -όπως είπαν και άλλοι συνάδελφοι- θα έλεγα ότι εμφανίζεται ένα υποκριτικό ενδιαφέρον για τους αγρότες, τους οποίους το συγκεκριμένο νομοθέτημα λαμβάνει σοβαρά υπόψη. Ήδη, υπάρχουν δηλώσεις από τους αρμόδιους Υπουργούς ότι θα προχωρήσουν και σε περαιτέρω βελτιώσεις με εγκυκλίους.

Θα έλεγα, όμως, ότι από μεριάς της Αντιπολίτευσης, στην ουσία αυτό εξυπηρετεί μικροπολιτικές σκοπιμότητες –και θα μου επιτρέψετε να πω- κι ένα κλείσιμο του ματιού σε δίκτυα, με τη στρατηγική του επί του παρόντος αναβολή κι ερχόμαστε εμείς για να μην αλλάξει τίποτα.

Το τρίτο επιχείρημα είναι το εξής: Μη προετοιμασία του νομοσχεδίου, βιασύνη, όχι επαρκής διαβούλευση.

Θα ήθελα να ρωτήσω τους κυρίους και τις κυρίες συναδέλφους της Αντιπολίτευσης τι έχουν κάνει αυτοί όλα αυτά τα σαράντα χρόνια, για να καταρτίσουν τους δασικούς χάρτες. Αν δεν με απατά η μνήμη μου, η συγκυβέρνηση της Νέας Δημοκρατίας και του ΠΑΣΟΚ επέβαλε στους υπαλλήλους των δασικών υπηρεσιών μόλις το 2013 να παραλάβουν ελλιπέστατες μελέτες ιδιωτικών μελετητικών γραφείων, πάνω στις οποίες θα στηριζόταν η σύνταξη των δασικών χαρτών, αναγκάζοντάς τους να προβούν σε διορθώσεις και σε πολλές περιπτώσεις σε επανασύνταξη από την αρχή, με τελικό αποτέλεσμα την ανάρτηση μόνο του 1% των δασικών χαρτών στο σύνολο της χώρας.

Τέλος, η τέταρτη κριτική είναι ότι αυτή η εδώ η Κυβέρνηση εγκατέλειψε την προηγούμενη οικολογική της στάση, μιλώντας μάλιστα και για εσωτερικές αντιπαραθέσεις για την προστασία του δάσους και την περιουσία του ελληνικού δημοσίου.

Τι απαντάμε; Η Κυβέρνηση και το Υπουργείο, με την κατάθεση του νομοθετήματος αυτού, υλοποιώντας στο ακέραιο τη συνταγματική επιταγή, προχώρησαν στην υλοποίηση ενός έργου τεράστιας σημασίας για την ανάπτυξη της χώρας, σε εξορθολογισμένες βάσεις με ρεαλισμό αναγκαίο, αλλά και με την εκ των συνθηκών αναγκαία επικαιροποίηση. Και όλα αυτά, προστατεύοντας με συνθήκες δύσκολης εξισορρόπησης ταυτόχρονα το δημόσιο, το περιβάλλον και την αγροτική παραγωγή.

Στην πορεία αυτή, όλα τα αρμόδια κυβερνητικά στελέχη συνεργάστηκαν με τις υπηρεσίες, άκουσαν δίκαιους προβληματισμούς των πολιτών, αλλά και τις στοιχειοθετημένες προτάσεις των τοπικών αρχών και προχώρησαν σε μια σειρά από συγκεκριμένα μέτρα και βελτιώσεις, τα οποία προσπαθούν να λύσουν και νομίζω λύνουν, σε αρκετό βαθμό τα προβλήματα, όπως να ελαχιστοποιηθεί και να εξαλειφθεί το κόστος για την υποβολή αντιρρήσεων και ενστάσεων, να δοθεί η δυνατότητα στη δασική υπηρεσία να αναγνωρίζει το πρόδηλο λάθος, άρα να αποφεύγουν οι πολίτες περιττή γραφειοκρατία και έξοδα και σε αυτό θα βοηθήσει η πρόβλεψη για πρόσληψη αναγκαίου αριθμού δασολόγων, δασοπόνων, ώστε να επιταχυνθούν οι διαδικασίες. Μια σειρά προβλέψεων προστάτευσε και τα συμφέροντα του ΟΠΕΚΕΠΕ και τις αγροτικές επιδοτήσεις. Λύνει προβλήματα με εκτάσεις, που εκ παραδρομής εντάχθηκαν μέσα σε αναδασωτέες εκτάσεις και άλλα πολλά.

Σήμερα, λοιπόν, η Εθνική Αντιπροσωπεία, σε ένα δύσκολο -όπως ομολόγησαν πολλοί απ’ όλες τις πτέρυγες- θέμα, με σοβαρές διαχρονικές πολιτικές ευθύνες των εναλλασσόμενων κομμάτων εξουσίας, καλείται να αποφασίσει αν θα προστατεύσει, έστω και τώρα, τα συμφέροντα των πολιτών και του δημοσίου.

Κλείνοντας, θα ήθελα να κάνω κι εγώ μια αναφορά στο άρθρο 8 του παρόντος νομοσχεδίου, που αποδίδει στον Δήμο Ιωαννιτών, στην ιδιαίτερη πατρίδα μου, την κυριότητα του πάρκου Πυρσινέλλα ή πιο γνωστό ως Γιαννιώτικο Σαλόνι. Και σε αυτήν την περίπτωση, η Κυβέρνηση, σε αντίθεση με την πρακτική των προηγούμενων κυβερνήσεων, μέσα σε πολύ λίγο χρονικό διάστημα, έσπευσε να λύσει το πρόβλημα, ακούγοντας τη θέληση των πολιτών και παραχωρώντας στον δήμο έναν πολύ σημαντικό πνεύμονα δάσους και αναψυχής για τους Γιαννιώτες.

Το πάρκο αυτό, επί σαράντα πέντε χρόνια γνώριζε ως ιδιοκτήτη του τον Δήμο Ιωαννιτών. Πριν δέκα χρόνια περίπου, η κυριότητά του περνάει στα χέρια του ελληνικού δημοσίου, λόγω αμέλειας της τότε δημοτικής αρχής να δηλώσει την έκταση στο Κτηματολόγιο, όπως έπρεπε. Με την ολοκλήρωση των διαδικασιών στο Κτηματολόγιο, ο δήμος ασκεί αγωγή στο δημόσιο, διεκδικώντας αυτό, που επί δεκαετίες ανήκει στην πόλη. Όλη αυτή η ιστορία με την κυριότητα έχει στοιχίσει πολύ στα Γιάννενα, καθώς το Πάρκο αυτό είναι ο μεγαλύτερος ελεύθερος χώρος και είναι σαν να μην υπάρχει. Η κατάσταση που επικρατεί εκεί αποτυπώνει τη χρόνια εγκατάλειψή του.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Ένα λεπτό κύριε Πρόεδρε.

Έτσι, λοιπόν, δυστυχώς, όλα τα προηγούμενα χρόνια δεν είχε υπάρξει πολιτική λύση, που τώρα υπάρχει. Είχε ακολουθηθεί η δικαστική οδός και αποδίδουμε στην πόλη των Ιωαννίνων το πάνδημο αίτημα, που ήταν η παραχώρηση αυτού του πάρκου.

Να πω, λοιπόν, ότι με την ψήφιση αυτού του νομοσχεδίου, στο οποίο συνεργάστηκαν και συντονίστηκαν πολλοί, και η πολιτική ηγεσία και οι αρμόδιοι φορείς της τοπικής κοινωνίας, επιτέλους δείξαμε την έμπρακτη πολιτική βούληση, να παραδώσουμε αυτόν τον πνεύμονα, ο οποίος θα είναι πολύ σημαντικός χώρος αναψυχής και περιβαλλοντικού κάλους, όχι μόνο προς όφελος των κατοίκων του λεκανοπεδίου, αλλά και των χιλιάδων επισκεπτών της ευρύτερης περιοχής.

Θα ήθελα να τελειώσω, λέγοντας ότι αυτή είναι η τρίτη σε σειρά απόδοση δημόσιου φόρου στο δήμο τους τελευταίους μήνες. Έχει ήδη παραχωρηθεί κατά χρήση από το Υπουργείο Άμυνας έκταση των παλιών στρατιωτικών φούρνων στο κέντρο των Ιωαννίνων. Επίσης, έχει δοθεί ο χώρος των πρώην στρατιωτικών φυλακών Ιωαννίνων στην παραλίμνια περιοχή, μια σημαντική έκταση.

Μάλιστα, πριν από δύο μέρες, ανακοινώθηκε και η έγκριση χρηματοδότησης μέσω επιχειρησιακού προγράμματος από αίτημα που υπέβαλε ο Δήμος Ιωαννιτών, ώστε ο ακάλυπτος αυτός χώρος να οργανωθεί σε νέους ανοιχτούς χώρους έκθεσης τοπικών προϊόντων, καλλιτεχνικών εκδηλώσεων, ήπιων μορφών αθλητισμού και χώρων αναψυχής.

Κλείνω, λοιπόν, με το εξής: Οι δημόσιοι χώροι στους πολίτες και τις τοπικές κοινωνίες, προκειμένου να αξιοποιηθούν με τον καλύτερο δυνατό τρόπο και να συμβάλλουν στη βελτίωση της ποιότητας ζωής.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Επόμενη ομιλήτρια είναι η κ. Παναγιώτα Βράντζα από τον ΣΥΡΙΖΑ.

**ΠΑΝΑΓΙΩΤΑ ΒΡΑΝΤΖΑ:** Ευχαριστώ, κύριε Πρόεδρε.

Κυρίες και κύριοι συνάδελφοι, πριν ξεκινήσω την τοποθέτησή μου, θα ήθελα να σχολιάσω την τοποθέτηση συναδέλφου Βουλευτή της Αξιωματικής Αντιπολίτευσης. «Αυτό το σχέδιο νόμου» είπε ο Βουλευτής «θα οδηγήσει στην εξόντωση του αγροτικού κόσμου».

Δεν θα μπω στη διαδικασία να πω από ποιες πολιτικές και από ποια κόμματα ο αγροτικός κόσμος βρίσκεται στη δύσκολη θέση, που είναι σήμερα. Οι αγρότες ξέρουν. Θα πω μόνο ότι ήρθε η ώρα οι εκπρόσωποι του λαού να έχουμε μια πιο υπεύθυνη και ώριμη στάση και να μη μεταχειριζόμαστε λαϊκίστικες κορόνες και λογικές του τύπου «όλα τα κιλά, όλα τα λεφτά». Αυτά τα πλήρωσαν και τα πληρώνουν, δυστυχώς, ακόμα και σήμερα οι αγρότες πολύ ακριβά.

Όσον αφορά το παρόν σχέδιο νόμου, αποτελεί, κατά τη γνώμη μου, ένα καλό πρώτο βήμα προς την επίλυση ενός σοβαρού ζητήματος, που επηρεάζει σημαντικά, τόσο την οικονομική δραστηριότητα, όσο και την ποιότητα ζωής των πολιτών. Βεβαίως, υπάρχουν και πολλά ακόμα βήματα, που πρέπει να γίνουν.

Εδώ και πολλές δεκαετίες -αφορά τη σχετική ερμηνευτική δήλωση του άρθρου 24 του Συντάγματος- δεν καταφέραμε σε αυτή τη χώρα να ορίσουμε επί της ουσίας τι είναι, πού είναι και ποια μπορεί να είναι η χρήση του δάσους. Έτσι, όσοι νομοθέτησαν πριν από εμάς, έφτιαξαν αυστηρούς και κατά τη γνώμη μου, σκληρούς νόμους για να προστατεύσουν κάτι το οποίο δεν ήταν ξεκάθαρο.

Βεβαίως, το αποτέλεσμα δεν ήταν το αναμενόμενο. Και αυτό αποδεικνύεται από τις χιλιάδες οικιστικές πυκνώσεις, με αυθαίρετα που υπάρχουν σε επανειλημμένα καμένες εκτάσεις, κυρίως στην Αττική, αλλά και πέριξ άλλων μεγάλων πόλεων, τουριστικών περιοχών και γενικά, σε περιοχές με γη υψηλής αξίας.

Δυστυχώς, σε αυτές τις περιπτώσεις, πολλές φορές δεν εφαρμόστηκαν οι αυστηροί νόμοι. Αντίθετα, οι δασικές υπηρεσίες πολλές συχνά εφάρμοσαν κατά γράμμα τον νόμο για μια αυθαίρετη στάση ή ένα κομμένο δέντρο, που χρησιμοποιήθηκε για καυσόξυλο σε ένα ορεινό χωριό.

Το συγκεκριμένο σχέδιο νόμου επιχειρεί να απαντήσει στα δυο βασικά ερωτήματα, δηλαδή τι είναι και πού βρίσκεται το δάσος. Για να φτάσουμε, όμως, στο επίπεδο να έχουμε σοβαρή και πλήρη δασική νομοθεσία, θα πρέπει να ορίσουμε και τις δραστηριότητες οι οποίες θα μπορούν να ασκούνται, εν προκειμένω.

Αυτό θα πρέπει να γίνει χωρίς ιδεοληψίες, λαμβάνοντας υπόψη τις ανάγκες των ανθρώπων, την πραγματικότητα και, πάνω απ’ όλα, την κοινή λογική. Το δάσος δεν είναι και δεν πρέπει να αντιμετωπίζεται ως μια ιερή αγελάδα. Είναι μια διαρκής και πολύτιμη πηγή πλούτου για τον άνθρωπο. Η ύπαρξη, η χρησιμότητα, αλλά και η προστασία του δεν μπορούν να είναι άσχετες με τον άνθρωπο, τις ανάγκες του και τις δραστηριότητές του.

Θα υπάρξουν προβλήματα. Πιθανότατα, θα υπάρξουν και αδικίες. Κάποτε, όμως, πρέπει να γίνει η αρχή, ώστε να μπει μια σειρά στο απόλυτο χάος.

Η συζήτηση περί δασικών χαρτών και δασολογίου έχει ξεκινήσει εδώ και τέσσερις δεκαετίες. Δυστυχώς, για το δάσος, αλλά και για τη χώρα δεν υπήρξε μέχρι σήμερα ελληνική κυβέρνηση, που να τολμήσει να αγγίξει το θέμα. Οι πελατειακές τακτικές και οι ατομικές διευθετήσεις κυριάρχησαν πάνω στο κοινό συμφέρον. Αυτό ακριβώς προσπαθούμε να αλλάξουμε.

Είναι, λοιπόν, προφανές ότι το πρόγραμμα ανάκτησης των δασικών χαρτών, που βρίσκεται σε εξέλιξη, έχει ως στόχο να θωρακίσει το δημόσιο συμφέρον, να προστατεύσει το φυσικό περιβάλλον, να εντοπίσει και να κατοχυρώσει αποτελεσματικά την καταπατημένη δημόσια γη, ενώ παράλληλα να ανοίξει και το δρόμο για την ολοκλήρωση του Κτηματολογίου, ώστε να διασφαλιστεί με διαφάνεια τόσο η δημόσια όσο και η ιδιωτική περιουσία.

Το ζήτημα είναι εάν ένας νόμος μπορεί να δώσει λύση στα τόσο διαφορετικά προβλήματα, που προκύπτουν από την ίδια αιτία. Εξηγούμαι: Ένα κομμάτι δάσους ή δασικής έκτασης, κύριε Υπουργέ, που εκχερσώθηκε το 1949 σε μια ορεινή περιοχή της Ηπείρου, καλύπτοντας ουσιαστικά την ανάγκη επιβίωσης κάποιων ανθρώπων, θα αντιμετωπιστεί με τον ίδιο τρόπο, με μια αντίστοιχη έκταση που εκχερσώθηκε το 1989 στους πρόποδες της Πεντέλης ή της Πάρνηθας και κτίστηκε μια, κατά νόμο, πρώτη κατοικία τριακοσίων τετραγωνικών;

Όσον αφορά τις εκτάσεις που συνδέονται με τις αγροτικές επιδοτήσεις, προφανώς και δεν έχουμε την πολυτέλεια να χάσουμε πόρους αυτή τη στιγμή και πολύ σωστά, αυτό το κομμάτι παραμένει ως εκκρεμότητα. Η λύση, όμως, θα πρέπει να είναι πραγματική και όχι, για άλλη μια φορά, τεχνητή.

Θα πρέπει επιτέλους να αξιώσουμε -ξέρω ότι γίνονται προσπάθειες από το Υπουργείο προς αυτή την κατεύθυνση- να αποδεχτούν οι εταίροι μας ότι η εκτατική κτηνοτροφία στη χώρα είναι κατά βάση μια δασική δραστηριότητα και ότι ο βοσκότοπος μπορεί να είναι και δάσος. Φυσικά, θα πρέπει να συμφωνήσουμε και μεταξύ μας ότι η παρουσία των παραγωγικών ζώων στο δάσος είναι επιβεβλημένη και απαραίτητη.

Το παρόν σχέδιο νόμου επιχειρεί -και σε μεγάλο βαθμό το καταφέρνει- να λύσει τα ζητήματα των εκχερσωμένων εκτάσεων, που δημιουργούν ένα καθεστώς ομηρίας των αγροτών, των αναδασωτέων εκτάσεων, των εκχερσωμένων εκτάσεων, που είναι ενταγμένες στο σύστημα ΟΣΔΕ, αλλά και το άλυτο μέχρι σήμερα ζήτημα των δασωμένων αγρών.

Και βέβαια, σε καμμία περίπτωση δεν μπορούμε, εν όψει του, κατά τα λοιπά, αναγκαίου εγχειρήματος για την κατάρτιση ενός έγκυρου και χρήσιμου εθνικού Δασολογίου, να εκδιώκουμε τους πραγματικούς αγρότες από την παραγωγική διαδικασία.

Προς την κατεύθυνση αυτή, είναι πολύ θετικό ότι με το ζητούμενο δασικό νομοσχέδιο εισάγονται βασικές ρυθμίσεις απλοποίησης και εξορθολογισμού των υφιστάμενων διαδικασιών εξαγοράς ή και χρήσης, με γνώμονα τη ρεαλιστική διαχείριση της πραγματικής κατάστασης, που επικρατεί στη χώρα.

Συνολικά, όμως -κι αυτό αποτελεί τη μεταρρύθμιση- με το παρόν σχέδιο νόμου, επιτέλους, τα δάση δεν αντιμετωπίζονται ως μουσειακά είδη, αλλά ως πηγή ζωής και πλούτου, που με συνετή διαχείριση και με τη συνύπαρξη ανθρώπων και ζώων μπορούν να συμβάλουν στην επιβίωση της χώρας.

Κλείνοντας, θέλω να τονίσω ότι σε κάθε περίπτωση, η προσέγγιση των υπηρεσιών για την εφαρμογή και αυτού του νόμου θα είναι καταλυτική. Οι διαφορετικές ερμηνείες των δεκάδων εφαρμοστικών και ερμηνευτικών εγκυκλίων που πιθανότατα θα ακολουθήσουν, μπορούν εύκολα να οδηγήσουν σε ανεπιθύμητα γραφειοκρατικά αποτελέσματα.

Σαν αστείο, σαν μαύρο χιούμορ για τις δυσκίνητες υπηρεσίες τους κράτους, λέγεται ότι «οι αρχαίοι Έλληνες διέπρεψαν, γιατί τότε δεν υπήρχε Αρχαιολογική Υπηρεσία». Θα το τραβήξω λίγο παραπάνω και με το δικαίωμα που μου δίνεται -καθώς είμαι κι εγώ γεωτεχνικός- θα πω ότι, αν υπήρχε Δασαρχείο στην αρχαία Αθήνα, πολύ δύσκολα ο Καλλικράτης και ο Ικτίνος θα έπαιρναν άδεια παρέμβασης για την ανέγερση του Παρθενώνα.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΩΝ (Γεώργιος Λαμπρούλης):** Συνεχίζουμε με τον κ. Γεώργιο Πάντζα από τον ΣΥΡΙΖΑ.

**ΓΕΩΡΓΙΟΣ ΠΑΝΤΖΑΣ:** Ευχαριστώ, κύριε Πρόεδρε.

Κυρίες και κύριοι Βουλευτές, η ανάρτηση των δασικών χαρτών είναι μια επιτυχία αυτής της Κυβέρνησης. Είναι μια απαίτηση κι ένα χρέος της πολιτείας, κόντρα στην πολύχρονη ασυδοσία, παρανομία και αυθαιρεσία, ενάντια στο περιβάλλον, τη δασική και πολεοδομική νομοθεσία. Καμμία κυβέρνηση, επί δεκαετίες, δεν τόλμησε να αγγίξει και να βάλει τάξη στο θολό αυτό τοπίο.

Σήμερα, λοιπόν, με το νομοσχέδιο αυτό, γίνονται διορθωτικές παρεμβάσεις, στο πλαίσιο που ήδη η Κυβέρνησή μας έχει νομοθετήσει, εδώ και έναν χρόνο περίπου. Είναι διορθώσεις, που αφορούν κυρίως στον αγροτικό κόσμο, με ευνοϊκές ρυθμίσεις για τους αγρότες, βέβαια. Θα πρέπει, όμως, κύριε Υπουργέ, να ολοκληρωθεί τάχιστα και η διαδικασία με τις οικιστικές πυκνώσεις, γιατί, όπως γνωρίζετε, το πρόβλημα στην Αττική είναι τεράστιο.

Δεν θα σταθώ παραπάνω στο σχέδιο νόμου, γιατί θέλω να μιλήσω για την υπουργική τροπολογία, που αφορά στην κατασκευή αθλητικών εγκαταστάσεων. Θέλω να γνωρίζουν όλοι ότι η θέση του ΣΥΡΙΖΑ για το γήπεδο της ΑΕΚ, αλλά και για το γήπεδο του Παναθηναϊκού, καθώς και για όλα τα γήπεδα, που αφορούν μεγάλα ή μικρά αθλητικά σωματεία κι έχουν τη δυνατότητα να τα κατασκευάσουν, είναι γνωστή εδώ και πολλά χρόνια.

Ο ΣΥΡΙΖΑ δεν στέκεται απέναντι σε αυτά τα κατασκευαστικά σχέδια. Αντίθετα, τα υποστηρίζει και τα ενισχύει. Φτάνει να είναι ανταποδοτικά προς τις τοπικές κοινωνίες, με ανάπτυξη και αναβάθμιση της περιοχής και με τη δημιουργία νέων θέσεων εργασίας, όπως συμβαίνει με το γήπεδο της ΑΕΚ στη Φιλαδέλφεια.

Κυρίες και κύριοι Βουλευτές, γήπεδα ποδοσφαίρου στη χώρα μας, που να πληρούν τις ευρωπαϊκές και διεθνείς προδιαγραφές είναι δύο ή τρία, το πολύ. Με τη δημιουργία μεγάλων γηπέδων, μόνο οφέλη μπορεί να έχει ο αθλητισμός, οι τοπικές κοινωνίες και το άθλημα το ίδιο. Εν προκειμένω, λοιπόν, η ΑΕΚ που θέλει να κατασκευάσει το γήπεδό της στο ιδιόκτητο οικόπεδο, πέρα από τα φίλαθλα αισθήματα και τους ιστορικούς της λόγους, είναι βέβαιο ότι θα ενισχύσει και θα προσθέσει θετικά στοιχεία στον αθλητισμό, αλλά και στην ίδια την οικονομία.

Πρέπει, λοιπόν, να ενισχύσουμε την τοπική οικονομία της περιοχής και να αποκαταστήσουμε μια αδικία πολλών ετών. Ήταν αδικία, που τότε κατεδαφίστηκε το παλιό γήπεδο της ΑΕΚ, με κάποιους από το τότε ΠΑΣΟΚ να μοιράζουν υποσχέσεις στους φιλάθλους της ΑΕΚ ότι θα κατασκεύαζαν καινούργιο γήπεδο, εν όψει των Ολυμπιακών Αγώνων του 2004.

Από τότε έχουν περάσει δεκατέσσερα χρόνια και -όπως γνωρίζετε πολύ καλά- γήπεδο δεν έχει γίνει ακόμα. Σήμερα, λοιπόν, έχουν ωριμάσει πολύ οι συνθήκες. Η Περιφέρεια Αττικής, το Υφυπουργείο Αθλητισμού με τη Γενική Γραμματεία Αθλητισμού, την Κυβέρνηση, τα συναρμόδια Υπουργεία, με αυτήν τη νομοθετική παρέμβαση λύνουν σοβαρά τεχνικά ζητήματα για τη συνέχιση της διαδικασίας.

Αυτή η ρύθμιση, λοιπόν, αφορά όλα τα αθλητικά σωματεία. Το επαναλαμβάνω αυτό. Είναι μια ρύθμιση, που απλοποιεί όλα τα στάδια για την κατασκευή ενός αθλητικού γηπέδου.

Όπως όλοι θα γνωρίζετε, η ΑΕΚ εκπροσωπεί σε μεγάλο ποσοστό την προσφυγιά, τη φτωχολογιά, τις χαμένες πατρίδες. Είμαι βέβαιος, λοιπόν, ότι θα προχωρήσουν οι διαδικασίες, θα εκδοθεί η οικοδομική άδεια, θα αρχίσουν τα έργα και στο τέλος αυτός που θα εγκαινιάσει το νέο γήπεδο της ΑΕΚ να είστε βέβαιοι ότι θα είναι ο ΣΥΡΙΖΑ.

Σας ευχαριστώ πολύ.

(Χειροκροτήματα)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει η κ. Μαρία Αντωνίου.

**ΜΑΡΙΑ ΑΝΤΩΝΙΟΥ:** Κυρίες και κύριοι συνάδελφοι, δυστυχώς, όπως και στα περισσότερα νομοσχέδια της Κυβέρνησης ΣΥΡΙΖΑ, έτσι και στο σημερινό, γινόμαστε μάρτυρες της ίδιας κοινοβουλευτικής απαράδεκτης τακτικής -αυτήν ακολουθεί σχεδόν σε όλα τα νομοσχέδια η Κυβέρνηση- δηλαδή της απίστευτης προχειρότητας, με την οποία νομοθετεί, αλλά και της διγλωσσίας και της υποκρισίας, που τη χαρακτηρίζει. Και θα δικαιολογήσω τις έννοιες που χρησιμοποίησα.

Για έναν, λοιπόν, πολύ σημαντικό ζήτημα, όπως αυτό των δασικών χαρτών, που αφορά εκατοντάδες χιλιάδες συμπολίτες μας, η Κυβέρνηση επιλέγει –και το ακούσαμε απ’ όλους τους συναδέλφους ότι είναι πολύ σημαντικό- για μια ακόμη φορά τη διαδικασία του επείγοντος, χωρίς καμμία δημόσια διαβούλευση και χωρίς δυνατότητα για ουσιαστικό διάλογο στη Βουλή. Το επισήμαναν εξάλλου, όλοι οι αρμόδιοι φορείς. Η ΠΕΔΔΥ, η Πανελλήνια Ένωση Δασολόγων, το Γεωτεχνικό Επιμελητήριο διατύπωσαν την άποψή τους, ότι δεν είχαν καν το χρόνο να μελετήσουν το παρόν νομοσχέδιο.

Κύριε Υπουργέ, σας το δηλώνω απερίφραστα, ως δασολόγος, για ζητήματα που έχουν να κάνουν με τη συνταγματική υποχρέωση για την προστασία των δασών και της δημόσιας περιουσίας, δεν μπορείτε να νομοθετείτε με διαδικασίες εξπρές, χωρίς να έχει προηγηθεί ένας γόνιμος δημόσιος διάλογος.

Η δε προχειρότητα με την οποία αντιμετωπίζετε ένα τόσο σοβαρό θέμα αποδεικνύεται περίτρανα από το γεγονός ότι με το σημερινό νομοσχέδιο επιχειρείτε να διορθώσετε για τρίτη φορά μέσα σε λιγότερο από ένα χρόνο λάθη και παραλείψεις δικές σας. Δικός σας είναι ο ν.4389/2016, η εφαρμογή του οποίου προκάλεσε πλήθος αντιδράσεων τόσο εξαιτίας των σφαλμάτων αποτύπωσης όσο και λόγω της προβληματικής διαδικασίας και των προθεσμιών που είχαν οι συμπολίτες μας για να διατυπώσουν αντιρρήσεις ενώπιον των νεοσύστατων επιτροπών.

Σπεύσατε στη συνέχεια με τροπολογία στον ν.4462 να δώσετε παράταση 45 ημερών στην προθεσμία υποβολής αντιρρήσεων για τους ήδη αναρτημένους χάρτες. Και σήμερα φέρνετε ένα νέο νομοσχέδιο που αντί να δώσει λύσεις για τα παραπάνω προβλήματα, τι κάνει; Εισάγει στην πραγματικότητα ένα νέο χαράτσι. Στήνει έναν νέο φοροεισπρακτικό μηχανισμό, τροποποιώντας μόνο ένα άρθρο του ν.4280/2014 που ψηφίστηκε από την κυβέρνησή μας. Και αυτός ο νόμος είναι για δυόμιση χρόνια σε ισχύ.

Και εδώ έγκειται η υποκρισία και η διγλωσσία σας. Τότε τον χαρακτηρίζατε, ως Αντιπολίτευση, ως δασοκτόνο νόμο, λέγατε ότι βάζει ταφόπλακα στα δάση και υποστηρίζατε ότι θα τον καταργήσετε άμεσα. Άλλη μία εξαγγελία του ΣΥΡΙΖΑ που πέφτει στο κενό. Μας λέγατε ότι πατρίδα είναι τα βουνά, η γη, τα δάση, ο αιγιαλός και οι άνθρωποι που ζουν εδώ, όχι οι αριθμοί. Αυτό λέγατε ως Αντιπολίτευση. Τώρα τα ξεχάσατε όλα αυτά, τώρα οι αριθμοί μετράνε.

Χρειάζεστε προφανώς χρήματα για να διορίζετε ημετέρους με τροπολογίες-ντροπή, όπως επιχειρήθηκε να γίνει απροκάλυπτα με την τροπολογία των εξήντα δύο συναδέλφων Βουλευτών σας με τις προσλήψεις στις ΤΟΕΒ και ΓΟΕΒ. Και αναφέρομαι κυρίως στο άρθρο 2 και στο τίμημα εξαγοράς που προβλέπει για τις εκτάσεις που εκχερσώθηκαν πριν το 1975.

Κύριε Υπουργέ, γνωρίζετε πολύ καλά ότι τις δεκαετίες του 1940 και 1950, που η οικονομία μας προσπαθούσε να ανακάμψει δίνοντας έμφαση στην αγροτική και κτηνοτροφική παραγωγή, υπήρχαν δυστυχώς περιπτώσεις που εκτάσεις άλλαξαν χρήση και από δασικές μετατράπηκαν σε καλλιεργούμενη αγροτική γη. Είναι πραγματικά άδικο, μετά από πενήντα-εξήντα χρόνια, να τιμωρείτε τους απόγονους τους, οι οποίοι όλα αυτά τα χρόνια καλλιεργούσαν τις εκτάσεις αυτές για να βγάλουν τα προς το ζην, και να τους υποχρεώνετε, για να μην χάσουν τα κτήματα, να πληρώσουν διπλό χαράτσι και τέλος εξαγοράς και ενδεχομένως και χρηματικό αντάλλαγμα για το περιβαλλοντικό ισοζύγιο που προκύπτει, λέει, από την αλλαγή της χρήσης. Κάτι που, δυστυχώς, αφορά τους περισσότερους μικρομεσαίους αγρότες και κτηνοτρόφους οι προκάτοχοι των οποίων δεν είχαν στις δεκαετίες του 1940 και 1950 ούτε την οικονομική δυνατότητα ούτε τις γνώσεις να προσφύγουν στα δικαστήρια και στις επιτροπές ιδιοκτησίας δασών για να αποκτήσουν τους ισχυρούς τίτλους ιδιοκτησίας.

Αν σκεφτεί κανείς ότι από την ως τώρα διαδικασία ανάρτησης των δασικών χαρτών περίπου ενάμισι εκατομμύριο στρέμματα, που σήμερα είναι αγροτική καλλιεργούμενη γη, φαίνεται ως δασική έκταση, καθώς και ότι για τις περιπτώσεις αυτές ισχύει το τεκμήριο κυριότητας του δημοσίου, αντιλαμβάνεται ότι η συντριπτική πλειοψηφία των κατόχων των εκτάσεων θα επιβαρυνθεί και με τίμημα εξαγοράς, αλλά και με το τέλος αλλαγής χρήσης. Με πρόχειρους, λοιπόν, υπολογισμούς οι αγρότες και οι κτηνοτρόφοι μας θα πρέπει να πληρώσουν μέσα στους επόμενους μήνες 250 ευρώ περίπου για κάθε στρέμμα που κατέχουν.

Πέρα, λοιπόν, από την αύξηση του ΦΠΑ, τις αυξημένες ασφαλιστικές εισφορές, τις εισφορές του ΕΦΚΑ, την αύξηση στο αγροτικό πετρέλαιο, επιβαρύνετε τον αγροτικό και κτηνοτροφικό κόσμο με ένα ακόμα χαράτσι, που υπολογίζεται ότι θα ξεπεράσει τα 250 εκατομμύρια ευρώ. Βάζετε, λοιπόν, ταφόπλακα με στοιχεία στον δοκιμαζόμενο αγροτικό κόσμο και καταδικάζετε την πρωτογενή παραγωγή.

Θα ήθελα επίσης, πολύ σύντομα, να αναφερθώ στο άρθρο 5 στο οποίο προβλέπετε την πρόσληψη προσωπικού για την υποστήριξη των διευθύνσεων δασών από την ΕΚΧΑ ΑΕ κατά παρέκκλιση των κείμενων διατάξεων.

Κύριε Υπουργέ, λόγω της ιδιότητάς μου ως δασολόγος και έχοντας σαφή εικόνα της υποστελέχωσης των δασαρχείων και δασικών υπηρεσιών, που ειπώθηκε από όλους τους φορείς, έχω επισημάνει πολλές φορές ότι δεν είναι δυνατόν οι τεράστιες ανάγκες των δασαρχείων να μπαλώνονται με προσλήψεις εποχιακού προσωπικού. Όλα άλλωστε τα πορίσματα αξιολόγησης των δασικών υπηρεσιών που συντάχθηκαν από επιτροπές αξιολόγησης συνέπιπταν στο συμπέρασμα ότι οι δασικές υπηρεσίες πρέπει να ενισχυθούν με μόνιμο προσωπικό για να μπορούν να είναι αποτελεσματικές και λειτουργικές και όχι εμβαλωματικού τύπου.

Ελπίζω ειλικρινά να μην επιχειρείτε με αυτήν τη διάταξη να ανοίξετε ακόμα μια βιομηχανία προσλήψεων από την ΕΚΧΑ ΑΕ για να εξυπηρετήσετε ημετέρους χωρίς ούτε καν να έχει κοστολογηθεί από το Γενικό Λογιστήριο του Κράτους πόσο θα στοιχίζουν.

Κλείνοντας, μετά λύπης διαπιστώνω ότι την ίδια ώρα που συμφωνήσατε την εκ νέου περικοπή των συντάξεων και τη μείωση του αφορολογήτου σπεύδετε μέσα στη Μεγάλη Εβδομάδα, με διαδικασίες επείγοντος, να θεσπίσετε ακόμα ένα χαράτσι για τους μικρομεσαίους αγρότες, οι οποίοι καλούνται να βαδίσουν τον δικό τους Γολγοθά με κίνδυνο να χάσουν τις εκτάσεις που καλλιεργούσαν ολόκληρες δεκαετίες.

Δεν σας ενδιαφέρει ούτε η προστασία των δασών απ’ ό,τι αποδεικνύεται ούτε η επιβίωση των συμπολιτών. Το μόνο ουσιαστικά που σας ενδιαφέρει είναι η δική σας πολιτική επιβίωση και προκειμένου να την παρατείνετε δεν θα διστάσετε να λάβετε οποιοδήποτε μέτρο, όσο σκληρό και όσο άδικο κι αν είναι. Το αποδείξατε πριν λίγες μέρες στη Μάλτα, το αποδεικνύετε και σήμερα.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Ιάσονας Φωτήλας από τη Νέα Δημοκρατία.

**ΙΑΣΟΝΑΣ ΦΩΤΗΛΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, τι είχες Γιάννη τι είχα πάντα! Σε αυτήν τη λαϊκή φράση συνοψίζονται τα όσα νομοθετεί και σήμερα η Κυβέρνηση ΣΥΡΙΖΑ-ΑΝΕΛ. Είναι μάλιστα τόσο εξόφθαλμα προβληματική αυτή η διαδικασία που καταντά παρωδία νομοθέτησης. Κι εδώ δηλαδή έρχεται προς ψήφιση νόμος, με επείγουσες διαδικασίες, χωρίς διαβούλευση, μερεμέτια σε παλαιότερους νόμους και στο τέλος ως εκ θαύματος τι προκύπτει; Νέοι φόροι και επιβαρύνσεις. Και βέβαια τροπολογίες, ακόμα και Βουλευτών του ΣΥΡΙΖΑ, που θέλουν να παρακαμφθεί το ΑΣΕΠ για τις προσλήψεις στον Οργανισμό Εγγείων Βελτιώσεων. Ακόμα και αυτή η τροπολογία που είναι σε θετική κατεύθυνση για το γήπεδο της ΑΕΚ έρχεται σε κόντρα με τον Δήμαρχο της Νέας Φιλαδέλφειας, που εσείς, της Κυβέρνησης, τον στηρίξατε και τώρα συγκρούεστε μαζί του.

Το πιο χαρακτηριστικό όμως του νομοσχεδίου είναι τούτο: Ξανά, δηλαδή, φέρνετε τον νόμο που ψήφισε η κυβέρνηση της Νέας Δημοκρατίας το 2014, τον ν.4280, τον οποίο όμως καταγγέλλατε τότε διά της τωρινής σας εισηγήτριας, της κ. Ιγγλέζη, ως δασοκτόνο. Αδίστακτοι υποκριτές όπως πάντα. Αλλά τι να περιμένει κανείς, όταν εισηγήτρια του νομοσχεδίου από την Κυβέρνηση είναι Βουλευτής που έφτιαξε πολιτική καριέρα οργανώνοντας λυσσώδη αντίθεση σε μία από τις μεγαλύτερες ιδιωτικές επενδύσεις στη χώρα, αυτή του χρυσού στις Σκουριές, για να μας πει τώρα, όπως και ο κ. Σκουρλέτης, ότι η επένδυση πρέπει να προχωρήσει. Δεν θα ξεχάσουμε τίποτα, συνάδελφοι της Συμπολίτευσης, ειδικά όσα κάνατε βάζοντας τους πολίτες των τοπικών κοινωνιών σε εμφύλιο πόλεμο.

Επιστρέφω στο νομοσχέδιο. Η ουσία του βρίσκεται στο άρθρο 2. Παρά τη μείωση του ποσού εξαγοράς γεωργικών εκτάσεων προ του 1975, η Κυβέρνηση επιβάλλει ένα χαράτσι στον αγροτικό τομέα, έναν βασικό παραγωγικό τομέα της χώρας, για ανθρώπους του μόχθου, οι οποίοι σήμερα πασχίζουν να διατηρηθούν στο χωράφι τους. Και πώς επιβάλλει την επιβάρυνση; Με το χρηματικό αντάλλαγμα –πέραν όλων των άλλων- για αλλαγή χρήσης μέσω του περιβαλλοντικού ισοζυγίου. Δηλαδή η γη που είχαν οι παππούδες των νυν καλλιεργητών, πριν το 1975, και που καταβάλλουν για αυτά τους ανάλογους φόρους, φόρους κληρονομιάς, ΕΝΦΙΑ κλπ., τώρα τους ζητείται να πληρώσουν ένα νέο χαράτσι. Σε περιοχές, ξέρετε, όπως της Θεσσαλίας για παράδειγμα, πρόκειται για τεράστια επιβάρυνση. Και δεν μιλάμε για λίγες εκτάσεις, αλλά συνολικά για περίπου ενάμισι εκατομμύριο στρέμματα αγροτικής γης. Και δεν μιλάμε για πενταροδεκάρες, καθώς αν για κάθε στρέμμα επιβληθεί και χαράτσι αλλαγής χρήσης, θα πρόκειται για επιβάρυνση μερικών εκατοντάδων εκατομμυρίων, περίπου τριακοσίων, κανονική έφοδος δηλαδή στις τσέπες των πολιτών.

Πρέπει να ολοκληρωθεί η κατάρτιση των δασικών χαρτών; Προφανώς και πρέπει και είναι υποχρέωση της πολιτείας, αλλά δεν μπορεί να γίνεται πάντα σε βάρος των πολιτών και με νέα χαράτσια, σε μια εποχή μεγάλων δυσκολιών για όλους. Είναι κάτι παραπάνω δε από βέβαιο ότι αυτά τα χρήματα, σε όσες δόσεις κι αν τα κάνετε, δεν πρόκειται να εισπραχθούν λόγω της πραγματικής αδυναμίας καταβολής τους από τους αγρότες και τους κτηνοτρόφους.

Η πρότασή μας είναι ότι δεν πρέπει οι εκτάσεις που εκχερσώθηκαν για γεωργική χρήση πριν τεθεί σε ισχύ το Σύνταγμα του 1975, για δάση δηλαδή πριν περίπου ογδόντα χρόνια, να εμπίπτουν στις διατάξεις της δασικής νομοθεσίας και δεν πρέπει να εμπίπτουν και στις παραγράφους 8 και 9 του άρθρου 47 του ν. 4280. Έτσι, οι αγρότες δεν θα κληθούν σήμερα, το 2017, να πληρώσουν το οποιοδήποτε χρηματικό αντάλλαγμα για την αλλαγή χρήσης για κάτι το οποίο έγινε για λόγους εθνικού συμφέροντος πριν από πενήντα, εξήντα ή ογδόντα χρόνια και που σήμερα συνεισφέρει στην ελληνική οικονομία.

Δείξτε, έστω και την ύστατη στιγμή, ότι δεν θέλετε μόνο να εξοντώνετε φορολογικά τον πρωτογενή τομέα αυτής της χώρας, όπως δυστυχώς έχετε κάνει μέχρι σήμερα μέσω της αύξησης του ΦΠΑ και της αύξησης των εισφορών που σήμερα επιβαρύνουν τους Έλληνες αγρότες και κτηνοτρόφους.

Βέβαια, δεν έχω αυταπάτες. Τι μπορεί να περιμένει κανείς από μια Κυβέρνηση που έφτασε στο σημείο να προνομοθετήσει 3,6 δισεκατομμύρια μέτρα δεσμεύοντας και την επόμενη κυβέρνηση, της Νέας Δημοκρατίας; Ναι, είναι τα ίδια μέτρα που έλεγε ο Πρωθυπουργός, ο κ. Τσίπρας, πριν από λίγες ημέρες, ότι είναι αντισυνταγματικά και αντιδημοκρατικά και δεν πρόκειται να τα φέρει προς ψήφιση.

Τι έγινε, άραγε, τώρα και μέσα σε μια νύχτα έγιναν δημοκρατικά; Το ίδιο βιολί κάθε μέρα! Όμως, οι πολίτες έχουν καταλάβει και πλησιάζει η ημέρα της συντριβής σας, όποτε κι αν γίνουν οι εκλογές.

Ακούγαμε τόσο καιρό ότι η Κυβέρνηση δεν υποχωρεί σε θέματα αρχών. Και επειδή όλοι έχουμε καταλάβει πλέον ότι η μόνη αρχή σας είναι να παραμείνετε στην εξουσία, ήταν προφανές ότι θα δίνατε τα πάντα. Δεν διαπραγματευτήκατε για τη χώρα, διαπραγματευθήκατε μόνο για την παραμονή σας στην εξουσία. Η μόνη σας έγνοια ήταν εάν θα αρχίσουν να ισχύουν οι περικοπές των συντάξεων και το αφορολόγητο από το 2019 ή το 2020. Τίποτα άλλο δεν σας ένοιαζε.

Ο λογαριασμός, όμως, είναι ασήκωτος για τους πολίτες και τη χώρα. Όσο για το τελευταίο ανέκδοτο που κυκλοφορεί, αυτό με τα αντίμετρα, το μοναδικό σοβαρό αντίμετρο που μπορεί να υπάρξει είναι να φύγετε τώρα, προτού κάνετε ακόμα μεγαλύτερο κακό στον τόπο.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει η κ. Φωτεινή Αραμπατζή από τη Νέα Δημοκρατία.

**ΦΩΤΕΙΝΗ ΑΡΑΜΠΑΤΖΗ:** Ευχαριστώ, κύριε Πρόεδρε.

Κυρίες και κύριοι συνάδελφοι, Μεγάλη Τρίτη σήμερα και μου έρχονται στο μυαλό τα λόγια του Πρωθυπουργού έναν ακριβώς χρόνο πριν, ότι με την Ανάσταση του Κυρίου θα έρθει και η ανάσταση της ελληνικής οικονομίας.

Πέρασε ένας χρόνος δυστυχώς, η πραγματική οικονομία βιώνει μια τραγική κατάσταση, η αξιολόγηση ακόμη δεν έχει κλείσει, παρά τις θριαμβολογίες του Πρωθυπουργού για το Eurogroup της Μάλτας και η μόνη βεβαιότητα είναι η «σταύρωση» των μισθωτών και των συνταξιούχων με τη μείωση των συντάξεων και την περικοπή του αφορολόγητου. Για ακόμη μια φορά οι δηλώσεις και οι διαβεβαιώσεις του Πρωθυπουργού ότι δεν πρόκειται να υπάρξει ούτε ένα ευρώ νέα μέτρα αποδείχθηκαν ψέμα. Για ακόμη μια φορά οι απειλές και οι διαβεβαιώσεις του κ. Τσακαλώτου ότι θα παραιτηθεί, εάν το αφορολόγητο πέσει κάτω από τις 9.000 ευρώ, αποδείχθηκαν ψέμα. Για ακόμη μια φορά οι θριαμβολογίες του Πρωθυπουργού ότι τα μέτρα θα έχουν μηδενικό δημοσιονομικό αποτέλεσμα αποδείχθηκαν ψέμα. Γιατί τα μόνα βέβαια μέτρα που θα ψηφιστούν και θα ισχύσουν είναι η μείωση των συντάξεων και η μείωση του αφορολόγητου. Τα περίφημα αντίμετρά σας είναι υπό αίρεση, εάν και εφόσον πιαστούν τα πλεονάσματα του 3,5% και πλέον.

Έρχομαι τώρα στο παρόν σχέδιο νόμου. Κανείς δεν αμφισβητεί ότι το ζήτημα των δασικών χαρτών πρέπει να διευθετηθεί με τρόπο ουσιαστικό και μακρόπνοο. Εσείς, όμως, φέροντας για τρίτη φορά κατά τη διάρκεια της διακυβέρνησής σας ρυθμίσεις για τους δασικούς χάρτες, χρησιμοποιείτε τη ρύθμιση, όχι ως μέσο για να λυθούν ζωτικά προβλήματα, αλλά μάλλον ως ευκαιρία να επιβάλετε νέα χαράτσια για αγρότες και κτηνοτρόφους, οι οποίοι σήμερα πασχίζουν να επιβιώσουν και να συνεχίσουν να καλλιεργούν τις εκμεταλλεύσεις τους με τη φοροεπιδρομική και ασφαλιστική επιδρομή που τους επιφυλάξετε με τις πολιτικές σας. Παράδειγμα το τίμημα εξαγοράς, το οποίο επιβάλετε ακόμη και για αυτούς που έχουν τίτλους ιδιοκτησίας και έχουν εκχερσώσει δασικές εκτάσεις πριν από το 1975 για λόγους εθνικού συμφέροντος και προκειμένου να αποδοθούν αυτοί στην καλλιέργεια αγροτικής γης και στην κτηνοτροφία.

Σε ό,τι αφορά τις αλλαγές χρήσης, ξεκαθαρίστε: Αυτοί οι οποίοι έχουν σήμερα στην κατοχή τους από αγορά ή από κληρονομιά γεωργικά κτήματα, τα οποία έχουν αλλάξει χρήση πριν από το 1975 και από δασικές εκτάσεις έχουν γίνει καλλιεργούμενες, θα κληθούν να πληρώσουν για την αλλαγή χρήσης; Ξεκαθαρίστε: Είναι θεμιτό να πληρώσουν και όσοι έχουν τίτλο ιδιοκτησίας και έκαναν αλλαγή χρήσης σε αγρό μετά το 1975 με διοικητική πράξη της πολιτείας;

Και δεν είναι μόνο το γεγονός ότι οι παραγωγοί καλούνται να πληρώσουν τέλη αλλαγής χρήσης, καλούνται να πληρώσουν και τέλη αντιρρήσεων. Και παρά τις διαβεβαιώσεις του Υπουργού για μείωση του παραβόλου για την κατάθεση αντίρρησης, αυτό τελικά εφαρμόστηκε μόνο για μικρούς κλήρους μέχρι τα είκοσι στρέμματα.

Την ίδια στιγμή, ενώ το σχέδιο νόμου δίνει το δικαίωμα εξαγοράς από αγρότες εκχερσωμένων αγροτικών εκτάσεων με διάφορες εγκαταστάσεις (ΔΕΗ, δεξαμενές, υπόστεγα), γιατί δεν κάνει το ίδιο και για εκχερσωμένες εκτάσεις εντός των οποίων βρίσκονται κτηνοτροφικές μονάδες, προκειμένου και οι κτηνοτρόφοι να διευκολυνθούν να βγάλουν άδεια εγκατάστασης και να τακτοποιήσουν τα αυθαίρετα κτηνοτροφικά τους κτίσματα;

Επίσης, οι αγρότες με αυτόν τον τίτλο κυριότητας που αποκτούν έχουν δικαίωμα μεταβίβασης, δικαίωμα που στερούνται οι κτηνοτρόφοι. Γιατί;

Ένα ακόμα ζήτημα που χρήζει άμεσης επίλυσης αφορά στις δημόσιες εκτάσεις που βρίσκονται σε αναδασμούς, διανομές και εποικιστικά λιβάδια, σε υψόμετρα άνω των εκατό μέτρων, εκτάσεις που εμφανίζονται, σύμφωνα με αυτούς τους χάρτες ως χορτολιβαδικές, υπαγόμενες στις διατάξεις της δασικής νομοθεσίας, με αποτέλεσμα να φεύγουν από την κυριότητα και την αρμοδιότητα του Υπουργείου Αγροτικής Ανάπτυξης, να πηγαίνουν στο ΥΠΕΚΑ και έτσι οι κτηνοτρόφοι που έχουν δικαιώματα νομής και άρα δικαιώματα για ενεργοποίηση κοινοτικών ενισχύσεων να αντιμετωπίζουν πρόβλημα.

Πρόβλημα που θα υφίσταται όσο, κυρίες και κύριοι της Κυβέρνησης, δεν εκδίδονται από το συναρμόδιο Υπουργείο Αγροτικής Ανάπτυξης τα περιβόητα οριστικά διαχειριστικά σχέδια, προκειμένου να ξεκαθαρίσουν οι επιλέξιμες εκτάσεις του ΟΣΔΕ και να πάρουν οι αγρότες και οι κτηνοτρόφοι τις επιδοτήσεις τους.

Είναι άξιο απορίας –το σχολίασε και ο εισηγητής μας- γιατί το νομοσχέδιο δεν υπογράφεται από τον Υπουργό Αγροτικής Ανάπτυξης, αλλά απλά από τον Αναπληρωτή του, καθώς το πρόβλημα στο οποίο αναφέρομαι θα ήταν, κυρίες και κύριοι της Κυβέρνησης και κυρίες και κύριοι του ΣΥΡΙΖΑ, λυμένο από τον Δεκέμβριο του 2015, αν με τον ν.4351 του Υπουργείου Αγροτικής Ανάπτυξης για τις βοσκήσιμες γαίες, δεν αναβάλατε για το 2019, αντί για το 2017 που προβλεπόταν, τα οριστικά σχέδια βόσκησης που θα ξεκαθάριζαν, επιτέλους, τις δασικές εκτάσεις από τους βοσκότοπους.

Φθάσαμε σήμερα, το 2017, να μην έχει εκδοθεί ακόμη υπουργική απόφαση για το πώς θα γίνουν τα οριστικά σχέδια βοσκής. Ένα νομοθετικό κενό, μια νομοθετική ρύθμιση την οποία καιρορίξατε για το 2019, από την οποία, κυρίες και κύριοι της Κυβέρνησης, προκύπτουν ένα σωρό προβλήματα.

Το πρώτο το οποίο δημιουργήθηκε ήταν η καθυστέρηση για πρώτη φορά στα χρονικά των κοινοτικών επιδοτήσεων που πληρώσατε καθυστερημένα σε αγρότες και κτηνοτρόφους, επειδή δεν υπήρχαν ξεκαθαρισμένα οι επιλέξιμοι βοσκότοποι.

Το δεύτερο πρόβλημα είναι με το ναυάγιο το οποίο δημιουργήθηκε με τη βιολογική γεωργία και κτηνοτροφία, όπου ουσιαστικά θέσατε εκ ποδών όλους τους κτηνοτρόφους από ένα πρόγραμμα αναγκαίο για την επιβίωση των εκμεταλλεύσεών τους. Μία εθνική διαπραγμάτευση την οποία πραγματικά καιρορίξατε και απωλέσατε, που έδινε τη δυνατότητα στη χώρα μας να πολλαπλασιάσει εντυπωσιακά και προπάντων σύννομα με τους κοινοτικούς κανονισμούς, τις επιλέξιμες βοσκοτοπικές εκτάσεις της χώρας μας, εντάσσοντας για πρώτη φορά στους ορισμούς των βοσκοτόπων τις ποώδεις, ξυλώδεις και φρυγανώδεις εκτάσεις της ιδιότυπης ελληνικής γεωμορφολογίας.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Την ανοχή σας, κύριε Πρόεδρε, θα ήθελα για ένα λεπτό.

Και φθάνω στο πονεμένο ζήτημα των προσλήψεων στους ΤΟΕΒ και ΓΟΕΒ που κατέδειξε την πλήρη ανικανότητα και προχειρότητα της Κυβέρνησής σας και αποτέλεσε πλήρη επιβεβαίωση όσων σας λέγαμε ενάμισι μήνα πριν. Όταν, δηλαδή, θέτατε το άρθρο 46 του ν.4456/2015 που μέχρι χθες, με τροπολογία εξήντα δύο Βουλευτών σας θελήσατε να αναστείλετε και που βεβαίως σήμερα την παίρνετε πίσω άρον-άρον.

Τι σας λέγαμε τότε; Σας λέγαμε ότι, πρώτον, είναι κατάπτυστο να δίνετε την πρόσληψη του μόνιμου προσωπικού εκτός διαδικασιών ΑΣΕΠ. Και νούμερο δύο, σε ό,τι αφορά το εποχικό προσωπικό, ότι δεν επρόκειτο να λειτουργήσει με τη χρονοβόρα αυτή διαδικασία, την οποία εισάγατε, δηλαδή το εποχικό προσωπικό από εκεί που το αποφάσισαν οι ΤΟΕΒ και το ενέκριναν οι δήμοι, να πηγαίνει στις περιφέρειες.

Είδατε τα αποτελέσματα, κοντεύουν να χάσουν την ποτιστική περίοδο οι ΤΟΕΒ, σας πίεσαν και πήγατε να φέρετε τροπολογία για να λύσετε άρον-άρον το ζήτημα και φέρατε και λάθος νομοθετική ρύθμιση, την οποία την πήρατε πίσω. Εν τω μεταξύ, τι μέλει γενέσθαι με το εποχικό προσωπικό, Κύριος ξέρει!

Κλείνοντας, μέσα σε αυτό το συνοθύλευμα παλινωδιών, ευτυχώς δεήσατε έπειτα και από επανειλημμένες κοινοβουλευτικές παρεμβάσεις της Νέας Δημοκρατίας, να διευθετήσετε πραγματικά ένα ζήτημα μείζον σε ό,τι αφορά την ελληνική κτηνοτροφία, αυτό που αντιμετώπιζαν οι κτηνοτρόφοι που βρίσκονταν κοντά σε παραδοσιακούς οικισμούς της χώρας, εξαιτίας του νομοθετικού πλαισίου που τους εμπόδιζε να νομιμοποιήσουν τις σταβλικές τους εγκαταστάσεις.

Ιδιαίτερα στον Νομό Σερρών από τον οποίο προέρχομαι, ένας ολόκληρος δήμος, κυρίες και κύριοι συνάδελφοι, ο Δήμος Αμφίπολης με τον γνωστό λόφο Καστά, έθετε ουσιαστικά εκ ποδών τους κτηνοτρόφους του, αφού οι εγκαταστάσεις τους βρίσκονταν όλες σε ακτίνα μικρότερη των τριών χιλιάδων μέτρων από παραδοσιακούς οικισμούς, αφού πρόκειται για περιοχή που ολόκληρα χωριά της είναι χαρακτηρισμένα ως παραδοσιακοί οικισμοί, δημιουργώντας ένα ενιαίο πλέγμα.

Έτσι η κτηνοτροφία μιας ολόκληρης περιοχής κινδύνευε να καταδικαστεί οριστικά, αφού οι κτηνοτρόφοι αποκλείονταν συλλήβδην από το να ασκήσουν την κτηνοτροφική τους δραστηριότητα και το παράδοξο ήταν ότι έδινε έγκριση η Αρχαιολογική Υπηρεσία, η οποία σκόνταφτε στο δασαρχείο. Τώρα αποκαθίσταται η σχετική ρύθμιση και βεβαίως, αυτό είναι επί τα βελτίω.

Κυρίες και κύριοι συνάδελφοι, κλείνοντας, μετά το Πάσχα θα ξαναβρεθούμε σε αυτή την Αίθουσα για να ψηφίσετε εσείς, οι Βουλευτές του ΣΥΡΙΖΑ και των ΑΝΕΛ, τα μέτρα, που θα πλήξουν δυστυχώς και άλλο το εισόδημα όλων των πολιτών. Αυτά τα μέτρα έχουν μόνο τη δική σας σφραγίδα και θα έχουν μόνο τη δική σας ψήφο. Όση προσπάθεια και αν κάνετε για να τα χρεώσετε στην επόμενη Κυβέρνηση, θα αποτύχει, γιατί μπορεί να έχετε συμφωνήσει τα μέτρα να εφαρμοστούν το 2019 και το 2020, όμως όλοι γνωρίζουμε ότι αυτά είναι τα αχρείαστα μέτρα της ολέθριας διαπραγμάτευσής σας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει η κ. Βαγιωνάκη Ευαγγελία από τον ΣΥΡΙΖΑ.

Θα ακολουθήσει ο Κοινοβουλευτικός Εκπρόσωπος των Ανεξαρτήτων Ελλήνων, κ. Παπαχριστόπουλος. Μετά τον κ. Παπαχριστόπουλο, με βάση και τον κατάλογο, είναι άλλοι δύο ομιλητές και κλείνει ο κατάλογος. Tο λέω αυτό για να προετοιμάζονται ενδεχόμενα οι εισηγητές, οι αγορητές για τις παρεμβάσεις τους και βεβαίως, οι Κοινοβουλευτικοί Εκπρόσωποι για τις δευτερολογίες τους, όσοι επιθυμούν βεβαίως.

Κυρία Βαγιωνάκη, έχετε τον λόγο.

**ΕΥΑΓΓΕΛΙΑ (ΒΑΛΙΑ) ΒΑΓΙΩΝΑΚΗ:** Ευχαριστώ, κύριε Πρόεδρε.

Κυρίες και κύριοι της Αντιπολίτευσης, θα έλεγα να μην είσαστε και τόσο διάφανοι. Μη βιάζεστε. Ο μόνος, που δικαιούται να μας κρίνει, είναι ο ελληνικός λαός και αυτό θα γίνει όταν θα γίνουν οι εκλογές και αυτές θα αργήσουν.

Το παρόν νομοσχέδιο είναι ένα καλό σχέδιο νόμου. Αφορά τους δασικούς χάρτες και κατ’ επέκταση τη δημιουργία Δασολογίου. Έρχεται να απαντήσει στη συνταγματική επιταγή, άρθρο 24 του Συντάγματος, και να τροποποιήσει διατάξεις του ν.998/1979, φυσικά και άλλων νόμων, ο οποίος πράγματι μιλούσε για την ανάγκη δημιουργίας Δασολογίου στη χώρα μας.

Η αλήθεια πάντως είναι ότι περίπου σαράντα χρόνια μετά Δασολόγιο δεν υπάρχει, γιατί αυτό προσέκρουε σε μικρά και μεγάλα συμφέροντα, σε μικροσυναλλαγές και σε εξυπηρετήσεις ημετέρων. Η δημιουργία Δασολογίου, όπως και Κτηματολογίου και Περιουσιολογίου, που είναι εντελώς απαραίτητα για τη δημιουργία ενός κράτους δικαίου, πρέπει να κατακτηθούν και να αποτελέσουν αναπτυξιακά εργαλεία για την πολιτεία και τις τοπικές κοινωνίες. Προφανώς, δεν είναι επαναστατικές πράξεις. Όμως, πρόκειται για ζητήματα αστικού χαρακτήρα. Αποτελούν πάντως ζητούμενα από την εποχή του Καποδίστρια, του Τρικούπη και εντεύθεν. Τα θέματα αυτά εμείς έχουμε βούληση και να τα προχωρήσουμε και θα τα προχωρήσουμε.

Αγαπητοί συνάδελφοι, ειπώθηκε πως το νομοσχέδιο έχει εισπρακτική λογική. Όμως, πώς μπορούμε να μιλάμε για εισπρακτική λογική όταν, για παράδειγμα, με προηγούμενη τροπολογία μειώσαμε το ύψος των χρημάτων, που προέβλεπε δικός σας νόμος, για την υποβολή αντιρρήσεων στο 80% των μικρών και στο 50% με 60% του μέσου όρου των εκτάσεων; Και δεύτερον, όταν με το παρόν νομοσχέδιο και για εκτάσεις, που εκχερσώθηκαν πριν το 1975 για γεωργική χρήση, δηλαδή πριν να μπει σε ισχύ το Σύνταγμα του 1975 και διατηρούν τη χρήση αυτή, προβλέπεται το τίμημα εξαγοράς να ισούται με το 1/4 της αντικειμενικής ή της αγοραίας αξίας, καταβαλλόμενο μάλιστα σε μηνιαίες δόσεις, που μπορεί να φτάσουν τις εκατό ακόμα και με 30 ευρώ το μήνα;

Ειπώθηκε ακόμα από άλλους συναδέλφους ότι το παρόν νομοσχέδιο πρέπει να αποσυρθεί, γιατί δεν είμαστε έτοιμοι. Ξέρω ότι αυτό προτείνεται και από όλους φορείς, που δεν βρίσκονται σε αυτήν την Αίθουσα. Όμως πιστεύω ότι από αυτούς γίνεται λόγω της έλλειψης ενημέρωσης.

Κυρίες και κύριοι συνάδελφοι, η πρόταση αυτή ισοδυναμεί με πρόταση για να μην υπάρξουν ποτέ δασικοί χάρτες και Δασολόγιο ή να ξανασυζητήσουμε για το θέμα αυτό μετά πάλι από σαράντα χρόνια. Θεωρώ ότι υπάρχουν ευήκοα ώτα από πλευράς της Κυβέρνησης για βελτιώσεις και τροποποιήσεις, που θα απλοποιήσουν και θα ξεμπλοκάρουν ακόμη περισσότερο τη διαδικασία προς όφελος και των πολιτών και του δημοσίου συμφέροντος. Όμως, αυτό, που δεν πρέπει να γίνει, είναι να ακυρωθεί η διαδικασία, που ήδη βρίσκεται σε εξέλιξη.

Ένα άλλο θέμα, το οποίο ήθελα να θέσω, είναι ότι διαβλέπω μέσα από το νομοσχέδιο μια διάθεση να βοηθηθεί ο αγροκτηνοτροφικός τομέας, για να λύσει εκκρεμότητες και να ασκήσει ομαλά τις δραστηριότητές του μέσα στο φυσικό περιβάλλον και με μια σχέση εξισορροπητική. Αυτό προβλέπεται και στο άρθρο 2 για τις κατασκευές που εξυπηρετούν τη γεωργική καλλιέργεια και στο άρθρο 3, που συμπεριλαμβάνονται όλες οι εκμεταλλεύσεις του γεωργικού τομέα, όπως υδατοκαλλιέργειες κλπ..

Από την άλλη μεριά, προβλέπονται αυστηρές ποινικές και διοικητικές κυρώσεις για αλλαγή χρήσης γης. Αυτό είναι απολύτως σωστό, γιατί εμείς θέλουμε να προασπίσουμε το δάσος, όπως είναι άλλωστε και η συνταγματική επιταγή.

Με χαρά, επίσης, βλέπω ότι υπάρχει τακτοποίηση για τις πεδινές χορτολιβαδικές εκτάσεις και για άλλα θέματα, που ταλανίζουν εδώ και αρκετά χρόνια πολίτες, υπηρεσίες και όλους εμάς και φυσικά απασχολούν και την περιοχή μου.

Κυρίες και κύριοι συνάδελφοι, μπορεί να έχουν μείνει ακόμη πολλά θέματα προς επίλυση. Πάντως, πιστεύω ότι είναι κοινός τόπος η προσπάθεια του νομοσχεδίου να θεσπίσει κανόνες και να δημιουργήσει μια καθαρή εικόνα για τα δάση μας και διά αυτού του τρόπου να τα προασπίσει.

Πριν κλείσω, θα ήθελα να σημειώσω τι δεν επιλύει αυτό το νομοσχέδιο. Το ιδιοκτησιακό καθεστώς, που για λόγους ιστορικούς έχει ιδιομορφίες σε αρκετές περιοχές της χώρας μας –και στη δική μου– λόγω και των διαφορετικών δικαίων που ίσχυαν πριν την εναρμόνισή τους με την Ελλάδα. Αλλά αυτά είναι ζητήματα που θα πρέπει να είναι αντικείμενο ξεχωριστής συζήτησης. Και πιστεύω ότι αυτό, κύριε Υπουργέ, πρέπει να είναι καθαρό.

Κυρίες και κύριοι συνάδελφοι, για όλους τους παραπάνω λόγους, θα ήθελα να σας καλέσω να υπερψηφίσουμε το παρόν νομοσχέδιο.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο Κοινοβουλευτικός Εκπρόσωπος των Ανεξαρτήτων Ελλήνων κ. Παπαχριστόπουλος.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ευχαριστώ, κύριε Πρόεδρε.

Το πρώτο πράγμα που ρωτάει ένας επενδυτής που θέλει να έρθει σε μια χώρα είναι αν υπάρχει Δασολόγιο και Κτηματολόγιο. Αυτό είναι το πρώτο που θα κάνει.

Θέλω να κάνω μια απλή υπενθύμιση, ότι δεν υπάρχει καμμία χώρα –μα καμμία– από τις είκοσι οκτώ της Ευρωπαϊκής Ένωσης, όχι της Ευρωζώνης, που να μην έχει Κτηματολόγιο και Δασολόγιο. Η μοναδική χώρα που το έχει στερηθεί αυτό είναι η Ελλάδα, είναι η χώρα μας.

Ακούω εδώ πέρα να ανεβαίνουν οι τόνοι για αυτό, εκείνο και το άλλο. Καμμιά αντίρρηση. Κανείς δεν είπε ότι θα διορθωθούν όλα με τη μία. Πρέπει, όμως, κάποτε να τελειώσει αυτή η ιστορία οριστικά και αμετάκλητα; Θυμόσαστε τι γινόταν με τα πρόστιμα που μας έβαζε η Ευρωπαϊκή Ένωση για την έλλειψη Κτηματολογίου; Να μην ξύνω πληγές και να μην ονοματίσω κιόλας ανθρώπους, που είναι ακόμα σήμερα σε αυτήν εδώ τη Βουλή και τους είχε εγκαλέσει η Ευρωπαϊκή Ένωση για έλλειψη Κτηματολογίου. Κανείς δεν είπε ότι είναι τέλειος.

Θέλω να πιστεύω ότι οι δασικοί χάρτες είναι ένα πρώτο βήμα, όχι το τελευταίο, για να λυθεί οριστικά αυτό το θέμα. Είναι το πρώτο βήμα, για να φτάσουμε στο Κτηματολόγιο, να τελειώσει και αυτό και να γίνει κανονική η χώρα. Γιατί δεν είναι ακόμα.

Εγώ κρατάω στα θετικά ότι έγιναν προτάσεις. Χάρηκα που άκουσα τον Αναπληρωτή Υπουργό να λέει ότι το 95% αυτών των προτάσεων εμείς τις λαμβάνουμε υπ’ όψιν. Ακόμα και τις παρατηρήσεις που έγιναν στην επιτροπή τις έλαβε υπ’ όψιν του και φαίνεται αυτό εδώ.

Θέλω να αναφέρω το παράδειγμα της Πάτμου. Πράγματι, δεν μπορεί το νησί της Πάτμου να είναι 80% δασική έκταση. Και όμως, δόθηκε μια παράταση. Περιμένουν τα προαπαιτούμενα και πράγματι θα διορθωθεί. Το θεωρώ δεδομένο ότι θα διορθωθεί. Υπάρχουν και άλλα πολλά που θα μπορούσα να αναφέρω.

Νομίζω ότι πάρα πολλοί συνάδελφοι με λεπτομέρεια έβαλαν το θέμα των δασικών χαρτών. Είναι ένα βήμα προς τα εμπρός κι έχουμε ιερή υποχρέωση όλοι να συνδράμουμε σ’ αυτό το βήμα. Θέλω να πιστεύω ότι σήμερα που θα γίνει και ψηφοφορία, δεν θα υπάρχουν επιφυλάξεις, γιατί δεν είδα να υπάρχει καμμιά φοβερή, απίστευτη διαφορά σε θέματα συγκεκριμένα. Νομίζω ότι τόσο καλή ήταν η πρόθεση του αρμόδιου Υπουργού, που τα πιο πολλά σχεδόν έγιναν δεκτά.

Θέλω ακόμη να κάνω ένα σχόλιο και να πω ότι η χώρα μας είναι αυτό που πολλοί, χωρίς υπερβολή, ονομάζουν «φιλέτο του πλανήτη». Τυχαίνει να έχει πεδιάδες, βουνά, θάλασσες. Πραγματικά, είναι μια χώρα με φοβερό κλίμα. Έχουμε ιερή υποχρέωση να φυλάξουμε και να νομοθετήσουμε να υπάρχει μια κανονικότητα και να μην υπάρχει «μπάτε σκύλοι, αλέστε», να κάνει ο καθένας ό,τι θέλει. Είναι ένα πρώτο βήμα αυτόν τον θησαυρό που μας έδωσε η φύση, η τύχη -όπως θέλετε πείτε το- να τον διαφυλάξουμε. Αυτό κάνει αυτό το νομοσχέδιο.

Ξέρετε πολύ καλά ότι αυτή η Κυβέρνηση παθαίνει αλλεργία σ’ αυτήν τη γενική νοοτροπία χρήματος-κέρδους, που χρειαζόμαστε. Όμως, δεν είναι αυτό το πρώτο. Πιστεύω ότι το περιβάλλον ήταν, είναι και θα παραμείνει πηγή ζωής για όλους εμάς. Νομίζω ένα πρώτο βήμα μπαίνει μ’ αυτό εδώ το νομοσχέδιο.

Θέλω, όμως, επειδή άκουσα μερικές ακραίες εκφράσεις από τον Κοινοβουλευτικό Εκπρόσωπο του Ποταμιού, από έναν Βουλευτή της Νέας Δημοκρατίας, να πω το εξής. Θα πάω λίγο στην επικαιρότητα, γιατί νομίζω ότι ζούμε στιγμές αρκετά σημαντικές. Επειδή η καταστροφολογία, η υπερβολή, η αλλοίωση των ειδήσεων είναι στην πρώτη γραμμή καθημερινά, θέλω να πω τα εξής, για να βάλουμε τα πράγματα στη θέση τους: Κανείς δεν θριαμβολόγησε γι’ αυτό που έγινε στη Μάλτα. Κανείς. Είναι ένα πρώτο βήμα, όμως, που έπρεπε να γίνει. Σε επίπεδο τεχνικής συμφωνίας σχεδόν είναι δεδομένο ότι αυτή θα είναι έτοιμη, όταν θα έλθουν οι θεσμοί μετά τις 24 του μήνα.

Θέλω ακόμη μια μικρή υπενθύμιση να κάνω για τα εξής: Είναι πολύ σημαντικό για εμάς τι θα συμβεί στην εαρινή σύνοδο του ΔΝΤ από 21 μέχρι 23 του μήνα. Είναι δεδομένο ότι για να μπούμε στην ποσοτική χαλάρωση, που για εμάς είναι το πιο σημαντικό κομμάτι σ’ αυτόν τον οδικό χάρτη, θα πρέπει το ΔΝΤ να έχει δηλώσει τι ακριβώς θέλει με εμάς.

Εγώ τολμώ να ρισκάρω και να πω ότι αυτά έχουν σχεδόν προαποφασιστεί και τα μεσοπρόθεσμα μέτρα για το χρέος και τα πλεονάσματα. Μπορεί να μην είναι ακόμη γνωστός ο ακριβής χρόνος των πλεονασμάτων και το ύψος τους μετά από τα τρία χρόνια. Θα το δούμε στην πορεία. Το σίγουρο είναι πάντως ότι η χώρα πρέπει να φύγει απ’ αυτήν τη μέγγενη των μνημονίων.

Σημερινή δήλωση του Σόιμπλε, που δεν ήταν ποτέ φίλος μας, λέει με απλά ελληνικά ότι τέταρτο μνημόνιο για τη χώρα δεν θα υπάρξει και κυρίως ότι η χώρα θα βγει δοκιμαστικά στις αγορές το 2017 για να καταφέρει να βγει οριστικά στο τέλος του προγράμματος, δηλαδή κάπου τον Αύγουστο του 2018. Αυτή είναι σημερινή δήλωση. Τα υπόλοιπα είναι κινδυνολογία, παραφιλολογίες.

Εμείς δεν θριαμβολογήσαμε. Ξέρουμε πολύ καλά ότι σ’ αυτήν την αργοπορία καθοριστικό ρόλο έπαιξαν οι εκβιασμοί. Το ομολογεί σήμερα με τον πιο επίσημο τρόπο κρατικό ραδιόφωνο της Γερμανίας. Πριν μερικές μέρες ο Πέτερ Μπόφινγκερ, ένας οικονομολόγος από τους πέντε ανθρώπους που συμβουλεύουν τη Μέρκελ, έδωσε μια συνέντευξη στο Αθηναϊκό Πρακτορείο. Διαβάστε την.

Εγώ ή κάποιοι από τον ΣΥΡΙΖΑ ή κάποιοι από τους Ανεξάρτητους Έλληνες ίσως δεν θα είμαστε τόσο ένθερμοι οπαδοί για το τι έχει κάνει αυτή η Κυβέρνηση. Ο Μοσκοβισί στο tweet του γράφει ότι είναι η μοναδική χώρα που έκανε πράξη διακόσιες μνημονιακές υποχρεώσεις. Δεν το έχει κάνει ξανά καμμιά χώρα και αμφιβάλλω αν θα μπορούσε να το κάνει και η Γαλλία.

Όλα δείχνουν ότι η χώρα θα βγει από αυτό το τέλμα και θα βγει οριστικά. Ξαναλέω πως ξέρουμε ότι ο κόσμος περνάει άσχημα. Δεν θριαμβολογεί κανείς.

Υπάρχει, όμως, μια διαφορά: Έχουμε ιερή υποχρέωση να αφήσουμε πίσω τα παλιά, να πέσουν οι τόνοι και θα συνιστούσα στο κόμμα της Αξιωματικής Αντιπολίτευσης πραγματική καλή πρόθεση. Η εξτρεμιστική τακτική «φύγετε τώρα, για να σωθεί η χώρα», που την άκουσα τώρα από έναν συμπαθέστατο Βουλευτή, δεν έχει θέση σε ένα κόμμα του οποίου αδικείτε -θέλω να πιστεύω εγώ- την ίδια του την ιστορία και την παράδοσή του.

Αργά ή γρήγορα αυτή η Κυβέρνηση θα μπει στην καθημερινότητα και στα προβλήματα που πραγματικά απασχολούν τον Έλληνα πολίτη και είναι πάρα πολλά. Είμαστε αυτοί που νοιαζόμαστε για την ηλεκτρονική διακυβέρνηση. Έχει μεγάλη σημασία για εμάς που παραδίδονται όλοι οι κόμβοι. Έχει μεγάλη σημασία για εμάς που οι αγρότες για πρώτη φορά μετά από πολλά χρόνια δεν έκλεισαν δρόμους. Έχει μεγάλη σημασία για εμάς να μην ξαναδούμε πολίτες στους κάδους απορριμμάτων. Έχει μεγάλη σημασία για εμάς η καθημερινότητα του πολίτη.

Και πάνω από όλα, δεν θα μας συγχωρήσει ποτέ ο Έλληνας πολίτης αυτό που είδε να γίνεται εδώ και πολλές δεκαετίες, ένα μεγάλο -μικρό θα έλεγα εγώ- κομμάτι πολιτικών εκπροσώπων -ευτυχώς, όχι όλο- να διαπλέκεται. Αυτό είναι ασυγχώρητο και νομίζω ότι το ξεκίνημα που κάνουμε αυτή τη στιγμή είναι δεσμευτικό για εμάς.

Κανείς δεν λέει ότι καμμία σύνταξη δεν θα μειωθεί για δυο χρόνια και κανένα αφορολόγητο για δυο χρόνια. Και σχεδόν ένα μεγάλο κομμάτι πολιτών νομίζει ότι θα γίνει αύριο. Όχι, δεν θα γίνει αύριο. Και θα δούμε αν θα γίνει.

Όπως τα πρώτα χρήματα που περίσσεψαν, τα 617 εκατομμύρια ευρώ, δεν τα έφαγαν κάποιοι παρατρεχάμενοι.

**ΙΑΣΟΝΑΣ ΦΩΤΗΛΑΣ:** Τα δώσατε στον Μπαλαούρα!

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Θα ήθελα να κάνω ένα σχόλιο για τον Μπαλαούρα και για τον Μάκη Γιακουμάτο. Και δεν έχει σχέση με την κριτική στα κόμματα, αλλά έχει σχέση με το πώς γίνεται η δημοσιογραφία στην Ελλάδα. Ρωτήστε έναν φοροτεχνικό -ας φρόντιζε ένας δημοσιογράφος να ρωτήσει έναν φοροτεχνικό- αν καθυστερούσε μια εβδομάδα η Κυβέρνηση και δεν τα έδινε, αν θα χάνονταν, αν θα πήγαιναν στον προϋπολογισμό του επόμενου χρόνου. Ναι, τα πήραν και κάποιοι που δεν έπρεπε να τα πάρουν. Εκατό, διακόσιοι, τριακόσιοι, πεντακόσιοι, χίλιοι; Στη ζυγαριά το ενάμισι εκατομμύριο ή αυτοί οι χίλιοι που δεν τα ζήτησαν; Είναι αυτή η δημοσιογραφία;

Επειδή με προκαλείτε, σας το λέω και το λέω με καλή πρόθεση και αγάπη -γιατί θα μπορούσατε και εσείς να πάρετε και εγώ και δεν ξέρω και ποιος άλλος- ότι πράγματι θα χάνονταν αυτά τα χρήματα.

Τελειώνω -με ηρεμία και θέλω να πω ότι πρέπει να πέσουν οι τόνοι- λέγοντας ότι από εδώ και πέρα είναι ένα καινούργιο ξεκίνημα. Κάποιοι δεν το έχουν καταλάβει. Εγώ εκτίθεμαι και σας λέω ότι είναι ένα καινούργιο ξεκίνημα για τη χώρα και πρέπει όλοι να χαμηλώσουμε τους τόνους.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Ιωάννης Σαρίδης από την Ένωση Κεντρώων, ο οποίος είναι και ο τελευταίος ομιλητής, μιας και διαγράφηκε εκείνος που ήταν εγγεγραμμένος στο τέλος. Μετά μπαίνουμε στη διαδικασία των δευτερολογιών εισηγητών και Κοινοβουλευτικών Εκπροσώπων.

Ορίστε, κύριε Σαρίδη, έχετε τον λόγο.

**ΙΩΑΝΝΗΣ ΣΑΡΙΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, ζήτησα και πήρα τον λόγο για να καταθέσω στην Ολομέλεια τις ανησυχίες μεγάλης μερίδας συμπολιτών μας, οι οποίοι, όπως και εγώ, κατανοούν πως η εφαρμογή του συγκεκριμένου νόμου έχει μεν τη δυναμική να ενισχύσει με δραστικό τρόπο την εθνική προσπάθεια για έξοδο από την κρίση, από την άλλη, όμως, η τυχόν πλημμελής εφαρμογή των προβλέψεών του ή οι τυχόν αστοχίες στην υλοποίηση των διατάξεών του θα μπορούσαν να επιφέρουν σε αυτή την προσπάθεια το τελειωτικό χτύπημα.

Τη δυναμική αυτή την εξασφαλίζει το υπό συζήτηση σχέδιο νόμου, γιατί διαπνέεται από μια αποφασιστικότητα, η οποία πηγάζει από την αδιαμφισβήτητη και κοινή διαπίστωση πως η χώρα έχει πραγματική και απόλυτη ανάγκη τους δασικούς της χάρτες.

Την αποφασιστικότητα αυτή των Ελλήνων πολιτών η Κυβέρνηση αποφάσισε να τη στρέψει εναντίον εκείνης, που δεν μπορεί να μιλήσει και να εκφραστεί, δηλαδή εναντίον της ελληνικής φύσης.

Συμφωνώ με το συμπέρασμα του συναδέλφου Αμυρά, ο οποίος εξέφρασε την άποψη πως το παρόν νομοσχέδιο, όπως είπε χαρακτηριστικά, δίνει συγχωροχάρτι σε όσους κανιβάλισαν την ελληνική γη πριν το 1975.

Το Κτηματολόγιο και οι δασικοί χάρτες είναι εργαλεία ανάπτυξης αλλά και βάση εφαρμογής πολλών και διαφορετικών νόμων. Το γεγονός πως έφτασε το 2017 για να αποκτήσει η Ελλάδα αυτά τα εργαλεία, αποδεικνύει και καταδεικνύει το μέγεθος της σπατάλης, της κακοδιαχείρισης και της ανευθυνότητας που επέδειξαν συλλογικά όλες ανεξαιρέτως οι μεταπολιτευτικές κυβερνήσεις για πολλές δεκαετίες.

Έχοντας πει αυτά, προχωρώ στον σχολιασμό των τροπολογιών, που και σε αυτό το νομοσχέδιο δεν μπορέσατε να αποφύγετε ούτε εσείς, κύριε Υπουργέ.

Θα ήθελα να ξεκινήσω από την τροπολογία της Ένωσης Κεντρώων που δεν την κάνατε δεκτή, δυστυχώς κατά τη γνώμη μας. Θα δεχτώ, όμως, εξηγήσεις και θα ενημερώσουμε πληρέστερα τον αρμόδιο Υπουργό σύντομα και ελπίζω να την επανακαταθέσουμε με την πρώτη ευκαιρία. Επιτρέψτε μου μόνο δύο λόγια για τη συγκεκριμένη τροπολογία. Πρόκειται για μία νομοθετική πρωτοβουλία η οποία αντιμετωπίζει αποτελεσματικά ένα πρόβλημα το οποίο έχει τη γνωστή σε όλους μας αιτία της μη πρόβλεψης κατάλληλων μεταβατικών διατάξεων στους σχετικούς νόμους. Ενώ, λοιπόν, όσοι έκαναν αγοραπωλησίες γης άνω των διακοσίων πενήντα στρεμμάτων, λαμβάνοντας υπ’ όψιν τα προβλεπόμενα στον νόμο του 1994, που αναγνώριζε την ακυρότητα της παλιάς πρόβλεψης, με ύπαρξη υπουργικής απόφασης, από τότε έως το 2012 δεν απασχόλησαν τα δικαστήρια. Δυστυχώς ακολούθησε η ψήφιση ενός νόμου το 2012, ο οποίος δεν περιείχε τις απαραίτητες μεταβατικές διατάξεις. Έτσι δημιουργήθηκε το εν λόγω πρόβλημα, να βρίσκονται, δηλαδή, στον «αέρα» και να καταφεύγουν στη δικαιοσύνη, επιβαρύνοντας με αυτόν τον τρόπο το έργο της μόνο και μόνο γιατί δεν προέβλεψε ο νομοθέτης τις κατάλληλες μεταβατικές διατάξεις.

Πρόκειται, λοιπόν, για αποκατάσταση της ισονομίας. Είναι μια άλλη αδικία, που θα μπορούσαμε να άρουμε επιτυγχάνοντας τη συναίνεση μπροστά στο αυτονόητο. Ελπίζω να δώσουμε λύση όσο πιο γρήγορα γίνεται.

Προχωρώ από τη δική μου πλευρά στον σχολιασμό κάποιων από τις τροπολογίες οι οποίες κατατέθηκαν.

Όσον αφορά την τροπολογία 1005/121 και την τροπολογία 1006/122, για τις παρατάσεις ουσιαστικά της λήξης της προθεσμίας υποβολής της δήλωσης περιουσιακής κατάστασης του 2016 και για την παράταση χρηματικών ενταλμάτων για το τρέχον οικονομικό έτος κατά έναν μήνα μετά τη λήξη τους, πρόκειται για παράταση στην παράταση. Δεν λύνονται τα προβλήματα με παρατάσεις. Απλώς διαιωνίζονται.

Τροπολογία 1007/123: Τελικά ο τρόπος με τον οποίο θα επιχειρήσετε να λύσετε το πρόβλημα, που έχει δημιουργηθεί γύρω από το γήπεδο της ΑΕΚ, είναι να δείξετε στη δημοτική αρχή της Νέας Φιλαδέλφειας ποιος κάνει τελικά κουμάντο. Αλλάζετε τον κανονισμό και έτσι πλέον δεν τους πέφτει λόγος. Προβλήματα που λύνονται με τέτοιον τρόπο είναι πάρα πολύ πιθανόν να δημιουργήσουν καινούργια.

Συμφωνούμε στο χτίσιμο του γηπέδου της ΑΕΚ. Η ΑΕΚ είναι μια μεγάλη ομάδα της Αθήνας. Η ΑΕΚ έχει μία ζωντανή ιστορία. Ζωντανή ιστορία έχει και στη Θεσσαλονίκη ο ΠΑΟΚ. Η ιστορία έχει ρίζες. Οι ρίζες της ΑΕΚ είναι στη Νέα Φιλαδέλφεια. Θα θέλαμε, όμως, να βρίσκατε έναν τρόπο να το στηρίξει και η τοπική κοινωνία, η τοπική αυτοδιοίκηση, αντί να προχωράμε σε τέτοιου είδους τερτίπια.

Τροπολογία 1015/131: Τροποποιούνται, λέει, διατάξεις του ν.4389/2016 και ρυθμίζονται εκ νέου θέματα σχετικά με τον πλήρη ιδιοκτησιακό διαχωρισμό της «ΑΔΜΗΕ Α.Ε.» από τη «ΔΕΗ Α.Ε.». Το γεγονός πως ο κ. Σκουρλέτης μίλησε για στημένο διαγωνισμό και δεν του έχει ζητήσει κανείς από την Κυβέρνηση ή να δώσει δημόσια εξηγήσεις ή να παραιτηθεί, είναι το μόνο σχόλιο που αρμόζει σε μία τέτοια τροπολογία.

Τροπολογία 1016/132: Αντικατάσταση και συμπλήρωση διατάξεων σχετικά με την παραχώρηση της απλής χρήσης του αιγιαλού. Το γεγονός πως προχωρήσατε σε μία τέτοια απόφαση τόσο σημαντική για τις ελληνικές παραλίες και επιλέγετε να αιφνιδιάσετε τα μέλη του ελληνικού Κοινοβουλίου μάς υποχρεώνει την καταψηφίσουμε.

Είναι προβληματική στη διατύπωσή της και θα έπρεπε να έρθει εγκαίρως στις αρμόδιες επιτροπές και όχι τώρα εν’ όψει της έναρξης της τουριστικής περιόδου, ενώ κάποιοι προσπαθούν να υπερασπιστούν το κοινωνικό όραμα της Κυβέρνησης, προτείνοντας ουσιαστικά τη διάλυση του τουρισμού στη χώρα μας ως ισοδύναμου του ελάχιστου εγγυημένου εισοδήματος.

Αναφέρομαι, βεβαίως, στους Βουλευτές της Κυβέρνησης, που χωρίς να υπολογίσουν τις συνέπειες μιας τέτοιας απόφασης, πρότειναν τη νομιμοποίηση του ελεύθερου κάμπινγκ.

Κυρίες και κύριοι συνάδελφοι, κλείνω την εισήγησή μου δίνοντάς σας μία πολύ σημαντική πληροφορία. Σήμερα το πρωί στο πλαίσιο της παρακολούθησης της διαδικασίας παράδοσης των δεκατεσσάρων περιφερειακών αεροδρομίων στην «FRAPORT», με σκοπό να διακρίνω πού έχει βάλει η Κυβέρνηση την «κόκκινη γραμμή» ανάμεσα στο ξεπούλημα και στην αξιοποίηση και ενώ περιμένω απαντήσεις από το σύνολο των εμπλεκόμενων Υπουργών σχετικά με τη μεγαλύτερη ιδιωτικοποίηση που επιχειρήθηκε ποτέ στην Ελλάδα, ενημερώθηκα ότι η νέα ιστοσελίδα του αεροδρομίου «ΜΑΚΕΔΟΝΙΑ» παρουσιάζει αυθαίρετα το αεροδρόμιο «ΜΑΚΕΔΟΝΙΑ» ως σκέτο αεροδρόμιο Θεσσαλονίκης. Η ιστοσελίδα μάλιστα που αντιστοιχεί στο αεροδρόμιο «ΜΑΚΕΔΟΝΙΑ» είναι πλέον η thessaloniki airport.gr.

Πολλά θα ήθελα να σας πω, κύριε Υπουργέ, όμως με ενδιαφέρει να κάνετε αυτό που πρέπει και όχι να σας κατηγορήσω με πολύ βαριές κουβέντες. Διαμαρτυρηθείτε και εσείς εκεί που κρίνετε, ώστε να διορθωθεί άμεσα το συγκεκριμένο ατόπημα.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Με τον κ. Σαρίδη ολοκληρώθηκε ο κύκλος των ομιλητών.

Η πρόταση από το Προεδρείο είναι να περάσουμε πρώτα στον κύκλο των παρεμβάσεων των εισηγητών - αγορητών, μετά να πάρουν τον λόγο όσοι εκ των Κοινοβουλευτικών Εκπροσώπων έχουν δηλώσει επιθυμία να παρέμβουν και να κλείσει ο Υπουργός. Απ’ ό,τι βλέπω, το Σώμα συμφωνεί.

Τον λόγο έχει η κ. Ιγγλέζη, εισηγήτρια του ΣΥΡΙΖΑ.

**ΑΙΚΑΤΕΡΙΝΗ ΙΓΓΛΕΖΗ:** Ευχαριστώ, κύριε Πρόεδρε.

Κυρίες και κύριοι συνάδελφοι, η συζήτηση που διεξάγεται είναι ιδιαίτερα ενδιαφέρουσα. Θα ήταν όμως ακόμη πιο αποδοτική, αν οι συνάδελφοι της Αντιπολίτευσης, όλες αυτές τις μέρες που συζητάμε το νομοσχέδιο στις επιτροπές αλλά και στην Ολομέλεια, έκαναν τον κόπο να διαβάσουν τις προτεινόμενες ρυθμίσεις και να ακούσουν τις εισηγήσεις μας, πολύ περισσότερο να διαβάσουν τους νόμους, που αυτοί υπέγραψαν ως υπουργοί και ψήφισαν ως Βουλευτές.

Κυρίες και κύριοι συνάδελφοι, ας είμαστε σοβαροί. Το ότι θέλατε άλλα να νομοθετήσετε το 2014 για τους αγρότες και εν τέλει άλλα νομοθετήσατε, δεν σας απαλλάσσει από τις ευθύνες σας. Τα χαράτσια στους αγρότες, που μας λέτε ότι νομοθετούμε εμείς σήμερα, εσείς τα νομοθετήσατε, εσείς τα έχετε επιβάλει. Τις οικονομοτεχνικές μελέτες και το τίμημα εξαγοράς εσείς τα νομοθετήσατε. Εμείς ερχόμαστε να μειώσουμε το τίμημα εξαγοράς και να καταργήσουμε τις οικονομοτεχνικές μελέτες.

Αν πράγματι, θέλατε να δώσετε την εκχερσωμένη γη, που καλλιεργείται σήμερα, στους αγρότες δωρεάν, θα το είχατε νομοθετήσει, όπως νομοθετήσατε τα σύνθετα τουριστικά καταλύματα και τα γκολφ σε δάση και δασικές εκτάσεις. Ας σταματήσει λοιπόν αυτή η ατελέσφορη αντιπολίτευση και ας παραδεχθείτε ότι οι ρυθμίσεις του παρόντος νομοσχεδίου λύνουν προβλήματα του αγροτικού κόσμου.

Ο σκοπός των προτεινόμενων ρυθμίσεων έχει με σαφήνεια αυτό τον χαρακτήρα. Όσο και να φωνάζετε, οι αγρότες ξέρουν πολύ καλά ότι οι συγκεκριμένες ρυθμίσεις το μόνο που κάνουν είναι να ελαφρύνουν το οικονομικό κόστος και τις γραφειοκρατικές διαδικασίες που εσείς νομοθετήσατε.

Τα ζητήματα που έχουν αναδειχθεί στον αγροτικό κόσμο, λόγω της ανάρτησης των δασικών χαρτών, είναι μόνο η αρχή του κουβαριού που λέγεται Δασολόγιο και κτηματογράφηση της χώρας. Οφείλουμε όμως να ξεμπερδέψουμε αυτό το κουβάρι, προς όφελος όχι μόνο του αγροτικού χώρου αλλά και της περιβαλλοντικής προστασίας.

Οι δασικοί χάρτες πρέπει να προχωρήσουν και να ολοκληρωθούν, με αναρτήσεις που γίνονται γνωστές στον ενδιαφερόμενο λαό και όχι, όπως αποκάλυψε Βουλευτής της Αντιπολίτευσης και έγινε το 2013 επί συγκυβέρνησης ΠΑΣΟΚ-Νέας Δημοκρατίας, όπου αναρτήθηκαν οι χάρτες, λέει, αλλά οι πολίτες δεν το κατάλαβαν και έτσι δεν μπόρεσαν να λύσουν τα προβλήματά τους.

Γιατί δεν τους ενημέρωσε η πολιτεία ότι έχει γίνει ανάρτηση δασικών χαρτών; Γιατί σήμερα το έχει μάθει όλη η χώρα ότι έχουμε αναρτημένους δασικούς χάρτες και πάμε προς επίλυση προβλημάτων;

Πρέπει, λοιπόν, οι δασικοί χάρτες να προχωρήσουν και να ολοκληρωθούν, ώστε να γνωρίζει ο πολίτης τι είναι δάσος και τι έκταση άλλης μορφής και τι παρεμβάσεις μπορεί να κάνει και με ποιον τρόπο. Και από την άλλη, οι Δασικές Υπηρεσίες να αποδεσμευτούν από τη μονοδιάστατη απασχόληση με τις πράξεις χαρακτηρισμού κι επιτέλους να επικεντρωθούν στο πραγματικό τους έργο, που είναι η προστασία και η διαχείριση των δασικών οικοσυστημάτων, η οποία έχει μείνει πάρα πολύ πίσω.

Και μια και μιλάμε για τη Δασική Υπηρεσία, θα έπρεπε, συνάδελφοι και συναδέλφισσες, να ντρέπεστε που χύνετε κροκοδείλια δάκρυα για τη Δασική Υπηρεσία, γιατί εσείς ευθύνεστε εδώ και τριάντα χρόνια για την υποστελέχωσή της και την απαξίωσή της. Και αυτό δεν έγινε τυχαία. Έγινε με σκοπό να εξυπηρετούνται τα δικά σας συμφέροντα. Σας εμπόδιζε η Δασική Υπηρεσία στην εξυπηρέτηση των συμφερόντων των «ημετέρων» σας. Από το 2012 δεν έχει προσληφθεί εποχικό προσωπικό στη Δασική Υπηρεσία ούτε αυτό το εποχικό προσωπικό –ναι, μη γελάτε- που προσλαμβάνατε τον Οκτώβριο μήνα, λέει, για την αντιπυρική προστασία. Έχω δουλέψει κι εγώ. Προσλήφθηκα Οκτώβριο μήνα για να κάνω αντιπυρική προστασία! Τέτοιον παραλογισμό είχατε!

Επειδή βλέπω ότι δεν έχω αρκετό χρόνο για να μιλήσω για τα άρθρα -νομίζω ότι έχει γίνει αρκετή ενημέρωση για τα άρθρα- θα ήθελα σε αυτό το σημείο να ευχαριστήσω τον Υπουργό που οι εισηγήσεις των επιτροπών και το αίτημα της αντιπολίτευσης για την προστασία του χαρακτήρα των εκτάσεων, που παραχωρούνται στον Δήμο Ιωαννιτών εισακούστηκε και επιλύεται με τη νομοτεχνική βελτίωση, που έχει εισηγηθεί ο Υπουργός Περιβάλλοντος και Ενέργειας.

Και τελειώνοντας, να ενημερώσω τον κ. Φωτήλα πως ήμουν, είμαι και θα είμαι αντίθετη με τη δήθεν επένδυση χρυσού στη Χαλκιδική και να τον διαβεβαιώσω ότι δεν θα προχωρήσει, κύριε Φωτήλα, η επένδυση, γιατί έχει ανυπέρβλητα προβλήματα τόσο με την προστασία του περιβάλλοντος όσο και με την εφαρμογή της νομιμότητας, αλλά και πολύ περισσότερο με το δημόσιο συμφέρον.

Α, και κύριε Φωτήλα, εγώ πάντοτε στην Αριστερά ήμουν και είμαι. Δεν χτίζω πολιτική καριέρα, αλλάζοντας τα κόμματα σαν τα πουκάμισα.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο εισηγητής της Νέας Δημοκρατίας κ. Σκρέκας.

**ΙΑΣΟΝΑΣ ΦΩΤΗΛΑΣ:** Κύριε Πρόεδρε, ζητώ τον λόγο.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Σκρέκα, μισό λεπτό. Ζήτησε τον λόγο ο κ. Φωτήλας επί προσωπικού.

**ΙΑΣΟΝΑΣ ΦΩΤΗΛΑΣ:** Ένα λεπτό μόνο.

Κατ’ αρχάς, να πω ότι εγώ μπορεί να άλλαξα κόμμα, αφού διώχθηκα από το κόμμα στο οποίο ήμουν και δεν έφυγα, αλλά δεν άλλαξα αυτά που έλεγα. Συνεχίζω να λέω τα ίδια.

Δεν ξέρω αν η κυρία συνάδελφος μπορεί να ισχυριστεί για αυτά που έλεγε ακριβώς η ίδια και όλος ο ΣΥΡΙΖΑ ότι συνεχίζει και τώρα να λέει τα ίδια. Εγώ, λοιπόν, μπορεί να άλλαξα κόμμα, αλλά η κυρία συνάδελφος και οι έτεροι της συγκυβέρνησης άλλαξαν το κόμμα τους με εκατόν ογδόντα μοίρες στροφή. Αυτή είναι η πραγματικότητα.

Τώρα, οι τοπικοί φορείς εκεί και όλη η κοινωνία θυμάται το τι έλεγε και τι κάνουν σήμερα. Άσε που αυτό είναι το φοβερό, ότι άλλα λένε οι Υπουργοί, άλλα λένε οι Βουλευτές. Ο ένας λέει το κοντό του, ο άλλος το μακρύ του. Δεν συμφωνούν ούτε μεταξύ τους πλέον.

**ΠΡΟΕΔΡΕΥΩΝ (Γεώργιος Λαμπρούλης):** Εντάξει, κύριε Φωτήλα. Νομίζω ότι δεν χρειάζεται περαιτέρω.

Κύριε Σκρέκα, έχετε τον λόγο.

**ΚΩΝΣΤΑΝΤΙΝΟΣ ΣΚΡΕΚΑΣ:** Ευχαριστώ, κύριε Πρόεδρε.

Νομίζω ότι δεν χρειάζεται να σχολιάσω αυτά τα οποία είπε προηγουμένως η αξιότιμη συνάδελφος περί ντροπής και τσίπας, γιατί ο κόσμος είναι αυτός που θα κρίνει.

Και ο κόσμος, πραγματικά, βλέπει μια παράταξη, τον ΣΥΡΙΖΑ, που άλλα έλεγε πριν έρθει στην εξουσία και άλλα λέει και άλλα κάνει τώρα. Οπότε, το ποιος ντρέπεται και ποιος όχι, αγαπητή συνάδελφε, νομίζω ότι θα το κρίνει ο λαός. Και να ξέρετε ότι ο λαός θα είναι πολύ πιο αυστηρός κριτής απ’ ό,τι είμαστε εμείς.

Θα ήθελα να κάνω και μια ερώτηση ρητορικής φύσεως. Πολλοί από τους Βουλευτές του ΣΥΡΙΖΑ, που βρίσκονται σήμερα στην Αίθουσα, δύο χρόνια πριν, όταν είχε έρθει ο ν.4280, ο οποίος περιλαμβάνει και το άρθρο 36 που τροποποιούσε το άρθρο 47 του ν.998/1979, είχαν ζητήσει τότε ονομαστική ψηφοφορία και το είχαν καταψηφίσει εκείνο το άρθρο. Και δεν το είχαν καταψηφίσει, γιατί το τίμημα εξαγοράς, που περιλάμβανε τότε ήταν το 1/3 της αντικειμενικής αξίας, ενώ τώρα εσείς έρχεστε και το κάνετε το1/4 της αντικειμενικής αξίας, αλλά είχαν έρθει και το είχαν καταψηφίσει, αγαπητέ Υπουργέ της Κυβέρνησης ΣΥΡΙΖΑ-ΑΝΕΛ, τότε οι Βουλευτές του ΣΥΡΙΖΑ, γιατί θεωρούσαν ότι αυτό το άρθρο είναι δασοκτόνο άρθρο, ότι προκαλεί τεράστια ζημιά στα δάση, ότι χαρίζει τα δάση σε δήθεν καταπατητές και ότι με αυτόν τον τρόπο χάνεται η δημόσια περιουσία. Είναι αυτό το άρθρο που έρχονται σήμερα πανηγυρίζοντας να το υπερψηφίσουν, επειδή όντως εσείς κάνετε μια ευνοϊκότερη ρύθμιση.

Όμως, μάλλον δεν θέλετε να καταλάβετε αυτό που σας λέμε. Σας πήρε δυο-τρία χρόνια να έρθετε από εκεί όπου εμείς ξεκινήσαμε. Εμείς, όμως, σας λέμε ακόμα μια φορά «ελάτε να πάμε μαζί ένα βήμα πιο μπροστά». Θα σας εξηγήσω τι εννοώ. Υπάρχει η υποχρέωση όχι επειδή το λέει η συμφωνία που έχετε εσείς συνάψει με τους θεσμούς, αλλά υπάρχει ανάγκη πια σε αυτή τη χώρα να ολοκληρώσουμε και Κτηματολόγιο και Δασολόγιο.

Να σημειώσω ότι το Δασολόγιο ως όρος και ορισμός περιλαμβανόταν στον ν.998/1979, που είχε ψηφίσει τότε η Νέα Δημοκρατία τριάντα-σαράντα χρόνια πριν. Βέβαια, όντως δεν έγινε κάτι από τότε, με ευθύνη αυτών που πέρασαν, αλλά ερχόμαστε σήμερα εδώ και το συζητάμε. Πρέπει να βάλουμε μια γραμμή επιτέλους και να δούμε πώς θα προχωρήσουμε μπροστά. Σας λέμε, λοιπόν, «πάμε ένα βήμα πιο μπροστά». Υπάρχει υποχρέωση να αναρτηθούν οι δασικοί χάρτες. Υπάρχει υποχρέωση να λυθούν τα προβλήματα, γιατί αναρτήθηκαν οι δασικοί χάρτες και ακόμα και η Καλντέρα της Σαντορίνης φαίνεται ότι είναι δασική έκταση, όπως και μεγάλες περιοχές της Αττικής, που σήμερα είναι πόλεις. Το Κρυονέρι είναι προάστιο, ο Άγιος Στέφανος, η Νέα Μάκρη, βόρεια και νότια προάστια της Αττικής, χωριά και οικισμοί σε όλη την Ελλάδα φαίνονται ότι είναι δασικές εκτάσεις, ενώ κατοικούνται από χιλιάδες συμπολίτες μας. Πρέπει, λοιπόν, να δούμε πώς θα λύσουμε αυτές τις περιπτώσεις. Σας λέμε, λοιπόν, ότι πρέπει να διορθωθούν αυτές οι περιπτώσεις.

Ερχόμαστε, όμως, στο μείζον σήμερα, που είναι τα αγροτικά κτήματα, οι καλλιεργούμενες εκτάσεις, οι γεωργικές εκτάσεις. Σας λέμε το εξής. Από το ενάμισι εκατομμύριο στρέμματα, που φαίνονται τώρα στους δασικούς χάρτες ως δασικές εκτάσεις, καλλιεργούνται, δεν είναι δασικές εκτάσεις. Η χρήση τους σήμερα είναι γεωργική χρήση. Τις χρησιμοποιούν αγρότες της ελληνικής υπαίθρου, που προσπαθούν να επιβιώσουν, προσπαθούν να ζήσουν τις οικογένειές τους και προσπαθούν να συμβάλλουν στην ανάπτυξη της ελληνικής οικονομίας, αλλά και να καλύψουν τις διατροφικές ανάγκες των Ελλήνων και όχι μόνο.

Σας λέμε, λοιπόν, ότι η πλειοψηφία αυτών των εκτάσεων, του ενάμισι εκατομμυρίου στρεμμάτων εκχερσώθηκαν για γεωργικούς σκοπούς πριν το 1975. Αυτοί οι άνθρωποι, οι πρόγονοι των σημερινών κατόχων ή αυτοί από τους οποίους αγόρασαν οι σημερινοί κάτοχοι τα κτήματα, στις δεκαετίες του ’20, του ’30, του ’40, του ’50, του ’60 είτε από κληρονομιά, είτε επειδή αγόρασαν, είτε με πράξεις της πολιτείας και της διοίκησης, βρέθηκαν να έχουν στην κατοχή τους κάποιες εκτάσεις τις οποίες είτε νομίμως είτε παρατύπως τότε εκχέρσωσαν για να τις μετατρέψουν σε καλλιεργούμενη γη. Τότε αυτό ήταν το ζητούμενο. Αυτό είχε γίνει με καταληκτική ημερομηνία, πριν σαράντα χρόνια, μέχρι το 1975.

Είχαμε ψηφίσει, όντως, έναν νόμο, τον 4280, που έλεγε γι’ αυτές τις περιπτώσεις ότι θα έπρεπε οι κάτοχοι αυτών των περιπτώσεων τότε να πληρώσουν ένα τίμημα εξαγοράς, εφόσον δεν είχαν ισχυρούς τίτλους και ένα χρηματικό αντάλλαγμα για το περιβαλλοντικό ισοζύγιο, δηλαδή, για την αλλαγή χρήσης. Τότε εσείς είχατε διαφωνήσει.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα χρειαστώ δυο λεπτά, κύριε Πρόεδρε, για να εξηγήσω ένα σοβαρό θέμα για την ελληνική αγροτιά.

Τότε είχατε διαφωνήσει όχι με το τίμημα εξαγοράς, αλλά δεν θέλατε καθόλου αυτά τα κτήματα να συνεχίσουν να τα κατέχουν αγρότες. Θέλατε να γίνουν δάση ξανά, να επανέλθουν στην πρότερη κατάσταση έτσι όπως φαινόταν το 1945, για να ξέρουμε από πού ξεκινήσατε.

Ερχόμαστε σήμερα και σας λέμε γι’ αυτές τις περιπτώσεις που χρησιμοποιούν ακόμα και σήμερα τα κτήματά τους για γεωργική χρήση «ελάτε να δούμε μαζί, να αφήσουμε πίσω και τον 4280 και τις δικές σας τότε προθέσεις και να πάμε ένα βήμα μπροστά και να τους δώσουμε μια λύση, που δεν θα τους επιβαρύνει οικονομικά σήμερα, το 2017, που μετά από αυτή τη δύσκολη οικονομική κρίση που περνάει η χώρα, μετά από τις φορολογικές και άλλες επιβαρύνσεις που έχουν δεχθεί, τα τελευταία δυο χρόνια αυξημένες, μετά την πτώση της κατανάλωσης στα διάφορα προϊόντα που παράγουν, έχει γίνει ασφυκτικό πια το περιβάλλον και η δουλειά τους και αγωνίζονται να παραμείνουν στην ελληνική ύπαιθρο σε αντίξοες συνθήκες».

Ερχόμαστε, λοιπόν, και σας λέμε: «Ελάτε να το δούμε μαζί. Ελάτε να αλλάξουμε μαζί τον ν.4280/2014. Μη μένετε στον ν.4280. Πρέπει να τον αλλάξουμε.» Προτείνουμε δύο ρυθμίσεις, που δεν θα επιβαρύνουν οικονομικά αυτούς που προχώρησαν σε αλλαγή χρήσης και στην εκχέρσωση των κτημάτων πριν το 1975.

Τι σας λέμε; Πρώτον, ας έλθουμε ως δημόσιο, ως πολιτεία, να λύσουμε το πρόβλημα των τίτλων, εφόσον αυτοί έχουν μεταγραφεί, τουλάχιστον, μία φορά πριν από το 1975. Υπάρχει ανάλογη διάταξη για τα χορτολιβαδικά. Θα μπορούσαμε, λοιπόν, να θεσπίσουμε μία τέτοια διάταξη για τέτοιου είδους περιπτώσεις. Μ’ αυτόν τον τρόπο, αφού αναγνωρίσουμε τους τίτλους που έχουν ήδη και τους έχουν πληρώσει, είτε επειδή τους έχουν αγοράσει είτε επειδή τους έχουν κληρονομήσει και έχουν πληρώσει φόρο κληρονομιάς, σίγουρα πάντως έχουν πληρώσει επανειλημμένα άλλους φόρους και ΕΝΦΙΑ, δεν θα χρειαστεί να πληρώσουν τίμημα εξαγοράς το οποίο θα είναι περίπου στα 100-150 ευρώ.

Όσον αφορά το χρηματικό αντάλλαγμα, σας λέμε ότι γι’ αυτές τις περιπτώσεις, που η χρήση άλλαξε από το 1945 μέχρι το 1975, δηλαδή, από δασικές έγιναν γεωργικές εκτάσεις, για να μην πληρωθεί χρηματικό αντάλλαγμα, ελάτε να τις συμπεριλάβουμε στο άρθρο 5, έτσι ώστε αυτές οι ιδιωτικές πια εκτάσεις να μην εμπίπτουν στη δασική νομοθεσία και, άρα, να μη χρειαστεί να πληρώσουν χρηματικό αντάλλαγμα. Μ’ αυτόν τον τρόπο, γι’ αυτές τις περιπτώσεις –δεν μιλάμε για καταπατητές μετά το 1975- γι’ αυτές τις εκτάσεις, αυτοί οι δικαιούχοι σήμερα δεν θα χρειαστεί να εξαγοράσουν ξανά τα κτήματά τους και δεν θα χρειαστεί να πληρώσουν για την αλλαγή χρήσης που έγινε πριν από ογδόντα χρόνια.

Αυτό σας ζητάμε να δούμε. Μη οχυρώνεστε πίσω από τον ν.4280. Παρ’ όλο που τότε διαφωνούσατε, γιατί δεν το θέλατε καθόλου, εμείς σας λέμε «Ελάτε να προχωρήσουμε πιο μπροστά, να τον αλλάξουμε κι αυτόν μαζί».

**ΠΡΟΕΔΡΕΥΩΝ (Γεώργιος Λαμπρούλης):** Κύριε Σκρέκα, σας παρακαλώ πολύ. Ξεπεράσατε και τα οκτώ λεπτά και τα δύο λεπτά, βέβαια, που είχατε ζητήσει.

**ΚΩΝΣΤΑΝΤΙΝΟΣ ΣΚΡΕΚΑΣ:** Ολοκληρώνω, κύριε Πρόεδρε.

Είπατε στην ομιλία σας ότι οι προ του 1975 έχουν τη δυνατότητα να πληρώσουν χρηματικό αντάλλαγμα μόνο για την αλλαγή χρήσης και ας μην πληρώσουν τίμημα εξαγοράς. Είναι το 90% των περιπτώσεων. Δηλαδή, τι τους λέτε; Λέτε στους κατόχους ενός εκατομμυρίου περίπου στρεμμάτων να χάσουν τους τίτλους κυριότητας που έχουν σήμερα; Αυτό τους λέτε ή τους λέτε να προσφύγουν στα πολιτικά δικαστήρια ή σε επιτροπές ιδιοκτησίας δασών και να περάσουν δεκαπέντε, είκοσι, τριάντα χρόνια διαδικασίας, για να αποκτήσουν ισχυρούς τίτλους;

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Δεν το πιστεύω αυτό.

**ΚΩΝΣΤΑΝΤΙΝΟΣ ΣΚΡΕΚΑΣ:** Να το εξηγήσετε, γιατί με ευκολία λέτε αυτές τις λέξεις.

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Μα, αυτά είναι ψέματα. Τα έχω πει.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, κρατήστε τις σημειώσεις σας και στην παρέμβασή σας θα απαντήσετε.

**ΚΩΝΣΤΑΝΤΙΝΟΣ ΣΚΡΕΚΑΣ:** Με ευκολία εκστομίζετε κατηγορίες, κύριε Υπουργέ. Εγώ σας λέω: «Ελάτε εδώ να συζητήσουμε». Θα διαβάσω από τα Πρακτικά αυτό που είπατε. Έτσι ακριβώς είπατε.

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Με βγάζετε έξω από τα ρούχα μου! Επικαλούμαι τον Κοινοβουλευτικό Εκπρόσωπό σας!

**ΚΩΝΣΤΑΝΤΙΝΟΣ ΣΚΡΕΚΑΣ:** Και σ’ αυτήν την περίπτωση, τους εξομοιώνετε μ’ αυτούς του άρθρου 4, γιατί θα πληρώσουν χρηματικό αντάλλαγμα οι προ του 1975 και οι μετά του 1975. Άρα, οι καταπατητές μετά το 1975 έχουν την ίδια μεταχείριση μ’ αυτούς οι οποίοι πάσχισαν, στήλωσαν και έχτισαν την ελληνική οικονομία τις δεκαετίες του 1950, του 1960 και του 1970.

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Κύριε Σκρέκα, κακώς εκτιμώ τα λόγια του Κοινοβουλευτικού Εκπροσώπου σας. Είναι πλέον περιττό.

**ΚΩΝΣΤΑΝΤΙΝΟΣ ΣΚΡΕΚΑΣ:** Κύριε Υπουργέ, μην αποφεύγετε αυτό που σας λέω. Ελάτε εδώ να δώσουμε μία λύση, προκειμένου να μην επιβαρύνουμε τον Έλληνα αγρότη με 250 και 300 ευρώ ανά στρέμμα, το οποίο λέτε εσείς ότι θα το πληρώσει σε πέντε χρόνια, αλλά σας πληροφορώ ότι δεν βγάζει τόσα ούτε για τα πέντε χρόνια τα οποία θα το έχει στην κατοχή του. Δεν το έχουν καταλάβει αυτό οι Έλληνες αγρότες. Δεν θα τα εισπράξετε αυτά τα λεφτά, ούτως ή άλλως, κύριε Υπουργέ. Είναι 300 εκατομμύρια ευρώ. Ελάτε να το λύσουμε τώρα όλοι μαζί.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο ειδικός αγορητής της Δημοκρατικής Συμπαράταξης κ. Τζελέπης.

**ΜΙΧΑΗΛ ΤΖΕΛΕΠΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, παρακολουθώντας δύο ημέρες τώρα τη συζήτηση για τους δασικούς χάρτες, αρκετές τοποθετήσεις μού έφεραν στον νου αυτούς, που από τη μια συζητούν στις πλατείες για το περιβάλλον και από την άλλη σβήνουν τα αποτσίγαρα στα παρτέρια, για να προσθέσουν –λέει- οργανική ουσία.

Κυρίες και κύριοι συνάδελφοι, η χώρα μας –και το ρώτησα εχθές, κύριε Υπουργέ- σε ποιο επίπεδο βρίσκεται, σε σχέση με τα είκοσι επτά κράτη-μέλη ως προς τα δάση μας; Έχουμε τριάντα επτά εκατομμύρια στρέμματα δάσους. Αυτά έμειναν και διαφυλάχθηκαν ως δάσος, γιατί περίμεναν να φέρετε εσείς σήμερα εδώ κάποιον νόμο που θα προστάτευε τα δάση και το περιβάλλον;

Όμως, όπως ακούσαμε στην πρωτολογία σας, είναι σαν να μας φέρατε έναν νόμο πανάκεια στη Βουλή, αλλά κρύψατε από την άλλη την πλευρά με μαεστρία ζηλευτή, θα έλεγα εγώ, ένα βασικό στοιχείο -συνηθισμένο για εσάς, το γνωρίζουμε εμείς στη Βουλή-, ότι το νομοσχέδιο αυτό είναι μια επιστροφή στον ν.4280/2014 με κακό τρόπο ή να το πω καλύτερα -για να χρησιμοποιήσω τους δικούς σας όρους- είναι μια επιστροφή σε ένα δασοκτονικό νομοσχέδιο, που τόσο αρνείστε μικρόψυχα να παραδεχθείτε μήπως και αναγνωριστεί σε κάποιον από τους προηγούμενους έργο για τους δασικούς χάρτες. Γι’ αυτό, πάρα το ότι ξέρετε, εξακολουθείτε να προκαλείτε.

Σας λέω, λοιπόν -μήπως και το κατανοήσετε - ότι εμείς, ως ΠΑΣΟΚ, κάναμε πράξη τους δασικούς χάρτες για τους οποίους εσείς μιλάτε σήμερα. Το 2011 η κυβέρνηση του ΠΑΣΟΚ έκανε το πιο σημαντικό βήμα, για να μιλάμε σήμερα για δασικούς χάρτες, και όχι ως αυταπάτη ή άυλο έργο που εσείς συνηθίζετε. Με τον ν.3889/2011 μέσα την κρίση -και αυτό δείχνει και την πίστη στην προτεραιότητα υλοποίησης των δασικών χαρτών- εξοικονομήθηκαν και επενδύθηκαν 37 εκατομμύρια ευρώ για μελέτες δασικών χαρτών και εκπονήθηκαν οι δασικοί χάρτες για το 50% της έκτασης της χώρας σε είκοσι δύο νομούς. Θεωρήθηκαν από τα δασαρχεία και περίμεναν την κύρωσή τους.

Σας το επαναλαμβάνω. Από ίδρυσης του ελληνικού κράτους, από το 2011 και μετά έγιναν δασικοί χάρτες για είκοσι δύο νομούς στο 50% της χώρας. Ανοίξαμε, όμως, και τη διαδικασία κύρωσης. Σήμερα έχουν κυρωθεί με αυτή τη διαδικασία εβδομήντα δύο χάρτες σε όλη τη χώρα.

Είδατε εσείς να έγινε κανένας χαμός για το πρώτο ένα εκατομμύριο στρέμματα δασικών χαρτών που κυρώθηκαν; Αυτό έγινε σε πολλές και δύσκολες περιοχές της χώρας, σε αγροτικές περιοχές, δίπλα σε οικιστικές περιοχές, σε μικτές, σε δασικές.

Στην Αττική –σας το έχω πει από χθες- αναρτήθηκαν δασικοί χάρτες στην Πεντέλη, στον Μαραθώνα, στην Κηφισιά, στη Δροσιά, στη Φυλή. Στη Θεσσαλονίκη αναρτήθηκαν στα Βασιλικά, στη Θέρμη, την πατρίδα σας, και στην Καλαμαριά. Επίσης, έχουν κυρωθεί στη Δράμα, στην Κοζάνη, στην Αρκαδία. Έργο ΠΑΣΟΚ, είτε το θέλετε είτε όχι. Μετά είχαμε δύο χρόνια σιωπή. Και τώρα τι κάνετε; Ήρθατε και από τη μια ψηφίσατε, από την άλλη τώρα ξεψηφίζετε.

Χθες αναφέρθηκα σε κάτι. Κακώς λείπει σήμερα από εδώ -τον είδα το πρωί και περίμενα ότι θα μείνει για να τα συζητήσουμε- ο κύριος Υπουργός Αγροτικής Ανάπτυξης. Θα ήθελα να είναι εδώ, για να μας πει σχετικά με το ΟΣΔΕ, πώς αναγνωρίζονται τα βοσκοτόπια, ποια είναι η διαδικασία.

Γιατί το ΟΣΔΕ παίρνει τα στοιχεία από το Υπουργείο Περιβάλλοντος και, μέσω του Υπουργείου Αγροτικής Ανάπτυξης, τα δίνει στον ΟΠΕΚΕΠΕ. Αυτά τα κάνει το κράτος, τα κάνει το Υπουργείο Περιβάλλοντος. Άρα, το ΟΣΔΕ είναι κάτι το οποίο πρέπει να το λάβουμε σοβαρά υπ’ όψιν για τα είκοσι δύο εκατομμύρια στρέμματα βοσκοτόπων, τα οποία τα έχουν ανάγκη οι Έλληνες κτηνοτρόφοι, για να μπορούν να πάρουν τις ευρωπαϊκές επιδοτήσεις.

Εδώ, όμως, τώρα τι έχω την εντύπωση ότι κάνετε; Από τη μια μεριά, θέλοντας να καλύψει ο κύριος Υπουργός Αγροτικής Ανάπτυξης το «Βατερλώ», που έπαθε στη βιολογική κτηνοτροφία -γι’ αυτό δεν υπέγραψε το συγκεκριμένο νομοσχέδιο, ενώ μέχρι προχθές νόμιζα ότι πιθανόν να διαφωνούσε, λόγω ειδικότητας, από φιλοπεριβαλλοντολογική ευαισθησία, όχι- , έρχεστε και περικόβετε με την πρώτη ανάρτηση δασικών χαρτών ένα εκατομμύριο βοσκοτόπια.

Προχθές ο κύριος Υπουργός στην ημερίδα της «ΝΑΥΤΕΜΠΟΡΙΚΗΣ», που έγινε στο Caravel, ανακοίνωσε ότι θα δώσει οκτώ με εννέα εκατομμύρια στρέμματα νέα βοσκοτόπια. Από πού θα προέλθουν αυτά; Το καταθέτω στα Πρακτικά.

(Στο σημείο αυτό ο Βουλευτής κ. Μιχαήλ Τζελέπης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Μπορείτε να μου πείτε από πού θα προέλθουν αυτά; Από τη μια αποχαρακτηρίζετε τα βοσκοτόπια και από την άλλη έρχεται ο Υπουργός και τάζει καινούργια βοσκοτόπια. Για να καταλάβουμε και εμείς, τελικά το θέατρο του παραλόγου ποιος το παίζει μέσα σ’ αυτήν την Αίθουσα;

Γι’ αυτό είπα από την αρχή ότι αυτό το νομοσχέδιο είναι και πρόχειρο, αλλά και ότι έχει μία και μόνο στόχευση, αφού είναι και πάλι ένα φοροεισπρακτικό νομοσχέδιο. Όμως, εσείς έχετε συνηθίσει έργα των άλλων, έργα τα οποία έχουν δρομολογηθεί, εσείς απλώς να τα υιοθετείτε και να κόβετε κορδέλες.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Και τώρα συνεχίζουμε με τον ειδικό αγορητή της Χρυσής Αυγής κ. Σαχινίδη.

**ΙΩΑΝΝΗΣ ΣΑΧΙΝΙΔΗΣ:** Ευχαριστώ, κύριε Πρόεδρε.

Μάλλον κάποιοι έχουν την εντύπωση ότι έχει εξαντληθεί τελείως το θέμα των δασικών χαρτών, αφού και σήμερα, αλλά και τις προηγούμενες μέρες ακούμε να γίνονται διάφορες συζητήσεις ακόμα και για την αξιολόγηση, αλλά και για χίλια δυο άλλα. Αφού θέλετε να μιλήσουμε και για την αξιολόγηση, θα μιλήσουμε και εμείς για θέματα τα οποία δεν αφορούν το παρόν σχέδιο νόμου. Όσον αφορά το νομοσχέδιο, θα αναφερθώ μόνο στο άρθρο 2 και σε κάποιες τροπολογίες.

Εδώ βλέπουμε ότι υπάρχει, πράγματι, μια μικροπολιτική σκοπιμότητα και από τους μεν και από τους δε. Μιλούν για αξιολόγηση, αλλά κανένας δεν αναφέρθηκε στις δηλώσεις του Υπουργού Οικονομίας, ο οποίος μόλις προ δύο ημερών είπε ότι για τα μέτρα που θα φέρετε για να ψηφίσετε θα πρέπει να υπάρχει ένα πλεόνασμα της τάξης του 3,5%.

Ο ίδιος ο Υπουργός Οικονομίας ανέφερε ότι λόγω του Brexit θα προκληθεί ζημιά 1% άμεσα και ένα επιπλέον 1,5% έμμεσα. Οπότε, 2,5% και 3,5% μας κάνει 6%. Ήδη το 3,5% θεωρείται νούμερο που δεν βγαίνει. Άρα, πώς θα καλύψετε το έλλειμμα του 6%;

Επίσης, λίγη σοβαρότητα δεν θα έβλαπτε και τη Νέα Δημοκρατία. Ακούσαμε προηγουμένως από την ομιλήτρια κ. Αραμπατζή ότι η Νέα Δημοκρατία δεν θα ψηφίσει τα μέτρα. Το θέμα, κύριε Τζαβάρα, δεν είναι αν θα τα ψηφίσετε, αλλά σας ζητάμε να δεσμευθείτε από το Βήμα στη δευτερολογία σας αν θα τα εφαρμόσετε και όχι αν θα τα ψηφίσετε. Το αν θα τα ψηφίσετε ή όχι είναι το εύκολο. Το δύσκολο είναι αν θα τα εφαρμόσετε.

Επίσης, χθες στην τοποθέτησή σας αναφερθήκατε στο Εθνικό Κτηματολόγιο των παρελθόντων ετών και αποφύγατε συστηματικά να επεκταθείτε λέγοντας «ας μην επεκταθούμε». Γιατί να μην επεκταθείτε; Γιατί δεν λέτε ονόματα; Γιατί δεν λέτε για τα λεφτά που φαγώθηκαν στο Κτηματολόγιο; Γιατί δεν αναφέρετε ότι ήταν Υπουργός ο κ. Λαλιώτης; Επιτέλους, πείτε την αλήθεια στον ελληνικό λαό!

Και στο σημείο αυτό, θα αναφερθώ, όπως σας είπα, στο άρθρο 2, γιατί κρίνω πολύ σκόπιμο να ενημερώσω τις κυρίες και τους κυρίους Βουλευτές για το εξής. Εδώ οι αγρότες, για να αποδείξουν την κατοχή των εκτάσεων, όπως έχουμε πει, κύριε Υπουργέ, μπορούν να προσκομίσουν και ένορκες βεβαιώσεις. Πρόκειται ουσιαστικά για ένα δώρο, γιατί σύμφωνα με την προτεινόμενη τροποποίηση ο κίνδυνος να δικαιωθούν καταπατητές, όπως έχουμε πει επανειλημμένα, δημόσιας δασικής έκτασης, που δεν είναι καν καλλιεργητές, είναι περισσότερο από ορατός.

Και αυτό γιατί, σύμφωνα με την τροποποίηση που προβλέπει το παρόν σχέδιο νόμου, με μια ένορκη βεβαίωση –και εδώ αναφέρθηκε και ο Κοινοβουλευτικός μας Εκπρόσωπος- κάποιος που έχει την άλφα οικονομική άνεση εάν θελήσει, μπορεί να πάει στο Κτηματολόγιο της Κωνσταντινούπολης -και χθες έμαθα ότι λειτουργεί και παράρτημά του και εδώ στην Ελλάδα- να «κοντέψει**»** έναν υπάλληλο από το Κτηματολόγιο της Κωνσταντινούπολης. Και βλέπετε ότι το Κτηματολόγιο δεν το είχαν κάνει οι Τούρκοι, αλλά οι Έλληνες Φαναριώτες το είχαν κάνει και τότε, κάτι που μάλιστα αποδεικνύει ότι είχαμε από τότε την τεχνογνωσία για να γίνει το Κτηματολόγιο. Οπότε εάν ένας με μια άλφα οικονομική άνεση «κοντεύει» τους αρμόδιους υπαλλήλους, λαδώνοντας και κάποιους δικηγόρους, και του δίνουν τίτλους όχι για πριν το 1945 ή το 1975, αλλά για πολύ παλαιότερα, τι θα γίνει σ’ αυτήν την περίπτωση, κύριε Υπουργέ;

Και ξέρετε πολύ καλά ότι αυτό το γραφείο κρατάει αυτούς τους τίτλους όχι για να εξυπηρετούν τους Έλληνες, αλλά στο μέλλον, αν χρειαστεί, να πατήσουν πάνω σ’ αυτά, να διεκδικήσουν άλλα από την Ελλάδα.

Οπότε τι θα γίνει; Αυτό το θέμα δεν αφορά μόνο την Ελλάδα από τη Θεσσαλία και κάτω, αλλά το πρόβλημα που θα προκύψει εδώ, κύριε Υπουργέ, θα είναι πολύ σοβαρό εις ό,τι αφορά τη Θράκη μας. Οπότε θα πρέπει να βάλετε κάποιους περιορισμούς σε όλα αυτά, για να μη μπορούν οι πονηροί να τα εκμεταλλευτούν.

Και τώρα θα αναφερθώ στην τροπολογία με γενικό αριθμό 1016 και ειδικό 132, η οποία αφορά την αντικατάσταση και συμπλήρωση διατάξεων σχετικά με την παραχώρηση της απλής χρήσης αιγιαλού.

Εδώ έχω λάβει ένα υπόμνημα και αυτό το υπόμνημα αφορά, τουλάχιστον, τριάντα χιλιάδες οικογένειες, κύριε Υπουργέ. Μάλιστα ακούσαμε και από την εισηγήτρια του ΣΥΡΙΖΑ ότι κάποτε είχε προσληφθεί τον Οκτώβριο για να παρέχει δασοπυρική υπηρεσία. Εδώ, όμως, έρχεστε να κάνετε αυτά που καταγγέλλετε εσείς οι ίδιοι.

Τι λέει αυτό το υπόμνημα το οποίο παρέλαβα; Η διαδικασία παραχώρησης δικαιώματος απλής χρήσης αιγιαλού και παραλίας σε επιχειρήσεις εστίασης και ξενοδοχεία είναι εξαιρετικά πολύπλοκη και χρονοβόρα, με αποτέλεσμα οι επαγγελματίες να είμαστε πολύ δυσαρεστημένοι. Τα τελευταία χρόνια οι σχετικές κοινές υπουργικές αποφάσεις εκδίδονται κατά τη διάρκεια του καλοκαιριού και οι σχετικές συμβάσεις υπογράφονται με τους επαγγελματίες τον Αύγουστο ή τον Σεπτέμβριο, δηλαδή, μιλάμε για την περίοδο που ήδη τελειώνει η καλοκαιρινή σεζόν. Εδώ τι αναγκάζονται, απ’ ό,τι μας λένε στο υπόμνημα; Αναγκάζονται να λειτουργούν παράνομα και να δέχονται πρόστιμα.

(Στο σημείο αυτό κτυπάει το κουδούνι λήξης του χρόνου ομιλίας του κυρίου Βουλευτή)

Λίγο την ανοχή σας, κύριε Πρόεδρε.

Δυστυχώς, αυτή η τροπολογία δεν λύνει αυτό το χρόνιο πρόβλημα. Θα έπρεπε να το λάβετε πάρα πολύ σοβαρά υπ’ όψιν, όπως σας ανέφερα, κύριε Υπουργέ, διότι αφορά τριάντα χιλιάδες οικογένειες και ζητούν άμεση λύση.

Επίσης, θα κάνω και μια αναφορά στην τελευταία τροπολογία την οποία λάβαμε, η οποία αφορά την φορολογία εισοδήματος ΦΠΑ και τελών κυκλοφορίας. Θα καταθέσω στα Πρακτικά τι ισχύει για τα τέλη κυκλοφορίας σε όλη την Ευρωπαϊκή Ένωση. Και αφού έχετε μάθει να εναρμονίζεστε, κύριε Υπουργέ, καλό θα ήταν να εναρμονιστείτε σε αυτά που πρέπει και είναι σωστά.

(Στο σημείο ο Βουλευτής κ. Ιωάννης Σαχινίδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Εδώ βλέπουμε ότι υπάρχουν τέσσερις ρυθμίσεις στην παρούσα τροπολογία. Βλέπουμε ότι εις ό,τι αφορά για τα τέλη κυκλοφορίας ισχύει μια γεωμετρική πρόοδος, δηλαδή, για χρήση ενός μήνα, θα χρεώνετε δύο μήνες. Ξέρετε τι ισχύει στις περισσότερες χώρες της Ευρωπαϊκής Ένωσης; Ακόμα και χρέωση για μία ημέρα, κύριε Υπουργέ, και όχι το ένα να γίνεται δύο.

Στην παράγραφο 3 στη συγκεκριμένη τροπολογία, η οποία είναι θετική, ρυθμίζεται το ζήτημα της υποβολής των δηλώσεων έναρξης ή μεταβολών. Είναι, πράγματι, θετική η διάταξη, αλλά θα μπορούσατε, κύριε Υπουργέ, να προβλέψετε και θα ήταν δόκιμο φυσικά, να υπάρχει η δυνατότητα να καταβάλουν οι αγρότες τα ποσά όχι απλά μόλις λαμβάνουν τις επιδοτήσεις, αλλά όταν πληρώνονται και από τις παραγωγές. Γιατί, όπως καλά γνωρίζετε, οι αγρότες στις παραγωγές που παράγουν δεν πληρώνονται συγκεκριμένες ημερομηνίες, μάλιστα, υπάρχουν και παραγωγές οι οποίες είναι και μέσα στον χειμώνα, τα γνωστά θερμοκήπια. Οπότε, ο αγρότης δεν είναι ένας επαγγελματίας με σταθερό εισόδημα να του βάλετε όρους και όρια για το πότε θα πρέπει να καταβάλει αυτά τα χρήματα.

Καταψηφίζουμε, λοιπόν, επί της αρχής το παρόν σχέδιο νόμου. Επί των άρθρων και των τροπολογιών θα τοποθετηθούμε κατά την ψήφισή τους.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει η ειδική αγορήτρια του Κομμουνιστικού Κόμματος κ. Μανωλάκου.

**ΔΙΑΜΑΝΤΩ ΜΑΝΩΛΑΚΟΥ:** Ήμασταν πολύ σαφείς και συγκεκριμένοι: Ναι στη λύση για τη χρήση γεωργικής γης, για να συνεχίσουν να ζουν αυτοί που την καλλιεργούν και όχι στην επιβράβευση μεγαλοκαταπατητών που το έχουν επάγγελμα καταπατώντας και πλουτίζοντας.

Ήμασταν συγκεκριμένοι και ως προς τη νομοθεσία πώς ευνοείτε τους μεγαλοκαταπατητές επαγγελματίες. Δεν απαντήσατε. Ενοχληθήκατε σφόδρα για την αποκάλυψη του στόχου που εξυπηρετείτε και με αυτό το νομοσχέδιο.

Δεν απαντήσατε, αλλά θελήσατε να ξεφύγετε, λέγοντας ότι «Είμαστε και με τον αστυφύλαξ και τον χωροφύλαξ», για να κρύψετε ότι η έννοια σας δεν είναι η αγροτιά, αλλά το άλλοθί σας, για να διευκολυνθούν επιχειρηματικά συμφέροντα, ώστε να ξεμπλοκάρουν τα εμπόδια και τις καθυστερήσεις που είχαν στις δασικές εκτάσεις.

Και ξέρετε, κύριε Υπουργέ; Το ΚΚΕ ποτέ δεν φοβήθηκε να πει την άποψή του. Ξέρετε γιατί; Γιατί δεν έχει εξαρτήσεις. Έχει μία ιστορία εκατόν ετών, που συμπληρώνει του χρόνου, και δεν λύγισαν οι κομμουνιστές ούτε στα ξερονήσια, ούτε στις φυλακές, ούτε στο εκτελεστικό απόσπασμα.

Το νομοσχέδιο αυτό θα μας μπλοκάρει. Έχουμε διαλέξει πλευρά και είναι η πλευρά της εργατικής τάξης και των λαϊκών στρωμάτων. Εσείς έχετε κάνει επιστήμη να κοροϊδεύετε, να βαφτίζετε τη νύχτα μέρα. Στα λόγια με τον λαό. Στα έργα τον τσακίζετε και του στερείτε ακόμα και αυτά που του ανήκουν.

Σας θέτουμε το ερώτημα: Γιατί βάζετε οριζόντιες διατάξεις για αποχαρακτηρισμούς και δεν περιορίζεστε αποκλειστικά για τους αγρότες; Γιατί δεν δίνετε αποκλειστικά μόνο τη χρήση, αλλά αντίθετα βάζετε όρους που ενισχύουν την κατοχύρωση της κυριότητας; Διότι, ωφελημένοι και σήμερα, όπως και χθες είναι οι καταπατητές επαγγελματίες και θα σας ευγνωμονούν. Με την ευκαιρία, φαντάζομαι θα το ξέρετε, ότι έγινε προσφυγή από τους δασικούς συλλόγους στο Συμβούλιο Επικρατείας και μάλιστα, κατατέθηκαν και οι προτάσεις τους από το Νομικό τους Σύμβουλο για την οικιστική πύκνωση, αφού έρχεται σε σύγκρουση με τα συγκεκριμένα άρθρα του Συντάγματος.

Καταψηφίζουμε, λοιπόν, ό,τι άρθρα κάνουν να πανηγυρίζουν οι μεγαλοκαταπατητές επαγγελματίες. Ψηφίζουμε τα άρθρα που αφορούν τις διανυκτερεύσεις των δασικών υπαλλήλων, αν και θα επιμείνουμε ότι πρέπει να συμπεριληφθεί και το 2015. Τους οφείλετε διανυκτερεύσεις, μου το επιβεβαίωσαν και πριν από λίγο από το Δασαρχείο Πάρνηθας. Συμφωνούμε με τη μεταφορά γεωτεμαχίων με το όνομα «Γιαννιώτικο Σαλόνι» στον Δήμο Ιωαννιτών, αλλά και με αυτά τα ψίχουλα που δίνετε στους πολύτεκνους και ζητάμε να συμπεριληφθούν και οι τρίτεκνοι με εισοδηματικά κριτήρια.

Αναφορικά με τις τροπολογίες, πιστεύω ότι δεν θα έλθουν άλλες μέχρι την ψήφιση. Ήλθαν επιπλέον -αν και είχατε δεσμευτεί- και η παραπέρα ιδιωτικοποίηση και συρρίκνωση της ΔΕΗ στο πλαίσιο της απελευθέρωσης της ενέργειας, που βεβαίως καταψηφίζουμε και οι παραχωρήσεις αιγιαλού. Γι’ αυτό τελικά προτιμούν εσάς και όχι τη Νέα Δημοκρατία. Γιατί την κάνετε την βρώμικη δουλειά, γρήγορα, αποφασιστικά και τα ρίχνετε στις προηγούμενες Κυβερνήσεις. Δίκιο έχετε, όμως, κι εσείς και συνεχίζετε στην ίδια ρότα.

Σχετικά με την τροπολογία παραχώρησης χρήσης αιγιαλού, τα δίνετε όλα. Όχι μόνο δασικά οικοσυστήματα, αλλά αιγιαλούς, παραλίες, όχθες και παρόχθιες ζώνες μεγάλων λιμνών και πλεύσιμων ποταμών, με γρήγορες διαδικασίες, φαστ τρακ, χωρίς δημοπρασία για τους μεγαλοξενοδόχους και τον έναν χρόνο τον κάνετε τρία χρόνια. Και συνεχίζετε. Με κοινή υπουργική απόφαση παραχώρησης, χωρίς αντάλλαγμα, σε φορείς που έχουν σκοπό την έρευνα, χωρίς όμως να ορίζετε με σαφήνεια ποιοι είναι αυτοί. Θα δούμε, δηλαδή, ΜΚΟ με φανέλα ερευνητή να λυμαίνονται κρατική περιουσία;

Τελικά, για τους επιχειρηματικούς ομίλους δουλεύετε αποφασιστικά και παριστάνετε ότι είναι για όφελος των λουόμενων και την αναψυχή του κοινού, που θα χαρατσώνεται και ταυτόχρονα θα στερείται ό,τι έχει απομείνει. Σε παραλίες, λίμνες, ποτάμια, τα οποία θα βλέπουν από μακριά, αφού θα πρέπει να πληρώσουν για να απολαύσουν από κοντά ό,τι τους ανήκει.

Για την τροπολογία που αφορά τον Νέο Οικοδομικό Κανονισμό: Τι φέρνετε; Ότι ανοίγεται ο δρόμος εξυπηρέτησης επιχειρηματικών συμφερόντων, άμεσα και γρήγορα, παρακάμπτοντας τοπική και περιφερειακή αυτοδιοίκηση, όταν εσείς οι ίδιοι έχετε εικόνισμα την αποκέντρωση, διατυμπανίζετε αρμοδιότητες στις τοπικές κοινωνίες και τώρα στάχτη και μπούρμπερη. Μιλάτε μετά για φερεγγυότητα. \

Δεν σκοπεύουμε να την ψηφίσουμε και αυτό κάναμε κάθε φορά που κατατίθενται τέτοιες μορφές τροπολογιών και έχουν έλθει και από τους προηγούμενους. Το ίδιο που κάναμε τότε, θα κάνουμε και τώρα. Δηλαδή, τις καταψηφίζουμε. Υπερψηφίζουμε την τελευταία τροπολογία -κι ελπίζω να είναι η τελευταία- και «παρών» στις άλλες δύο.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε την κ. Μανωλάκου.

Τον λόγο έχει ο ειδικός αγορητής των Ανεξαρτήτων Ελλήνων κ. Λαζαρίδης.

**ΓΕΩΡΓΙΟΣ ΛΑΖΑΡΙΔΗΣ:** Ευχαριστώ, κύριε Πρόεδρε.

Για άλλη μία φορά η Αντιπολίτευση παίζει το γνωστό τροπάριο: υψώνει τους τόνους και κατηγορεί την Κυβέρνηση. Γιατί κατηγορεί την Κυβέρνηση; Αυτά τα οποία δεν έκανε επί σαράντα χρόνια από την Μεταπολίτευση η Αντιπολίτευση κατηγορεί την Κυβέρνηση γιατί δεν τα έχει κάνει μέσα σε δύο χρόνια. Δηλαδή, για άλλη μία φορά ζούμε εδώ το θέατρο του παραλόγου.

Εν πάση περιπτώσει, την χώρα αυτή αυτοί την κατέστρεψαν, αυτά τα δύο κόμματα τα οποία διαχειρίστηκαν την εξουσία της χώρας τα σαράντα χρόνια από τη Μεταπολίτευση. Αυτό που προσπαθεί να κάνει αυτή η Κυβέρνηση είναι ακριβώς να διορθώσει αυτά τα οποία άφησαν τα δύο αυτά κόμματα και καταθέτουν διάφορες προτάσεις μεταξύ των οποίων μπορεί να υπάρχει και κάτι σωστό, αλλά τα περισσότερα τα καταθέτουν με έναν τρόπο απαράδεκτο. Και λέω εγώ: Αφού ξέρουν ποιο είναι το σωστό, γιατί δεν το έπραξαν σαράντα χρόνια; Πράγματι είναι να απορεί κανείς.

Κυρίες και κύριοι συνάδελφοι, ακούστηκαν διάφορες απόψεις. Άκουσα και κάποιες απόψεις περί δασοκτόνων νόμων. Άκουσα και κάποιες απόψεις περί αποχαρακτηρισμών που δεν πρέπει να γίνονται. Το νομοσχέδιο είναι στη σωστή κατεύθυνση. Αυτά που προτείνει για αποχαρακτηρισμούς κ.λπ. δεν είναι λάθος. Αποκαθίστανται λάθη τα οποία τα έχουμε πει από προηγούμενες συνεδριάσεις, είτε από το Βήμα της Ολομέλειας –το έχω καταθέσει- είτε από το βήμα των επιτροπών που είχαμε. Αναφέρομαι στα λάθη τα οποία είχαν γίνει κατά τις αποφάσεις των νομαρχών, όταν κήρυτταν αναδασωτέες εκτάσεις. Τραβούσαν μια γραμμή –έχω κουραστεί να το λέω- και ό,τι ήταν μέσα από τη γραμμή κηρυσσόταν αναδασωτέο. Ιδιωτικές εκτάσεις, αγροτικές εκτάσεις, ό,τι ήταν μέσα, τα χαρακτήριζαν αναδασωτέα και υποβάλλανε τους πολίτες σε άσκοπη ταλαιπωρία, δαπάνες κ.λπ..

Το νομοσχέδιο είναι στη σωστή κατεύθυνση, κυρίες και κύριοι συνάδελφοι. Είμαι υπέρ των απλοποιήσεων και των διαδικασιών και της νομοθεσίας. Γιατί μέσα από απλές διαδικασίες αλλά και απλούς νόμους δεν μπορεί κανείς ούτε να κάνει παρερμηνεία των νόμων, αλλά ούτε μένει περιθώριο για συναλλαγές κάτω από το τραπέζι. Μέσα από πολύπλοκους νόμους κ.λπ. είναι που πραγματικά μένουν σκιές για διάφορες συναλλαγές.

Πρέπει να υπάρχει πρόβλεψη και για υπαλλήλους, όπως προβλέπεται για πολίτες οι οποίοι δεν σέβονται τις αποφάσεις των δικαστηρίων. Κάτι αντίστοιχο πρέπει να συμβαίνει και για υπαλλήλους που δεν σέβονται δικαστικές αποφάσεις. Έχω εδώ συγκεκριμένα αποφάσεις του Συμβουλίου της Επικρατείας όπου μετά από ογδόντα χρόνια πολίτες έχουν δικαιωθεί. Μιλάμε για κήρυξη έκτασης για αναδάσωση το 1935. Έχω εδώ και τις αποφάσεις του Συμβουλίου της Επικρατείας. Αναγκάστηκε να προσφύγει ο πολίτης στο Συμβούλιο της Επικρατείας προκειμένου υπάλληλος της αποκεντρωμένης διοίκησης Μακεδονίας Θράκης να σεβαστεί την απόφαση του Συμβουλίου της Επικρατείας. Το καταθέτω για τα Πρακτικά.

(Στο σημείο αυτό ο Βουλευτής κ. Γεώργιος Λαζαρίδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Επίσης, καταθέτω για τα Πρακτικά και άλλη απόφαση της Πρωτοβάθμιας Επίλυσης Δασικών Αμφισβητήσεων και πάλι του νομού Θεσσαλονίκης. Ξέρετε τι πήγε να κάνει, κύριοι συνάδελφοι, ένας υπάλληλος; Εξεδόθη απόφαση του Συμβουλίου της Επικρατείας μετά από ογδόντα χρόνια, όπως σας είπα, και πήγε ο πολίτης και ζήτησε τον αποχαρακτηρισμό, όπως προβλέπεται άλλωστε από τον νόμο. Ξέρετε τι ζήτησε ο αρμόδιος υπάλληλος; Ο αρμόδιος υπάλληλος ζήτησε να εισαχθεί η υπόθεση εκ νέου στην επιτροπή προκειμένου να συνεδριάσει και να πάρει απόφαση για τον αποχαρακτηρισμό.

Αυτό ξέρετε τι σημαίνει; Να ξεκινήσει για άλλα ογδόντα χρόνια να ταλαιπωρείται αυτός ο πολίτης.

Σας το καταθέτω για τα Πρακτικά.

(Στο σημείο αυτό ο Βουλευτής κ. Γεώργιος Λαζαρίδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Γι’ αυτό εγώ ζητώ να προβλέπεται μια διαδικασία αυστηρότερη για κάποιους υπαλλήλους οι οποίοι δεν σέβονται τις αποφάσεις των δικαστηρίων. Αυτό όσον αφορά τα έγγραφα που κατέθεσα για την Κεντρική Μακεδονία και τη Θεσσαλονίκη συγκεκριμένα.

Με πήρε πριν λίγο ένας συμπολίτης μας από την Ήπειρο, ο οποίος μου είπε ότι έχει δικαιωθεί και αυτός μετά από τριάντα χρόνια στα δικαστήρια και πάει τώρα να εγκαταστήσει εκεί μια εκτροφή για κότες ελευθέρας βοσκής στο χωράφι του και δεν τον αφήνουν από το δασαρχείο της περιοχής. Δηλαδή, μιλάμε για φοβερά πράγματα.

Κάτι άλλο τώρα που θα ήθελα να πω είναι το τεκμήριο της κυριότητας του Δημοσίου. Επειδή δίνει έρεισμα σε κάποιους και ταλαιπωρούν τους ιδιώτες, είναι κάτι το οποίο θα πρέπει να το κοιτάξουμε ξανά. Βέβαια, αυτό ξεκινάει από πολύ παλιά, από τη διαδοχή του ελληνικού δημοσίου στο τουρκικό δημόσιο, που παρέλαβε τη γη από κει, οπότε είναι κάτι το οποίο θα πρέπει να το ξαναδούμε.

Ήθελα να πω και κάποια άλλα πράγματα όσον αφορά τη νομοθεσία η οποία διέπει αυτό που λέμε το τεκμήριο της κυριότητας και να κάνω μία αναφορά στον νόμο της 7ης Ραμαζάν, τον οθωμανικό νόμο «περί γαιών», αλλά δεν προλαβαίνω.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Λαζαρίδη, δεν προλαβαίνετε.

**ΓΕΩΡΓΙΟΣ ΛΑΖΑΡΙΔΗΣ:** Κλείνω, κύριε Πρόεδρε.

Είμαστε θετικοί στο νομοσχέδιο και θα το ψηφίσουμε. Θα ψηφίσουμε, δηλαδή, θετικά.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο ειδικός αγορητής από το Ποτάμι κ. Αμυράς, με τον οποίο ολοκληρώνεται ο κύκλος των παρεμβάσεων των εισηγητών και ειδικών αγορητών και μετά θα ακολουθήσει ο Υπουργός, κ. Σταθάκης.

**ΓΕΩΡΓΙΟΣ ΑΜΥΡΑΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, αγαπητέ Υπουργέ, θα έλεγε κανείς ότι η συζήτηση εδώ στην Ολομέλεια στράφηκε περισσότερο γύρω από τα δικαιώματα –να πω έτσι- των αγροτών και των κτηνοτρόφων μέσα στο δάσος παρά για την προστασία του ίδιου του δάσους. Νομίζω ότι θα μας έκανε καλό -και των τριακοσίων- μία βόλτα στο δάσος της Φολόης, για παράδειγμα, έξω από την Ολυμπία. Εκεί, σε ένα οροπέδιο 42.000 στρεμμάτων, θα περπατούσαμε κάτω από πέντε εκατομμύρια βελανιδιές που φτάνουν τα είκοσι πέντε μέτρα. Νομίζω ότι θα μας άλλαζε την οπτική για τον τρόπο με τον οποίο θα έπρεπε να ασχοληθούμε με το παρόν σχέδιο νόμου.

Εγώ το είπα και στην προηγούμενη συνεδρίαση, αλλά και στις επιτροπές, ότι θα καταψηφίσουμε αυτό το σχέδιο νόμου, ακριβώς γιατί με έναν πρόχειρο και βιαστικό τρόπο, θα έλεγα, εκθέτει τα ελληνικά δάση σε κινδύνους, αλλά και τους γεωργούς και τους κτηνοτρόφους που θα επωφεληθούν από αυτό το σχέδιο νόμου.

Πρώτα απ’ όλα, είναι φιλοσοφικό το ζήτημα και θέμα πολιτικής τοποθέτησης. Πρέπει να επιβραβεύουμε εκείνους οι οποίοι καταπάτησαν, έκαψαν ή αποψίλωσαν δημόσια δάση με το να τους δίνουμε τη δυνατότητα να αποκτήσουν αυτές τις εκτάσεις γης, της δημόσιας δασικής γης και να τις καλλιεργούν ή να τις αξιοποιούν και να τις εκμεταλλεύονται με τον δικό τους τρόπο; Αυτό είναι το θεμελιώδες ερώτημα. Πρέπει να επιβραβεύουμε τους καταπατητές; Πρέπει να επιβραβεύουμε εκείνους που έκαψαν τα δάση; Εμείς λέμε όχι. Βεβαίως, δεν εντάσσω σε αυτήν την κατηγορία τους αναδασμούς, τις περιπτώσεις που προέκυψαν μετά από τις μεγάλες προσφυγικές ανάγκες και κρίσεις της χώρας που αντιμετώπισε τη δεκαετία του ’20, για παράδειγμα ή μετά τον Β΄ Παγκόσμιο Πόλεμο και τον Εμφύλιο. Άλλο αυτό και άλλο να κλείνουμε το μάτι σε καταπατητές, οι οποίοι μέχρι πριν οκτώ χρόνια, μέχρι το 2007, έκαιγαν, καταπατούσαν, αποψίλωναν δημόσια δάση.

Για ποιον άλλον λόγο είναι, θα έλεγα, επικίνδυνες οι ρυθμίσεις του σχεδίου νόμου για τους αγρότες που ανέφερα και τους κτηνοτρόφους; Διότι εκτίθεται η χώρα στον κίνδυνο της ανάκτησης επιδοτήσεων. Μπορεί η εκποίηση εκατομμυρίων στρεμμάτων δημόσιας δασικής γης να συνιστά αθέμιτη κρατική ενίσχυση προς γεωργικές και κτηνοτροφικές επιχειρήσεις, κάτι που απαγορεύεται από το ευρωπαϊκό δίκαιο.

Εδώ έρχομαι, λοιπόν, να σας καταθέσω και στα Πρακτικά, αφού βεβαίως πρώτα σας πω την ουσία του, μια ανακοίνωση που είχε βγάλει η Ευρωπαϊκή Επιτροπή πριν από είκοσι ολόκληρα χρόνια για περιπτώσεις τέτοιες, καταπάτησης δηλαδή δασικών κυρίως εκτάσεων και μετά εκποίησής τους ή όπως θέλετε πείτε την αξιοποίησης ή δεν ξέρω εγώ πώς από ιδιώτες.

Έβγαλε, λοιπόν, στις 10 Ιουλίου του 1997 μία ανακοίνωση που ανήρτησε στην επίσημη εφημερίδα των Ευρωπαϊκών Κοινοτήτων και μας λέει πώς πρέπει να γίνεται η πώληση δημόσιας γης. Λέει, για παράδειγμα, πωλήσεις γηπέδων, οικοπέδων και κτηρίων από τις δημόσιες αρχές, όπου γήπεδο στην ευρωπαϊκή ορολογία είναι οι αγροτικές γαίες και τα βοσκοτόπια, βάζει δύο κατηγορίες: με διαγωνισμό, άνευ διαγωνισμού.

Και έρχομαι κατευθείαν στο ρεζουμέ. Στην πώληση άνευ διαγωνισμού πρέπει να υπάρχει ανεξάρτητος εκτιμητής, ο οποίος να καθορίσει την αγοραία τουλάχιστον αντικειμενική αξία της δημόσιας γης που πάει προς πώληση.

Αυτές, λοιπόν, δεν είναι ρυθμίσεις, κανόνες και κατευθυντήριες οδηγίες στον βρόντο. Βάσει αυτών των κανονισμών της Ευρωπαϊκής Επιτροπής άλλες χώρες έχουν οδηγηθεί στο Ευρωπαϊκό Δικαστήριο, γιατί παραβίασαν αυτές τις οδηγίες, αυτόν τον τρόπο που θα έπρεπε να πουλήσουν, να εκποιήσουν τη δημόσια γη.

Σας θυμίζω ότι έχουμε δύο περιπτώσεις ανάκτησης παρά το γεγονός ότι επί χρόνια είχαμε διαβεβαιώσεις ότι δεν θα υπήρχε τέτοιο πρόβλημα, επιστροφής δηλαδή των χρημάτων στην Ευρωπαϊκή Ένωση που πήραν οι αγρότες χρησιμοποιώντας εδάφη, γαίες που ανήκαν στο δημόσιο και δεν είχαν μεταβιβαστεί με σωστό τρόπο. Αναφέρομαι, για παράδειγμα, στις ανακτήσεις για την υπόθεση Χατζηγάκη, όπως επίσης και στις ανακτήσεις, τις κρατικές ενισχύσεις στην υπόθεση του χρυσού στις Σκουριές, ο Πάχτας ήταν τότε Υπουργός.

Κυρίες και κύριοι συνάδελφοι, με ανατριχιάζει το ότι με ένορκες βεβαιώσεις θα μπορεί ο οποιοσδήποτε να διεκδικήσει και να «αποδείξει» την ιδιοκτησία του πάνω σε δημόσιο δάσος.

Εμείς καταψηφίζουμε αυτό το σχέδιο νόμου και ελπίζω να φύγουμε κάποια στιγμή ως κοινωνία και πολιτικό σύστημα από την λογική εκατό άτοκες δόσεις. Εδώ δεν μιλάμε για πλυντήρια, δεν μιλάμε για αυτοκίνητα, μιλάμε για δημόσια δάση.

Ευχαριστώ πολύ.

(Στο σημείο αυτό ο Βουλευτής, κ. Γεώργιος Αμυράς, καταθέτει για τα Πρακτικά την προαναφερθείσα ανακοίνωση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Γεώργιος Λαμπρούλης):** Θα δώσουμε τον λόγο τώρα στον Υπουργό Περιβάλλοντος και Ενέργειας κ. Γεώργιο Σταθάκη και θα ακολουθήσουν οι τοποθετήσεις, όπως είπαμε, των Κοινοβουλευτικών Εκπροσώπων και θα κλείσει ο κ. Φάμελλος.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Ευχαριστώ πολύ.

Αγαπητές και αγαπητοί συνάδελφοι, η συζήτηση που γίνεται σήμερα για ένα τόσο κρίσιμο αναπτυξιακό θέμα για τους δασικούς χάρτες συμπίπτει με ένα σημαντικό, κομβικό επίσης σημείο την συμφωνία που έγινε στο τελευταίο Eurogroup στη Μάλτα, το οποίο από ό,τι φαίνεται προκάλεσε έντονες ανησυχίες στο σύνολο της Αντιπολίτευσης και που στάθηκαν πολύ επικριτικά για αυτήν στο σύνολό τους, υπογραμμίζοντας τα αρνητικά αυτής της συμφωνίας.

Επιτρέψτε μου να σας θυμίσω ότι η δεύτερη αξιολόγηση αποτελεί ένα απόλυτα κομβικό σημείο για πολλούς και προφανείς λόγους. Η χώρα εφαρμόζει από το 2015 ένα πρόγραμμα, το οποίο είναι εμπροσθοβαρές, δηλαδή το σύνολο των μέτρων και των προσαρμογών που καλείτο η χώρα να κάνει με βάση αυτό το πρόγραμμα του 2015 αφορούν την πρώτη αξιολόγηση και κατά δεύτερο λόγο την δεύτερη αξιολόγηση. Πρακτικά, το σύνολο του προγράμματος 2015 - 2018 καλύπτεται από τις πρώτες δύο αξιολογήσεις την πρώτη και την δεύτερη.

Εκ των πραγμάτων σήμερα διαπιστώνουμε ότι στη μέση του προγράμματος, αυτή είναι η ολοκλήρωση της δεύτερης αξιολόγησης, το σύνολο των μέτρων δημοσιονομικών, μεταρρυθμιστικών και άλλων έχουν καλυφθεί από αυτές τις δύο αξιολογήσεις και στη συνέχεια το πρόγραμμα θα παραμείνει διαδικαστικό με την έννοια της ολοκλήρωσης της εφαρμογής αυτών των συγκεκριμένων αποφάσεων.

Το δεύτερο στοιχείο της αρχικής συμφωνία -σας το υπενθυμίζω και αυτό- ήταν ότι η Ελλάδα αποποιήθηκε την άμεση αποπληρωμή 50 δισεκατομμυρίων, που ήταν δεσμευμένη να πληρώσει τα έτη 2015-2019 με βάση τις προηγούμενες συμφωνίες, το δεύτερο πρόγραμμα.

Αυτά μετατράπηκαν σε τριακονταετές δάνειο και ταυτόχρονα η παρούσα Κυβέρνηση, στο πλαίσιο της υλοποίησης αυτής της συμφωνίας, του 2015-2018, άνοιξε το κεφάλαιο των βραχυπρόθεσμων, μεσοπρόθεσμων και μακροπρόθεσμων μέτρων για το χρέος. Υπενθυμίζω ότι έχουν εγκριθεί τα βραχυπρόθεσμα και ότι μέρος της συζήτησης που γίνεται τώρα αφορά και τα μεσοπρόθεσμα μέτρα για το χρέος που δημιουργούν από κοινού αυτές οι δυο ενότητες, μια πλήρη ασφάλεια για την εξυπηρέτηση του δημόσιου χρέους μέχρι το 2032.

Ειρήσθω εν παρόδω, στο πλαίσιο αυτής της συμφωνίας ο Ιούλιος είναι η τελευταία «μεγάλη» δόση που καλείται να πληρώσει η χώρα μέχρι το 2022. Από τον Ιούλιο μέχρι το 2022, δηλαδή, οι επόμενες δανειακές υποχρεώσεις της χώρας θα καλύπτονται από τα πλεονάσματα του προϋπολογισμού.

Τα υπογραμμίζω όλα αυτά γιατί αυτή η κομβικής σημασίας δεύτερη αξιολόγηση έχει πάρα πολλές δυσκολίες κατά τη διαπραγμάτευση, αναμφίβολα. Υπενθυμίζω ότι ήταν η συμμετοχή ή μη του ΔΝΤ στο πρόγραμμα το οποίο έθετε διάφορα θέματα. Ανάμεσα στα άλλα τη λήψη μέτρων πριν από το 2018. Δεν ελήφθησαν μέτρα πριν από το 2018, για το τρέχον πρόγραμμα. Το υπογραμμίζω αυτό για όσους μας καλούσαν γιατί δεν κλείσαμε τη διαπραγμάτευση εν τάχει. Ήταν αν θα υπάρχει σύνδεση με τα μεσοπρόθεσμα μέτρα του χρέους ή όχι. Το σημαντικότερο απ’ όλα, αν θα κάνουμε μία συζήτηση για μέτρα ή θα βάλουμε και αντιμέτρα. Φαντάζομαι ότι η Αντιπολίτευση σύσσωμη θα ήθελε να βάλουμε μόνο μέτρα κι όχι αντιμέτρα στα οποία θα σταθώ και στη συνέχεια.

Συνεπώς, η διαπραγμάτευση και με πολλά άλλα σύνθετα προβλήματα, εκ των πραγμάτων πήρε μια μορφή στην οποία η δική μας στρατηγική, επαναλαμβάνω, περιελάμβανε όλα αυτά τα στοιχεία τα οποία στη συνέχεια διαμόρφωσαν μια πιο ισορροπημένη λύση απ’ αυτή την οποία ήμασταν έτοιμοι να συζητήσουμε και να βρούμε μια λογική λύση.

Αυτό απογοήτευσε πάρα πολλούς που επένδυσαν στο να μην κλείσει η αξιολόγηση. Να υπενθυμίσω μερικές κατηγορίες απ’ αυτούς.

Πρώτοι, αυτοί που φιλοδοξούσαν να επαναφέρουν στο τραπέζι σενάρια περί εξόδου της χώρας από το ευρώ, όπως είχαμε αποτρέψει το 2015.

Δεύτερη κατηγορία, αυτοί που επίμονα θεωρούν ότι η λύση στα προβλήματα της ελληνικής οικονομίας και κοινωνίας σήμερα είναι οι εκλογές και η πτώση της Κυβέρνησης ΣΥΡΙΖΑ-ΑΝΕΛ. Νομίζω ότι κλιμακώθηκε η επίθεση απ’ όλες τις πλευρές προκειμένου να θεωρηθεί ότι η δεύτερη αξιολόγηση θα είναι το κομβικό σημείο για να υπάρξει ένα τέτοιο πολιτικό σενάριο.

Τρίτον, σημαντικές ομάδες συμφερόντων οι οποίες προσδοκούσαν να αλλοιωθεί το πρόγραμμα του 2015-2018, όπως έχει συμφωνηθεί, και να μπουν στην ατζέντα θέματα που δεν είναι στο συμφωνηθέν πλαίσιο.

Νομίζω ότι με την συμφωνία αυτή, η οποία επετεύχθη και η οποία, υπενθυμίζω, είναι μία πολιτική συμφωνία στα κεντρικά θέματα, έκλεισε αυτός ο κύκλος όλης της προσπάθειας η δεύτερη αξιολόγηση να αποτελέσει εφαλτήριο πολιτικών εξελίξεων. Αυτός ο κύκλος έκλεισε. Έκλεισε ο κύκλος αυτών που θεώρησαν ότι η δεύτερη αξιολόγηση μπορεί να διαμορφωθεί με διαφορετικό πλαίσιο για τη χώρα και τη σταθερότητά της. Έκλεισε και ο κύκλος αυτών που θεωρούσαν ότι με τη δεύτερη αξιολόγηση θα μπορέσουν να φέρουν ένα σύνολο πραγμάτων τα οποία ήταν και είναι εκτός προγράμματος.

Είναι βέβαια μία συμφωνία δύσκολη. Αφορά στην περίοδο 2019-2020. Δεν θα ήθελα να αποφύγω κανένα από τα δύσκολα θέματα που έχει η συμφωνία. Το πρώτο θέμα είναι το θέμα των συντάξεων. Υπενθυμίζω εδώ ότι στο θέμα των συντάξεων υπάρχει δέσμευση της χώρας για μείωση της συνταξιοδοτικής δαπάνης κατά 1% του ΑΕΠ. Υπενθυμίζω και τα νούμερα για να έχουμε αίσθηση του μέτρου. Είναι 28 δισεκατομμύρια σήμερα η συνταξιοδοτική δαπάνη και προβλέπεται μία μείωση 1,8 δισεκατομμύριο που θα αφορά στις συντάξεις, κατά κανόνα τις υψηλότερες, ανάλογα με τις τεχνικές λύσεις που θα δοθούν.

Υπάρχουν αντιμέτρα. Ένα και ισχυρό αντιμέτρο, θα αναφέρω και πάρα πολλά στη συνέχεια, είναι μια από τις βασικότερες δαπάνες των συνταξιούχων, η δαπάνη για τα φάρμακα. Υπενθυμίζω ότι σε αυτές τις περικοπές ως αντιμέτρο επιλέξαμε την κλιμακωτή μείωση της συμμετοχής των συνταξιούχων στα φάρμακα.

Συγκεκριμένα, μηδενική συμμετοχή των χαμηλοσυνταξιούχων, που λαμβάνουν ως 700 ευρώ, μείωση κατά 50% εκείνων, που λαμβάνουν ως 1.200 ευρώ, και μείωση κατά 25% όσων λαμβάνουν μέχρι 1.500 ευρώ μηνιαίως. Πρόκειται για μέτρα, που σε συνδυασμό με σημαντικές αλλαγές, που κάνουμε στο ΕΣΥ και αλλού, θα μπορέσουν να δημιουργήσουν έναν πόλο ανακούφισης τουλάχιστον αυτής της επίπτωσης, που θα έχει η προηγούμενη διάσταση.

Το δεύτερο μεγάλο θέμα είναι φυσικά το 2020 η μείωση του αφορολόγητου, το οποίο επίσης είναι ένα αρνητικό μέτρο, το οποίο καταλαβαίνουμε όλες τις συνέπειές του, απέναντι στο οποίο, όμως, τα αντιμέτρα έχουν δύο ισχυρούς πυλώνες και επιτρέψτε μου να σταθώ σε αυτούς.

Ο ένας ισχυρός πυλώνας αφορά τις οικογένειες. Είναι το πακέτο των μέτρων, που έχει περιληφθεί στα αντιμέτρα. Είναι εξαιρετικά εκτεταμένο και με σημαντικές επιπτώσεις. Πρώτον, επέκταση των οικογενειακών επιδομάτων. Δεύτερον, πλήρη κάλυψη της βρεφονηπιακής φροντίδας, που για τις εργαζόμενες οικογένειες είναι εξαιρετικά σημαντικό. Τρίτον, επέκταση του επιδόματος στέγασης σε ευάλωτες οικογένειες. Τέταρτον, επέκταση των σχολικών γευμάτων με στόχο να καλυφθεί το 50% του μαθητικού πληθυσμού.

Ο ένας πυλώνας επαναλαμβάνω είναι αυτός. Ο δεύτερος πυλώνας, εξίσου σημαντικός, αφορά την ελάφρυνση των χαμηλότερων εισοδηματικών στρωμάτων που θίγονται. Μείωση του ΕΝΦΙΑ για τα χαμηλότερα στρώματα, μείωση του συντελεστή φορολόγησης εισοδημάτων φυσικών προσώπων από 22% σε 20% και κατάργηση της εισφοράς αλληλεγγύης για εισοδήματα μέχρι 20.000 ευρώ και μείωση κατά 2% στα εισοδήματα έως 30.000 ευρώ.

Απέχουν πολύ αυτά, που μόλις σας ανέγνωσα, από μια ψευδαίσθηση φιλανθρωπικής αντιμετώπισης δύο αρνητικών μέτρων. Αποτελούν σημαντικές τομές, ισχυρούς πυρήνες αντιμετώπισης σημαντικών προβλημάτων, που έχει το κοινωνικό κράτος και η κοινωνική μας πολιτική, έχοντας πάντα κατά νου ότι το ισοζύγιο των μέτρων και των αντιμέτρων θα είναι μηδενικό, δεδομένου ότι οι δημοσιονομικές επιδόσεις της χώρας αυτή τη στιγμή προαναγγέλλουν την επίτευξη των στόχων στους οποίους δημοσιονομικά έχουμε τεθεί.

Έπρεπε να υπογραμμίσω -και το υπογραμμίζω- ότι στο επίκεντρο αυτής της συμφωνίας είναι το ευαίσθητο θέμα της απασχόλησης. Η επαναφορά των συλλογικών διαπραγματεύσεων με την ολοκλήρωση του προγράμματος το 2018 αποτελεί ένα μεγάλο βήμα για την επαναφορά της χώρας στο ευρωπαϊκό κοινωνικό κεκτημένο, καθώς και μία πληθώρα μέτρων, τα οποία περιλαμβάνονται στα αντιμέτρα, όπως είναι η κάλυψη του μισθολογικού κόστους ως και 50% στον ιδιωτικό τομέα για νέες προσλήψεις επιστημόνων και άλλων κατηγοριών εργαζομένων και μια σειρά από πρόσθετα μέτρα, τα οποία θα ενισχύσουν αυτήν την προσπάθεια.

Υπενθυμίζω ότι για το σύνολο των εργασιακών θεμάτων υπήρξε μια σημαντική συμφωνία, η οποία προστατεύει τον κόσμο της εργασίας από μια σειρά από θέματα, τα οποία ήταν στην ατζέντα και τα οποία τελικά δεν αποτελούν μέρος της συμφωνίας.

Με το κλείσιμο, λοιπόν, της πολιτικής συμφωνίας γυρίζουμε σελίδα. Η ολοκλήρωση της δεύτερης αξιολόγησης ξεκαθαρίζει πλέον τον δρόμο για ένα ορατό, βατό πεδίο μέσα στο οποίο η χώρα μπορεί υπό κανονικές συνθήκες να επιστρέψει σε τροχιά ανάπτυξης. Καθήκον μας είναι η συστράτευση όλων των δυνάμεων, που σήμερα είναι πολλές και ελπίζουμε να πληθύνουν στο μέλλον, που μέσα στην Ευρωπαϊκή Ένωση θέλουν και να διατηρήσουν τη χώρα στον σκληρό πυρήνα και να διευκολύνουν την ελληνική οικονομία να βρεθεί σε μία τροχιά ισχυρής οικονομικής ανάπτυξης και κοινωνικής δικαιοσύνης, αναγνωρίζοντας το μεγάλο κόστος, που έχει πληρώσει η ελληνική κοινωνία τα επτά αυτά χρόνια.

Θα σταθώ κι ένα λεπτό -αν μου επιτρέπετε- στον νόμο που σήμερα καλούμαστε να ψηφίσουμε.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Σας επιτρέπουμε, αλλά πιστεύω ότι θα μας επιτρέψει κι εμάς ο Πρόεδρος.

**ΠΡΟΕΔΡΕΥΩΝ (Γεώργιος Λαμπρούλης):** Συνεχίστε, κύριε Υπουργέ.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Μπορώ για ένα λεπτό, δηλαδή.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Σας επιτρέπουμε.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Ευχαριστώ.

Θυμίζω ότι αυτό το οποίο ψηφίζουμε σήμερα, πέρασε από τρία κύματα αντιδράσεων.

Το πρώτο κύμα αντιδράσεων έλεγε: «Αποσύρετέ το, θα δημιουργήσει ένα τεράστιο χάος στη χώρα. Ούτε συζήτηση». Το ξεπεράσαμε αυτό το κύμα. Ο κ. Φάμελλος έγινε αποδέκτης δεκάδων αποφάσεων συμβουλίων, περιφερειακών δήμων, κραυγών κ.λπ., «είναι αδύνατον, δεν γίνονται αυτά τα πράγματα».

Το δεύτερο κύμα ήταν εκεί που αναρτήθηκαν οι δασικοί χάρτες. Εκεί, επίσης, διαμορφώθηκε ένα τοπικό κλίμα ότι δεν είναι διαχειρίσιμο, ότι τα πράγματα είναι εξαιρετικά δύσκολα -όλα αυτά που άκουσα και σήμερα από την αντιπολίτευση- ότι έχει χαράτσια, ό,τι μπορεί να φανταστεί κανείς για το «αποτρόπαιο» αυτό νομοθέτημα.

Το τρίτο κύμα είναι η συζήτηση που κάνουμε σήμερα ψύχραιμα, αναγνωρίζοντας όλες οι πτέρυγες της Βουλής τα εξής: Πρώτον την αναγκαιότητα να προχωρήσουμε. Δεύτερον, την αναγκαιότητα να αντιμετωπίσουμε ένα προς ένα τα συγκεκριμένα προβλήματα των αγροτών, των κτηνοτρόφων κ.λπ., χωρίς να ανοίξουμε την πόρτα στις φοβίες -που σωστά τέθηκαν- για αυθαιρεσιούχους και δεκάδες άλλα θέματα και άρα να βρούμε τις πιο ισορροπημένες λύσεις. Τρίτο και βασικό είναι ότι και το θέμα των χρημάτων είναι ένα θέμα το οποίο ο νομοθέτης το αντιμετωπίζει, εισηγητικά, με πολύ ηπιότερο τρόπο απ’ ό,τι στο παρελθόν, απ’ ό,τι στον προηγούμενο νόμο, με πολύ μεγάλες εκπτώσεις και λογικά σε ένα επίπεδο συμβατό με τα δεδομένα αυτήν τη στιγμή όπως έχουν.

Υπό αυτούς τους όρους και υπό αυτές τις συνθήκες -όντως πάρα πολύ δύσκολο- αφού έχουμε ξεπεράσει και τα τρία στάδια, πρέπει να φτάσουμε στο πολύ απλό και προφανές συμπέρασμα: Πρέπει να προχωρήσουμε. Είναι μία μεγάλη τομή για τη χώρα. Θα έχει θετική επίπτωση, διότι θα αποτελέσει τη βάση για να μπορέσουν να προχωρήσουν και όλα τα άλλα πολεοδομικά σχέδια που έχουμε για το κτηματολόγιο και τις παραλίες, για την ενθάρρυνση και την ανάπτυξη του πολεοδομικού σχεδιασμού της χώρας -ένα σύνολο πολεοδομικών νομοθετημάτων που υπάρχουν ήδη ή που θα συμπληρωθούν στους αμέσως επόμενους μήνες- και να γυρίσουμε, επιτέλους, σελίδα σε μία εκκρεμότητα δεκαετιών, την οποία η παρούσα Κυβέρνηση είναι αποφασισμένη να κλείσει.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Ξεκινάμε τον κύκλο των παρεμβάσεων των κοινοβουλευτικών εκπροσώπων.

Κύριε Ξυδάκη, να μη δώσουμε αμέσως τον λόγο σε εσάς. Επειδή προηγήθηκε ο Υπουργός, να δώσουμε τον λόγο στον κ. Τζαβάρα, τον Κοινοβουλευτικό Εκπρόσωπο της Νέας Δημοκρατίας.

**ΝΙΚΟΛΑΟΣ ΞΥΔΑΚΗΣ:** Βεβαίως, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Μετά θα μιλήσετε εσείς, κύριε Ξυδάκη και ο κ. Θεοχαρόπουλος.

Ορίστε, κύριε Τζαβάρα, έχετε τον λόγο.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Ευχαριστώ πολύ, κύριε Πρόεδρε.

Κύριε Υπουργέ, κύριε Σταθάκη, πράγματι υπάρχει ένα ζήτημα σε πρώτη φάση. Πρόκειται για αντίμετρα ή για αντιμέτρα; Ο τόνος έχει πολύ μεγάλη σημασία και θα σας το εξηγήσω με πολύ απλά λόγια.

Μέχρι πρότινος και ειδικά από τα χείλη του Πρωθυπουργού όταν μιλούσε από αυτό εδώ το Βήμα, είχαμε πληροφορηθεί στη Βουλή ότι για ένα ευρώ δυσμενών μέτρων, θα υπάρξει ένα ευρώ ευμενών μέτρων.

**ΧΡΗΣΤΟΣ ΣΙΜΟΡΕΛΗΣ:** Έτσι ακριβώς είναι.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Περιμένετε. Μην βιάζεστε.

Και όχι μόνο αυτό, αλλά αυτή η εξαγγελία είχε συμπληρωθεί και από το ότι δεν θα υπάρξει ούτε ενός ευρώ μέτρο που θα είναι δυσμενές, τελικά, για τον πολίτη.

Μετά τη Σύνοδο της Μάλτας, πράγματι στα αυτιά μας ακόμα ηχούν τα λόγια των Υπουργών.

Ας ξεκινήσω για λόγους αβροφροσύνης από την κυρία Υπουργό Εργασίας. Ladies first. Αυτή, λοιπόν, μας είπε ότι αυτά τα μέτρα που εδώ στη Βουλή ο Πρωθυπουργός τα είχε χαρακτηρίσει «μέτρα μηδενικού δημοσιονομικού αθροίσματος», δηλαδή ένα συν μείον ένα -όπως έλεγαν στην Άλγεβρα- ίσον μηδέν, μετετράπησαν -και το λέω σε αυτή εδώ την πλευρά, που άκουσα κάποια επιφωνήματα προηγουμένως- σε «μέτρα μηδενικού αντικτύπου».

Αλήθεια, το μηδενικό δημοσιονομικό άθροισμα είναι το ίδιο με τον μηδενικό αντίκτυπο; Είναι ένα ζήτημα αυτό.

Γι’ αυτό, λοιπόν, επειδή ο τόνος κάθε φορά πρέπει να χτυπάει στη σωστή συλλαβή, θέλω να μου πείτε αν πρόκειται για αντίμετρα ή για αντιμέτρα.

Θα το πάω το πράγμα ακόμα λίγο πιο πέρα.

Ακούσατε και εσείς -νομίζω ότι συμμετείχατε- τα όσα πληροφορηθήκαμε στην ημερίδα -μπορεί να ήταν διημερίδα- που οργανώθηκε στην αίθουσα της Γερουσίας το Τμήμα Προϋπολογισμού του Κράτους της Βουλής. Εκεί, λοιπόν, από χείλη επιστημόνων που τους έχει εμπιστευτεί η πολιτεία και όχι από χείλη αντιμαχόμενων πολιτικών, πληροφορηθήκαμε ότι αυτή η καθυστέρηση για να υπογράψετε τη συγκεκριμένη συμφωνία, που δεν έχει ακόμα καταλήξει σε ολοκλήρωση της αξιολόγησης -έχουμε μια καταρχήν συμφωνία, όχι όμως και συμφωνία επί της αξιολογήσεως, αυτό θα πάρει κάποιο χρόνο απ’ ό,τι φαίνεται- έχει στοιχίσει τουλάχιστον 2 δισεκατομμύρια ευρώ στην Ελλάδα. Και το ερώτημα είναι: Αυτά που τα τοποθετείτε; Στα μέτρα ή στα αντίμετρα;

Υπάρχει, λοιπόν, ένα ζήτημα. Εγώ θεωρώ ότι όλοι οι Υπουργοί είστε υποχρεωμένοι απέναντι στη Βουλή και κυρίως για το κύρος της Πολιτείας που εκπροσωπείτε, όταν χρησιμοποιείτε το λόγο για να αυτοπαρουσιαστείτε, είτε πανηγυρίζοντας νίκες είτε θρηνώντας ήττες -μέχρι στιγμής, βέβαια, είναι αλήθεια ότι δεν το έχουμε δει αυτό από κανέναν σας, δεν πειράζει, θα το κρίνει ο ελληνικός λαός όταν έρθει η ώρα- να μην ολισθαίνετε με λέξεις συνεχώς και ελευθέρως εναλλασσόμενες πάνω από τα πράγματα για να τα κρύψετε.

Εγώ, λοιπόν, συγκρατώ από αυτά τα ανακοινωθέντα το ότι, πράγματι, με συντετριμμένη καρδία εμφανίστηκε ο Υπουργός Οικονομικών και είπε τα εξής: «Έγινε ένας συμβιβασμός. Κάθε συμβιβασμός έχει τα θετικά του και τα αρνητικά του. Είναι βέβαιο ότι δεν θα στενοχωρηθεί η ομάδα της διαπραγμάτευσης, θα στενοχωρηθεί, όμως, ο ελληνικός λαός από τα μέτρα».

Άρα εδώ γεννιέται πάλι το ερώτημα: Στενοχωριέται κάποιος ο οποίος παίρνει -για λογαριασμό του η Πολιτεία- μέτρα δυσάρεστα ή μέτρα ευχάριστα; Άρα και εδώ ακόμα υπάρχει μία ριζική αντίφαση.

Η χειρότερη, όμως, που μπορώ εγώ να επισημάνω, χωρίς πράγματι να θέλω να σας προσάψω την παραμικρή μομφή, είναι αυτή η διάσταση που εμφανίστηκε στα λεγόμενα του κυρίου επικεφαλής του Eurogroup, ο οποίος μίλησε για τα ζητήματα που έχουν σχέση με τη ρύθμιση του χρέους και είπε ότι όσον αφορά τα μέτρα για τη ρύθμιση ή την αναδιάρθρωση -όπως θέλετε το λέτε- του χρέους, είναι ένα θέμα το οποίο θα τεθεί μετά από πολιτική συμφωνία, η οποία δεν υπάρχει ακόμα.

Παρ’ όλα αυτά, όμως -εδώ είναι η διάσταση- ο κ. Τσακαλώτος εμφανίστηκε στην ίδια θέση να λέει ότι δεν πρόκειται να εφαρμόσει η Κυβέρνηση κανένα μέτρο, εάν προηγουμένως δεν έχουν ληφθεί μέτρα για την αναδιάρθρωση του χρέους.

Εδώ, λοιπόν, πάλι υπάρχει το ψέμα, πάλι υπάρχει προσπάθεια παραπλάνησης. Καλό είναι, λοιπόν, κάποια στιγμή να πούμε την αλήθεια.

Για να πούμε την αλήθεια, όμως, όπως έλεγε ένας σοφός, και για να πάψουμε τα λόγια μας να είναι ψεύτικα, θα πρέπει πρώτα απ’ όλα να πάψει η ζωή μας να είναι ψεύτικη. Γι’ αυτό, ακριβώς, για να μιλήσουμε αληθινά, πρέπει να μας δοθεί η ιστορική δυνατότητα να ξαναζήσουμε αληθινά. Και αυτό είναι βέβαιο ότι δεν μπορεί να γίνει, παρά μετά από μία αναβάθμιση του πολιτικού συστήματος στη λαϊκή ετυμηγορία.

Από εκεί, λοιπόν, θα κατευθυνθούμε προς μία άλλη ζωή, για την οποία εσείς απ’ ό,τι φαίνεται δεν κριθήκατε μέχρι στιγμής αντάξιοι.

(Θόρυβος από την πτέρυγα του ΣΥΡΙΖΑ)

Βεβαίως, μου αρέσει ο τρόπος που γελάτε. Είναι ενδιαφέρων, αλλά δεν είναι σημαντικός.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Τζαβάρα, μην απαντάτε.

**ΧΡΗΣΤΟΣ ΣΙΜΟΡΕΛΗΣ:** Θέλετε εκλογές.

**ΠΡΟΕΔΡΕΥΩΝ (Γεώργιος Λαμπρούλης):** Δεν θα κάνουμε διάλογο τώρα.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Όχι, κύριε Πρόεδρε…

**ΠΡΟΕΔΡΕΥΩΝ (Γεώργιος Λαμπρούλης):** Κύριε Τζαβάρα, συνεχίστε το σκεπτικό σας, αλλά να ολοκληρώνετε. Σας παρακαλώ πολύ.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Θα ολοκληρώσω, κύριε Πρόεδρε.

Και τώρα πάμε σε ένα άλλο θέμα, το οποίο επιμένετε να το επαναλαμβάνετε όχι μόνο εσείς, αλλά και πάρα πολλοί άλλοι, με προεξάρχοντα τον ίδιο των Πρωθυπουργό. Αλήθεια, πιστεύετε ότι στην Ελλάδα σήμερα που μιλάμε -και όχι μόνο σήμερα, αλλά και από την προηγούμενη κυβέρνηση- δεν γίνονται συλλογικές διαπραγματεύσεις;

Λέτε, λοιπόν, εσείς -και το είπατε και προηγουμένως- ότι με αυτό τον τρόπο με τον οποίο διαπραγματευτήκατε, επήλθε μία συμφωνία. Ακόμα, βέβαια, δεν την ξέρουμε, εγώ όμως, θα περιοριστώ σε αυτά που άκουσα από το στόμα της αρμοδίας Υπουργού. Πρώτα απ’ όλα, δεν πέρασε το lockout. Μα, το lockout δεν το θέλουν ούτε και οι εκπρόσωποι των εργοδοτών. Άρα, έχει κανένα νόημα;

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Έχει επεκτασιμότητα και δεν το ξέρω;

**ΚΩΝΣΤΑΝΤΙΝΟΣ ΤΖΑΒΑΡΑΣ:** Εκεί θα πάμε.

Το μόνο ζήτημα, λοιπόν, που υπάρχει πραγματικά στην Ελλάδα σήμερα είναι ότι έχουμε συλλογικές διαπραγματεύσεις για την κατάρτιση εθνικών συλλογικών συμβάσεων, έχουμε για πρώτη φορά διαπραγματεύσεις σε επίπεδο επιχείρησης, έχουμε, όμως, πράγματι, δύο…

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Δύο αρχές.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Θα τα πούμε αυτά. Τα ξέρετε. Μην με διακόπτετε, όμως. Θα ολοκληρώσω.

Δεν υπάρχει, όμως, η επεκτασιμότητα στις κλαδικές συμβάσεις. Και αυτό τι σημαίνει; Σημαίνει ότι απαγορεύονται οι συλλογικές διαπραγματεύσεις; Δηλαδή, το θέμα της επεκτασιμότητας, σύμφωνα με τη νομοθεσία που ίσχυσε, ήταν προϊόν συλλογικής διαπραγμάτευσης; Ήταν προϊόν, δηλαδή, που είχε να κάνει με την εκδήλωση της συλλογικής αυτονομίας, έτσι όπως αυτή κατοχυρώνεται από το Σύνταγμα;

Θα σας πω ένα ιστορικό στοιχείο μόνο. Στο γαλλικό συνδικαλιστικό κίνημα, που πέρασε μέσα από πολύ μεγάλες και ηρωικές σελίδες μέχρι να φτάσει στον Μάη του 1968, εκεί, όταν πια το γαλλικό κράτος είχε ουσιαστικά καταλυθεί, άρχισαν διαπραγματεύσεις μεταξύ των συνδικάτων, της κυβέρνησης και των εργοδοτών. Αυτές είναι γνωστές ως «συμφωνίες της Γκρενέλ». Η μεγαλύτερη κατάκτηση, κατά την άποψη του γαλλικού συνδικαλιστικού κινήματος, που προέκυψε από αυτές τις περιώνυμες συμφωνίες, ήταν η αναγνώριση του δικαιώματος στα συνδικάτα να διαπραγματεύονται σε επίπεδο επιχείρησης.

Δυστυχώς εδώ αυτό το θεωρούμε αρνητικό. Ξέρετε γιατί; Το έχει πει ο Γκράμσι αυτό, όταν αποκαλούσε κάποια συντεχνιακά οργανωμένα συνδικάτα, «τραπεζίτες ανθρώπων».

**ΠΡΟΕΔΡΕΥΩΝ (Γεώργιος Λαμπρούλης):** Κύριε Τζαβάρα, μιλάτε δέκα προς έντεκα λεπτά.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Με περιορίζετε.

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Α, εγώ τώρα φταίω; Τόση ώρα ζητάτε να κάνετε διάλογο με τους Βουλευτές, με τους Υπουργούς, εγώ φταίω που σας διακόπτω κιόλας.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Θέλετε να μιλήσουμε επί του Κανονισμού; Δώσατε το δικαίωμα προηγουμένως στον κύριο Υπουργό να μιλήσει επί θέματος ασχέτου από την ημερήσια διάταξη. Με συγχωρείτε πολύ.

**ΠΡΟΕΔΡΕΥΩΝ (Γεώργιος Λαμπρούλης):** Γιατί επιτίθεστε στο Προεδρείο; Σας διέκοψα για να σας ζητήσω -αυτή είναι παράκληση του Προεδρείου- να συντομεύετε.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Βεβαίως.

**ΠΡΟΕΔΡΕΥΩΝ (Γεώργιος Λαμπρούλης):** Εσείς τώρα, αν έχετε τη μύγα και μυγιάζεστε, δικό σας πρόβλημα.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Δεν έχω μύγα, δεν μυγιάζομαι. Ευχαριστώ πολύ!

**ΠΡΟΕΔΡΕΥΩΝ (Γεώργιος Λαμπρούλης):** Ήδη φτάσαμε στα έντεκα λεπτά. Δικαιούσασταν έξι λεπτά, με βάση τον Κανονισμό, στη δευτερολογία σας. Αν παίρνατε και την τριτολογία σας, θα φτάνατε τα εννέα λεπτά. Τώρα, όμως, είμαστε στα έντεκα λεπτά! Άρα, μην ζητάτε εξηγήσεις από το Προεδρείο. Παρακαλώ πολύ συντομεύετε για να ολοκληρωθεί και η διαδικασία.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Όχι, δεν ζητώ εξηγήσεις. Απλώς διερωτώμαι και απευθύνομαι στο Σώμα εάν και επί πόσο χρόνο είχε δικαίωμα ο προλαλήσας Υπουργός να μιλήσει επί θέματος που είναι άσχετο με το συγκεκριμένο νομοσχέδιο.

Γι’ αυτό, λοιπόν, με συγχωρείτε και με πολύ σεβασμό θα ακολουθήσω την υπόδειξή σας, καταλήγοντας στο εξής.

Εάν δεν αποφασίσετε να προχωρήσετε τις μεγάλες διαρθρωτικές μεταρρυθμίσεις, εάν δεν απαλλαγείτε από τον εαυτό σας που πολλές φορές γίνεται πρόξενος δεινών για τον τόπο -και εννοώ αυτά που ακούσαμε προηγουμένως από τον κ. Σκουρλέτη να καταγγέλλει για στημένους διαγωνισμούς στην ιδιωτικοποίηση, στην αποκρατικοποίηση της ΔΕΗ και μια σειρά άλλα τέτοια πράγματα- εάν δεν αποφασίσετε να απελευθερώσετε αυτήν τη χώρα από τις χρόνιες παθογένειες -και σε αυτό έχουμε συμμετοχή όλοι- να ξέρετε ότι θα υπάρξει μια άλλη κατάσταση. Και αυτή θεωρώ ότι είναι και ικανή και ώριμη να δώσει στον λαό αυτό που χρειάζεται.

Και τώρα πάμε να δούμε το θέμα του νομοσχεδίου.

**ΠΡΟΕΔΡΕΥΩΝ (Γεώργιος Λαμπρούλης):** Τώρα θα πάτε στο νομοσχέδιο, κύριε Τζαβάρα; Σας παρακαλώ, κύριε Τζαβάρα!

**ΚΩΝΣΤΑΝΤΙΝΟΣ ΤΖΑΒΑΡΑΣ:** Έχω δικαίωμα να μιλήσω για το νομοσχέδιο;

**ΠΡΟΕΔΡΕΥΩΝ (Γεώργιος Λαμπρούλης):** Μα, τώρα ρωτάτε κάτι που δεν χρειάζεται καν να απαντηθεί. Εδώ και δέκα λεπτά -να αφαιρέσουμε τα δύο λεπτά που ήταν διακοπές- συζητάτε για όλα τα άλλα!

**ΚΩΝΣΤΑΝΤΙΝΟΣ ΤΖΑΒΑΡΑΣ:** Θα μου επιτρέψετε να μιλήσω για το νομοσχέδιο;

**ΝΙΚΟΛΑΟΣ ΗΓΟΥΜΕΝΙΔΗΣ:** Τόση ώρα τι κάνατε;

**ΚΩΝΣΤΑΝΤΙΝΟΣ ΤΖΑΒΑΡΑΣ:** Απαντώ στον Υπουργό τόση ώρα, γιατί έχω δικαίωμα. Είμαι Κοινοβουλευτικός Εκπρόσωπος και με βάση τον Κανονισμό της Βουλής έχω το δικαίωμα να απαντώ στον Υπουργό για όσα θέματα θέτει!

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ!

**ΚΩΝΣΤΑΝΤΙΝΟΣ ΤΖΑΒΑΡΑΣ:** Γιατί εδώ, σε αυτήν την Αίθουσα, κύριοι, η δημοκρατική διαδικασία γίνεται με βάση τη σχέση λόγου και αντιλόγου! Σε κάποιες ίσως Βουλές, τις οποίες εσείς μπορεί να φαντασιώνεστε, μπορεί να υπάρχει μονόλογος.

**ΧΡΗΣΤΟΣ ΣΙΜΟΡΕΛΗΣ:** Τώρα το χαλάσατε! Αφήστε τα αυτά.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Εδώ, λοιπόν, είναι φιλελεύθερη και κοινοβουλευτική η δημοκρατία.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Τζαβάρα, θα είχατε πει αυτά που θέλατε να πείτε για το νομοσχέδιο. Σας παρακαλώ.

Συνεχίστε, κύριε Τζαβάρα.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Υπάρχουν τρία ζητήματα.

Το πρώτο ζήτημα, λοιπόν, του νομοσχεδίου έχει να κάνει με το αν και κατά πόσον αποτελεί εκδήλωση στο νομοθετικό επίπεδο των ιεραρχήσεων που έχει κάνει ο συνταγματικός νομοθέτης στο άρθρο 24 παράγραφος 1, εδάφιο τελευταίο. Εκεί, λοιπόν, το Σύνταγμα κάνει μια ιεράρχηση όσον αφορά την προστασία του φυσικού περιβάλλοντος και την προστασία της εθνικής οικονομίας. Και εκεί, λοιπόν, πράγματι επί λέξει ορίζει τα εξής: Απαγορεύεται η μεταβολή του προορισμού του δάσους εκτός από την περίπτωση που μια τέτοια μεταβολή επιβάλλεται για λόγους που έχουν σχέση με την εθνική οικονομία και ειδικώς για την ενίσχυση της γεωργικής παραγωγής.

Άρα, αυτές οι διατάξεις, οι οποίες αρχικώς -όπως είπαμε χθες- εισήχθησαν με τους νόμους 4280/2014 και 4315/2014, έρχονται προς απόδοση του αληθούς νοήματος του Συντάγματος, της συγκεκριμένης συνταγματικής διατάξεως, να πουν ότι είναι δυνατή -υπό τους όρους που πράγματι αναφέρετε και δεν χρειάζεται να τους επαναλάβω- η μεταβολή του προορισμού του δάσους για λόγους που έχουν σχέση με τη γεωργική οικονομία και τη γεωργική εκμετάλλευση.Υπό αυτήν την έννοια, κύριε Υπουργέ, κύριε Φάμελλε, θεωρώ ότι εδώ υπάρχει ένα θέμα. Και θέλω να το θέσω υπό την κρίση σας αυτό, γιατί δυστυχώς απ’ ότι φαίνεται δεν το κλείνουμε σήμερα το κεφάλαιο αυτών των ρυθμίσεων. Θα υπάρξουν θέματα τα οποία, δυστυχώς, θα παραμείνουν αρρύθμιστα και η πράξη θα επιβάλλει την εκ νέου απασχόληση της Βουλής με αυτά. Εδώ, λοιπόν, υπάρχει ένα θέμα. Για μεν εκείνες τις περιπτώσεις που έχουμε δημόσια δάση, πράγματι καλώς ισχύει η εξαγορά. Πολύ ορθά κάνετε -και γι’ αυτό μπορώ να σας πω ότι η τόλμη σας είναι υποδειγματική- και εισάγετε την κατάργηση του τεκμηρίου της κυριότητας του δημοσίου στα δάση. Είναι μια ιστορία πολύ πονεμένη. Ένας συνάδελφος προηγουμένως αναφέρθηκε σε έναν τούρκικο νόμο. Υπάρχει και ένας ελληνικός, της 17ης Νοεμβρίου 1836, απ’ όπου προκύπτει, πραγματικά, ότι δεν υπάρχει τεκμήριο κυριότητας του δημοσίου στα δάση.

Στα δημόσια δάση, λοιπόν, μπορεί να υπάρχει θέμα εξαγοράς. Στις ιδιωτικές εκτάσεις, όμως, και όχι μόνο σε αυτές που πολύ ορθά κάνετε να τις αναγνωρίζετε ιδιωτικές αντιστρέφοντας το βάρος της απόδειξης -γιατί λέτε ότι εάν το δημόσιο δεν φέρει τίτλο, που να αποδεικνύει την κυριότητά του, τότε αυτή θεωρείται ιδιωτική- γιατί να υπάρχει η οποιαδήποτε επιβάρυνση του δικαιούχου;

Εδώ θα πρέπει να προσθέσουμε ακόμα κάτι.

**ΠΡΟΕΔΡΕΥΩΝ (Γεώργιος Λαμπρούλης):** Και με αυτό να τελειώνουμε, κύριε Τζαβάρα.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Έχω άλλα δύο.

**ΠΡΟΕΔΡΕΥΩΝ (Γεώργιος Λαμπρούλης):** Όχι, όχι, σας παρακαλώ. Θα σας διακόψω.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Μέχρι να με διακόψετε, αφήστε με να μιλήσω.

**ΠΡΟΕΔΡΕΥΩΝ (Γεώργιος Λαμπρούλης):** Ειλικρινά θα σας διακόψω. Και εννοώ ότι θα κλείσει το μικρόφωνο και δεν θα καταγράφεται τίποτα, κύριε Τζαβάρα.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Αν το κάνετε και αυτό θα αποδείξετε ότι είστε πολύ μεγάλος δημοκράτης.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Τζαβάρα, με συγχωρείτε πάρα πολύ, αλλά πόση υπομονή πρέπει να κάνει το Προεδρείο;

**ΚΩΝΣΤΑΝΤΙΝΟΣ ΤΖΑΒΑΡΑΣ:** Θα με αφήσετε να ολοκληρώσω, κύριε Πρόεδρε;

**ΠΡΟΕΔΡΕΥΩΝ (Γεώργιος Λαμπρούλης):** Μιλήσατε περισσότερο και από τον Υπουργό, από κάθε Υπουργό.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Το δικαιούμαι και θα σας πω γιατί.

**ΠΡΟΕΔΡΕΥΩΝ (Γεώργιος Λαμπρούλης):** Ναι, βεβαίως. Θέλετε να μιλήσετε περισσότερο; Πόση ώρα;

**ΚΩΝΣΤΑΝΤΙΝΟΣ ΤΖΑΒΑΡΑΣ:** Δύο λεπτά.

**ΠΡΟΕΔΡΕΥΩΝ (Γεώργιος Λαμπρούλης):** Δύο λεπτά αυστηρά από τώρα που μιλάμε. Σε δύο λεπτά σας διακόπτω και ολοκληρώνετε.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Μην είστε και πολύ λεπτομερής, είπα δύο λεπτά.

Προσέξετε τώρα, κύριε Υπουργέ, γιατί έχει σημασία. Πράγματι η κατάργηση αυτού του τεκμηρίου δημιουργεί μια απαλλαγή, μια ανακούφιση. Όμως, με ποιο δικαίωμα θα πάμε σε δικαιούχους τίτλων που έχουν προκύψει από διανομές γαιών στα πλαίσια αποκατάστασης ακτημόνων, σε ανθρώπους οι οποίοι στα πλαίσια της δασικής νομοθεσίας έχουν πάρει παραχωρητήρια, έχουν πάρει, μάλιστα, και προσωρινούς τίτλους, που ακόμα δεν τους έχουν ολοκληρώσει, και θα τους ζητήσουμε να πληρώσουν περαιτέρω χρήματα; Υπάρχει ένα ζήτημα εδώ.

Όμως, το μεγαλύτερο ζήτημα, κύριε Πρόεδρε, είναι το εξής: Επιβάλλουμε για εκείνους οι οποίοι μετά τις 11-6-1975 είναι δικαιούχοι χρήσεως μία διπλή κύρωση. Η πρώτη κύρωση έχει να κάνει -όπως αναφέρεται- με την αποζημίωση για την απώλεια του φυσικού αγαθού και η δεύτερη έχει να κάνει με το αντισταθμιστικό τέλος που θα απαιτηθεί για να χρηματοδοτηθεί η αναδάσωση. Μα, εδώ, μιλάμε για βασική παραβίαση της αρχής που λέει «ne bis in idem». Δεν μπορούμε για το ίδιο πράγμα να επιβάλλουμε διπλή κύρωση, γιατί, ταυτόχρονα, από τη στιγμή που θα έχουμε αναδάσωση, είναι βέβαιο ότι αναπληρώνεται η απώλεια του φυσικού αγαθού.

Άρα, υπό αυτήν την έννοια θεωρώ ότι κακώς υπάρχει και αυτή η διάταξη, αλλά και η προηγούμενη. Γιατί μην με πάτε στο ότι η Νέα Δημοκρατία το είχε κάνει έτσι. Εγώ αυτήν την ώρα που μιλάω, βλέπω ότι πραγματικά θα πρέπει σε αυτό το σημείο να νομοθετήσετε.

Και ένα τρίτο θέμα. Το τρίτο θέμα έχει να κάνει με την παραχώρηση του αιγιαλού.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Τζαβάρα, και τα δυο λεπτά που ζητήσατε, τα ξεπεράσατε. Πόσο θέλετε ακόμα να μιλήσετε;

**ΚΩΝΣΤΑΝΤΙΝΟΣ ΤΖΑΒΑΡΑΣ:** Ωραία, τελειώνω. Η παραχώρηση του αιγιαλού σας ενδιαφέρει;

**ΠΡΟΕΔΡΕΥΩΝ (Γεώργιος Λαμπρούλης):** Όχι να ακούσω την άποψή σας πάντως. Έχω τη δική μου γνώμη γι’ αυτό το θέμα, όπως και για κάθε θέμα.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Ακούστε με, λοιπόν.

**ΠΡΟΕΔΡΕΥΩΝ (Γεώργιος Λαμπρούλης):** Το θέμα δεν είναι να σας ακούσω εγώ. Δεν ήρθα εδώ στη Βουλή για να ακούσω εσάς. Εγώ ήρθα να διευθύνω μια συζήτηση και σε αυτήν την κατεύθυνση με έχει εκλέξει το Σώμα. Εσείς γράφετε στα παλαιότερα των υποδημάτων τις νουθεσίες μου τόσην ώρα.

**ΚΩΝΣΤΑΝΤΙΝΟΣ ΣΚΡΕΚΑΣ:** Τελειώνει, κύριε Πρόεδρε.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Αυτήν την προσβολή εγώ δεν τη δέχομαι!

**ΠΡΟΕΔΡΕΥΩΝ (Γεώργιος Λαμπρούλης):** Εσείς προσβάλλετε το Προεδρείο!

**ΚΩΝΣΤΑΝΤΙΝΟΣ ΤΖΑΒΑΡΑΣ:** Καθόλου δεν το προσβάλλω.

**ΠΡΟΕΔΡΕΥΩΝ (Γεώργιος Λαμπρούλης):** Εσείς το προσβάλλετε! Σε επανειλημμένες διακοπές και παρακλήσεις να ολοκληρώσετε στον χρόνο που σας δόθηκε, χρησιμοποιήσατε ακόμα περισσότερο και φτάσαμε στα είκοσι λεπτά. Δικαιούσασταν εννέα λεπτά και με την τριτολογία. Και ανοχή του Προεδρείου είχατε, λοιπόν, και ανοχή από το Σώμα και βγαίνετε και από πάνω.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Αυτές τις εκφράσεις κατ’ αρχάς δεν τις χρησιμοποιώ εγώ. Θα σας, όμως, πω τούτο: Εάν ο κ. Σταθάκης είχε περιοριστεί να μιλήσει μόνο επί του νομοσχεδίου, σας διαβεβαιώ ότι ο λόγος μου δεν θα ήταν παραπάνω από έξι λεπτά.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Μιλήσατε παραπάνω από εμένα.

**ΠΡΟΕΔΡΕΥΩΝ (Γεώργιος Λαμπρούλης):** Μιλήστε για το τρίτο ζήτημα, που θέλετε, για να ολοκληρώνουμε.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Το γεγονός λοιπόν ότι μίλησε για την αξιολόγηση σας το λέω και είναι άδικο που κάνετε αυτά εναντίον μου. Μου στερήσατε το δικαίωμα, πρώτον, να μιλήσω για το νομοσχέδιο για το οποίο είμαι Κοινοβουλευτικός Εκπρόσωπος και, δεύτερον, με εξωθήσατε και με παρακινήσατε να καταναλώσω τον χρόνο που είχα για να μιλήσω για αυτό το νομοσχέδιο, απαντώντας στον κύριο Υπουργό, προς τον οποίον εσείς ήσασταν άνισα πιο επιεικής από ό,τι προς εμένα.

Σας ευχαριστώ πολύ και συγχαρητήρια για την αμεροληψία σας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Κύριε Τζαβάρα, σας ενημερώνω ότι αδικείτε παράφορα το Προεδρείο. Σας τα επιστρέφω όλα αυτά πίσω. Και για να ενημερωθεί το Σώμα, γιατί δεν μπορεί να κρατά και τον χρόνο, δωδεκάμισι λεπτά μιλήσατε στην πρωτολογία σας, είκοσι λεπτά έως είκοσι δύο –αλλά ας αφαιρέσω τα δύο λεπτά για τις διακοπές- για τη δευτερολογία σας. Εάν αυτό εσείς το θεωρείτε κοινοβουλευτική διαδικασία και σεβασμό στον Κανονισμό, τα συμπεράσματα ας τα βγάλει ο καθένας στην Αίθουσα.

Συνεχίζουμε με τον επόμενο Κοινοβουλευτικό Εκπρόσωπο, τον κ. Ξυδάκη.

**ΝΙΚΟΛΑΟΣ ΞΥΔΑΚΗΣ:** Ευχαριστώ, κύριε Πρόεδρε.

Επειδή ο συνάδελφος κ. Τζαβάρας είναι απολαυστικός ρήτωρ και συνομιλητής, ευχαρίστως θα του έδινα ένα μέρος από τη χθεσινή μου ομιλία, κατά την οποία εξήντλησα μόνο έξι λεπτά και πενήντα επτά δευτερόλεπτα. Ωστόσο, και πάλι καλά, μας δίνει αφορμές ο κ. Τζαβάρας και με τη συνηγορία του υπέρ των εργοστασιακών συμβουλίων του Τορίνο και τις διδασκαλίες του μεγάλου στοχαστή Αντόνιο Γκράμσι, αλλά κυρίως επειδή ο κ. Τζαβάρας επανειλημμένως μέσα σε αυτήν την Αίθουσα έχει καλέσει την Κυβέρνηση της Αριστεράς να τολμήσει μείζονες μεταρρυθμίσεις. Και νομίζω ότι είναι ειλικρινής και νομίζω ότι αναγνωρίζει ότι καταβάλλουμε αυτήν την προσπάθεια και έχουμε επιτυχίες.

Αποδεχόμαστε λοιπόν αυτή την πρόκληση και την πρόσκληση και προχωρούμε προς μείζονες μεταρρυθμίσεις, τέτοιες που δεν έγιναν τις περασμένες πολλές δεκαετίες από ολιγωρία, από αδράνεια, από ανικανότητα ή και δόλο, και προχωρούμε και αναλαμβάνουμε αυτή την ιστορική ευθύνη.

Ωστόσο, θα πρέπει να επισημάνουμε ότι αυτές οι προσκλήσεις του κ. Τζαβάρα για μεγάλες μεταρρυθμίσεις έχουν πολύ μικρή σχέση με το συνήθως ανοίκειο ύφος άλλων συναδέλφων της μείζονος ή της ελάσσονος Αντιπολίτευσης, οι οποίοι, μπροστά στα οράματα πολιτικής επιβίωσης και μέσα από τις πολλαπλές μεταμορφώσεις που υφίστανται οι ίδιοι, χρησιμοποιούν εκφράσεις και συλλογισμούς που δεν τιμούν ούτε τον πολιτικό βίο ούτε τον χώρο εδώ ούτε τη φιλελεύθερη δημοκρατία, που κατά τα άλλα υπερασπιζόμαστε όλοι και εσείς κυρίως.

Το ΠΑΣΟΚ υποστήριξε πριν ότι είχε ψηφίσει χάρτες. Ναι, είχαν ψηφιστεί χάρτες. Το ερώτημα είναι ποιοι αναρτήθηκαν. Ο Υπουργός εδώ μας διαβεβαίωσε, και όλα τα στοιχεία αυτό δείχνουν, ότι αναρτήθηκε το 1% των συνολικών δασικών χαρτών. Άρα δηλαδή έχουμε μια κατ’ εξακολούθηση νομοθέτηση, ατελή ή ακόμη και ολοκληρωμένη, η οποία δεν εφαρμόζεται.

Ανέφεραν οι συνάδελφοι της Νέας Δημοκρατίας, κατ’ αρχάς, ότι το άρθρο 24 νομοθετήθηκε από τη Νέα Δημοκρατία. Δεν είναι ακριβώς έτσι. Το Σύνταγμα του 1975 υποστηρίχθηκε από πολλές πτέρυγες στο Κοινοβούλιο, μίλησαν πάρα πολλοί. Πολλοί, πάρα πολλοί, συνταγματολόγοι υποστήριξαν την προπαρασκευή.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Μνημειώδης η αντιπολιτευτική αγόρευση του κ. Δημητρίου Τσάτσου.

**ΝΙΚΟΛΑΟΣ ΞΥΔΑΚΗΣ:** Το άρθρο 24 για την ενιαία προστασία του φυσικού και του ανθρωπογενούς περιβάλλοντος δεν προσεβλήθη ούτε θεωρητικά ούτε πολιτικά σε όλη τη διάρκεια της μεταπολίτευσης. Και τα συντάγματα γενικώς δεν είναι έργα ενός κόμματος, είναι έργα ενός κοινοβουλίου και ενός νομικού και πολιτικού πολιτισμού. Το άρθρο 24 το επικαλέστηκαν πάρα πολλοί σε περιβαλλοντικές οργανώσεις, σε οικολογικές οργανώσεις, αυτοδιοικητικά σχήματα, κινήσεις πολιτών. Δημιουργήθηκε ολόκληρο κίνημα και ολόκληρη νοοτροπία για την προστασία του περιβάλλοντος και του ανθρωπογενούς περιβάλλοντος, βασισμένη πάνω στη συνταγματική επιταγή.

Εν πάση περιπτώσει, αυτό που μπορούμε να πούμε συνολικά είναι ότι στα χρόνια που προηγήθηκαν της χρεοκοπίας και της δεινής ιστορικής περιπέτειας οι αλλεπάλληλες κυβερνήσεις τόσο της Νέας Δημοκρατίας, κυρίως, αλλά και του ΠΑΣΟΚ, που τόλμησε κάποτε μερικά πράγματα, οδήγησαν σε μια πολιτική, η οποία δεν ήταν πολιτική χωροθέτησης και σχεδιασμού για μια μακρόπνοη βιώσιμη ανάπτυξη. Ήταν ευκαιριακή πολιτική, πελατειακή πολιτική, η οποία οδηγεί σε μια κατάσταση το 2017 με την Ελλάδα σε επιτροπεία και ασφυκτιώσα, να μην έχουμε Δασολόγιο, να προσπαθούμε τώρα να φτιάξουμε, να μην έχουμε Κτηματολόγιο, να μην έχουμε ολοκληρωμένο χωρικό σχεδιασμό για τον τουρισμό και τις παραγωγικές δράσεις.

Όμως, όλος ο σχεδιασμός στη Μεταπολίτευση είναι τέτοιος. Αποβιομηχάνιση, απίσχναση του πρωτογενούς τομέα και καμμία μακρόπνοη στρατηγική, ένα εθνικό όραμα για το πού εντάσσεται η Ελλάδα στον διαρκώς μεταβαλλόμενο καταμερισμό εργασίας και παραγωγής. Είμαστε μία χώρα με καχεκτικό ή ανύπαρκτο ανά τομείς παραγωγικό ιστό και ένα κράτος το οποίο εξυπηρετούσε μόνο το πολιτικό προσωπικό και εν πολλοίς παρήγαγε πολιτικό χρήμα.

Εάν, λοιπόν, εγκαλείται η Αριστερά για λίγες μεταρρυθμίσεις, νομίζω ότι θα πρέπει να ανακαλέσουμε τις μεγάλες ανακατατάξεις από το τέλος του 19ου αιώνα και να δούμε ότι η παράδοση της Αριστεράς αυτή τη στιγμή είναι και η προσαρμογή στο σκληρό περιβάλλον όπως διαμορφώνεται στην Ευρωπαϊκή Ένωση και στις νεοφιλελεύθερες επιταγές, πώς θα σταθεί όρθια η χώρα, πώς θα βγει από την επιτροπεία, πώς θα ανοίξουν διάδρομοι για μια πολιτική βιώσιμης ανάπτυξης και ανάπτυξης με δικαιοσύνη. Και ταυτόχρονα θα πρέπει να θυμηθούμε, όταν μας μιλάτε εσείς για τον σχεδιασμό, ότι οι πρόγονοι της συντηρητικής παρατάξεως είναι ακριβώς ο Δηλιγιάννης και ο Βούλγαρης και καθόλου ο Τρικούπης.

Προχωρούμε σε όλους τους τομείς, αλλά εάν θέλουμε να δούμε τη μεγαλύτερη εικόνα και σ’ αυτήν εδώ την Αίθουσα και ενώπιον του ελληνικού λαού, ας είμαστε πιο ταπεινοί και ας έχουμε ενσυναίσθηση για το τι ιστορικές στιγμές περνάμε και ας δείξουμε ιστορική ευθύνη. Οι κραυγές για το «φύγετε», «ξεκουμπιστείτε» και «να κάνουμε εκλογές» δεν δείχνουν ούτε πολιτική σκέψη ούτε πολιτική ωριμότητα, αλλά απελπισία και εξάρτηση από τα σύνδρομα εξουσίας.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστώ, κύριε Ξυδάκη.

Τον λόγο έχει ο Κοινοβουλευτικός Εκπρόσωπος της Δημοκρατικής Συμπαράταξης κ. Θεοχαρόπουλος.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Κυρίες και κύριοι Βουλευτές, κύριοι Υπουργοί, είχα ετοιμάσει κάποια πράγματα να πω στο τέλος της δευτερολογίας μου και θα πω κάποια για το νομοσχέδιο, αλλά μετά την ομιλία του Υπουργού σε θέματα που πράγματι θέσαμε στη χθεσινή ημέρα και έπρεπε να υπάρχουν απαντήσεις, νομίζω ότι πρέπει να γίνει ένας διάλογος, γιατί αφορούν όχι μόνο το συγκεκριμένο νομοσχέδιο, αλλά όλα τα νομοσχέδια και τον τρόπο που κινείται η χώρα σήμερα.

Πρώτα-πρώτα, είπατε για πολιτική συμφωνία. Δεν ξέρω εάν έχετε καταλήξει ότι έχει τελειώσει η πολιτική συμφωνία, κύριε Υπουργέ. Απ’ ό,τι ακούμε από τους περισσότερους στην Κυβέρνησή σας, θα έρθουν οι θεσμοί ή αλλιώς τρόικα. Απλώς τους μετονομάζετε, αλλά δεν αλλάζει τίποτα, πέρα από το γεγονός ότι διαπραγματεύεστε στο Χίλτον, αντί να έρχονται στο Υπουργείο. Πρόσφατα, και στις Βρυξέλλες αλλάξατε τον τόπο διαπραγμάτευσης. Γιατί τα λέω αυτά; Γιατί δεν ξέρουμε πλέον τι να πιστέψουμε απ’ αυτά τα οποία λέτε στην Κυβέρνησή σας.

Περιγράψατε τρεις ομάδες διαμαρτυρομένων, που δυσαρεστήθηκαν όλη αυτήν την περίοδο –σας άκουσα προσεκτικά- σε σχέση με τη συμφωνία. Η πρώτη ομάδα, είπατε, είναι αυτή που επανέφερε τα σενάρια εξόδου από το ευρώ.

Να τονίσω αρχικά ότι τόσο η δική σας ομιλία όσο και του Κοινοβουλευτικού Εκπροσώπου του ΣΥΡΙΖΑ χθες δεν ήταν στο ίδιο ύφος με τον κ. Σπίρτζη, ο οποίος ήταν χθες εδώ στη Βουλή. Ήταν σε εντελώς διαφορετικό ύφος, κατεύθυνση και τρόπο. Θρίαμβος, είπε ο κ. Σπίρτζης, εφόσον πάρουμε και κάτι για το χρέος. Από τα κλάματα στον θρίαμβο! Εσείς μιλήσατε για συμβιβασμό, για δυσκολίες, για προβλήματα, για αρνητικές διευθετήσεις που προσπαθούμε να τις μειώσουμε κ.ο.κ..

Όμως, για την πρώτη ομάδα, για αυτή που επανέφερε σενάρια εξόδου από το ευρώ, εάν δεν κάνω λάθος, είχε γίνει μία μεγάλη συζήτηση εκείνη την περίοδο και ο Κοινοβουλευτικός Εκπρόσωπος του ΣΥΡΙΖΑ είχε πει ότι είναι ένα από τα σενάρια που πρέπει να δει η χώρα μας το επόμενο χρονικό διάστημα.

Θέλω να πω ότι δεν αδικώ τα λόγια σας, κύριε Ξυδάκη, ξέρω ακριβώς τι έχετε πει, αλλά αναφερθήκατε μάλλον σε δικά σας στελέχη στην πρώτη ομάδα. Για να δούμε στη δεύτερη ομάδα, αυτούς που επιδιώκουν εκλογές. Μα, τις τελευταίες ημέρες διαψεύδετε κάθε μέρα τα στελέχη του ΣΥΡΙΖΑ τα οποία αναφέρθηκαν για το ζήτημα των εκλογών, ότι μπορεί κι αυτό να είναι μια λύση. Και στη δεύτερη ομάδα, λοιπόν, μάλλον στο εσωκομματικό σας ακροατήριο πρέπει να απευθυνθείτε, πέρα από τα άλλα ακροατήρια της Αντιπολίτευσης.

Να πάμε στην τρίτη ομάδα; Αυτούς που κατηγορούν για ομάδες συμφερόντων, μάλλον αναφέρεστε στον κ. Σκουρλέτη ο οποίος δήλωσε: «Σε αναγκάζουν να πουλάς σώνει και καλά μέχρι το τέλος του Ιουλίου. Υπάρχουν βαποράκια συμφερόντων. Η επιχείρηση θα πωληθεί όσο-όσο. Είναι ιδεοληψία και δογματισμός. Είναι δυνατόν να πωλήσουμε το 40% για τόσα εκατομμύρια ευρώ;» Να συνεχίσω, από τις δηλώσεις του στο ΣΚΑΪ;

Τα καταθέτω στα Πρακτικά.

(Στο σημείο αυτό ο Βουλευτής κ. Αθανάσιος Θεοχαρόπουλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αυτά ακριβώς, λοιπόν, που σας ανέφερα προηγουμένως, για τις ομάδες συμφερόντων, δεν έχετε απαντήσει ως Κυβέρνηση για τη ΔΕΗ. Και σας είπα χθες να δώσετε συγκεκριμένες απαντήσεις. Νομίζετε ότι το λύσατε στην εσωκομματική διαδικασία του ΣΥΡΙΖΑ; Συνεννοηθήκατε μεταξύ σας για το τι πρόκειται ακριβώς και ο ελληνικός λαός δεν πρέπει να μάθει αν αυτές οι συγκεκριμένες κατηγορίες ευσταθούν ή όχι; Και σας είπα και χθες ότι δεν μιλάω για τη δικαστική οδό που κάνει τη δουλειά της, σας μιλάω πολιτικά αυτή τη στιγμή.

Είπατε ξανά για τη συμφωνία για το 2019 και για το 2020. Στοχεύετε, δηλαδή, ουσιαστικά να δεσμεύσετε την όποια επόμενη κυβέρνηση σε μια διαδικασία μείωσης συντάξεων -αναφερθήκατε συγκεκριμένα κύριων και επικουρικών- και μείωση αφορολόγητου.

Σήμερα βγήκε η έκθεση του ΟΟΣΑ. Φαντάζομαι τη γνωρίζετε για το 2016. Αναφέρεται ότι είμαστε η πρώτη χώρα το 2016, μεταξύ τριάντα πέντε χωρών, που αύξησε τη φορολογία σε ποσοστό μεγαλύτερο από κάθε άλλη χώρα από τις άλλες τριάντα τέσσερις χώρες που μελετήθηκαν. Μάλιστα, ο μέσος όρος στην Ευρωπαϊκή Ένωση ήταν ότι μειώθηκε αυτή η φορολογική επιβάρυνση.

Το 2016, λοιπόν, τη χρονιά της διακυβέρνησή σας, είχαμε σύμφωνα με τον ΟΟΣΑ –εσείς αναφέρεστε, η Κυβέρνησή σας, επιλεκτικά πολλές φορές το τελευταίο χρονικό διάστημα, στον ΟΟΣΑ- αύξηση φόρου εισοδήματος, μείωση αφορολόγητου και αύξηση ασφαλιστικών εισφορών που προκάλεσαν αυτή την αύξηση πάνω από τον ευρωπαϊκό μέσο όρο. Και ενώ έχουμε αυτά τα στοιχεία, συμφωνήσατε σε μείωση αφορολόγητου 5.900 και 5.600 ευρώ να φτάσει το τελικό αφορολόγητο, όταν ο κ. Τσακαλώτος έλεγε ότι θα παραιτηθεί αν πέσει κάτω από 9.000 ευρώ και βεβαίως θα καταψηφίσει. Αν αυτή είναι συνέπεια λόγων και πράξεων, τότε τι να πω, σας αξίζουν ίσως συγχαρητήρια. Και βέβαια, σύμφωνα με τη μελέτη, τα μεγαλύτερα υποζύγια είναι οι οικογένειες με δυο παιδιά.

Ταυτοχρόνως, σας άκουσα να λέτε και για τα αντίμετρα. Ο Κοινοβουλευτικός Εκπρόσωπος της Νέας Δημοκρατίας αναρωτήθηκε αν λέγονται αντιμέτρα ή αντίμετρα. Εγώ άκουσα τον κ. Τσακαλώτο να τα ονομάζει «θετικά μέτρα» προχθές. Μάλλον δεν έχετε αποφασίσει στην Κυβέρνησή σας την ονοματοδοσία. Είναι απλό το ζήτημα. Δεν έχετε αποφασίσει πώς θα τα ονομάσετε, πώς θα πουλήσουν καλύτερα.

Εξάλλου το προεκλογικό πρόγραμμα της Θεσσαλονίκης δεν εφαρμόστηκε, ήταν μια κοροϊδία στο τέλος. Το ίδιο και το παράλληλο πρόγραμμα. Ακριβώς το ίδιο είναι και αυτή η λογική την οποία έχετε. Βεβαίως, η ταραχή της Νέας Δημοκρατίας, που φάνηκε και από τη προηγούμενη συζήτηση, οφείλεται στο γεγονός ότι κλέβετε τις πολιτικές της Νέας Δημοκρατίας. Ουσιαστικά εφαρμόζετε δεξιές πολιτικές πλέον σε όλα αυτά τα θέματα. Όσο και να ακούμε από τον Κοινοβουλευτικό Εκπρόσωπο του ΣΥΡΙΖΑ κορώνες εναντίον του νεοφιλελευθερισμού, αυτές είναι ακριβώς οι πολιτικές του νεοφιλελευθερισμού. Δεν νομίζω ότι υπάρχει καμμία αμφιβολία γι’ αυτό, όταν μειώνουμε το αφορολόγητο σε τέτοια ποσά και όταν έχουμε αυτά τα στοιχεία για το 2016 ή όταν μειώνονται οι συντάξεις.

Πρόκειται, λοιπόν, για μια πολιτική που είναι εντελώς αναποτελεσματική και επειδή ο κ. Σπίρτζης αναρωτήθηκε αν κοστίζει στην Αντιπολίτευση αυτή η πολιτική, αυτή η πολιτική πρωτίστως κοστίζει στον ελληνικό λαό. Διότι τα ψέματα και η κοροϊδία έχουν κοντά ποδάρια. Δεν μπορούν να συνεχιστούν. Τα καταλαβαίνει ο ελληνικός λαός και βεβαίως κοινός τόπος όλων των πολιτικών σας συνεχίζει να είναι η ασυνέπεια λόγων και πράξεων.

Τι να θυμηθούμε σ’ αυτό το θέμα; Προσπαθείτε να καπελώσετε τα πάντα. Πήγατε στο «Μουσείο Μπελογιάννη». Προσπάθησε να καπελώσει το Κομμουνιστικό Κόμμα Ελλάδας εκείνη τη στιγμή ο κ. Τσίπρας. Την ίδια ώρα που πήγαινε στην κηδεία του Φιντέλ Κάστρο, την ίδια ώρα συγκυβερνά με τον κ. Καμμένο που υποστηρίζει τον Τραμπ στις Ηνωμένες Πολιτείες. Εδώ σηκώνει και η επιστήμη τα χέρια ψηλά. Πραγματικά, δηλαδή, φτάσατε σήμερα στο σημείο να εγκαινιάσετε μια σήραγγα της «ΟΛΥΜΠΙΑΣ ΟΔΟΥ» και να δώσετε το όνομα «ΑΝΔΡΕΑΣ ΠΑΠΑΝΔΡΕΟΥ». Είστε απίστευτοι!

Και είπε, μάλιστα, ο αρμόδιος Υπουργός, ότι «εμείς το κάνουμε γιατί σεβόμαστε και έχουμε εμπνευστεί από τον Ανδρέα Παπανδρέου». Πραγματικά, υπάρχει όριο σε αυτή την κατάσταση; Εσείς, που έχετε μια πορεία και μια διαδρομή σε αυτόν τον χώρο, δεν νομίζετε ότι πρέπει κάποια στιγμή να μπει ένα όριο σε αυτή τη διαδικασία καπελώματος, καπηλείας όλων των χώρων;

Ο ελληνικός λαός πλέον τα έχει αντιληφθεί αυτά τα θέματα, τα καταδικάζει, καταλαβαίνει την κοροϊδία και, βεβαίως, δεν μπορείτε να συνεχίσετε με αυτόν τον τρόπο. Σε όλες τις πολιτικές σας, λοιπόν, –σας ανέφερα στην πρωτολογία μου και για το ζήτημα των δασικών εκτάσεων και για το θέμα του συγκεκριμένου νομοσχεδίου σήμερα– σε όλα τα θέματα, δυστυχώς, αυτό το οποίο πράττετε είναι να κάνετε ακριβώς τα αντίθετα από αυτά τα οποία είχατε υποσχεθεί προεκλογικά.

Το ίδιο κάνετε και στις τροπολογίες που φέρνετε σήμερα και στις δασικές εκτάσεις και στα ζητήματα που έχουν σχέση με τα εγκαίνια έργων. Γιατί πρόκειται για πολιτική απρέπεια αυτό που έκανε σήμερα ο αρμόδιος Υπουργός σε σχέση με τα εγκαίνια. Ενώ ήσασταν υποστηρικτές του κινήματος «Δεν πληρώνω», φτάσατε στο σημείο, ουσιαστικά, να θέλετε να πάρετε όλα τα φώτα της δημοσιότητας πάνω σας, για ένα έργο, το μεγαλύτερο ποσοστό του οποίου έχει γίνει από τις προηγούμενες κυβερνήσεις, με τα προβλήματα που υπήρχαν. Δεν υπάρχει καμμία αμφιβολία.

Όμως, σε κάθε περίπτωση, δεν μπορεί να γίνει ανεκτή από τον ελληνικό λαό η κοροϊδία. Δεν μπορούν να γίνουν ανεκτοί από την ελληνική κοινωνία ούτε οι τακτικισμοί ούτε οι πειραματισμοί σε βάρος της ελληνικής κοινωνίας, πάνω στις πλάτες των Ελληνίδων και των Ελλήνων, που περνούν μια πολύ δύσκολη κατάσταση. Χρειάζεται σοβαρότητα –σας το είπα και χθες– όχι θριαμβολογίες, αλλά σοβαρότητα, για να αντιμετωπίσουμε αυτή την κρίση.

Φτάσατε στο σημείο –και ολοκληρώνω με αυτό, κύριε Πρόεδρε, δεν θα καταχραστώ εγώ τον χρόνο– να αναφερθείτε και στα εργασιακά. Αναφέρατε την επαναφορά των συλλογικών διαπραγματεύσεων και ουσιαστικά αναφερθήκατε σε αυτό που προέβλεπε ο νόμος του 2011, αν κατάλαβα καλά από την ομιλία σας,, δηλαδή ότι στο τέλος αυτής της διαδικασίας θα επανέλθουν. Άρα, δεν έχουμε κατανοήσει ουσιαστικά σε σχέση με τις πολιτικές σας πού το πάτε.

Φτάσατε στο σημείο να μιλάτε για τα αντίμετρα, που θα εφαρμοστούν εάν πετύχουμε πρωτογενές πλεόνασμα 3,5% στο επιπρόσθετο ποσό. Δηλαδή πρέπει να φτάσουμε στο 5,3% για να δώσετε αυτά, τα αντίμετρα, όταν ο ίδιος ο κ. Τσίπρας έχει πει ότι το 3,5% για την περίοδο που προβλέπεται αυτή τη στιγμή στη συμφωνία είναι ένα ανέφικτο ποσοστό. Δεν μπορεί να επιτευχθεί. Άρα, στο ανέφικτο ποσοστό εσείς πουλάτε αυτή τη στιγμή στον ελληνικό λαό τα αντίμετρα και πουλάτε αυτή τη διαδικασία.

Και με ποια πολιτική; Την περιγράψατε πριν από λίγο στην ομιλία σας. Με την απόλυτη ανακύκλωση της φτώχειας. Αντί να σχεδιάσετε σε ό,τι μπορούμε να κάνουμε αυτή τη στιγμή στη χώρα μας μια σύγχρονη πολιτική για σύγχρονες υπηρεσίες κοινωνικής πολιτικής στους τομείς της παιδείας, της υγείας και σε άλλους τομείς, όπως των συγκοινωνιών και της δημόσιας ασφάλειας και να δημιουργήσουμε έναν υγιή ανταγωνισμό στον ιδιωτικό τομέα, το μόνο το οποίο πράττετε, το μόνο που ξέρετε να κάνετε είναι να ψάχνετε να μοιράσετε με επιδόματα σε φτωχότερους αυτά που παίρνετε από τους φτωχούς –ένα μικρό μέρος βέβαια. Αυτό λέγεται ανακύκλωση της φτώχειας και δεν μπορεί να γίνει ανεκτό από την ελληνική κοινωνία.

Σας ευχαριστώ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Δανέλλης, ο Κοινοβουλευτικός Εκπρόσωπος από το Ποτάμι.

**ΣΠΥΡΙΔΩΝ ΔΑΝΕΛΛΗΣ:** Για δύο λεπτά, κύριε Πρόεδρε. Ευχαριστώ.

Δεν έχω σκοπό να επαναλάβω ό,τι ανέφερα από το Βήμα δύο ώρες πριν. Όμως, θέλω να κάνω ένα σχόλιο για την extra large διαχείριση του χρόνου εδώ μέσα, γιατί νομίζω ότι μπερδεύουμε την ποιότητα του διαλόγου και την προαγωγή της δημοκρατίας με μια ακατάσχετη φλυαρία. Να υπενθυμίσω ότι στο Ευρωκοινοβούλιο ο συνήθης χρόνος παρέμβασης των Βουλευτών είναι ένα λεπτό, των εισηγητών των εκθέσεων είναι μέχρι έξι λεπτά και των Αρχηγών των πολιτικών ομάδων είναι μέχρι δεκαπέντε λεπτά.

Τέλος, θέλω να ζητήσω από τον Υπουργό να ξαναδεί και να κάνει δεκτή μια διακομματική τροπολογία, που καταθέσαμε, σχετικά με την αναστολή αναγκαστικών μέτρων σε βάρος της Ιεράς Αρχιεπισκοπής Κρήτης από τον Δήμο Ηρακλείου. Πρόκειται για αναγκαστικά μέτρα είσπραξης και μέτρα δέσμευσης του ΑΦΜ της Ιεράς Αρχιεπισκοπής Κρήτης.

Είναι μια υπόθεση που έχει να κάνει με την υποχρέωση εισφοράς σε χρήμα της Ιεράς Αρχιεπισκοπής Κρήτης σε σχέση με κάποιες οικοπεδικές εκτάσεις που εντάσσονται στο σχέδιο πόλης…

Κύριε Υπουργέ, σε εσάς αναφέρομαι.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κύριε Τζαβάρα, μην απασχολείτε τους συναδέλφους.

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ.

**ΣΠΥΡΙΔΩΝ ΔΑΝΕΛΛΗΣ:** Ο κ. Τζαβάρας μετά τα είκοσι δύο του λεπτά, απασχολεί και τον Υπουργό τώρα. Αυτή είναι η σχέση μας με τη λειτουργία.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κύριε Τζαβάρα, ο κ. Δανέλλης μιλάει για μια διακομματική τροπολογία που υπογράφει και η Νέα Δημοκρατία.

**ΠΡΟΕΔΡΕΥΩΝ (Γεώργιος Λαμπρούλης):** Ελάτε, κύριε Δανέλλη.

**ΣΠΥΡΙΔΩΝ ΔΑΝΕΛΛΗΣ:** Κύριε Υπουργέ, έλεγα, λοιπόν, ότι με την τροπολογία που ζητούμε να κάνετε αποδεκτή δεν ζητάμε τίποτα παραπέρα από την αναστολή εφαρμογής των αναγκαστικών μέτρων, μέχρι να τελεσιδικήσει η εκδίκαση της ένστασης που έχει υποβάλει η Ιερά Αρχιεπισκοπή Κρήτης, γιατί αυτή την εβδομάδα ειδικά με τη μη δυνατότητα χρησιμοποίησης του ΑΦΜ της Ιεράς Αρχιεπισκοπής δεν μπορεί να επιτελέσει το ανθρωπιστικό και κοινωνικό της έργο τη Μεγάλη Εβδομάδα, σήμερα, με αποτέλεσμα να πρέπει να σταματήσει συσσίτια, κοινωνικές δομές και τα λοιπά. Δεν ζητάμε ούτε παραγραφή ούτε γενικά μια αντιμετώπιση έξω από το νόμιμο πλαίσιο της Ιεράς Αρχιεπισκοπής Κρήτης.

Είναι διακομματική, παρακαλώ να τη δείτε ξανά, γιατί ο χρόνος είναι αυτός που μετράει σε αυτή την υπόθεση.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Καλώς. Και με την παρέμβαση του κ. Δανέλλη ολοκληρώθηκε ο κύκλος των παρεμβάσεων των Κοινοβουλευτικών Εκπροσώπων.

Πριν δώσουμε τον λόγο για το κλείσιμο της συζήτησης στον κ. Φάμελλο, ζήτησε ο κ. Σταθάκης τον λόγο.

Δύο λεπτά θα μιλήσετε, κύριε Υπουργέ;

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Ναι, κύριε Πρόεδρε.

Κατ’ αρχάς, νομίζω ότι ο κ. Τζαβάρας αδίκως με κατηγόρησε ότι μίλησα εκτός θέματος, διότι, όπως αναγνωρίστηκε, οι εισηγητές -και ο κ. Σκρέκας- ξεκίνησαν με τη συμφωνία. Σε αυτή τοποθετήθηκαν όλοι οι εισηγητές πρώτα και μετά μπήκαν στο συγκεκριμένο νομοσχέδιο –φαντάζομαι- εξαιτίας του σημαντικού χαρακτήρα που είχε αυτή η συμφωνία.

Άρα, εκ των πραγμάτων, έπρεπε κάποιος Υπουργός να απαντήσει και νομίζω για αυτό ανάλωσα τόσα λεπτά.

Δέχομαι πλήρως όλες τις φιλολογικές σας παρατηρήσεις και ξέρετε τι εκτίμηση σας έχω. Είμαι ανοιχτός για το σύνολο των προτάσεων που κάνετε. Είμαι ανοιχτός και στις νομικές ερμηνείες.

Διαπίστωσα, όμως, ότι δεν είχα καμμία ουσιαστική παρατήρηση για τα οικονομικά και τα δεδομένα της συμφωνίας, όπως αναλυτικά και διεξοδικά –και αναφέρομαι και στον κ. Θεοχαρόπουλο- τα παρουσίασα. Εγώ παρουσίασα τα δεδομένα όπως έχουν, ούτε πανηγύρισα ούτε έκλαψα. Δεν έκανα τίποτα από όλα αυτά. Αυτές είναι αναλύσεις που κάνετε. Νομίζω ότι ήταν σαφής η τοποθέτησή μου και εκφράζω πολύ καλά το πνεύμα της Κυβέρνησης. Έθεσα τα δεδομένα, τον τρόπο με τον οποίο φθάσαμε σε μια συγκεκριμένη συμφωνία που έχει και αρνητικά και θετικά. Αν σας αρέσει καλύτερα αυτή η ορολογία, εγώ δεν έχω κανένα πρόβλημα, είναι του Ευκλείδη και είναι απόλυτα ακριβής.

Όμως, επί της ουσίας και επί των πραγματολογικών δεδομένων νομίζω ότι θα μου επιτρέψετε να διατηρήσω την επιμονή μου ότι δεν είχα καμμιά ουσιαστική παρατήρηση από την πλευρά της Αντιπολίτευσης.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο Αναπληρωτής Υπουργός Περιβάλλοντος και Ενέργειας κ. Σωκράτης Φάμελλος.

Κύριε Φάμελλε, έχετε τον λόγο για το κλείσιμο της συζήτησης του νομοσχεδίου, για να περάσουμε μετά στην ψηφοφορία.

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Ευχαριστώ πολύ, κύριε Πρόεδρε.

Κύριε Πρόεδρε, κύριε Υπουργέ, κυρίες και κύριοι συνάδελφοι, θεωρώ ότι έχει γίνει μια εποικοδομητική συζήτηση. Άκουσα το σύνολο των τοποθετήσεων των συναδέλφων Βουλευτών. Υπήρχαν κάποιες εξάρσεις, οι οποίες θεωρώ ότι δεν ανταποκρίνονται στο κλίμα της συζήτησης. Θεωρώ ότι οι εισηγητές και σε έναν βαθμό οι Κοινοβουλευτικοί Εκπρόσωποι δεν βοήθησαν τόσο πολύ σε αυτό.

Όμως, αυτό που θέλω να περιλαμβάνεται στο κλείσιμο από τη δική μου μεριά είναι ότι η επόμενη μέρα είναι μπροστά στην ελληνική διοίκηση, στην ελληνική πολιτεία και στο ελληνικό Κοινοβούλιο.

Απαιτείται μια κοινή προσπάθεια για την υλοποίηση ενός τόσο σημαντικού έργου, που, από ό,τι φαίνεται, παρά τις αρχικές αντιστάσεις, αντιθέσεις και αντιδράσεις, τώρα πλέον έχει παραλάβει υποστήριξη από το σύνολο του πολιτικού κόσμου του δημοκρατικού τόξου και βέβαια από όλα τα επιστημονικά ιδρύματα –είτε ακαδημαϊκά είτε επιμελητηριακά- της χώρας.

Υπάρχει, λοιπόν, ανάγκη να έχουμε μια κοινή προσπάθεια και θέλω να διευκρινίσω, γιατί αυτό μου ζητήθηκε και από την ειδική αγορήτρια του Κομμουνιστικού Κόμματος Ελλάδας, το εξής: Το νομοσχέδιο είναι αποκλειστικά προσανατολισμένο στον γεωργικό κόσμο. Ζητήθηκε αυτή η δήλωση. Τη θεωρώ περιττή, διότι σε όλες τις διατάξεις φαίνεται ρητώς ότι μόνο για τη γεωργική χρήση επιτρέπονται οι παρεμβάσεις και προφανώς γιατί υπάρχει αντίστοιχη συνταγματική πρόβλεψη, αλλά αφού μου ζητήθηκε, δεν έχω κανέναν λόγο να το αρνηθώ, διότι θέλω να σας πω ότι ο αγροτικός κόσμος περιμένει τις συγκεκριμένες ρυθμίσεις. Γι’ αυτό έχουμε καθυστερήσει αρκετά και ρωτάτε τι θα γίνει με τους δασικούς χάρτες εδώ και πολλά χρόνια, βέβαια.

Εμείς, όμως, είχαμε υποσχεθεί ότι πριν το Πάσχα θα ολοκληρώσουμε τη νομοθέτηση, για να ξέρουν όλοι σε ποιο περιβάλλον δημιουργούνται, κατατίθενται αντιρρήσεις και διαμορφώνονται οι δασικοί χάρτες. Και θα υπάρχει μετά τη δημοσίευση στο ΦΕΚ του συγκεκριμένου νόμου επαρκής χρόνος για την πληροφόρηση και την εφαρμογή όλων των ρυθμίσεων.

Θεωρώ ότι από πολλούς Βουλευτές, από όλα τα κόμματα, ακούσαμε αρκετά προβλήματα που υπάρχουν στην εφαρμογή των δασικών χαρτών και αρκετές προτάσεις επίλυσης, οι οποίες έχουν ενσωματωθεί στην πρότασή μας. Θεωρώ επίσης, και πρέπει να το δηλώσουμε, ότι αυτή η προσπάθεια θα συνεχιστεί με κοινή διυπουργική ομάδα έργου, που λειτουργεί στο Υπουργείο Περιβάλλοντος.

Οφείλουμε όλοι να συμβάλουμε σε μια ισχυρή δράση πληροφόρησης, ήτοι να ενημερώνουμε τον κόσμο, σε κάθε δική μας δημόσια παρέμβαση, ότι οι δασικοί χάρτες αποτελούν βασικό στοιχείο δημοκρατικής λειτουργίας και δίκαιης λειτουργίας της πολιτείας μας και πρέπει να προχωρήσουμε στην εφαρμογή τους.

Θα ήθελα να απαντήσω εν τάχει σε μερικά ζητήματα που έχουν τεθεί.

Πρώτο ζήτημα αυτό των ένορκων βεβαιώσεων. Είναι απαραίτητες για τη διευκρίνιση του κατόχου –όχι του ιδιοκτήτη- εκτάσεων που εκχερσώθηκαν προ του 1975 –δεν αφορούν την περίοδο μετά το 1975- και είναι απαραίτητο να χρησιμοποιούνται για οριοθετημένη, συγκεκριμένη έκταση, διότι αυτή πρέπει να υπάρχει στην αίτηση, μαζί βέβαια με άλλα στοιχεία που αποδεικνύουν την κατοχή του συγκεκριμένου τεμαχίου γης.

Δεύτερο ζήτημα: Δεν θα αμφισβητηθούν, στην περίπτωση άρσης αναδάσωσης, αμετάκλητες αποφάσεις δικαστηρίων. Έχουμε την απαραίτητη προσοχή στο συγκεκριμένο θέμα, γιατί μας επισημάνθηκε από συνάδελφο. Βέβαια πρέπει να πούμε ότι υλοποιούμε με την πράξη αυτή τις αποφάσεις αναδάσωσης. Στο κείμενο περιλαμβανόταν η εξαίρεση με λεκτικούς όρους των μη δασικών εκτάσεων, αλλά ποτέ δεν είχαν προσδιοριστεί σε πολύγωνα. Με τις δικές μας αποφάσεις προσδιορίζονται.

Τρίτον, παρ’ ότι άνοιξε μία περιττή συζήτηση για το ποιες εγκαταστάσεις προβλέπονται για την υποστήριξη της γεωργικής εκμετάλλευσης στις εκχερσωμένες εκτάσεις, παρακαλώ τους συναδέλφους να διαβάσουν αυτές που ρητώς, επακριβώς προβλέπονται μέσα στο σχέδιο νόμου και αφορούν τη γεώτρηση –αν δεν κάνω λάθος-, τις δεξαμενές, την κολώνα και το ρολόι της ΔΕΗ, όπως και τα στέγαστρα.

Επόμενο ζήτημα: Έγινε επίσης μια κουβέντα, που εγώ την κατανοώ ως αφετηρία. Ανοίγει το συγκεκριμένο νομοσχέδιο την όρεξη στους καταπατητές; Απολύτως όχι, κύριοι συνάδελφοι. Βέβαια έχει και την πολιτική τόλμη να βρίσκει και λύσεις. Στους συναδέλφους που πιθανώς οχυρώνονται πίσω από τις συνταγματικές προβλέψεις ή από την οικολογική διάσταση του περιβάλλοντος και του δάσους, θα ήθελα να πω ότι ταυτόχρονα με αυτές τις αξίες πρέπει να επιλύσουν και το πρόβλημα της αγροτικής παραγωγής. Η χώρα μας είναι αυτή που είναι, είναι εκεί που την πήγαν οι προηγούμενες κυβερνήσεις, στις οποίες κάποιοι συμμετείχαν και κάποιοι όχι. Πρέπει, όμως, να επιλυθεί για όλες τις γεωγραφικές περιφέρειες, συμπεριλαμβανομένων και των νησιών, το θέμα των επιδοτήσεων και της αγροτικής παραγωγής. Αν κάποιος επιλέγει μία περιορισμένη, μονομερή ανάγνωση του Συντάγματος, χωρίς να αγνοεί την υφιστάμενη νομική πραγματικότητα της χώρας μας, και δεν επιλύσει το θέμα της αγροτικής παραγωγής, τότε υποτιμά την πρόβλεψη του ιδίου άρθρου για την προστασία του περιβάλλοντος, που θέτει περιβαλλοντικά ισοδύναμα για την αγροτική λειτουργία, που προκύπτει και από τα περιβαλλοντικά δεδομένα του αγροδασικού οικοσυστήματος, που είναι συγγενές και παρόμοιο, ακόμη και ως προς τις εκπομπές που αφορούν το φαινόμενο του θερμοκηπίου.

Δεν μπορούμε να τα αγνοήσουμε αυτά. Είναι πραγματικότητες. Εγώ παραδέχομαι –και όλοι από την Κυβέρνηση και από τον ΣΥΡΙΖΑ- ότι έγιναν παραβιάσεις της νομιμότητας και των περιβαλλοντικών κανόνων τα σαράντα, τα πενήντα, τα εβδομήντα προηγούμενα χρόνια. Δεν ευθυνόμαστε γι’ αυτές, αλλά πρέπει να επιλύσουμε σήμερα το θέμα των δασικών χαρτών. Αν κρυφτούμε πίσω από τις παραβιάσεις και αρχίσουμε τα «οϊμέ!», δεν θα έχουμε δασικούς χάρτες στην Ελλάδα ή θα έχουμε προσβολή της αγροτικής παραγωγής.

Πρέπει να επιλύσουμε ένα ταυτόχρονο μεγάλο πρόβλημα, που δημιουργήθηκε και εντάθηκε στη Μεταπολίτευση, αλλά απαιτεί σήμερα λύση από τον πολιτικό κόσμο. Εμείς, λοιπόν, έχουμε την τόλμη να το επιλύσουμε, με βάση τις συνταγματικές προβλέψεις. Περιμένω από όσους προβάλλουν ενστάσεις να προτείνουν τουλάχιστον τις λύσεις, διότι επ’ ουδενί δεν προβλέπεται καταπατητής, κάποιος που αξιοποίησε εμπορικά το δάσος, κάποιος που θέλει να κάνει σύγχρονα ή μεικτά τουριστικά καταλύματα, όπως ήθελε ο ν.4280 και ο ν.4315, να νομιμοποιηθεί και να επιτραπεί η εκχέρσωση δασικής έκτασης.

Αν υπάρχει άλλη πρόταση από τους συναδέλφους των κομμάτων του δημοκρατικού τόξου που δηλώνουν ότι δεν θα ψηφίσουν το νομοσχέδιο, την περιμένουμε και την περιμένει και η αγροτική τάξη, διότι συνομιλούμε με όλες τις κοινωνικές τάξεις και τα κοινωνικά στρώματα.

Όμως, νομίζω ότι δεν έχουμε κανένα πρόβλημα να πούμε και προς τους συναδέλφους της Νέας Δημοκρατίας –γιατί μας ζήτησαν να το δηλώσουμε- ότι δεν βαρύνεται με τέλος εξαγοράς ή παραχώρησης ο πολίτης που κατέχει τίτλους, γιατί έγινε μία κινδυνολογική –θα την έλεγα εγώ- συζήτηση, ότι θα πρέπει αυτοί που έχουν τίτλους να πληρώσουν τέλος παραχώρησης. Σας το λέω, λοιπόν, ρητώς και προβλέπεται απολύτως στο νομοσχέδιο.

Επίσης, δεν τροποποιείται η ιδιοκτησία ούτε δικαιώματα των πολιτών στο συγκεκριμένο νομοσχέδιο, που θα είναι σε λίγο νόμος, αλλά αποτυπώνεται η υφιστάμενη κατάσταση και κανονικοποιείται στη χώρα μας και έτσι συστηματοποιούνται και όλες οι λειτουργίες.

Είναι προφανές ότι δεν επιλύονται όλα τα προβλήματα της χώρας με αυτόν τον νόμο. Το θέμα των δασωμένων αγρών και της συνταγματικής επίλυσης της δάσωσης δεν μπορεί να επιλυθεί με τον συγκεκριμένο νόμο ούτε είπαμε ότι θα λυθεί. Δεν τροποποιείται όμως το δικαίωμα του πολίτη από τους δασικούς χάρτες στους δασωμένους αγρούς. Ο περιορισμός που υπάρχει είναι άλλου πλαισίου, αν θέλετε.

Κυρίες και κύριοι Βουλευτές, θέλω να σας ανακοινώσω ότι πριν από λίγο ήμουν στη συνεδρίαση του Διοικητικού Συμβουλίου της ΚΕΔΕ. Σήμερα καταλήξαμε να κάνουμε την κοινή συνεδρίαση, ενώ το είχαμε ζητήσει από τις 20 Φεβρουαρίου. Ανακοινώσαμε και στους δήμους αρκετά από τα ζητήματα που τους ενδιέφεραν, όπως είναι η παράταση των πέντε μηνών, γιατί αυτό ουσιαστικά συμβαίνει. Από την πρώτη υποβολή αντιρρήσεων, αν δεν κάνω λάθος, στις 23 Ιανουαρίου, στην Ηλεία και τη Μεσσηνία, θα καταλήξουμε γύρω στις 20 Ιουνίου να κλείσουν τα χρονοδιαγράμματα. Άρα οι πολίτες και όσοι ενδιαφέρεστε, παρακαλώ συμβουλευθείτε τα σημεία υποστήριξης για τα νέα χρονοδιαγράμματα.

Συμφωνήσαμε με τους δήμους να δημιουργήσουμε μία δράση πληροφόρησης και στήριξης των πολιτών στις απομακρυσμένες κοινότητες, εκεί που χρειάζεται μία πληροφόρηση σε τοπικό επίπεδο και ιδιαίτερα σε ανθρώπους που δεν έχουν πρόσβαση σε υπολογιστές ή τις απαραίτητες γραμματικές γνώσεις.

Εμείς από την πλευρά μας στελεχώνουμε τις υπηρεσίες, είτε με τις ΣΑΕ των περιφερειών είτε με αυτό που αναφέρεται σε παράγραφο του σημερινού νόμου για τη στελέχωσή τους με συμβασιούχους.

Θα υπάρχει με αυριανή υπουργική απόφαση η ατέλεια για τους ΟΤΑ στην υποβολή αντιρρήσεων, παρ’ ότι δεν είναι οι αντιρρήσεις το μείζον εργαλείο επίλυσης προβλημάτων, αλλά είναι και τα θέματα αναδασωτέων και εκχερσώσεων και τα θέματα των πρότερων λαθών. Τα έχω αναφέρει όλα επί μακρόν. Αύριο θα είναι έτοιμα και σε επίπεδο υπουργικών αποφάσεων.

Θα υπάρχει παράταση για την υποβολή των οικιστικών πυκνώσεων μέχρι την τελευταία ημέρα των ερωτήσεων. Συνηγόρησαν σε αυτό και οι ΟΤΑ, για να καλυφθούν τα δικαιώματα των πολιτών και η προστασία των οικιστικών πυκνώσεων, που πρέπει να επιλυθεί με πολεοδομικό και περιβαλλοντικό εργαλείο από αυτή την Κυβέρνηση και αυτή τη Βουλή πολύ σύντομα, γιατί πράγματι το θέμα βρίσκεται στο Σ.τ.Ε.. Επίσης, θα γίνει και αποστολή των ορίων των οικισμών.

Γίνεται μία εκτενής συζήτηση για το τέλος αλλαγής χρήσης. Θα πρότεινα στους συναδέλφους να κατέβουν λίγο οι χαρακτηρισμοί και οι τόνοι και ιδίως τα ψεύδη που ακούστηκαν, κυρίως από τη Νέα Δημοκρατία, η οποία, παρ’ ότι είχε την ευκαιρία νομοθέτησης για πολλά χρόνια, δεν το έκανε. Δεν μηδένισε το τέλος αλλαγής χρήσης για τους αγρότες.

Δεν παραγνωρίζουμε την ανάγκη των αγροτών. Άλλοι το έκαναν εδώ και πολλά χρόνια, μια και οι νόμοι, όπως ο ν.4280 και ο ν.4315, δεν εφαρμόστηκαν ούτε σε μία περίπτωση. Ούτε ένας πολίτης δεν ωφελήθηκε από τη δυνατότητα που δίνατε, τάχα, για την αλλαγή χρήσης με υψηλό κόστος, το οποίο σας αναγνωρίζουμε, γιατί εμείς το πηγαίνουμε στο 1/3.

Εμείς, λοιπόν, δεν διαπιστώσαμε καμμία βούληση εκ μέρους σας. Δεν έχετε κανένα αποδεικτικό στοιχείο. Έχετε προφανώς τη δυνατότητα να λαϊκίσετε τώρα, σε μία δημοπρασία ψεύδους βέβαια, λέγοντας ότι τα δίνουμε όλα τσάμπα. Όμως εμείς δεν έχουμε την ίδια λογική με εσάς. Δεν θα σας ακολουθήσουμε σε μία τέτοια δημοπρασία λαϊκισμού, γιατί έχουμε τη δυνατότητα να πούμε ότι δημιουργούνται τώρα θεσμικά εργαλεία για την επίλυση πολλών μεγάλων προβλημάτων στον γεωργικό χώρο, παρ’ ότι ήταν δύσχρηστο, βαρύ και γραφειοκρατικό και υψηλού κόστους το εργαλείο που είχατε.

Δεν είχαμε και καμμία λύση για τις επιδοτήσεις, οι οποίες κινδύνευαν με το δικό σας θεσμικό πλαίσιο, όπως και με την απουσία δασικών χαρτών. Ήταν επαπειλούμενες και τώρα αρχίζει να μπαίνει μία τάξη σε αυτό το πεδίο. Νομίζουμε ότι πρέπει να σας ευχαριστήσουμε που μας επιτρέψατε να λύσουμε ένα τόσο σημαντικό ζήτημα και να το ξεκαθαρίσουμε προς την κοινωνία.

Στη δημόσια δασική γη δεν υπήρχε δυνατότητα να έχει κάποιος μόνο την παραχώρηση χρήσης, αλλά έπρεπε να πληρώσει και την αντικειμενική αξία. Με αυτόν τον νόμο επιτρέπεται να έχει εναλλακτικά τη δυνατότητα και της κυριότητας παραχώρησης και της χρήσης, όχι τη δική του.

Η δική του παραμένει δική του. Η ιδιωτική γη παραμένει ιδιωτική και δεν αμφισβητείται, γιατί κάποιος από τους Βουλευτές της Αντιπολίτευσης είπε –και δεν θέλω να το ακούσει αυτό ο κόσμος και να υπάρξει παραπληροφόρηση- ότι για την ιδιωτική γη πρέπει να πληρώσει κάποιος και τέλος παραχώρησης.

Αν είναι δυνατόν! Αυτά ίσχυαν στα δικά σας παλιότερα νομοθετήματα. Τώρα δεν ισχύουν. Στην ιδιωτική γη, προ του 1975, εκχερσωμένη δασική, το τέλος ήταν 180 ευρώ το στρέμμα εφάπαξ και τώρα το τέλος θα είναι 75 ευρώ σε εκατό δόσεις, ήτοι μείωση 58%.

Στην ιδιωτική γη η οποία εκχερσώθηκε από το 1975 ως το 2007, το τέλος ήταν 800 ευρώ εφάπαξ το στρέμμα. Τώρα θα είναι 135 ευρώ σε εκατό δόσεις, ήτοι 83% μείωση του κόστους για τον αγρότη.

Στη δημόσια γη ήταν υποχρεωμένος να παραλάβει και την κυριότητα και τη χρήση με 500 ευρώ με τέσσερις εξαμηνιαίες δόσεις, ενώ τώρα θα είναι με 270 ευρώ σε εκατό δόσεις, ήτοι 46% μείωση του κόστους. Βέβαια, για τη δημόσια γη μετά το 1975, η χρήση ήταν 300 ευρώ, ενώ τώρα θα είναι 120 ευρώ, ήτοι μείωση του κόστους 60%. Αυτές είναι οι δικές μας επιλογές.

Είχατε πολλά χρόνια τη δυνατότητα να επιλέξετε και να νομοθετήσετε τις δικές σας. Νομοθετήσατε υψηλό κόστος και ανεφάρμοστα εργαλεία. Τώρα μας έδωσε εμάς τη δυνατότητα ο ελληνικός λαός να επιλέξουμε πώς θα λυθούν τα προβλήματα που εσείς δημιουργήσατε. Δίνουμε προτεραιότητα στη γεωργική εκμετάλλευση. Για αυτόν τον λόγο από αύριο θα ετοιμάσουμε τις υπουργικές αποφάσεις, για να γνωρίζουν οι αγρότες από τώρα πώς θα επιλύσουν τα προβλήματα.

Κλείνοντας, νομίζω ότι πρέπει να ξεκαθαρίσουμε, με συγχωρείτε, κύριε Πρόεδρε, ότι ο ΣΥΡΙΖΑ δεν είχε καμμιά διαφωνία στην ενίσχυση της αγροτικής χρήσης, σε συνδυασμό με την αξιοποίηση δασικών εκτάσεων, στα νομοθετήματα 4280 και 4315, όπως και πάλι ψευδώς προσπαθήσατε να τα παρουσιάσετε.

Η αντίθεσή μας ήταν στα σύνθετα τουριστικά καταλύματα που θέλατε να «φυτέψετε» μέσα στα δάση, στην εμπορική εκμετάλλευση την οποία θέλατε να βάλετε μέσα στα δάση, στις πισίνες και τις βίλες των «ημετέρων», που συνηθίζατε να αφήνετε να γίνονται μέσα στα δάση. Όλοι οι Έλληνες γνωρίζουν, όπου κυκλοφορήσουμε, ότι η Ελλάδα μάς πλήγωνε με τις πολιτικές που εφαρμόστηκαν. Πρέπει όλα αυτά να αλλάξουν.

Επιτρέψτε μου να αναφερθώ στις απιθανολογίες του αγορητή της Δημοκρατικής Συμπαράταξης, τις οποίες δεν έχω τη δυνατότητα να τις απαντήσω, γιατί με ξεπερνάει η αδυναμία συναδέλφων που όχι απλά δεν διαβάζουν το σημερινό νομοσχέδιο, αλλά δεν διαβάζουν και τους νόμους που οι ίδιοι ψήφισαν στο παρελθόν, την προηγούμενη περίοδο.

Το 1% των χαρτών αναρτήθηκε εδώ και σαράντα χρόνια. Το πόρισμα των ελεγκτών δημόσιας διοίκησης, για τη συγκεκριμένη ανάρτηση, που κάποιοι περηφανεύονται, λέει ότι χρειαζόταν η χώρα εκατόν εβδομήντα τέσσερα χρόνια με τους ρυθμούς που νομοθετούσατε και υλοποιούσατε.

Μάλιστα, έγινε δήλωση περηφάνιας, γιατί αναρτήθηκαν χάρτες, λέει, στην Πεντέλη, την Καλαμάτα και τη Λακωνία, όταν εγώ χθες κατέθεσα εδώ πίνακα ότι ουδέποτε συστήθηκαν επιτροπές αντιρρήσεων σε αυτή τη ρημάδα την ανάρτηση που τάχατες κάνατε και ήσασταν και υπερήφανοι.

Παρακαλώ πολύ, μπορούμε να έρθουμε να λύσουμε ένα σοβαρό θέμα, το οποίο πράγματι δυναμιτίσατε τα προηγούμενα χρόνια; Είναι δυνατόν να επαίρεστε και να αυτοϊκανοποιείστε για ανάρτηση χαρτών που δεν είχαν επιτροπές αντιρρήσεων; Για όνομα του Θεού! Πρέπει να αποκατασταθεί η σοβαρότητα και στο ελληνικό Κοινοβούλιο. Για χάρτες που εσείς ζητήσατε στη χθεσινή τοποθέτησή σας να γίνει νέα ανάρτηση, ο κ. Γεωργαντάς επιβεβαίωσε σήμερα ότι δεν πληροφορήθηκε ο πολίτης; Για αυτό χαίρεστε; Τι να πω; Εν πάση περιπτώσει.

Τέλος, όσον αφορά το ζήτημα που έβαλε ο κ. Τζαβάρας, θέλω για τη δήλωση, που έχει σημασία στις τοποθετήσεις, να πω ότι πράγματι έχουμε λάβει υπ’ όψιν μας την πρόβλεψη του συνταγματικού νομοθέτη, ότι υπάρχουν λόγοι εθνικής οικονομίας και ενίσχυσης της γεωργικής παραγωγής και γι’ αυτόν τον λόγο ενισχύεται το συγκεκριμένο εργαλείο για τη χρήση δημόσιων εκτάσεων στη γεωργική παραγωγή. Πάρα πολλά ρυθμίζονται από αυτό το πλαίσιο.

Ξεκαθαρίζω ότι υπάρχουν ακόμη ζητήματα εκτός των δασικών χαρτών, που πρέπει να τα επιλύσουμε με τη δασική νομοθεσία, όπως, παραδείγματος χάριν, προσωρινοί τίτλοι, εκκρεμή ιδιοκτησία δικαιούχων κληροτεμαχίων που πρέπει να ρυθμιστούν και θέματα όπως για τους δασωμένους αγρούς και άλλα εργαλεία που πρέπει να δημιουργήσουμε.

Εμείς πάντως δεν δημιουργούμε διπλή ρύθμιση για το ίδιο θέμα. Ήταν λάθος αυτό που είπε ο κ. Τζαβάρας, ο οποίος δεν είναι εδώ τώρα. Είναι άλλο το τίμημα για την απώλεια τμήματος φυσικού κεφαλαίου και άλλο για την αποκατάσταση με αναδάσωση της τροποποίησης χρήσης.

Βέβαια, παρ’ ότι δεν είναι το ίδιο, θα πρέπει να παραπέμψω τους συναδέλφους στον ν.4280 και τον ν.4315 που δημιούργησαν, ψήφισαν και στήριξαν, αν θέλετε, σε επίπεδο νομικής τεκμηρίωσης.

Εμείς γνωρίζουμε ότι από σήμερα υπάρχει ένα σημαντικό εργαλείο, με τη δική σας ψήφο, βέβαια, το οποίο θα υποστηρίξει τη γεωργική παραγωγή, παρά τα προβλήματα που δημιουργήθηκαν διαχρονικά με μια στρεβλή, αν θέλετε, πολιτική που εφαρμοζόταν στην ύπαιθρο.

Θα κανονικοποιήσει και θα δημιουργήσει και περιβάλλον δικαίου και ισονομία από εδώ και εμπρός –είναι γεγονός-, χωρίς προσβολή του φυσικού κεφαλαίου και του περιβαλλοντικού αποθέματος της χώρας μας, αλλά με τη δυνατότητα να ξεκινήσουμε, επιτέλους, να εφαρμόζουμε ορθολογικές περιβαλλοντικές και βιώσιμες πολιτικές.

Σας ευχαριστώ πάρα πολύ.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

**ΚΩΝΣΤΑΝΤΙΝΟΣ ΣΚΡΕΚΑΣ:** Κύριε Πρόεδρε, ζητώ τον λόγο.

**ΠΡΟΕΔΡΕΥΩΝ (Γεώργιος Λαμπρούλης):** Όχι, κύριε Σκρέκα, δεν προβλέπεται. Με συγχωρείτε πάρα πολύ.

**ΚΩΝΣΤΑΝΤΙΝΟΣ ΣΚΡΕΚΑΣ:** Επί προσωπικού.

**ΠΡΟΕΔΡΕΥΩΝ (Γεώργιος Λαμπρούλης):** Ποιο είναι το προσωπικό; Δεν έγινε αναφορά στο όνομά σας. Σας παρακαλώ!

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Δεν αναφέρθηκα στο όνομά σας.

**ΚΩΝΣΤΑΝΤΙΝΟΣ ΣΚΡΕΚΑΣ:** Αναφέρθηκε στα λεγόμενά μου με τρόπο που τα διαστρεβλώνει.

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Περιβάλλοντος και Ενέργειας: «Τροποποιήσεις διατάξεων της δασικής νομοθεσίας και άλλες διατάξεις».

Ερωτάται το Σώμα: Γίνεται δεκτό το νομοσχέδιο επί της αρχής;

**ΑΙΚΑΤΕΡΙΝΗ ΙΓΓΛΕΖΗ:** Ναι.

**ΚΩΝΣΤΑΝΤΙΝΟΣ ΣΚΡΕΚΑΣ:** Όχι.

**ΜΙΧΑΗΛ ΤΖΕΛΕΠΗΣ:** Όχι.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΔΙΑΜΑΝΤΩ ΜΑΝΩΛΑΚΟΥ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΜΑΡΙΟΣ ΓΕΩΡΓΙΑΔΗΣ:** Όχι.

**ΣΠΥΡΙΔΩΝ ΔΑΝΕΛΛΗΣ:** Όχι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το νομοσχέδιο του Υπουργείου Περιβάλλοντος και Ενέργειας: «Τροποποιήσεις διατάξεων της δασικής νομοθεσίας και άλλες διατάξεις» έγινε δεκτό επί της αρχής κατά πλειοψηφία.

Προχωρούμε στην ψήφιση των άρθρων και των τροπολογιών και η ψήφισή τους θα γίνει χωριστά.

Ερωτάται το Σώμα: Γίνεται δεκτό το άρθρο 1 ως έχει;

**ΑΙΚΑΤΕΡΙΝΗ ΙΓΓΛΕΖΗ:** Ναι.

**ΚΩΝΣΤΑΝΤΙΝΟΣ ΣΚΡΕΚΑΣ:** Παρών.

**ΜΙΧΑΗΛ ΤΖΕΛΕΠΗΣ:** Όχι.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΔΙΑΜΑΝΤΩ ΜΑΝΩΛΑΚΟΥ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΜΑΡΙΟΣ ΓΕΩΡΓΙΑΔΗΣ:** Παρών.

**ΣΠΥΡΙΔΩΝ ΔΑΝΕΛΛΗΣ:** Όχι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 1 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 2 ως έχει;

**ΑΙΚΑΤΕΡΙΝΗ ΙΓΓΛΕΖΗ:** Ναι.

**ΚΩΝΣΤΑΝΤΙΝΟΣ ΣΚΡΕΚΑΣ:** Όχι.

**ΜΙΧΑΗΛ ΤΖΕΛΕΠΗΣ:** Όχι.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΔΙΑΜΑΝΤΩ ΜΑΝΩΛΑΚΟΥ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΜΑΡΙΟΣ ΓΕΩΡΓΙΑΔΗΣ:** Όχι.

**ΣΠΥΡΙΔΩΝ ΔΑΝΕΛΛΗΣ:** Όχι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 2 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 3, όπως τροποποιήθηκε από τον κύριο Υπουργό;

**ΑΙΚΑΤΕΡΙΝΗ ΙΓΓΛΕΖΗ:** Ναι.

**ΚΩΝΣΤΑΝΤΙΝΟΣ ΣΚΡΕΚΑΣ:** Ναι.

**ΜΙΧΑΗΛ ΤΖΕΛΕΠΗΣ:** Παρών.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΔΙΑΜΑΝΤΩ ΜΑΝΩΛΑΚΟΥ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΜΑΡΙΟΣ ΓΕΩΡΓΙΑΔΗΣ:** Ναι.

**ΣΠΥΡΙΔΩΝ ΔΑΝΕΛΛΗΣ:** Όχι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 3 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 4, όπως τροποποιήθηκε από τον κύριο Υπουργό;

**ΑΙΚΑΤΕΡΙΝΗ ΙΓΓΛΕΖΗ:** Ναι.

**ΚΩΝΣΤΑΝΤΙΝΟΣ ΣΚΡΕΚΑΣ:** Όχι.

**ΜΙΧΑΗΛ ΤΖΕΛΕΠΗΣ:** Παρών.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΔΙΑΜΑΝΤΩ ΜΑΝΩΛΑΚΟΥ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΜΑΡΙΟΣ ΓΕΩΡΓΙΑΔΗΣ:** Όχι.

**ΣΠΥΡΙΔΩΝ ΔΑΝΕΛΛΗΣ:** Όχι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 4 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 5 ως έχει;

**ΑΙΚΑΤΕΡΙΝΗ ΙΓΓΛΕΖΗ:** Ναι.

**ΚΩΝΣΤΑΝΤΙΝΟΣ ΣΚΡΕΚΑΣ:** Όχι.

**ΜΙΧΑΗΛ ΤΖΕΛΕΠΗΣ:** Όχι.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΔΙΑΜΑΝΤΩ ΜΑΝΩΛΑΚΟΥ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΜΑΡΙΟΣ ΓΕΩΡΓΙΑΔΗΣ:** Όχι.

**ΣΠΥΡΙΔΩΝ ΔΑΝΕΛΛΗΣ:** Όχι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 5 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 6, όπως τροποποιήθηκε από τον κύριο Υπουργό;

**ΑΙΚΑΤΕΡΙΝΗ ΙΓΓΛΕΖΗ:** Ναι.

**ΚΩΝΣΤΑΝΤΙΝΟΣ ΣΚΡΕΚΑΣ:** Ναι.

**ΜΙΧΑΗΛ ΤΖΕΛΕΠΗΣ:** Ναι.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΔΙΑΜΑΝΤΩ ΜΑΝΩΛΑΚΟΥ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΜΑΡΙΟΣ ΓΕΩΡΓΙΑΔΗΣ:** Ναι.

**ΣΠΥΡΙΔΩΝ ΔΑΝΕΛΛΗΣ:** Όχι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 6 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 7 ως έχει;

**ΑΙΚΑΤΕΡΙΝΗ ΙΓΓΛΕΖΗ:** Ναι.

**ΚΩΝΣΤΑΝΤΙΝΟΣ ΣΚΡΕΚΑΣ:** Παρών.

**ΜΙΧΑΗΛ ΤΖΕΛΕΠΗΣ:** Παρών.

**ΙΩΑΝΝΗΣ ΣΑΧΙΝΙΔΗΣ:** Παρών.

**ΔΙΑΜΑΝΤΩ ΜΑΝΩΛΑΚΟΥ:** Ναι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΜΑΡΙΟΣ ΓΕΩΡΓΙΑΔΗΣ:** Ναι.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 7 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 8, όπως τροποποιήθηκε από τον κύριο Υπουργό;

**ΑΙΚΑΤΕΡΙΝΗ ΙΓΓΛΕΖΗ:** Ναι.

**ΚΩΝΣΤΑΝΤΙΝΟΣ ΣΚΡΕΚΑΣ:** Ναι.

**ΜΙΧΑΗΛ ΤΖΕΛΕΠΗΣ:** Ναι.

**ΙΩΑΝΝΗΣ ΣΑΧΙΝΙΔΗΣ:** Ναι.

**ΔΙΑΜΑΝΤΩ ΜΑΝΩΛΑΚΟΥ:** Ναι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΜΑΡΙΟΣ ΓΕΩΡΓΙΑΔΗΣ:** Ναι.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 8 έγινε δεκτό, όπως τροποποιήθηκε από τον κύριο Υπουργό, ομόφωνα.

Ερωτάται το Σώμα: Γίνεται δεκτό το άρθρο 9 ως έχει;

**ΑΙΚΑΤΕΡΙΝΗ ΙΓΓΛΕΖΗ:** Ναι.

**ΚΩΝΣΤΑΝΤΙΝΟΣ ΣΚΡΕΚΑΣ:** Ναι.

**ΜΙΧΑΗΛ ΤΖΕΛΕΠΗΣ:** Ναι.

**ΙΩΑΝΝΗΣ ΣΑΧΙΝΙΔΗΣ:** Ναι.

**ΔΙΑΜΑΝΤΩ ΜΑΝΩΛΑΚΟΥ:** Ναι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΜΑΡΙΟΣ ΓΕΩΡΓΙΑΔΗΣ:** Ναι.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 9 έγινε δεκτό ως έχει ομόφωνα.

Ερωτάται το Σώμα: Γίνεται δεκτό το άρθρο 10, όπως τροποποιήθηκε από τον κύριο Υπουργό;

**ΑΙΚΑΤΕΡΙΝΗ ΙΓΓΛΕΖΗ:** Ναι.

**ΚΩΝΣΤΑΝΤΙΝΟΣ ΣΚΡΕΚΑΣ:** Ναι.

**ΜΙΧΑΗΛ ΤΖΕΛΕΠΗΣ:** Ναι.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΔΙΑΜΑΝΤΩ ΜΑΝΩΛΑΚΟΥ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΜΑΡΙΟΣ ΓΕΩΡΓΙΑΔΗΣ:** Ναι.

**ΣΠΥΡΙΔΩΝ ΔΑΝΕΛΛΗΣ:** Παρών.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 10 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 11 ως έχει;

**ΑΙΚΑΤΕΡΙΝΗ ΙΓΓΛΕΖΗ:** Ναι.

**ΚΩΝΣΤΑΝΤΙΝΟΣ ΣΚΡΕΚΑΣ:** Ναι.

**ΜΙΧΑΗΛ ΤΖΕΛΕΠΗΣ:** Παρών.

**ΙΩΑΝΝΗΣ ΣΑΧΙΝΙΔΗΣ:** Παρών.

**ΔΙΑΜΑΝΤΩ ΜΑΝΩΛΑΚΟΥ:** Παρών.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΜΑΡΙΟΣ ΓΕΩΡΓΙΑΔΗΣ:** Ναι.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 11 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτή η τροπολογία με γενικό αριθμό 1006 και ειδικό 122 ως έχει;

**ΑΙΚΑΤΕΡΙΝΗ ΙΓΓΛΕΖΗ:** Ναι.

**ΚΩΝΣΤΑΝΤΙΝΟΣ ΣΚΡΕΚΑΣ:** Ναι.

**ΜΙΧΑΗΛ ΤΖΕΛΕΠΗΣ:** Ναι.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΔΙΑΜΑΝΤΩ ΜΑΝΩΛΑΚΟΥ:** Παρών.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΜΑΡΙΟΣ ΓΕΩΡΓΙΑΔΗΣ:** Ναι.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς η τροπολογία με γενικό αριθμό 1006 και ειδικό 122 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 1007 και ειδικό 123 ως έχει;

**ΑΙΚΑΤΕΡΙΝΗ ΙΓΓΛΕΖΗ:** Ναι.

**ΚΩΝΣΤΑΝΤΙΝΟΣ ΣΚΡΕΚΑΣ:** Ναι.

**ΜΙΧΑΗΛ ΤΖΕΛΕΠΗΣ:** Ναι. Κύριε Πρόεδρε, ήθελα να τονίσω ότι δεν είχαμε τοποθετηθεί κιόλας, αλλά συμφωνούμε, για να προχωρήσει απρόσκοπτα η υλοποίηση του σχεδίου του Κέντρου Αθλητισμού, Μνήμης και Πολιτισμού για το γήπεδο της ΑΕΚ, όπως ζητήσαμε με την ερώτησή μας από τον Μάρτιο, με την 4403.

**ΙΩΑΝΝΗΣ ΣΑΧΙΝΙΔΗΣ:** Ναι.

**ΔΙΑΜΑΝΤΩ ΜΑΝΩΛΑΚΟΥ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΜΑΡΙΟΣ ΓΕΩΡΓΙΑΔΗΣ:** Ναι.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς η τροπολογία με γενικό αριθμό 1007 και ειδικό 123 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 1015 και ειδικό 131 ως έχει;

**ΑΙΚΑΤΕΡΙΝΗ ΙΓΓΛΕΖΗ:** Ναι.

**ΚΩΝΣΤΑΝΤΙΝΟΣ ΣΚΡΕΚΑΣ:** Όχι.

**ΜΙΧΑΗΛ ΤΖΕΛΕΠΗΣ:** Όχι.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΔΙΑΜΑΝΤΩ ΜΑΝΩΛΑΚΟΥ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΜΑΡΙΟΣ ΓΕΩΡΓΙΑΔΗΣ:** Όχι.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς η τροπολογία με γενικό αριθμό 1015 και ειδικό 131 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 1016 και ειδικό 132 ως έχει;

**ΑΙΚΑΤΕΡΙΝΗ ΙΓΓΛΕΖΗ:** Ναι.

**ΚΩΝΣΤΑΝΤΙΝΟΣ ΣΚΡΕΚΑΣ:** Όχι.

**ΜΙΧΑΗΛ ΤΖΕΛΕΠΗΣ:** Ναι.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΔΙΑΜΑΝΤΩ ΜΑΝΩΛΑΚΟΥ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΜΑΡΙΟΣ ΓΕΩΡΓΙΑΔΗΣ:** Όχι.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς η τροπολογία με γενικό αριθμό 1016 και ειδικό 132 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 1017 και ειδικό 133 ως έχει;

**ΑΙΚΑΤΕΡΙΝΗ ΙΓΓΛΕΖΗ:** Ναι.

**ΚΩΝΣΤΑΝΤΙΝΟΣ ΣΚΡΕΚΑΣ:** Ναι.

**ΜΙΧΑΗΛ ΤΖΕΛΕΠΗΣ:** Ναι.

**ΙΩΑΝΝΗΣ ΣΑΧΙΝΙΔΗΣ:** Παρών.

**ΔΙΑΜΑΝΤΩ ΜΑΝΩΛΑΚΟΥ:** Ναι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΜΑΡΙΟΣ ΓΕΩΡΓΙΑΔΗΣ:** Ναι.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς η τροπολογία με γενικό αριθμό 1017 και ειδικό 133 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Προχωρούμε στην ψήφιση του ακροτελεύτιου άρθρου.

Ερωτάται το Σώμα: Γίνεται δεκτό το ακροτελεύτιο άρθρο;

**ΑΙΚΑΤΕΡΙΝΗ ΙΓΓΛΕΖΗ:** Ναι.

**ΚΩΝΣΤΑΝΤΙΝΟΣ ΣΚΡΕΚΑΣ:** Ναι.

**ΜΙΧΑΗΛ ΤΖΕΛΕΠΗΣ:** Ναι.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΔΙΑΜΑΝΤΩ ΜΑΝΩΛΑΚΟΥ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΜΑΡΙΟΣ ΓΕΩΡΓΙΑΔΗΣ:** Ναι.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Το ακροτελεύτιο άρθρο έγινε δεκτό κατά πλειοψηφία.

Συνεπώς το σχέδιο νόμου του Υπουργείου Περιβάλλοντος και Ενέργειας: «Τροποποιήσεις διατάξεων της δασικής νομοθεσίας και άλλες διατάξεις» έγινε δεκτό επί της αρχής και επί των άρθρων.

Ερωτάται το Σώμα: Γίνεται δεκτό το νομοσχέδιο και στο σύνολο;

**ΑΙΚΑΤΕΡΙΝΗ ΙΓΓΛΕΖΗ:** Ναι.

**ΚΩΝΣΤΑΝΤΙΝΟΣ ΣΚΡΕΚΑΣ:** Όχι.

**ΜΙΧΑΗΛ ΤΖΕΛΕΠΗΣ:** Όχι.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΔΙΑΜΑΝΤΩ ΜΑΝΩΛΑΚΟΥ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΜΑΡΙΟΣ ΓΕΩΡΓΙΑΔΗΣ:** Όχι.

**ΣΠΥΡΙΔΩΝ ΔΑΝΕΛΛΗΣ:** Όχι.

**ΠΡΟΕΔΡΕΥΩΝ (Γεώργιος Λαμπρούλης):** Το νομοσχέδιο έγινε δεκτό και στο σύνολο κατά πλειοψηφία.

Συνεπώς το νομοσχέδιο του Υπουργείου Περιβάλλοντος και Ενέργειας: «Τροποποιήσεις διατάξεων της δασικής νομοθεσίας και άλλες διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να μπει η σελίδα 264α)

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το Σώμα παρέσχε τη ζητηθείσα εξουσιοδότηση.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Με τη συναίνεση του Σώματος και ώρα 18.55΄ λύεται η συνεδρίαση για αύριο, Μεγάλη Τετάρτη 12 Απριλίου 2017 και ώρα 10.00΄, με αντικείμενο εργασιών του Σώματος: συζήτηση και λήψη απόφασης, σύμφωνα με τα άρθρα 68 παράγραφος 2 του Συντάγματος και 144 επ. του Κανονισμού της Βουλής: α)επί της προτάσεως που κατέθεσαν ο Πρόεδρος της Κοινοβουλευτικής Ομάδας του Συνασπισμού Ριζοσπαστικής Αριστεράς κ. Αλέξης Τσίπρας και οι Βουλευτές του κόμματός του και ο Πρόεδρος της Κοινοβουλευτικής Ομάδας των Ανεξαρτήτων Ελλήνων κ. Παναγιώτης (Πάνος) Καμμένος και οι Βουλευτές του κόμματός του,  για σύσταση Εξεταστικής Επιτροπής για τη διερεύνηση σκανδάλων στον χώρο της Υγείας κατά τα έτη 1997-2014, και β) επί της προτάσεως που κατέθεσε ο Αρχηγός της Αξιωματικής Αντιπολίτευσης και Πρόεδρος της Κοινοβουλευτικής Ομάδας της Νέας Δημοκρατίας κ. Κυριάκος Μητσοτάκης και οι Βουλευτές του κόμματός του, για σύσταση Εξεταστικής Επιτροπής για τη διερεύνηση της διαχείρισης και των δαπανών της δημόσιας υγείας από το 1996 μέχρι σήμερα, σύμφωνα με την ειδική ημερήσια διάταξη.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**